
IKI JAI SUĖJO AŠTUONERI, Makenzė Eliot spėjo susituokti ketu- 
riolika kartų. Tuokėsi su trimis geriausiomis savo draugėmis — ir 
kaip nuotaka, ir kaip jaunikis, — taip pat su geriausios draugės bro- 
liu (nors šis ir protestavo), dviem šunimis, trimis katėmis ir triušiu. 

Daugybėje kitų vestuvių ji dalyvavo kaip vyriausioji pamergė, 
šiaip pamergė, pabrolys, vyriausiasis pabrolys ir dvasininkas. 

Santuokos paprastai būdavo nutraukiamos draugiškai ir nei 
viena jų neištempdavo iki popietės. Santuokos laikinumas Maken- 
zės nestebino, nes jos pačios tėvai kiekvienas galėjo pasigirti bent 
dviem. Kol kas. 

Vestuvės nebuvo jos mėgstamiausias žaidimas, tačiau mergaitei 
patiko būti kunigu arba pastoriumi ir ceremonijos metu tiesiog pa- 
laikyti tvarką. Po to, kai apsilankė savo tėvo antrosios žmonos sūnė- 
no bar micvoje, ji sutiko būti ir rabinu. 

Be to, jai patiko per vestuvių vaišes siūlomi keksiukai ar įman- 
trūs sausainiai ir putojantis limonadas. 

Tai buvo Parker mėgstamiausias žaidimas, todėl vestuvės vi- 
sada vykdavo Braunų dvare, besipuikuojančiame didžiuliais sodais, 
gražiomis giraitėmis ir sidabraspalviu tvenkiniu. Šaltomis Konek- 

tikuto žiemomis ceremonijos neretai vykdavo didžiuliame name, 
priešais vieną kurį nors iš smagiai degančių židinių. 

Buvo ir paprastų vestuvių, ir prašmatnių renginių. Karališkos 
vedybos, slaptos pabėgusių įsimylėjėlių tuoktuvės, cirko tematika ir 
piratų laivai. Visos idėjos būdavo rimtai apsvarstomos ir atrenkamos 
balsavimo būdu, kad nebūtų jokių piktinančių temų ar kostiumų. 

Keturiolikos vedybų bagažas Makenzę šiek tiek išvargino. 

Bet vieną dieną ji patyrė nušvitimą. 

Aštuntojo gimtadienio proga žavusis Makenzės tėtis, kurio 
ji beveik nematydavo, atsiuntė jai „Nikon“ fotoaparatą. Fotografija 
ji niekada nesidomėjo, todėl iš pradžių tiesiog numetė jį prie kitų 
keistų dovanų, kurias tėtis jai dovanodavo arba siųsdavo po skyrybų. 
Tačiau Makenzės motina apie tai pasakė sav0 motinai, todėl močiu- 
tė pradėjo burbėti ir skųstis „neatsakingu, niekam tikusiu Džefriu 
Eliotu“, dovanojusiu fotoaparatą mažai mergaitei, kuriai gerokai 
labiau tiktų lėlė Barbė. 

Kadangi Makenzė paprastai iš principo nesutikdavo su 
močiute, ji staiga susidomėjo fotoaparatu. Kad paerzintų močiu- 
tę, kuri viešėjo pas juos vasarą, užuot kiūtojusi sau pensininkų 
bendruomenėje Skotsdeile, kur, Makenzės nuomone, jai ir buvo 
vieta, Makenzė visur tampėsi fotoaparatą su savimi. Žaidė su juo ir 
eksperimentavo. Fotografavo savo kambarį, savo kojas, savo drau- 
gus. Nuotraukos būdavo neryškios ir tamsios arba miglotos ir iš- 
plaukusios. Fotografuoti sekėsi prastai, o dar jos motina sugalvojo 
skirtis su patėviu, ir Makenzės susidomėjimas fotoaparatu pradėjo 
menkti. Net ir po daugybės metų ji nebūtų galėjusi pasakyti, kas 
tą gražią vasaros popietę ją paskatino jį atsinešti pas Parker į ves- 
tuves. 

Buvo suplanuota kiekviena tradicinių vestuvių sode smulkme- 
na. Emalaina ir Lorelė kaip nuotaka ir jaunikis turėjo duoti vedybų 
priesaiką rožėmis apaugusioje altanoje. Emalaina ketino pasipuošti 
nėrinių nuometu ir šleifu, kurį Parker motina pasiuvo iš senos stal- 

tiesės. Haroldas, senstantis meilus Parker auksaspalvis retriveris, 
turėjo atlydėti ją sodo takeliu ir perduoti jaunikiui. 

Šalia takelio kaip svečiai jau buvo išrikiuota ištisa barbių, kenų 
ir kitokių lėlių kolekcija. 

— Ceremonija labai privati, — aiškino Parker, tvarkydama 
Emalainos nuometą. — Po jos bus nedidelis priėmimas vidiniame 
kieme. Kur vyriausiasis pabrolys? 

Lorelė, kuri ką tik buvo nusibrozdinusi kelį, prasibrovė pro 
hortenzijų krūmų trijulę. 

— Jis nubėgo paskui voverę ir užsikorė į medį. Niekaip nepri- 
kalbinu, kad nuliptų. 

Parker nekantriai atsiduso ir užvertė aukštyn akis. 

— Einu, nukelsiu. Tau negalima pamatyti nuotakos iki vestu- 
vių. Blogas ženklas. Makenze, pataisyk Emalainai nuometą ir pa- 
duok jai puokštę, o mes su Lorele iškelsim iš medžio Pūkį. 

— Aš verčiau pasimaudyčiau, — atsakė Makenzė ir išsiblaškiu- 
si pradėjo tampyti Emalainos nuometą. 

— Galėsim eiti, kai ištekėsiu. 

— Aha. Tau dar neatsibodo tuoktis? 

— Visai ne. Be to, čia labai skaniai kvepia. Čia viskas taip 
gražu. 

Tai, be abejonės, buvo tiesa. Tamsūs žvilgantys Emalainos 
plaukai draikėsi po baltais nėriniais. Kai ji uostė laukinių gėlių 
puokštę, jos gilios rudos akys žaižaravo. Ji buvo dailiai įdegusi. At- 
rodo, lyg būtų paauksuota, pamanė Makenzė, rūsčiai apžiūrinėdama 
savo pieno baltumo odą. 

Raudonplaukės prakeiksmas, kaip sakė jos motina. Morkinius 
plaukus ji paveldėjo iš tėvo. Aštuonmetė Makenzė buvo aukšta ir 
liesa kaip pagaliukas, o jos dantis kaustė kabės, kurių ji negalėjo pa- 
kęsti. 

Ji pagalvojo, kad šalia jos Emalaina atrodė kaip čigonų prin- 


cesė. 

Netrukus grįžo Parker su Lorele, kikendamos iš vyriausiojo pa- 
brolio katino, kurį Parker tvirtai laikė rankose. 

— Visi stojam į vietas, — sukomandavo Parker, perduodama 
katiną Lorelei. — Makenze, tu dar neapsirengusi! Emalaina... 

— Aš nenoriu būti vyriausiąja pamerge, — tarė Makenzė, 
žvelgdama į pūstą Pelenės suknią, dryksančią ant sodo suolelio. — 
Ta suknelė graužia, be to, labai karšta. Tegul Pūkis bus vyriausiąja 
pamergė, o aš būsiu vyriausiasis pabrolys. 

— Bet viskas jau suplanuota! Visi prieš vestuves nervinasi. 

Parker atmetė atgal ilgas rudas kasytes ir paėmusi suknelę 
apžiūrėjo, ar ši nesuplyšusi ir nedėmėta. Tada patenkinta išteisė ją 
Makenzei. 

— Viskas su ja gerai. Ceremonija bus puiki, kupina meilės, o 
jaunieji ilgai ir laimingai gyvens. 

— Mano mama sako, kad „ilgai ir laimingai“ yra visiška ne- 
sąmonė. 

Po tokio Makenzės pareiškimo kurį laiką tvyrojo tyla. Atrodė, 
kad ore pakibo neištartas žodis skyrybos. 

— Bet taip nebūtinai turi būti, — žvelgdama kupinomis užuo- 
jautos akimis Parker paglostė Makenzei ranką. 

— Nenoriu vilktis šitos suknelės. Nenoriu būti pamerge. Ne- 
noriu... 

— Gerai jau, gerai. Bus gerai ir netikra vyriausioji pamergė. Gal 
galėtum pafotografuoti? 

Makenzė pažvelgė į kabantį ant kaklo fotoaparatą, apie kurį 
buvo visiškai užmiršusi. 

— Vis tiek man nieko neišeis. 

— Gal šįkart išeis. Bus smagu. Gali būti oficiali vestuvių foto- 
grafė. 

— Padaryk vieną su manim ir Pūkiu, — neatstojo ir Lorelė, 
veidu prisispaudusi prie katino. — Padaryk vieną, Makenze! 

Be didelio entuziazmo Makenzė pakėlė fotoaparatą ir paspau- 


dė mygtuką. 

— Ir kaip mes anksčiau apie tai nepagalvojom! Tu gali fotogra- 
fuoti nuotakos ir jaunikio portretus ir visą ceremoniją. 

Sužavėta naujos idėjos Parker numetė Pelenės suknelę ant hor- 
tenzijų krūmo. 

— Bus puiku, bus tikrai smagu. Tu eik palei taką kartu su nuo- 
taka ir Haroldu. Pamėgink padaryti kelias nuotraukas, o aš palauksiu 
ir paskui įjungsiu muziką. Eime! 

Bus keksiukų ir limonado, priminė sau Makenzė. O vėliau 
maudynės ir tikras smagumas. Ir visai nesvarbu, kad nuotraukos at- 
rodys kvailai. Nesvarbu ir tai, kad jos močiutė buvo teisi, jog ji dar 
per maža fotografuoti. 

Nesvarbu, kad jos motina vėl sugalvojo skirtis ir kad jos visai 
neblogas patėvis jau išsikraustė. 

Nesvarbu, kad „ilgai ir laimingai“ tėra niekų kalbos, nes juk čia 
vis tiek buvo tik žaidimas. 

Todėl ji pamėgino fotografuoti Emalainą ir paklusnųjį Harol- 
dą, galvodama apie tai, kad išryškintoje juostelėje kaip visada maty- 
sis tik neryškios figūros ir jos nešvarių pirštų atspaudai. 

Kai pasigirdo muzika, ji pasijuto kalta, kad neapsivilko tos 
graužiančios suknelės ir nesutiko pabūti Emalainos vyriausiąja pa- 
merge. Ir viskas vien dėl to, kad jos mama su močiute sugadino jai 
nuotaiką. Todėl ji vaikštinėjo aplinkui, stengdamasi laikytis nuo- 
šalyje, ir kaip įmanydama stengėsi gražiai nufotografuoti Haroldą, 
vedantį Emalainą sodo takeliu. 

Pro fotoaparato langelį viskas atrodo kitaip, pagalvojo ji, — ir 
Emalainos veidas, ir jos plaukus dengiantis nuometas. 

Ji fotografavo toliau: Parker, kuri ištarė „brangieji“, lyg būtų pats 
pastorius Visldaunas, Emalainą ir Lorelę, kurios susiėmė rankomis, 
ir Haroldą, kai šis susirangęs prie jų kojų užsnūdo ir net užknarkė. 

Ji pastebėjo, kokie ryškūs atrodė Lorelės plaukai, kyšantys iš po 
aukštos juodos jaunikio skrybėlės, kai juos nutvieksdavo saulė. Kaip 
judėjo Pūkio ūsai, kai jis žiovavo. 

Tai, kas vyko, vyko ne tik aplinkui. Kažkas darėsi ir pačiai 
Makenzei. Jos trys draugės susibūrė po baltomis vešliomis rožėmis 
apaugusiu altanos lanku, sudarydamos trijų dailių mergaičių trikam- 
pį. Kažkoks instinktas pakuždėjo Makenzei šiek tiek pakeisti padėtį, 
kryptelėti fotoaparatą. Ji nežinojo, kad tai vadinama kompozicija, 
tiesiog taip per objektyvą gražiau atrodė. 

Kaip tik tada tiesiai jai pro akis praskrido žydras drugelis ir 
nutūpė ant geltonos pienės Emalainos gėlių puokštėje. Po baltomis 
rožėmis sustojusios trijulės veidai, visų kaip vienos, sušvito nuostaba 
ir pasitenkinimu. 

Makenzė spustelėjo mygtuką. 

Ji žinojo, tiesiog žinojo, kad šįkart nuotraukos nebus nei ne- 
ryškios, nei tamsios, nei išskydusios, nei neaiškios. Ji nebus pirštu 
užstojusi objektyvo. Ji tiksliai žinojo, kaip atrodys nuotrauka ir kad 
jos močiutė vis dėlto buvo neteisi. 

Gal „ilgai ir laimingai“ ir nesąmonė, bet ji žinojo, kad norėtų 
užfiksuoti daugiau akimirkų, kurios 5uvo laimingos. Nes tada jos 


išliktų amžinai. 


DiRMAS SKYRIUS 


SAUSIO PIRMOSIOS RYTĄ Makenzė apsivertė, kad užspaustų ža- 
dintuvą, ir veidu žemyn dribtelėjo ant studijos grindų. 

— Velnias. Laimingų Naujųjų. 

Kurį laiką ji gulėjo apkvaitusi ir suglumusi, kol prisiminė, kad į 
miegamąjį taip ir neužlipo, o žadintuvas skambėjo jos kompiuteryje, 
kuris buvo nustatytas prižadinti ją vidudienį. 

Atsikėlusi ji nusvirduliavo į virtuvę tiesiai prie kavavirės. 

Ir kam Žmonėms tuoktis Naujųjų išvakarėse? Kam apeigomis 
paversti šventę, kuri sukurta ilgalaikėms išgertuvėms ir gal net nede- 
ramam seksui? Ir jiems būtinai reikia į tas apeigas atsitempti šeimos 
narius ir draugus, ką jau kalbėti apie vestuvių fotografus. 

Žinoma, po to, kai beveik antrą ryto vaišės pagaliau baigėsi, ji, 
kaip bet koks sveiko proto žmogus, turėjo eiti tiesiai į lovą. Vietoj 
to ji nusprendė perkelti nuotraukas į kompiuterį ir jas peržiūrė- 
ti, — taip prie Hainso ir Majers vestuvių nuotraukų sugaišo dar tris 
valandas. 

Bet, žmogau, nuotraukų būta gerų. Kelios išėjo net puikios. 

O gal jos visos nieko vertos, tiesiog ji jas vertina dar vis neatsi- 
kračiusi euforiško kvaitulio. 

Ne, nuotraukos iš tikrųjų geros. 

Ji pasaldino juodą kavą trimis šaukšteliais cukraus ir išgėrė ją 
stovėdama prie lango ir žvelgdama į sniegą, kuris lyg antklodė dengė 
Braunų dvaro sodus ir vejas. 

Jos puikiai suorganizavo tas vestuves. Galbūt Bobui Hainsui ir 
Vikei Majers tai taps puikia paskata gerai organizuoti savo santuoką. 

Kad ir kaip ten būtų, vestuvių atsiminimai neišdils. Buvo už- 
fiksuoti ir svarbūs, ir ne tokie svarbūs pokylio momentai. Ji juos dar 
patobulins, padailins ir išspausdins. Žvelgdami į nuotraukas Bobas 
ir Vikė galės dar kartą išgyventi tą dieną. Gal kitą savaitę, o gal ir po 
šešiasdešimties metų. 

Ši mintis ją paveikė taip pat stipriai, kaip ir saldi juoda kava 
šaltą žiemos dieną. 

Atidariusi spintelę ji išsiėmė dėžutę tešlainių su įdaru ir, valgy- 
dama vieną tiesiog ten, kur stovėjo, peržiūrėjo dienotvarkę. 

Klėjaus ir Makferson (Rodo ir Elisonos) vestuvės šeštą valandą. 
Tai reiškia, kad nuotaka su savo svita atvyks apie trečią, jaunikis su sa- 
viške — apie ketvirtą. Ji turėjo laiko iki antros, kai pagrindiniame pa- 
state turėjo įvykti „viršūnių susitikimas“ — paskutinis iki renginio. 

Pakankamai laiko įšokti į dušą, apsirengti, peržiūrėti savo už- 
rašus ir dar kartą patikrinti įrangą. Kai ji paskutinį kartą pasitikrino 
orų prognozę, buvo pranašaujami saulėti orai, nulinė temperatūra. 
Jai turėtų pavykti padaryti kelias gražias pasiruošimo nuotraukas, 
pasinaudojus natūralia šviesa. Galbūt ji net įkalbės Elisoną — jeigu 
ši bus tam nusiteikusi — padaryti nuotakos portretą balkone, sniego 
fone. 

Makenzė prisiminė, kad nuotakos motina Dorotė („vadink 
mane tiesiog Dote“) buvo gana reikli ir landi, bet su ja bus susi- 
tvarkyta. Jeigu Makenzei nepavyks sutramdyti šios veikėjos, tą tikrai 
padarys Parker. Šioji gali suvystyti bet ką. 

Dėl Parker veržlumo ir ryžtingumo per penkerius metus „Įža- 


dai“ tapo viena geriausių vestuvių ir renginių planavimo įmoni 
ų 

valstijoje. Taip jos tėvų mirties tragedija pavirto viltimi, o nuostabūs 
karalienės Viktorijos laikų stiliaus namai ir puikūs Braunų dvaro 
sodai — klestinčiu unikaliu verslu. 

Be to, pagalvojo Makenzė, skubiai kramtydama paskutinį teš- 
lainį, Parker pati buvo viena iš tos sėkmės priežasčių. 

Ji nužygiavo laiptų, vedančių į jos miegamąjį ir vonią, link ir 
sustojo prie vienos iš mėgstamiausių nuotraukų. Švytinti, ekstazės 
pagauta nuotaka, aukštyn pakėlusi akis, ištiesusi rankas stovėjo po 
rausvų rožių žiedlapių lietumi. 

„Šiandienos nuotakos“ viršelis, pagalvojo Makenzė. Ir tik dėl 
to, kad aš puiki fotografė. 

Ji tebemūvėjo storomis kojinėmis, flanelinėmis kelnėmis ir 
vilkėjo sportinius marškinėlius. Užlipo laiptais, kad iš pavargusios, 
pižama vilkinčios ir tešlainiais piktnaudžiaujančios žmogystos pa- 
virstų rafinuota vestuvių fotografe. 

Nė neketino kreipti dėmesio į nepaklotą lovą ir sujauktą mie- 
gamąjį. Kam tvarkyti, jeigu netrukus viskas vėl bus sujaukta? Karštas 
dušas kartu su cukrumi ir kofeinu galutinai ją išbudino. Visa tai pa- 
dės rimtai nusiteikti šios dienos darbui. 

Jos laukė norinti paeksperimentuoti nuotaka, manipuliuoti 
mėgstanti nuotakos motina, kuri įsivaizdavo viską žinanti geriausiai, 
ir jaunikis, taip įsimylėjęs, jog padarytų viską, kad tik jo nuotaka 
būtų laiminga. Be to, ir nuotaka, ir jaunikis buvo tikrai fotogeniški. 

Dėl pastarojo dalyko darbas turėjo būti ir malonus, ir nelengvas. 
Kaip padovanoti savo klientams jų ypatingos dienos fotoreportažą, 
kuris būtų ne tik puikus, bet ir nepakartojamas? 

"Trinkdamasi trumpai kirptus, pasišiaušusius raudonus plaukus, 
ji naršė po savo smegenų kerteles — mąstė apie nuotakos pasirinktas 
spalvas. Sidabras ir auksas. Elegantiška ir efektinga. 

Dar reikėjo užmesti akį į gėles ir tortą — visa tai turėjo būti 
užbaigta šiandien — dovanėles svečiams ir staltieses, svitos drabu- 


žius ir šukuosenas. Iš muzikantų ji gavo grojaraščio kopiją, kur buvo 

pažymėtas pirmasis šokis, motinos ir sūnaus šokis bei tėvo ir dukters 
šokis. 

Taigi, mąstė ji, kelias ateinančias valandas mano pasaulis suksis 
apie Rodą ir Elisoną. 

Drabužius, papuošalus ir makiažą ji rinkosi beveik taip pat 
rūpestingai, kaip ir įrangą. Viską susirinkusi, per buvusį baseiną, 
kuris jungė jos studiją ir nedidelį butą su pagrindiniu pastatu, ji išėjo 
trumpam pasivaikščioti į lauką. 

Sniegas žvilgėjo lyg smulkučiai brangakmeniai kokio nors 
žvėrelio kailyje. Oras buvo šaltas ir traškus, lyg kalnų ledas. Būtinai 
reikės padaryti kelias nuotraukas lauke — ir dieną, ir vakare. Vestu- 
vės žiemą, baltos vestuvės, sniegu nuklota žemė, šerkšnu žėruojantys 
medžiai, varvekliai ant belapių karklų, svyrančių virš tvenkinio. Ir 
įmantrus Viktorijos stiliaus namas su nesuskaitoma daugybe stogo 
siluetų, arkų ir apvalių langelių, besistiebiantis aukštyn ir besidrie- 
kiantis tolyn, vos pastebimai žydras ryškaus dangaus skliauto fone. 

Ji stebėjo namą, kaip dažnai tai darydavo vaikštinėdama nu- 
kastais takeliais. Mėgo jo linijas, kampus, subtilius, blyškiai gelsvus 
atspalvius ir kreminę baltą spalvą, ryškėjančią švelnioje, vos pastebi- 
moje žydrynėje. 

Šis namas jai buvo tapęs beveik tokiais pat tikrais namais, kaip 
ir jos pačios namai. Gal net tikresniais namais, nes josios vaikystė 
pernelyg priklausė nuo motinos įnorių. Parker tėvai buvo šilti, ma- 
lonūs ir, kaip Makenzei atrodė dabar, patikimi. Audringais vaikystės 
metais jų namai jai buvo tapę ramiu uostu. 

"Todėl prieš septynerius metus jinai jų gedėjo ne mažiau, negu 
jos draugė. 

Dabar Braunų dvaras tapo josios namais, jos verslu, jos gyveni- 
mu, kuris buvo visapusiškai puikus. Kas gali būti geriau už mėgstamą 
darbą, atliekamą su geriausiomis draugėmis, kokias kada esi turėjusi? 

Ji žengė į prieangį, pasikabino savo lauko drabužius ir, šen bei 
ten pasisukinėjusi, įkišo nosį į Lorelės valdas. 

Pasilypėjusi ant mažos kėdutės, jos draugė ir partnerė ant pen- 
kių aukštų vestuvinio torto skrupulingai dėliojo pasidabruotas kali- 
jas. Visi žiedai puikavosi ant paauksuotų akantų lapų, taip kurdami 
švytinčios elegancijos įspūdį. 

— Tikras šedevras, panele Makbein. 

Lorelės judesiai buvo tikslūs kaip chirurgo, kai ji puošė tortą 
dar vienu žiedu. Saulės nušviesti plaukai, ant pakaušio susukti į ne- 
tvarkingą mazgą, neblogai tiko prie jos veido trikampio. Ji susikau- 
pusi dirbo, įdėmiai žvelgdama skaisčiomis, mėlynomis kaip katilėliai 
akimis. 

— Kaip gerai, kad ji nusprendė puošti tortą kalijomis, o ne 
nuotakos ir jaunikio figūrėlėmis. Atrodo kur kas geriau. Bet palauk, 
iki nunešim tortą į pokylių salę. 

Makenzė išsitraukė fotoaparatą. 

— Neblogas kadras interneto svetainei. Jei tu neprieštarauji. 

— Žinoma, ne. Kiek nors pamiegojai? 

— Užsisėdėjau iki penktos. Bet paskui miegojau iki pusiaudie- 
nio. O tu? 

— Miegot nuėjau pusę trijų, o kėliausi septintą, kad užbaigčiau 
jaunikio tortą, desertus ir štai šitą gigantą. Visa laimė, kad iki kitų 
vestuvių turėsime dvi laisvas savaites, — tarė ji ir apsižvalgė. — Tik 
neužsiminkite Parker, kad aš taip sakiau. 

— Ji, aišku, jau atsikėlusi. 

— Buvo atėjusi jau du kartus. Turbūt jau viską po du kartus 
spėjo apeiti. Man atrodo, girdėjau ir atėjus Emalainą. Jos dabar tur- 
būt biure. 

— Einu tenai. Tu eini? 

— Po dešimties minučių. Būsiu laiku. 

— Parker pasaulyje laiku reiškia per vėlai, — išsišiepė Maken- 
zė. — Mėginsiu atitraukti jos dėmesį. 

— Tiesiog pasakyk jai, kad kai kurių dalykų skubinti negalima. 
O kai nuotakos motina dėl torto išgirs daugybę komplimentų, nu- 
stos minti mums ant uodegos. 

— Geras argumentas. 

Makenzė paliko Lorelę ir pasuko per pagrindinio įėjimo fojė 
ir milžinišką svetainę, kur turėjo įvykti ceremonija. Pastebėjo ten 
bruzdančius Emalainą ir jos elfus, kurie nuiminėjo praėjusių ves- 
tuvių dekoracijos ir kabino naujas. Kiekviena nuotaka turėjo savo 
viziją: šioji norėjo daug sidabrinių ir auksinių kaspinų ir klosčių, o 
Naujųjų metų išvakarėse viskas buvo išpuošta šviesiai violetiniu ir 
kreminiu muslinu. 

Svetainėje jau buvo paruoštas židinys, kuris turėjo būti užkurtas 
vos pradėjus rinktis svečiams. Balta medžiaga drapiruotos kėdės, ku- 
rių driekėsi ištisos eilės, puikavosi sidabriniais kaspinėliais. Židinio 
atbrailą Emalaina buvo išpuošusi auksinėmis žvakėmis sidabrinėse 
žvakidėse, o aukštose, plonose stiklinėse vazose puikavosi daugybė 
nuotakos taip mėgstamų kalijų. 

Makenzė apėjo patalpą, vertindama kampus, apšvietimą, kom- 
poziciją, ir šį bei tą pasižymėjo, o iš jos išėjusi užlipo į trečią aukštą. 

Kaip ir tikėjosi, Parker rado jų biuro pasitarimų salėje, nešioja- 
mojo kompiuterio, „BlackBerry“ telefono, aplankų, mobiliojo tele- 
fono ir ausinių apsuptyje. Jos tankūs rudi plaukai buvo surišti į ilgą 
uodegą — elegantiška ir paprasta. Puikiai derėjo prie šviesiai pilko 
kostiumėlio, nekrisiančio į akis ir puikiai papildysiančio nuotakos 
pasirinktas spalvas. 

Parker niekas neprasprūsdavo pro akis. 

Ji nepakėlė galvos, tik ore pirštu apsuko ratą ir toliau dirbo su 
nešiojamuoju kompiuteriu. Puikiai supratusi signalą, Makenzė nu- 
ėjo prie kavos staliuko ir joms abiem pripylė puodelius kavos. Tada 
atsisėdo, pasidėjo savo aplanką ir atsivertė užrašų knygutę. 

Parker atsilošė, nusišypsojo ir paėmė kavos puodelį. 

— Bus puikios vestuvės. 

— Net neabejoju. 

— Keliai švarūs, oras geras. Nuotaka jau atsikėlusi, papusry- 
čiavusi, išmasažuota. Jaunikis padirbėjo sporto salėje ir paplaukiojo. 

Maistas bus pristatytas laiku. Visi svečiai suskaičiuoti. — Ji žvilgte- 
lėjo į rankinį laikrodį. — Kur Emalaina su Lorele? 

— Lorelė užbaiginėja tortą. Atrodo stebuklingai. Emalainos 
nemačiau, bet patalpos jau dekoruojamos. Gražu. Noriu padaryti 
kelias nuotraukas lauke. Prieš ir po. 

— Tik per ilgai nelaikyk nuotakos lauke. Niekam nereikia, kad 
per ceremoniją ji šniurkščiotų raudona nosimi. 

— Tu tik laikyk toliau nuo manęs nuotakos motiną. 

— Bus padaryta. 

Įskubėjo Emalaina, vienoje rankoje nešina dietine kokakola, 
kitoje — aplanku. 

— Tinkui pagirios, jis nepasirodė, man trūksta vieno žmogaus. 
Gal galim susitvarkyti greičiau? — ji klestelėjo už stalo. Jos juodi 
garbanoti plaukai laisvai krito ant marškinėliais aptemptų pečių. — 
Nuotakos kambarys ir svetainė jau papuošti. Fojė ir laiptai beveik 
baigti. Puokštės, pamergių puokštelės ir butonjerės patikrintos. Pra- 
dėjom ruošti didžiąją ir pokylių sales. Turiu greitai grįžti. 

— Kaip ten gėlių mergaitė? 

— Baltų rožių puokštelė, sidabro ir aukso spalvos kaspinas. 
Vainikėlis jau paruoštas, bus paduotas kirpėjai. Iš rožių ir gubojų. 
Žavus. Makenze, man reikia kelių pasiruošimo nuotraukų, jeigu turi 
laiko. Jeigu ne, nufotografuosiu pati. 

— Rasiu laiko. 

— Ačiū. O kaip nuotakos motina? 

— Čia mano rūpestis, — nuramino ją Parker. 

— Man reikia... — dar kažką mėgino sakyti Emalaina, bet įėjus 
Lorelei nutilo. 

— Nepavėlavau, — paskelbė šioji. 

— Tinkas neatėjo, — pasakė jai Parker. — Emalainai trūksta 
žmonių. 

— Galiu padėti. Dar reikės užbaigti dekoruoti tortą ir išdėlioti 
desertus, bet dabar turiu laiko. 

— Peržiūrėkim tvarkaraštį. 

— Palauk, — tarė Emalaina, iškeldama kokakolos skardi- 
nę. — Pirmiausia tostas. Laimingų Naujųjų mums visoms, ketu- 
rioms nuostabioms, stulbinančioms ir labai seksualioms moterims. 
Ir geriausioms draugėms pasaulyje. 

— Ir dar protingoms ir šaunioms, — pratęsė Lorelė, iškeldama 
buteliuką vandens. — Už drauges ir partneres. 

— Už mus. Draugystė ir ketveriopas intelektas, — pridūrė 
Makenzė. — Ir už tai, kaip puikiai mes tvarkome „Įžadus“. 

— Už 2009-uosius, — sveikindama Parker iškėlė kavos puo- 
delį. — Nuostabių, stulbinančių, seksualių, šaunių geriausių draugių 
pasaulyje laukia nuostabiausi metai. 

— Geriau nepasakysi, — tarė Makenzė ir kavos puodeliu susi- 
daužė su kitomis. — Už vestuves, kad jos niekad neišeitų iš mados. 

— Kad neišeitų iš mados, — pakartojo Parker. — O dabar 
tvarkaraštis. 

— Fotografuosiu nuotaką nuo pat jos atvykimo, — pradėjo 
dėstyti Makenzė. — Kai pasirodys jaunikis, imsiuos jo. Padarysiu 
kelias nuotraukas, ko! ji rengsis, paskui galės papozuoti portretams. 
Dabar nufotografuosiu tortą ir pasirengimus, pasiruošiu pati. Iki ce- 
remonijos dar turiu nufotografuoti visą šeimą ir vestuvių svečius. Po 
ceremonijos man reikės tik keturiasdešimt penkių minučių šeimos, 
visų svečių ir nuotakos bei jaunikio nuotraukoms. 

— Nuotakos ir jaunikio kambariai bus baigti dekoruoti gėlė- 
mis iki trečios valandos. Fojė, svetainė, laiptai, didžioji ir pokylių 
salės — iki penktos. 

Parker žvilgtelėjo ; Emalainą. 

— Susitvarkysim. 

— Operatorius atvyksta pusę šešių. Svečiai renkasi nuo pusės 
šešių iki šešių. Muzikantai — styginių kvartetas — pradeda be dvi- 
dešimt šeštą. Pokylių salėje jie turi būti pusę septintos. Be dešimt 
šeštą sūnus atlydi jaunikio motiną. Ir karto po jos žentas atlydi nuo- 


Baltoji vizija 19 


takos motiną. Jaunikis ir pabroliai vietoje turi būti šeštą, — skaitė 
tvarkaraštį Parker. — Nuotakos tėvas, nuotaka ir jos svita vietoje 
turi būti šeštą. Nuotaka nusileidžia laiptais, pradedamos eitynės. 
Ceremonija vyksta dvidešimt tris minutes, nuotaka su jaunikiu iš- 
eina, juos sveikina šeima. Šešios dvidešimt penkios svečiai palydimi 
į didžiąją salę. 

— Pradeda veikti baras, — įsiterpė Lorelė, — groja muzika, 
nešiojamas maistas. 

— Nuotraukoms laikas nuo šeštos dvidešimt penkios ir septin- 
tos dešimt. Septynios penkiolika šeimos, vestuvių svečių ir jaunave- 
džių paskelbimas. 

— Vakarienė, tostai, — tęsė Emalaina. — Viskas apgalvota, 
Parker. 

— Noriu būti tikra, kad į pokylių salę bus pereita ir pirmas šo- 
kis bus sušoktas iki aštuntos penkiolika, — tęsė Parker. — Nuotaka 
pageidavo, kad per pirmąjį šokį ten būtinai būtų jos močiutė ir kad 
po tėvo ir dukters bei motinos ir sūnaus šokio pašoktų jos tėvas ir 
jo motina. Močiutei devyniasdešimt, ji turbūt ilgai nepratemps. Bet 
jeigu tortą pjaustysim devynios trisdešimt, gal močiutė ir sulauks 
pabaigos. 

— Ji labai miela, — įsiterpė Makenzė. — Per repeticiją pavy- 
ko padaryti kelias puikias jos ir Elisonos nuotraukas. Pasižymėjau, 
kad kelias reikėtų padaryti ir šiandien. Man atrodo, kad ji ištvers iki 
galo. 

— Tikiuosi. Tortas ir desertai per šokius. Puokštė metama de- 
šimt penkiolika. 

— Puokšte pasirūpinta, — įsiterpė Emalaina. 

— Metamas keliaraištis, šokiai tęsiasi. Paskutinis šokis be 
dešimt vienuoliktą, pučiam burbulus, nuotaka su jaunikiu išvyksta. 
Viskas baigiasi vienuoliktą. — Parker dar kartą žvilgtelėjo į savo 
laikrodį. — Laikas prie darbo. Emalainai su Lorele dar reikia persi- 
rengti. Ir neužmirškit ausinių. 

Parker telefonas suvibravo ir ji metė žvilgsnį į jo ekraną. 

— Nuotakos motina. Šįryt ketvirtas skambutis. 

— Linkiu sėkmės, — tarė Makenzė ir skubiai spruko. 

Ji išžvalgė visas patalpas, stengdamasi nesimaišyti Emalainai 
ir jos pagalbininkams, kurių, nešinų gėlėmis, kaspinais ir muslinu, 
knibždėte knibždėjo visas namas. Ji nufotografavo Lorelės tortą, 
Emalainos kompozicijas, apgalvojo dar kelis kadrus. 

Tokia buvo nusistovėjusi praktika, kuriai ji neleido pavirsti 
rutina. Ji žinojo, kad kai tik visa tai pavirs rutina, ji pradės nebepa- 
stebėti gerų kadrų, patogių galimybių, naujų rakursų ir idėjų. Ir kas- 
kart pajutusi, kad pradeda atbukti, ji pagalvodavo apie tą ant pienės 
tupiantį drugelį. 

Aplinkui dvelkė rožių ir kalijų kvapas, skambėjo balsai ir žings- 
niai. Pro aukštus langus krito šviesos pluoštai, kurių atspindžiai žai- 
žaravo aukso ir sidabro spalvos kaspinuose. 

— Makenze, ausinės! — šūktelėjo Parker, skubiai leisdamasi 
pagrindiniais laiptais. — Nuotaka atvyko. 

Parker nuskubėjo žemyn pasitikti nuotakos, o Makenzė už- 
bėgo aukštyn. Ji išskubėjo į priekinę terasą, nekreipdama dėmesio į 
šaltį. Kaip tik tuo metu keliuku privažiavo baltas limuzinas. Kai jis 
sustojo, ji šiek tiek pakeitė kampą, pasiruošė ir laukė toliau. 

Vyriausioji pamergė, nuotakos motina. 

— Nagi, judinkitės, — sumurmėjo ji. 

Iš automobilio išlipo Elisona. Ji mūvėjo džinsus, avėjo ugais*, 
vilkėjo suglamžytą zomšinį švarką ir ryšėjo ryškiai raudoną šaliką. 
Makenzė pritraukė vaizdą arčiau, pareguliavo diafragmą. 

— Ei, Elisona! 

Nuotaka žvilgtelėjo aukštyn. Nuostabą pakeitė linksmas pasi- 
tenkinimas ir, Makenzės džiaugsmui, iškėlusi rankas aukštyn Eliso- 
na atmetė galvą ir nusijuokė. 


* Angl. ugg — avikailio batai. 

Štai taip prasideda kelionė, pagalvojo Makenzė, užfiksavusi tą 
momentą. 

Per dešimt minučių nuotakos kambarį, kuris kadaise buvo pa- 
čios Parker miegamasis, užplūdo žmonės ir sąmyšis. Dvi kirpėjos, 
pasitelkusios savo įrankius ir sugebėjimus, garbanojo, tiesino, šukavo 
plaukus, kitos moterys darbavosi kosmetikos priemonėmis. 

Kaip moteriška, pagalvojo Makenzė, kai niekam nekrisdama į 
akis vaikštinėjo po kambarį. Visi kvapai, judesiai, garsai. Nuotaka buvo 
dėmesio centre — ir nei lašo jaudulio, pastebėjo Makenzė. Elisona 
tryško pasitikėjimu savimi, plačiai šypsojosi ir tarškėjo kaip šarka. 

Tačiau jos motina buvo visai kitokia. 

— Bet tavo tokie gražūs plaukai! Kodėl nepalieki jų palaidų? 
Bent dalies. Gal... 

— Sušukuoti į viršų jie gražiau atrodys su galvos papuošalu. 
Nurimk, mama. 

— Čia per šilta. Man atrodo, čia per šilta. O Mendei reikia nu- 
migti. Antraip ji ką nors iškrės, aš ją žinau. 

— Viskas jai bus gerai, — Elisona žvilgtelėjo į mergaitę, kuri 
turėjo nešti gėles. 

— Aš tikrai manau... 

— Damos! — Parker įstūmė vežimėlį su šampanu ir dailiai 
atrodančiu vaisių ir sūrių padėklu. — Vyrai jau pakeliui. Elisona, 
atrodai nuostabiai. Tikra karalienė. — Ji pripylė taurę ir pasiūlė 
nuotakai. 

— Tikrai nemanau, kad jai reikėtų gerti prieš ceremoniją. Ji 
šiandien beveik nieko nevalgė ir... 

— O, ponia Makferson. Kaip gerai, kad jūs jau apsirengusi ir 
pasiruošusi. Atrodot fantastiškai. Man jūsų reikia kelioms minu- 
tėms. Norėčiau, kad dar iki ceremonijos užmestumėte akį į svetainę. 
Noriu būti tikra, kad viskas bus tobula. Ji tuoj sugrįš. 

Parker įbruko šampano taurę nuotakos motinai į ranką ir išvai- 
ravo ją iš kambario. Elisona su palengvėjimu šūktelėjo ir nusijuokė. 

Visą kitą valandą Makenzė blaškėsi tarp nuotakos ir jaunikio 
kambarių. Tarp kvepalų ir tiulio, rankogalių segtukų ir plačių juostų. 
Grįžusi į nuotakos valdas ji suko ratus apie pamerges, kurios rengėsi 
ir viena kitai padėjo. Pastebėjo Elisoną, vieną stovinčią priešais savo 
vestuvinę suknelę. 

Viskas, ko reikia, pagalvojo Makenzė, tyliai taikydamasi fo- 
toaparatu. Nuostaba, džiaugsmas ir net vos pastebimas liūdesys. Ji 
spustelėjo mygtuką kaip tik tuo metu, kai Elisona ištiesė ranką, kad 
pirštais perbrauktų per žaižaruojantį suknelės korsažą. 

Makenzė žinojo, kad dabar ir yra tas lemiamas momentas, kai 
viskas, ką moteris jaučia, atsispindi jos veide. 

O paskui viskas praėjo ir Elisona pakėlė akis. 

— Nemaniau, kad taip jausiuos. Esu tokia laiminga. Taip myliu 
Rodą ir labai noriu už jo ištekėti. Bet kažkas spaudžia štai čia, — ji 
prispaudė ranką prie širdies. — Ir žinau, kad ne nervai. 

— Liūdesys. Tik šešėlis. Šiandien baigiasi vienas tavo gyveni- 
mo etapas. Liūdesys — nieko keista, juk turi atsisveikinti. Žinau, ko 
tau reikia. Palauk truputį. 

Po akimirkos Makenzė atvedė Elisonos močiutę. Ir vėl atsitraukė. 

Jaunystė ir senatvė, pagalvojo ji. Pradžia ir pabaiga, ryšiai ir pa- 
stovumas. Ir meilė. 

Ji nufotografavo, kaip jos apsikabino, bet jautė, kad to negana. 
Nufotografavo žvilgančias ašaras, bet kažko vis tiek trūko. Tada 
Elisona kakta prigludo prie senelės kaktos, nusišypsojo, skruostu 
nuriedėjo vieniša ašara. Jų fone švytėjo balta suknelė. 

Nuostabu. Visai kaip mėlynas drugelis. 

Vėliau ji padarė kelis kadrus, kuriuose užfiksavo, kaip rengėsi 
nuotaka, o pasinaudojusi nuostabia natūralia šviesa, nufotografavo 
kelis formalius portretus. Kaip ir tikėjosi, Elisona neišsigando šalčio 
terasoje. 

Makenzė nekreipė dėmesio į Parker balsą ausinėse, skubėdama 
į jaunikio kambarį visko pakartoti su Rodu. 

Kai keliavo atgal pas nuotaką, koridoriuje prasilenkė su Parker. 

— Man reikia jaunikio ir jo svitos apačioje, Makenze. Dvi mi- 
nutes vėluojam. 

— O, siaube! — apsimestinai pasibaisėjusi atsakė Makenzė ir 
šmurkštelėjo į nuotakos kambarį. 

— Svečiai susodinti, — po kelių akimirkų per ausines pranešė 
Parker. — Jaunikis ir pabroliai užima savo vietas. Emalaina, surink 
nuotakos svitą. 

— Jau renku. 

Makenzė išspruko užsiimti savo vietos laiptų apačioje. Tuo 
tarpu Emalaina rikiavo pamerges. 

— Svita paruošta. Duokit ženklą muzikantams. 

— Duodu ženklą, — pasakė Parker. — Pradėkit eitynes. 

Gėlių mergaitė tikrai gali apsieiti be pietų miego, nusprendė 
Makenzė stebėdama, kaip šioji, vilkėdama fėjos suknele, pasišoki- 
nėdama nusileido laiptais. Ji kaip tikra vestuvių veteranė sustojo 
Lorelei davus ženklą, o paskui per fojė oriai nužingsniavo tiesiai į 
milžinišką svetainę ir patraukė kėdžių tarpueiliu. 

Paskui ją nusekė sidabru žvilgančios pamergės, o joms iš pas- 
kos — auksu vilkinti vyriausioji pamergė. 

Makenzė pritūpė, kad geriau nusitaikytų į laiptų viršuje stovin- 
čius nuotaką ir jos tėvą, susikibusius už rankų. Pasigirdus vestuvių 
maršui, jis pakėlė dukters ranką prie lūpų, o paskui priglaudė sau 
prie skruosto. 

Makenzė fotografavo jausdama, kaip jai drėksta akys. 

Kur dabar jos pačios tėvas? Jamaikoje? Šveicarijoje? Kaire? 

Ji pasistengė nustumti šalin tas mintis ir jų keliamą skausmą ir 
toliau dirbti savo darbą. 

Žvakių šviesoje ji fotografavo džiaugsmą ir ašaras. Bandė jam- 


žinti atsiminimus, o pati liko nepastebima ir atsiribojusi. 

JI DIRBO VAKARE, nes dieną turėjo daugybę susitikimų. Be to, ji 
mėgo dirbti vakarais, kai likdavo viena savo erdvėje ir kai galėdavo 
dirbti sau patogiu tempu. Rytai buvo skirti kavai, tam intensyviam 
jos poveikiui, nuo kurio smagiau kunkuliuodavo kraujas, o dienos 
neretai būdavo skirtos klientams, fotografavimui, susitikimams. 

Vakarais, likusi viena savo studijoje, ji galėdavo visą dėmesį 
skirti nuotraukoms, kurias reikėdavo atrinkti, patobulinti, pagra- 
žinti. Nors dirbo beveik vien su skaitmeninėmis nuotraukomis, 
kurdama nuotrauką stengdavosi neužmiršti to, ką buvo išmokusi 
daryti tamsiajame kambariuke. Rinkdavo nuotraukas, jas ryškin- 
davo ir šešėliuodavo; šalindavo iš jų defektus ir taisydavo blykstės 
pernelyg apšviestas vietas, kad sukurtų pagrindą galutiniam varian- 
tui, kurį būtų galima spausdinti. Tada dar tobulindavo konkrečias 
nuotraukos vietas, keisdavo tonus, koreguodavo kontrastingumą. 
Nuotrauką formuodavo žingsnis po žingsnio, ją ryškindama arba 
švelnindama, kad sukurtų reikiamą nuotaiką ir perteiktų atitinka- 
mą momentą, kol pa7i pajusdavo tai, ką, jos nuomone, turėjo jausti 
klientas. 

Rytą, kaip buvo įpratusi, Makenzė vėl prisėdo prie kompiuterio 

patikrinti nuotraukų miniatiūrų ir įsitikinti, kad ir dabar jos jai at- 
rodo tokios pat geros, kaip ir vakare. 

Makenzė palinko prie jų, tebemūvėdama flanelinėmis pižami- 
nėmis kelnėmis ir storomis kojinėmis, o jos raudoni plaukai priminė 
varnų lizdą. Ją supo absoliuti tyla. Vestuvėse ją paprastai supdavo 
žmonės, klegesys, emocijos. Nuo pastarųjų ji atsiribodavo arba jomis 
pasinaudodavo, ieškodama tinkamo kampo, tinkamo tono, tinkamo 
momento. 

Čia ji buvo viena su savo nuotraukomis, kurias galėjo tobulinti. 
Išgėrė kavą ir suvalgė obuolį, lyg atsiprašydama organizmo už vakar 
rytą suvalgytą tešlainį, ir žiūrinėjo šimtus kadrų, kuriuos užfiksavo 
dieną prieš tai, ir dar kelias dešimtis tų, kuriuos spėjo patobulinti iš 
vakaro. 

Rytinė Makenzė pasveikino vakardienos Makenzę su gerai at- 
liktu darbu. Dar nemažai liko padaryti, mąstė ji. Kai bus atrinkusi 
pačius geriausius kadrus, kuriuos galės parodyti klientams, turės 
juos dar kartą peržiūrėti ir tik tada galės tartis dėl susitikimo su 
jaunavedžiais, kad šie peržiūrėtų nuotraukas ir išsirinktų jiems pa- 
tinkančias. 

Bet visa tai buvo galima palikti kitai dienai. Kad pasitikrintų, 
ar nieko nesumaišė, prieš cidama į dušą ir rengtis pirmajam susitiki- 
mui, ji dar žvilgtelėjo į kalendorių. 

Fotosesijai studijoje tiks ir džinsai su megztiniu, bet paskui 
reikės persirengti konsultacijai, kuri po pietų turėjo įvykti pagrin- 
diniame pastate. Kai buvo konsultuojami klientai, „Įžadų“ taisyklės 
reikalavo dalykinės aprangos. 

Makenzė pasirausė po spintą, ieškodama juodų kelnių ir juodų 
marškinėlių. Po fotosesijos užsimes švarkelį ir etiketui nebus nusi- 
žengta. Pakilnojo kelis papuošalus, kol surado atitinkančius jos nuo- 
taiką, šiek tiek pasidažė ir nusprendė atrodanti pakankamai gerai. 

Jos nuomone, daugiau dėmesio reikėjo skirti studijai, o ne fo- 
tografui. 

Elizabeta ir Čarlzas, pagalvojo ji, kai pradėjo ruošti studiją. Su- 
žadėtuvių nuotraukos. Kiek prisiminė, per pasitarimą jie buvo apsi- 
sprendę. Viskas turi būti paprasta, formalu, nesudėtinga. 

Ji klausė savęs, kodėl jie nepaprašė to padaryti kokio nors drau- 
go, turinčio fotoaparatą. Šyptelėjo prisiminusi, kad vos taip ir nepa- 
sakė, tačiau Parker, matyt, perskaitė jos mintis ir metė jai įspėjamą 
žvilgsnį. 

„Klientas visada teisus, — priminė ji sau, tvarkydama foną. — 
Norit nuobodžiai — bus nuobodžiai.“ 

Įstūmė prožektorius, pastatė difuzorių — net ir nuobodybė gali 
atrodyti gražiai. Atsinešė stovą, nes numanė, kad šie klientai tikėsis 
įrangos. Vos tik spėjo išsirinkti objektyvus, patikrinti apšvietimą, 
drapiruoti kėdę, į duris pasibeldė klientai. 

— Pačiu laiku, — tarė Makenzė uždarydama už jų duris ir 
užblokuodama ledinio vėjo gūsį. — Baisus oras. Duokite man savo 
paltus. 

Jie atrodo tobulai, pamanė ji. Aukštesniajam socialiniam 
sluoksniui priklausantys Barbė ir Kenas. Šaltoka blondinė tobulai 
sutvarkytais plaukais ir gražus, nepriekaištingas herojus, idealiai iš- 
lygintais marškiniais. 

Jai knietėjo juos pavelti, suteikti žmogiškumo. 

— Gal norėtumėte puodelio kavos? — pasiūlė ji. 

— O, ne, ačiū, — teikėsi nusišypsoti Elizabeta. — Gal tiesiog 
eikim prie reikalo. Šiandien dar daug reikia padaryti. 

Kol Makenzė kabino jų paltus, Elizabeta žvalgėsi po studiją. 

— Čia anksčiau buvo baseinas? 

— Taip. 

— Hm... Įdomu. Aš tikėjausi kažko galbūt prašmatnesnio. Bet 
vis tiek, — ji vaikštinėjo po studiją ir žiūrinėjo įrėmintas nuotrau- 
kas ant sienos. — Čarlzo pusseserė lapkričio mėnesį čia šventė savo 
vestuves. Labai entuziastingai atsiliepė apie jus ir jūsų partneres. Ar 
ne, Čarlzai? 

— Taip. Todėl ir nusprendėme pasirinkti jus. 

— Per ateinančius mėnesius su vedybų planuotoja turėsim 
daug darbo. Sakykit, kur galėčiau pasitvarkyti? — paklausė Eli- 
zabeta. 

— Prašom čia, — Makenzė palydėjo ją į moterų tualetą šalia 
savo studijos, nesuprasdama, ką dar Elizabetai reikia tvarkytis. 

— Sakykit, Čarlzai, — kreipėsi Makenzė, mintyse mėgindama 
šiek tiek atpalaiduoti jo kietai surištą kaklaryšį. — Ką dar šiandien 
turite nuveikti? 

— Susitinkam su vestuvių planuotoja, paskui reikia pasirūpinti 
santuokos įregistravimu. Elizabeta dėl suknelės dar turi susitikti su 
dviem dizaineriais, kuriuos jai rekomendavo jūsų partnerė. 

— Argi ne smagu? 

Tu tiesiog ekstazės viršūnėje, stebėdama jį pagalvojo Makenzė. 
Visai kaip per pusmetinį patikrinimą pas dantistą. 

— Daugybė visokių smulkmenų. Jūs turbūt prie to pripratusi. 

— Kiekvienos vestuvės — kaip pirmos. Atsistokite ten už kė- 
dės. Kol Elizabeta ruošiasi, patikrinsiu apšvietimą ir fokusavimą. 

Jis paklusniai nuėjo kur lieptas ir stovėjo lyg mietą prarijęs. 

— Atsipalaiduokit, — šūktelėjo ji. — Viskas kur kas papras- 
čiau ir greičiau negu manote. Gali būti net smagu. Kokią muziką 
mėgstat? 

— Muziką? 

— Aba, pasiklausykim muzikos. — Ji nuėjo prie kompaktinių 
plokštelių grotuvo ir išsirinko plokštelę. — Gal Natali Koul baladės? 
Romantiška. Klasika. Ką manot? 

— Gerai. Man tinka. 

Makenzė pastebėjo, kad jai apsimestinai reguliuojant fotoapa- 
ratą, jis žvilgtelėjo į laikrodį. 

— Ar jau nusprendėt, kur praleisit medaus mėnesį? 

— Linkstame prie Paryžiaus. 

— Mokat prancūziškai? 

Jis pirmą kartą nuoširdžiai nusišypsojo. 

— Nė žodžio. 

— Šiokia tokia avantiūra, — pasakė ji. 

Kaip tik tuo metu grįžo Elizabeta, kuri atrodė lygiai taip pat 
tobulai tvarkinga, kaip ir išeidama. 

Kostiumėlis turbūt buvo būtent jai pritaikytas „Armani“. Jai 
labai tiko ryškiai mėlyna spalva, ir kažkodėl Makenzė pagalvojo, kad 
Čarlzui pilkšvai melsvą kaklaryšį parinko būtent Elizabeta, derinda- 
ma prie savo kostiumėlio. 

— Gal pradėkime taip: jūs, Elizabeta, atsisėskit, o Čarlzas atsi- 
stos už jūsų. Truputį kairiau, Čarlzai. O jūs, Elizabeta, šiek tiek pa- 
sisukite lango link. Atsiloškite arčiau Čarlzo, neįsitempkite. Čarlzai, 
uždėkite ranką jai ant kairiojo peties. O jūs uždėkite savo plaštaką 
jam ant rankos. Parodykite tą nuostabų sužadėtuvių žiedą. 

Ji pykštelėjo porą kadrų vien tam, kad jie pagaliau išsivaduotų 
iš tų sustingusių šypsenų. 

Pakreipkite galvą. 

Atsitieskite. 

Kilstelėkite pečius. 

Drovus, staiga suprato Makenzė. Jis paprasčiausiai drovus. 
Drovėjosi fotoaparato ir šiek tiek drovėjosi žmonių. O ji siaubingai 
bijojo atrodyti ne taip, kaip reikia. 

Makenzė mėgino padėti jiems užsimiršti klausinėdama, kaip 
jiedu susipažino, kaip susižadėjo, nors jau buvo to paties klaususi, kai 
tarėsi dėl fotosesijos. Lygiai tuos pačius atsakymus išgirdo ir dabar. 

Ledus laužti sekėsi sunkiai. 

Galėčiau viską baigti tiesiog dabar, pagalvojo Makenzė, ir jie 
gautų būtent tai, ko prašė. Bet šios nuotraukos būtų ne visai tokios, 
kokių jiems iš tikrųjų reikia. 

Kai tik ji šiek tiek atsitraukė nuo fotoaparato, jie abu atsi- 
palaidavo. Elizabeta pasisuko į Čarlzą ir jam nusišypsojo, o šis jai 
mirktelėjo. 

Ką gi, pagalvojo Makenzė, pasirodo, ir mes esam žmonės. 

— Padariau kelias tikrai gražias formalias nuotraukas. Žinau, 
kad to ir pageidavote, bet norėčiau jūsų paprašyti dar kai ko. 

— Bet mūsų planai... — žiojosi kažką sakyti Čarlzas. 

— Neužtruksim nė penkių minučių. Atsistokit, Elizabeta. 
Leiskit, patrauksiu tą kėdę. — Ji patraukė kėdę ir nuėmė nuo stovo 
fotoaparatą. — Ką manot apie apsikabinimą? Ne, ne mane apkabin- 
kit. Judu apsikabinkit. 

— Aš ne... 

— Apsikabinimai Konektikute visiškai legalūs, net jei ir ne- 
sate susižadėję. Šiek tiek paeksperimentuokim ir po poros minučių 
būsite laisvi. 

Ji stvėrė šviesomatį, patikrino, pareguliavo. 

— Dešiniu skruostu prisiglauskite jam prie krūtinės, bet veidą 
šiek tiek pasukite į mane, — vadovavo Makenzė. — Žiūrėkite ten. 
Čarzlai, pakreipkite galvą jos link, bet smakrą pasukite į mane. Giliai 
įkvėpkite, o paskui atsikvėpkite, tiesiog atsikvėpkite. Juk jūs apsika- 
binę su žmogumi, kurį labai mylite, ar ne? Mėgaukitės tuo. Žiūrit į 
mane, tiesiai į mane. O dabar prisiminkit, ką jautėt, kai pirmą kartą 
pasibučiavot. 

Štai! 

Jie netikėtai spontaniškai nusišypsojo. Ji švelniai, gal net kiek 
šelmiškai, jis — su pasitenkinimu. 

— Dar vieną, tik dar vieną tokią pačią, — jai pavyko padaryti 
dar tris kadrus iki jie vėl sustingo. — Baigta. Kelias bandomąsias 
nuotraukas jums paruošiu iki... 

— Ar negalėtume jų pamatyti dabar? Jos juk skaitmeninės, 
ar ne? — spaudė Elizabeta. — Tiesiog norėčiau susidaryti pirmą 
įspūdį. 

— Žinoma. 

Makenzė su visu fotoaparatu nužygiavo prie kompiuterio ir 
viską paruošė rodyti. 

— Jos visiškai netvarkytos, bet esmė aiški. 

— Taip, — tarė Elizabeta, susiraukusi stebeilydama į ekraną, 
kai Makenzė pradėjo iš lėto rodyti nuotraukas. — Jos tikrai gražios. 
Štai. Štai šita. 

Makenzė sustojo ties vienu iš kadrų. 

— Šita? 

— Taip, ją turėjau galvoje. Labai gera. Mes abu gerai atrodom, 
man patinka kampas. Manau, kad šita. 

— Pasižymėsiu ją. Bet gal peržiūrėkit ir likusias dėl visa ko, — 
Makenzė vėl pradėjo versti nuotraukas. 

— Jos tikrai labai geros. Labai geros. Bet aš manau, kad ta, 
kurią išrinkau... — Elizabeta staiga nutilo, kai ekrane pasirodė nuo- 
trauka, kurioje jie buvo apsikabinę. — O. Šita labai miela. Tikrai 
miela, ar ne? 

— Mano mamai patiks ta, kurią išrinkai pirmiau, — atsakė 
Čarlzas, kuris stovėjo Elizabetai už nugaros ir glostė jai pečius. 

— Būtent. Ji patiks tavo mamai. Jai mes tą nuotrauką ir pada- 
rysim. Galėsim net įrėminti. Bet... — ji žvilgtelėjo ; Makenzę. — Jūs 
buvot teisi. O aš klydau. Aš noriu šitos. Noriu, kad būtent taip at- 
rodytume savo sužadėtuvių nuotraukoje. Priminkit man tai rugsėjį, 
kai vėl pradėsiu jus mokyti, kaip turite dirbti savo darbą. 

— Būtinai. Beje, aš irgi klydau. Manau, kad vis dėlto su jumis 
dirbti bus visai malonu. 

Elizabeta kurį laiką šiuos žodžius apgalvojo, paskui nusijuokė. 

Makenzė nusiuntė juos pas Parker galvodama, kad šįkart Parker 
lieka jai skolinga, nes ji atsiunčia klientus, kurie bent jau šią akimirką 
yra atviresni naujoms idėjoms ir kryptims, negu buvo anksčiau. 

Tada ji ėmėsi ruošti klientams nuotraukų paketus. Vienas kom- 
plektas bandomųjų nuotraukų, kitas — atrinktų, į albumus sudėtų 
nuotraukų nuotakai ir jaunikiui, nuotakos motinai, jaunikio motinai. 
Galų gale — papildomos nuotraukos, kurias užsisakė šeimos nariai 


ir svečiai. 

Kai viskas buvo sudėliota, ji nusprendė, kad dar turi laiko grei- 
tai sudoroti makaronų salotų likučius, o jau paskui galės visas nuo- 
traukas nusinešti į pagrindinį pastatą. 

Atsistojusi prie kriauklės suvalgė porą kąsnių. Užšalusi pasakų 
šalis, pagalvojo ji, spoksodama pro langą. Viskas ramu ir tobula. 
Pastvėrusi užsivertė dietinės kokakolos stiklinę. 

Staiga tiesiai į langą garsiai tėškėsi ryškiai raudonas kardinolas. 
Ji krūptelėjo ir kokakola apsiliejo marškinėlius. 

Ji stebėjo, kaip kvailas paukštis nuskrido tolyn, o jos širdis dau- 

— Prakeikimas. 

Ji nusivilko marškinėlius ir numetė juos ant skalbyklės, kuri 
kartu su džiovykle buvo sukišta į virtuvės sandėliuką. Vilkėdama 
vien juodomis kelnėmis ir liemenėle, nuo spintelės nuvalė išsiliejusią 
kokakolą. Suirzusi paėmė skambantį telefoną. Pamačiusi, kad skam- 
bina Parker, nepatenkinta atsiliepė: 

— Ko? 

— Petė Beiker atvyko pasiimti albumų. 

— Dvidešimt minučių per anksti. Ir aš,ir nuotraukos pasirodysim 
laiku. Užimk ją, — pridūrė ji, eidama studijos link. — Ir neėsk manęs. 

Tai pasakiusi, išjungė telefoną ir apsisuko. 

Atsisukusi pamatė jos studijoje stypsantį vyriškį. 

Jo akys išsprogo, jis smarkiai išraudo ir pratarė: 

— O, Dieve. 

Staiga apsisukęs, jis tėškėsi tiesiai į durų staktą. Smūgio garsas 
priminė šūvį. 

— Vaje! Jums viskas gerai? 

Makenzė numetė telefoną ant stalo ir nuskubėjo prie susvirdu- 
liavusio vyriškio. 

— Man viskas gerai. Atsiprašau. 

— Jums bėga kraujas. Oho, smagiai susitrenkėt galvą. Gal pri- 
sėskit. 

— Gal prisėsiu. 

Tai taręs, žvelgdamas apsiblaususiomis akimis ir ne visai suvok- 
damas, kas vyksta, jis, remdamasis į sieną, susmuko ant grindų. 

Makenzė pritūpė ir nuo kaktos jam nubraukė tamsiai rudus 
plaukus, dengiančius kraujuojantį įdrėskimą, kuris po truputį virto į 
įspūdingą gumbą. 

— Gerai, kad neprasikirtot. Nereikės siūti. Tik stipriai susi- 
trenkėt. O nuskambėjo, lyg būtumėt vožęs į duris plaktuku. Gal 
reikėtų ledo, o paskui... 

— Prašau? Hm, jūs gal nelabai suprantat... Jums neatrodo, kad 
turėtumėt... 

Ji pamatė, kaip jis žvilgtelėjo žemyn, ir akimis nusekė jo žvilgs- 
nį. Tebesvarstydama, ar nereikėtų iškviesti gydytojo, ji pastebėjo, 
kad jos krūtys, kurias vos dengė liemenėlė, beveik spaudėsi jam prie 
veido. 

— Oi. Visai užmiršau. Pasėdėkit čia. Ir niekur neikit. 

Tai tarusi ji pašoko ir nuskubėjo sau. 

Jis nebuvo tikras, ar ir norėdamas galėtų paeiti. Visiškai praradęs 
orientaciją, išmuštas iš vėžių, sėdėjo, kur sėdėjęs, nugara atsirėmęs į 
sieną. Nors akyse dar tebemirgėjo žvaigždutės, turėjo pripažinti, kad 
jos krūtys buvo tikrai gražios. Neįmanoma nepastebėti. 

Tačiau nebuvo tikras, ką tokioje situacijoje sakyti ir kaip elgtis. 
Todėl geriausia atrodė tiesiog sėdėti čia, kaip buvo liepta. 

Kai ji grįžo su maišeliu ledo, jau buvo apsivilkusi marškinėlius. 
Gal ir negerai, bet jis pajuto šiokį tokį nusivylimą. Ji vėl pritūpė, ir 
kadangi krūtys jau buvo pridengtos, dabar jis atkreipė dėmesį į jos 
labai ilgas kojas. 

— Nagi, pamėginkit šitą, — pasakė ji ir jam į ranką įbruko 
ledą, o paskui jo ranką prispaudė prie pulsuojančios kaktos. Tada 
priklaupė kaip beisbolininkė, pasiruošusi gaudyti kamuolį. Jos akys 
buvo žalios kaip jūra. 

— Kas jūs? — paklausė jo. 

— Ką? 

— Hm. Kiek pirštų matot? — paklausė ji, rodydama du 
pirštus. 

— Dvylika. 

Ji nusišypsojo. Jai besišypsant skruostuose atsirado duobutės ir, 
tai pamačius, jo širdis suspurdėjo. 

— Manau, kad ne. Pamėginkim iš naujo. Ką jūs veikiat mano 
studijoje, tiksliau, ką veikėt iki tol, kai jus taip pribloškė mano gro- 
žybės? 

— Ą. Turiu čia su kai kuo susitikti. Tiksliau, Šerė turi susitikti. 
Šerė Makgvair. 

Jam pasirodė, kad jos šypsena šiek tiek priblėso, o duobutės iš 
skruostų išnyko. 

— Jūs ne ten atėjot. Jums reikia į pagrindinį pastatą. Aš esu 
Makenzė Eliot, fotografė. 

— Žinau. Žinau, kas jūs tokia. Šerė nelabai aiškiai pasakė, kur 
susitikimas. Kaip paprastai su ja ir būna. 

— Turbūt nepasakė ir kada, nes jūsų susitikimas tik antrą. 

— Ji pasakė, kad tikriausiai pusę dviejų, tai supratau, kad anks- 
čiau kaip antrą nepasirodys. Reikėjo man atvykti Šerės laiku arba 
pačiam paskambinti ir pasitikrinti. Atsiprašau dėl visko. 

— Menka bėda, — ji dar kartą jį apžiūrėjo. Jo akys — beje, 
labai gražios akys — vėl buvo aiškios. — Iš kur jūs mane žinot? 

— Lankiau tą pačią mokyklą su Delaniu. Delaniu Braunu. Ir su 
Parker. Iš tikrųjų tai Parker buvo kokiais dvejais metais jaunesnė. Ir 
jūs buvot toj pačioj mokykloj. Bent jau kurį laiką. 

Ji pamėgino atidžiau į jį įsižiūrėti. Tankūs netvarkingi rudi 
plaukai, kurie, kad ir kaip žiūrėtum, prašyte prašėsi pakerpami ir pa- 
šukuojami. Aiškios ramios mėlynos akys ir tankios blakstienos. Tiesi 
nosis, stipri burna, pailgas veidas. 

Paprastai ji įsimindavo veidus. Kodėl negalėjo prisiminti jo? 

— Maniau, kad pažįstu visus Delanio draugus. 

— Na, mes ne visai draugai. Vienu metu padėjau jam mokytis, 
kai ėjom „Henriką V“. 

Tada ji prisiminė. 

— Karteris, — pasakė ji, rodydama į jį pirštu. — Karteris 
Makgvairas. Jūs ką, tuokiatės su savo seserim? 

— Ką? Ne! Tik pavaduoju Niką. Ji nenorėjo važiuoti į konsul- 
taciją viena, o jis užsilaikė. Tiesą pasakius, pats nežinau, kokį velnią 
čia veikiu. 

— Tiesiog esat geras brolis, — pasakė ji ir patapšnojo jam per 
kelį. — Galit atsistoti? 

— Galiu. 

Ji atsitiesė ir ištiesė jam ranką. Jų rankoms susitikus, jo širdis 
dar kartą suspurdėjo. Kai jis šiaip taip atsistojo, pajuto, lyg galvoje 
kažkas muštų būgną, ir sudejavo. 

— Skauda, — pasiskundė. 

— Nieko nuostabaus, — atsakė ji. — Reikia aspirino? 

— Jeigu jums nesunku. 

— Tuoj atnešiu. O jūs prisėskit kur nors kitur, ne ant grindų. 

Kai ji grįžo į virtuvę, jis buvo beketinąs sėstis, bet jo žvilgsnį 
patraukė ant sienų besipuikuojančios nuotraukos. Jis pastebėjo ir 
nuotraukas žurnaluose, ir spėjo, kad jos turėtų būti fotografuotos jos. 
Dailios nuotakos, rafinuotos nuotakos, seksualios nuotakos, besijuo- 
kiančios nuotakos. Vienos nuotraukos buvo spalvotos, kitos — ne- 
spalvotos, o kai kurios išsiskyrė tuo keistu, dėmesį traukiančiu kom- 
piuteriniu triuku, kai nespalvotoje nuotraukoje akį traukė koks nors 
vienas spalvotas dalykas. 

Jai grįžus, jis atsisuko ir pagalvojo, kad tokie yra ir jos plau- 
kai — akį rėžianti spalva nespalvotame fone. 

— Ar fotografuojat ką nors kita? 


— Taip, — atsakė ji ir padavė jam tris tabletes ir vandens stik- 


* Viljamo Šekspyro pjesė. 

linę. — Bet taip jau yra, kad vestuvių versle svarbiausia yra nuotakos, 
nes tai apsimoka. 

— Jos puikios, labai kūrybiškos, individualios. Bet šita — ge- 
riausia, — pasakė jis ir paėjėjęs ranka mostelėjo į nuotrauką su trimis 
mergaitėmis ir mėlynu drugeliu, tupinčiu ant pienės žiedo. 

— Kodėl? 

— Nes ji stebuklinga. 

Ji spoksojo į jį, rodos, ištisą amžinybę. 

— Geriau nepasakysi. Ką gi, Karteri Makgvairai, einu pasiim- 
siu paltą ir tada galėsim keliauti į konsultaciją. 

Ji paėmė iš jo tirpstant ledą. 

— Pagrindiniame pastate gausit šviežio. 

Patrauklus, pagalvojo ji, eidama pasiimti palto ir šaliko. Labai, 
labai patrauklus. Kažkaip mokykloje ji to nebuvo pastebėjusi. O gal 
jis pražydo vėliau? Kad ir kaip ten būtų, rezultatas puikus. Toks pui- 
kus, kad tą momentą, kai pagalvojo, kad jis jaunikis, apgailestavimas 
sugnybo jai širdį. 

Bet nuotakos brolis — tai jau visai kitas dalykas. 

Žinoma, jeigu jis ją domintų. 

Ji apsivilko paltą, apsivyniojo šaliką ir prisiminusi, kad lauke 
vėjuota, ant galvos užsimaukšlino kepurę. Kai nusileido žemyn, Kar- 
teris kaip geras berniukas į kriauklę dėjo stiklinę nuo vandens. 

Ji paėmė milžinišką medžiaginį krepšį, kuriame buvo keli albu- 
mai, ir padavė jam. 

— Prašau. Galit panešti. Jis sunkus. 

— Tai jau taip. 

— O aš paimsiu šitą, — pasakė ji, imdama antrą, šiek tiek ma- 
žesnį krepšį. — Viena nuotaka laukia savo užbaigtų albumų, o antrai 
turiu parodyti bandomąsias nuotraukas. Pagrindiniame pastate, kur 
vyks konsultacija. 

— Noriu atsiprašyti, kad taip įsiveržiau. Beldžiausi, bet niekas 
neatsiliepė. Išgirdau muziką, tai ir įėjau vidun, o tada... 

— Kas buvo tada, jau žinau. 

— Taip. O muzikos nenorit išjungti? 

— Teisingai. Aš jos jau nebegirdžiu. 

Ji pastvėrė nuotolinio valdymo pultelį, išjungė muziką ir vėl jį 
numetė. Jau buvo beketinanti atidaryti duris, bet jis užbėgo už akių 
ir atidarė jas pats. 

— Tebegyvenat Grinviče? — pradėjo klausinėti ji, jausdama, 
kaip nuo šalčio užėmė kvapą. 

— Tiksliau būtų sakyti — „vėl gyvenu“. Kurį laiką gyvenau Niu 
Heivene. 

— Jeilis“. 

— Taip. Dirbau ten šiokį tokį tiriamąjį darbą ir porą metų 
dėsčiau. 

— Jeilyje. 

— Taip. 

Ji prisimerkusi žvilgtelėjo į jį, žingsniuojantį šalia jos. 

— Rimtai? 

— Na, taip. Žmonės dėsto ir Jeilyje. Tai primygtinai rekomen- 
duojama, ypač žinant, kas ten mokosi. 

— Tai jūs atseit dėstytojas. 

—- Aš atseit dėstytojas. Tik dabar dėstau čia, Vinterfildo aka- 
demijoje. 

— Grįžot čia mokyti mokinių savo a/ma mater. Kaip miela. 

— Man trūko namų. O mokyti paauglius — įdomu. 

Ji pagalvojo, kad kažko panašaus ir reikėjo tikėtis, kita vertus, 
gal viskas ir nėra taip blogai. 

— Ką dėstote? 

— Anglų literatūrą. Kūrybinį rašymą. 

— „Henrikas V“. 


* Jeilio universitetas (angl. Ya/e University) — vienas seniausių ir žinomiausių JAV uni- 
versitetų, įsikūręs Niu Heivene, Konektikuto valstijoje. Jeilio universitetas priklauso elitinių JAV 
universitetų grupei, vadinamai Gebenės lygai (angl. Ivy League). 

— Būtent. Delanio motina man porą kartų apie tai užsiminė, 
kai su juo dirbau. Pagailo jos, kai išgirdau apie tą avariją. Buvo nepa- 
prastai maloni moteris. 

— Geresnių nebūna. Galime eiti šiuo keliu. Per šalta eiti ap- 
linkui. 

Ji įleido jį į prieangį, kur buvo šilta. 

— Paltą galite palikti čia. Vis tiek dar šiek tiek per anksti. Tuo 
tarpu atnešiu jums kavos, — kalbėdama ji spėriai nusivilko paltą, 
nusiėmė šaliką ir kepurę. — Šiandien neturim jokio renginio, tai 
virtuvė laisva. 

Ji vėl susirinko savo krepšius, o jis tuo metu rūpestingai kabino 
paltą, skirtingai nei Makenzė, kuri tiesiog nusviedė savąjį kabliuko 
link. Net ir ramiai stovėdama ir stebėdama, kaip jis vėl tempia didįjį 
krepšį, ji trykšte tryško energija. 

— Paieškosim jums vietos, kad... — tarė Makenzė ir nutilo 
vidury sakinio, pamačiusi pagrindinės virtuvės link einančią Ema- 
lainą. 

— Štai kur tu. Parker jau ketino... Karteri? 

— Sveika, Emalaina. Kaip laikaisi? 

— Puikiai. Gerai. Kaip tu... A, Šerė. Tu čia su Šere. 

— Ir taip, ir ne. Jis tau viską paaiškins. Padaryk jam kavos, 
gerai? Ir duok jam ledo, kad turėtų ką prisidėti prie kaktos. O man 
reikia šituos nunešti nuotakai. 

Ji pastvėrė iš Karterio sunkųjį krepšį ir išėjo. 

Emalaina susirūpinusi apžiūrėjo Karterio įbrėžimą ir tarė: 

— Net žiūrėti skauda. Ką pasidarei? 

— Bandžiau pereiti kiaurai sieną. Bet apsieisiu be ledo. Dabar 
jau viskas gerai. 

— Eikš čia. Prisėsk ir išgerk kavos. Kaip tik ketinau ruoštis 
konsultacijai. 

Ji parodė jam, kur eiti, kur sėstis, o paskui mostelėjo į ilgą gel- 
toną stalą. 

— Tai ketini moraliai paremti nuotaką ir jaunikį? 

— Tiesą pasakius, atvažiavau vietoj jaunikio. Jam skubus at- 
vėjis. 

Emalaina linktelėjo ir paėmė puodelį su lėkštute. 

— Taip jau būna tiems daktarams. O tu tai tikras brolis drą- 
suolis. 

— Miėginau atsisakyti, ir ne kartą. Bet ji „ne“ nesupranta. 
Ačiū, — padėkojo jis, kai ji pradėjo pilti jam kavos. 

— Užjaučiu. Bet tau nieko nereikės daryti, tik sėdėti ir valgyti 
sausainius. 

Jis įsipylė į kavą grietinėlės. 

— Ar gali tai patvirtinti raštu? 

Ji nusijuokė ir pradėjo į lėkštę dėlioti sausainius. 

— Gali manim pasikliauti. Be to, už gerą elgesį užsidirbsi ne- 
mažai taškų. Kaip laikosi tavo tėvai? 

— Gerai. Praeitą savaitę knygyne mačiau tavo motiną. 

— Ji mėgsta savo darbą, — Emalaina ištiesė jam sausainį. — 
Makenzės susitikimas su kliente tuoj turėtų baigtis. Einu, nunešiu 
sausainius ir sugrįšiu paimti tavęs. 

— Turbūt, jeigu čia pasislėpčiau, netekčiau brolio drąsuolio 
titulo? 

— Taip ir būtų. Tuoj grįšiu. 

Jis pažinojo Emalainą per Šerę. Be to, jų tėvai draugavo dar nuo 
tada, kai jie buvo vaikai. Buvo keista, kad dabar Emalaina darė jo 
seseriai nuotakos puokštę. Buvo dar keisčiau, kad jo mažajai sesutei 
reikės tos nuotakos puokštės. 

Visa tai trikdė, kaip ir tai, kad jis įsirėžė į tą nelemtą sieną. 

Jis pasičiupinėjo kaktą ir susiraukė. Nors ir skaudėjo, labiau 
jaudino ne skausmas, o būsimi aplinkinių klausimai, kas atsitiko. Jis 
turės daugybę kartų aiškinti, koks yra nevėkšla, ir kiekvieną kartą tai 
darydamas prisimins Makenzę Eliot, vilkinčią tik menkutę lieme- 
nėlę ir juodas kelnes žemu juosmeniu. 


Baltoji vizija 30 


Jis suvalgė sausainį ir mėgino nuspręsti, ar tai buvo privalumas, 
ar trūkumas. 

Emalaina grįžo jo ir antro padėklo. 

— Gali eiti su manim. Esu tikra, kad Šerė netrukus pasirodys. 

— Na taip, ji vėluoja jau dešimt minučių, — pasakė jis, imda- 
mas iš jos padėklą. — Gyvena Šerės laiku. 

Namas buvo beveik nepasikeitęs. Tik sienos, kurias jis prisimi- 
nė buvus elegantiškos, santūrios žalios spalvos, dabar buvo švelnios, 
prislopintos aukso spalvos. Tačiau platūs, puošnūs apvadai tebež- 
vilgėjo lygiai taip pat, namas tebebuvo toks pat erdvus, apstatytas 
tokiais pat įmantriais baldais. 

Meno kūriniai ir senienos, gėlės, pamerktos senose dailiose 
krištolo vazose dvelkė pasiturimu gyvenimu ir aukšta klase. Ir vis 
tiek, kiek jis prisiminė, čia jauteisi ne kaip dvare, o kaip namuose. 

Kvepėjo moteriškai — gėlėmis ir citrusiniais vaisiais. 

Moterys jaukiai šnekučiavosi susėdusios didelėje svetainėje 
kesoninėmis lubomis, dideliame židinyje traškėdama degė ugnis, o 
per tris arkinius langus smagiai švietė žiemos saulė. Jis buvo įpratęs 
būti vienas tarp daugybės moterų, nes šeimoje buvo vidurinis vaikas, 
todėl turėjo ir vyresnę, ir jaunesnę seserį. 

Todėl žinojo kaip nors išgyvensiąs ateinančią valandą. 

Parker maloniai šypsodamasi pašoko nuo krėslo ir ištiesusi ran- 
kas per visą kambarį leidosi jo link. 

— Karteri! Seniai matėmės. 

Ji pabučiavo jį į skruostą ir laikydama už rankos nusivedė prie 
židinio. 

— Prisimeni Lorelę? 

— Tiek to. Seniai viskas buvo, — nė kiek nesutrikusi Parker jį 
pasodino. — Emalaina minėjo, kad grįžai mokytojauti Vinterfilde. 
Turbūt buvo keista? Turiu omeny, grįžti mokytojauti. 

— Iš pradžių buvo. Vis laukiau, kol kas nors užduos namų 

darbų, paskui prisiminiau, kad pats turiu jų užduoti. Atsiprašau dėl 
Šerės. Ji gyvena savame pasaulyje ir paprastai vėluoja. Galėčiau pa- 
skambinti... 

Čia jį nutraukė durų skambutis ir jis pajuto nepaprastą pa- 
lengvėjimą. 

— Atidarysiu, — stodamasi pasakė Emalaina ir nuskubėjo 
durų link. 

— Kaip galva? — paklausė Makenzė, atsilošusi krėsle ir abiem 
rankom laikydama kavos puodelį. 

— Gerai. Smulkmena. 

— Kas nors atsitiko? — paklausė Parker. 

— Šiek tiek susitrenkiau. Man taip nuolat atsitinka. 

— Negali būti, — vyptelėjo Makenzė, grukšnodama kavą. 

— Baisiai atsiprašau! — vidun kaip viesulas įsiveržė Šerė, 
kupina spalvų, energijos, judesio ir juoko. — Tiesiog nesugebu nie- 
kur pasirodyti laiku. Pati negaliu to pakęsti. Karteri, tu fantastiš- 
kas. — Staiga jos laimingame įraudusiame veide pasirodė susirūpi- 
nimas. — Kas atsitiko tavo galvai? 

— Užpuolimas. Jos buvo trys, bet man pavyko atsiginti. 

— Ką? O Dieve, tu... 

— Susitrenkiau galvą, Šere. Tik tiek. 

— A, — ji su palengvėjimu klestelėjo ant jo krėslo poran- 
kio. — Jam tai ne naujiena. 

Karteris atsistojo, užleisdamas vietą seseriai, ir bandė susigau- 
dyti, kaip čia toliau diskretiškai prastoviniuoti likusį laiką. Emalaina 
tiesiog pasislinko arčiau Lorelės ir paplekšnojo ranka per sofą. 

— Sėskis, Karteri. Nagi, Šere, turbūt esi labai laiminga? 

— Ne tas žodis! Nikas norėjo atvažiuoti kartu, bet turėjo skubią 
operaciją. Nieko nepadarysi, kai teki už gydytojo, su tokiais dalykais 
tenka susitaikyti. Bet pagalvojau, kad Karteris galėtų viską įvertinti 
iš vyriškos pusės, ar ne? Be to, jis pažįsta ir mane, ir Niką. 


Ji nutvėrė Parker ranką ir džiaugsmingai pasimuistė krėsle. 

— Pati negaliu tuo patikėti. Prisimeni, kaip vaikystėje žaisda- 
vom vestuves? Prisimenu, kad bent porą kartų žaidžiau su jumis čia, 
galiniam kieme. Man atrodo, susituokiau su Lorele. 

— O visi sakė, kad nieko gero iš to nebus, — atsiliepė Lorelė, 
vėl sužadindama greitą, užkrečiamą Šerės juoką. 

— Ir štai mes visos vėl čia. O aš išteku. 

— Šita paleistuvė paliko mane dėl daktaro, — Lorelė skeptiš- 
kai papurtė galvą ir gurkštelėjo iš stiklo su vandeniu, kuriame plū- 
duriavo citrinos skiltelė. 

— Jis nuostabus. Palauk, pati pamatysi. O, Dieve! Aš ište- 
ku! — Šerė rankomis susiėmė už veido. — Ir net nežinau, nuo ko 
pradėti. Aš tokia išsiblaškiusi, o visi tik ir kalba, kad daryčiau tą, 
užsakyčiau aną. Jaučiuosi kaip voverė rate, o juk esu susižadėjusi vos 
porą mėnesių. 

— Tam ir esame mes, — nuramino ją Parker ir paėmė storą už- 
rašinę. — Gal pradėkim nuo to, kokių vestuvių norėtum. Ar galėtum 
trimis keturiais žodžiais apibūdinti, kaip jas įsivaizduoji? 

— Hm, — Šerė maldaujamai pažvelgė į brolį. 

— Tik nežiūrėk į mane. Iš kur man žinoti? 

— Tu juk mane pažįsti. Tiesiog pasakyk, kaip av atrodo, ko aš 
noriu. 

Prakeikimas. 

— Galėsi tiesiog valgyti sausainius, — suburbėjo jis. — Vienas 
malonumas. 

— Būtent! — sušuko ji, įbedusi į jį pirštą. — Nenoriu, kad at- 
rodytų, lyg man tai nesvarbu arba kad aš neatsakinga, bet noriu, kad 
būtų smagu. Noriu didelės, beprotiškos, laimingos šventės. Noriu, 
kad Nikui kokioms penkioms minutėms atimtų žadą, kai jis mane 
pamatys artėjančią prie altoriaus. Noriu jį pri5aig:i. Noriu, kad visi 
vestuvių dalyviai prisimintų jas kaip smagiausią šventę, kokioje jie 
yra buvę. Esu dalyvavusi tikrai gražiose vestuvėse ir ne vienose, bet, 
Dievulėliau, kaip ten buvo nuobodu. Suprantat, apie ką aš? 

— Visiškai. Nori apstulbinti Niką, o paskui nori tikros šventės, 
kuri parodytų, kokia esi tu, koks yra jis ir kokie jūs laimingi būdami 
kartu. 

Šerė džiugiai nusišypsojo Parker. 

— Būtent to ir noriu. 

— Vestuvės numatytos ateinantį spalį. Ar žinai bent apytikslį 
svečių skaičių? 

— Mėginsim apsiriboti maždaug dviem šimtais. 

— Viskas aišku, — pasakė Parker užsirašinėdama. — Sakei, 
kad nori vestuvių sode. 

Kol Parker su Šere svarstė kai kurias detales, Makenzė stebėjo. 
Pirmas žodis, kuris atėjo jai į galvą, mėginant apibūdinti šią nuo- 
taką, buvo gyva. Kunkuliuojanti, linksma, daili. Šviesūs plaukai, 
mėlynos akys, primenančios vasarišką dangų, moteriškų formų, 
nerūpestinga. Kai kurios nuotraukos ir bendra strategija priklausys 
nuo suknelės ir spalvų, tačiau vis tiek svarbiausia yra kas vilki vestu- 
vių suknelę. 

Ji pasižymėjo kai kurias detales. Šešios pamergės. Nuotakos 
spalvos — blyškiai ir ryškiai rausva. Kai Šerė išsitraukė suknelės 
nuotrauką, Makenzė gestu paprašė parodyti. Apžiūrėjo ir nusišyp- 
sojo. 

— Ji tikrai turėtų tau tikti. Tobula. 

— Tikrai? Man irgi pasirodė, kad ji tobula, išsirinkau per dvi 
minutes, o paskui... 

— Ne, kartais užtenka pasikliauti impulsu. Šita suknelė kaip 
tik tokia. 

Suknelė puikavosi ilgu, baltu, blizgučiais žaižaruojančiu varpo 
formos sijonu, pečius apnuoginančiu korsažu ir it upė Žėruojančiu 
šleifu. 

— Seksuali princesė, — Makenzė nusprendė pasinaudoti tuo, 
kad akimirką patraukė Šerės dėmesį. — Ar norėsit ir sužadėtuvių 
portreto? 

— Hm... Gal ir norėčiau, bet man nepatinka tos formalios 
nuotraukos, kurių visur pilna. Na, žinai, jis stovi jai už nugaros ir abu 
išsišiepę spokso į fotoaparatą. Aišku, ne mano reikalas tave mokyti, 
kaip dirbti tavo darbą. 

— Nieko tokio. Noriu, kad tu būtum patenkinta. Gal papasa- 
kok, ką judu su Niku mėgstate. 

Kai Šerė kreivai, mįslingai vyptelėjo, Makenzė neišlaikė nesu- 
sijuokusi ir pastebėjo, kad Karteris vėl išraudo. 

Kaip miela. 

— O be to? 

— Mėgstam valgyti spragintus kukurūzus ir žiūrėti tikrai pra- 
stus filmus. Jis mėgina išmokyti mane slidinėti, bet reikia paieškoti 
didesnių nevėkšlų už mus, Makgvairus. Aišku, Karteris čia tikras 
čempionas, bet man drąsiai galima skirtą antrąją vietą. Mėgstam 
leisti laiką su draugais ir panašiai. Nikui dabar chirurgijos reziden- 
tūra, todėl laisvalaikis jam tikrai brangus. Nieko per daug neplanuo- 
jam. Mes gal per daug spontaniški ar ką? 

— Supratau. Jeigu nori, galiu atvažiuoti pas jus. Vietoj studiji- 
nės galim surengti labai paprastą fotosesiją namų aplinkoje. 

— Tikrai? Man patiktų. O kada? 

Makenzė išsitraukė skaitmeninę užrašinę ir atsivertė kalendorių. 

— Šią savaitę likę tik pora laisvų sesijų, bet kita savaitė kur kas 
laisvesnė. Tu pasitark su Niku, pasakysi man, kurios dienos ir koks 
laikas jums patogiausias, o tada jau susitarsim. 

— Skamba fantastiškai. 

— Turbūt norėsi pamatyti pavyzdinių nuotraukų, — pasiūlė 
Makenzė. 

— Viską apžiūrėjau jūsų interneto svetainėje, kaip liepė Parker. 
Visas tas gėlių, tortų nuotraukas ir panašiai. Noriu jų visų. 

— Gal aptarkim kelis skirtingus pasiūlymus, — pasiūlė Par- 
ker. — Kad išsirinktum tai, kas tau labiausiai tinka. O paskui vieną 
iš jų galim tau pritaikyti. 

— Va čia man reikės Karterio. Nikas sakė, kad daryčiau viską 
taip, kaip noriu, bet kokia man nauda iš žokio patarimo? 

Prakeikimas, pagalvojo Karteris. 

— Šere, apie tokius dalykus nieko nenutuokiu. Tiesiog... 

— Bet man nedrąsu viską nuspręsti vienai pačiai, — ji žvelgė į 
jį didžiulėmis bejėgiškomis akimis, kurioms atsispirti jis nesugebė- 
davo dar nuo tada, kai jai tebuvo dveji. — Nenoriu suklysti. 

— Neprivalai apsispręsti dabar, — nerūpestingai įsiterpė Par- 
ker. — Net jei ir apsispręsi, vėliau gali pakeisti nuomonę. Anokia čia 
problema. Bus atskiros konsultacijos su mumis visomis. Jos tikrai 
padės. O dabar galim susitarti dėl datos ir galėsi pasirašyti sutartį. 

— Tikrai norėčiau ją pasirašyti šiandien, kad iš sąrašo galėčiau 
išbraukti bent vieną punktą. Juk dar tiek daug reikia padaryti. Kar- 
teri, man reikia tik tavo nuomonės. 

— Gal nori pasižiūrėti, kokių yra variantų? — šypsodamasi 
Parker padavė jam segtuvą, atverstą ties pasiūlymų skyriumi. — O 
kol kas, Šere, gal apsisprendei, ar nori grupės, ar šokių muzikos ve- 
dėjo? 

— Šokių muzikos vedėjo. Taip bus laisviau, o mes su juo turbūt 
galėsim susitarti, kokios muzikos norim. Gal tu ką nors pažįsti? 

— Žinoma. — Iš kito aplanko Parker ištraukė vizitinę korte- 
lę. — Jis yra dirbęs ne viename mūsų renginyje, manau, turėtų jums 
tikti. Paskambink jam. O filmuoti norėsit? 

"Tuo metu Karteris išsitraukė skaitymo akinius ir susiraukęs įsi- 
stebeilijo į pasiūlymus. 

Koks rimtas, pagalvojo Makenzė. Patrauklus moksliukas ele- 
gantiškais akinukais. Atrodė visai kaip studenčiokas, besiruošiantis 
egzaminui. Kadangi Parker ir Šerė sukišusios galvas tarėsi, ji nu- 
sprendė jam padėti. 

— Klausyk, Karteri, gal padėsi man suorganizuoti dar kavos? 

Jis mirksėdamas pažvelgė į Makenzę pro blankiai sidabriškus 


rėmelius. 

— Ir atsinešk tą segtuvą. 

Ji paėmė dailų kavinuką ir nuėjusi prie durų palaukė Karterio. 
Jam teko apeiti kavos stalelį, ir Makenzė pastebėjo, kad Karteris vos 
nesusimušė į jį kojos. 

— Jos čia pačios susitvarkys, — pasakė ji. — Tavo sesuo galvo- 
ja, kad jeigu esi vyresnysis brolis ir atvažiavai čia vietoj jaunikio, tai 
būtinai turi pasisakyti. Bet, aišku, jeigu nepataikysi, ji tiesiog paliks 
tave kvailio vietoje. 

— Klausyk, — pasakė Karteris jiems einant į virtuvę. — Gal aš 
tiesiog užsimerksiu ir besiu pirštu. Ar taip bus gerai? 

— Galima, aišku, ir taip. Bet verčiau jai pasakyk, kad, tavo nuo- 
mone, geriausia rinktis trečią numerį. 

— Trečias numeris, — jis padėjo segtuvą ant spintelės, pasitaisė 
akinius, o tada perskaitė aprašymą. — O kodėl? 

— Todėl kad, viena vertus, čia labai daug kas įtraukta, o man 
susidarė toks įspūdis, kad ji pati nenori nieko spręsti dėl galutinių 
detalių, bet dar palikta pakankamai erdvės plėstis. Be to, ir pats pa- 
siūlymas kupinas visokių galimybių. Ir dar: turėtum jai pasiūlyti 
rinktis švedišką, o ne tradicinį stalą, nes, — pradėjo aiškinti Ma- 
kenzė, kol Karteris nespėjo nieko paklausti, — tai ne taip formalu 
ir suteikia daugiau galimybių bendrauti. Kaip tik tai, ko jai reikia. O 
paskui, kai bus baigta su tavim, ji susitiks su Lorele dėl torto — ap- 
tars skonį, formą, dydį ir taip toliau, o su Emalaina susitars dėl gėlių. 
Parker pasirūpins viskuo, kas liko, o ji, patikėk manim, žino, ką daro. 
Dabar viskas atrodo labai sudėtinga. Bet kai ji įsigilins į pasiūlymą ir 
supras, kad jau turi suknelę, vietą, mane ir visa kita, galės pagalvoti 
ir apie likusius dalykus. 

— Aišku, — jis linktelėjo galva. — Taigi turiu jai pasakyti, kad 
rinktųsi trečią numerį. Jame daug kas jau numatyta, bet dar daug 
ką galima ir įtraukti. Jame numatyta daugybė variantų. Ir jai reikia 
rinktis švedišką stalą — bus ne taip formalu ir netrukdys bendrauti. 

— Geras mokinys. 

— Galiu viską išmokti mintinai, jeigu reikės. Bet jeigu ji norės, 
kad padėčiau jai apsispręsti dėl puokščių — nešu iš čia kailį. 

— Suprantu tave, — pasakė Makenzė paduodama kavinu- 
ką. — Manęs ten šiandien nebereikės. Nunešk joms kavinuką ir 
pasakyk, ką išmokai. Primink jai, kad paskambintų man dėl sužadė- 
tuvių nuotraukos. 

— Tu tenai nebegrįši? 

Jis atrodė šiek tiek išsigandęs. Ji patapšnojo jam per skruostą. 

— Vertink teigiamą pusę — viena boba mažiau. Iki, Karteri. 

Makenzė išėjo ir paliko jį stovintį su kavinuku ir segtuvu rankose. 


"TREČIAS SKYRIUS 


IŠSPRUKUS ŠIEK TIEK ANKSČIAU, Makenzei liko pakankamai 
laiko atsakyti į skambučius, užsirašyti susitikimų datas ir papildyti 
interneto svetainę naujausiomis nuotraukomis. Kadangi likusi po- 
pietės dalis buvo laisva, ji nusprendė baigti tvarkyti Naujųjų metų 
išvakarių vestuvių nuotraukas. 

Telefono skambutis ją suerzino, bet ji priminė sau, kad darbas 
yra darbas, ir atsiliepė. 

— „Įžadai“, fotografė Makenzė. 

— Makenze. 

Makenzė iš karto užsimerkė ir gestu pavaizdavo, kad nusidu- 
ria į galvą. Kod! ji užmiršo pasižiūrėti, kas skambina, kad ir darbo 
telefonu? 

— Mama. 

— Kodėl neatsiliepi į mano skambučius? 

— Dirbau. Juk sakiau tau, kad šią savaitę esu visai įklimpusi. 
Mama, prašiau, kad neskambintum darbo telefonu. 

— Bet juk atsiliepei, ar ne? Ne taip, kaip anuos žris kartus, kai 
skambinau. 

— Nepyk. 

Tiesiog susitaikyk su tuo, pasakė ji sau. Taip greičiau sutvarkysi 
šitą reikalą, nes sakyti motinai, kad darbo metu nėra kada plepėti, 
buvo beprasmiška. 

— Kaip atšventei Naujuosius? — paklausė ji motinos. 

Telefono ragelyje pasigirdo trūksmingas kvėpavimas, kuris 
įspėjo Makenzę, kad artinasi audra. 

— Išsiskyriau su Martinu. Būčiau tau apie tai pasakiusi, jeigu 
būtum atsiliepusi į mano skambučius. Vakaras buvo siaubingas. Siau- 
bingas, Makenze. — Trūksmingą kvėpavimą papildė graudulingas 
balso tonas. — Negalėjau atsigauti ištisas dienas. 

Martinas, Martinas... Makenzė niekaip negalėjo prisiminti, 
kaip atrodė paskutinis motinos draugužis. 

— Man labai gaila. Sunku išsiskirti per šventes. Kita vertus, 
naujus metus gali pradėti be nereikalingo bagažo. 

— Ką? Tu juk žinai, kaip aš mylėjau Martiną! Man keturiasde- 
šimt dveji, aš vieniša ir visiškai sugniuždyta. 

Tau keturiasdešimt septyneri, mintyse ją pataisė Makenzė. Bet 
ką reiškia menkutis penkerių metų skirtumas? Sėdėdama prie stalo 
Makenzė trynėsi smilkinį. 

— Tu nutraukei santykius? 

— Koks skirtumas, kas juos nutraukė? Viskas baigta. Viskas 
baigta, o aš ėjau dėl jo iš proto. Dabar vėl esu viena. Mes baisiai su- 
sibarėm, jis prišnekėjo man visokių dalykų. Pasakė, kad aš egoistė. 
Ir kad esu per daug emocinga, ir... O, visokių baisių dalykų. Ką dar 
turėjau daryti? 

— Hm... Ar Eloiza jau grįžo į mokslus? — paklausė Makenzė, 
tikėdamasi nukreipti pokalbį apie savo netikrą seserį. 

— Vakar. Ji tiesiog paliko mane čia tokios būklės, kai rytą vos 
galiu atsikelti iš lovos. Turiu dvi dukteris. Paaukojau save savo mer- 
gaitėms, o nei viena iš jų nė nemėgina manęs paremti, kai jaučiuosi 


emociškai sužlugdyta. 

Kadangi jai jau buvo įsiskaudėjusi galva, Makenzė pasilenkė ir 
nestipriai stuktelėjo ja į stalą. 

— Mama, prasidėjo semestras. Jai reikėjo važiuoti. Gal Mil- 
tonas... 

— Martinas. 

— Aha, gal jis atsiprašys, tada... 

— Viskas baigta. Kelio atgal nebėra. Nė už ką neatleisiu vyrui, 
kuris taip niekšiškai su minim elgėsi. Man reikia atsigauti, iš naujo 
save atrasti. Man reikia laiko, ramybės, vietos, kur galėčiau išsivalyti 
nuo visos tos įtampos. Užsisakiau kelionę į sveikatingumo centrą 
Floridoje. Štai, ko man reikia. Kad pabėgčiau nuo šito siaubingo 
šalčio, nuo atsiminimų, nuo skausmo. Man reikia trijų tūkstančių 
dolerių. 

— Trijų... Mama, tu ką, įsivaizduoji, jog; aš imsiu ir pagimdysiu 
tris gabalus, kad tu galėtum nuvažiuot į Floridą ir užsitepti veido 
kaukę, nes susiriejai su Marvinu? 

— Su Martinu, po galais. Čia mažiausia, ką tu gali padaryti. 
Ar išsisukinėtum ir tada, jeigu mane paguldytų į ligoninę? Aš turiu 
važiuoti. Viskas užsakyta. 

— Juk močiutė praeitą mėnesį tau atsiuntė pinigų. Ankstyva 
Kalėdų... 

— Turėjau išlaidų. Kalėdų proga tam baisiam žmogui nupirkau 
šveicarišką laikrodį. Iš kur galėjau žinoti, kad jis pavirs ; monstrą? 

Ji pradėjo verkti. Skambėjo pasigailėtinai. 

— Pasakyk, kad grąžintų. Arba... 

— Nė už ką nebūsiu tokia smulkmeniška. Nereikia man to su- 
mauto laikrodžio nei to vyro. Man reikia pabėgti. 

— Tai gerai, važiuok kurs nors pagal kišenę arba... 

— Man reikia į sveikatingumo centrą. Taip, po visų šventinių 
išlaidų mano kišenės tuščios, todėl man reikia tavo pagalbos. Tau 
puikiai sekasi darbe. Visada tuo giriesi. Man reikia trijų tūkstančių 
dolerių, Makenze. 

— Tau reikėjo dviejų tūkstančių praeitą vasarą, kad su Eloiza 
galėtumėt praleisti savaitę prie jūros. O... 

Linda vėl prapliupo ašaromis. Šįkart Makenzė nebetrankė gal- 
vos į stalą, o tiesiog ant jo atsigulė. 

— Tai tu man nepadėsi? Nepadėsi savo tikrai motinai? Turbūt 
jeigu atsidurčiau gatvėje, paprasčiausiai apsimestum, kad manęs ne- 
matai. Gyveni savo gyvenimą, o manasis visai sugriautas. Kaip gali 
būti tokia egoistė? 

— Pervesiu pinigus į tavo sąskaitą rytą. Geros kelionės, — pa- 
sakė Makenzė ir padėjo ragelį. 

Tada atsistojo, nuėjo į virtuvę ir išsitraukė butelį vyno. 

Norėjosi išgerti. 


KARTERIS ĖJO PRIE SAVO automobilio jausdamas, kad jo sme- 
genys išsilydė nuo beveik dvi valandas trukusių kalbų apie tiulį, 
rožes, galvos papuošalus, svečių sąrašus ir visa kita, o jis pats jautėsi 
sudirgęs nuo per daug kavos ir sausainių, nors teko pripažinti, kad 
sausainiai buvo tikrai skanūs. Automobilį buvo pastatęs arčiau Ma- 
kenzės studijos, negu pagrindinio pastato. Kaip tik dėl to jam buvo 
liepta nunešti jai paketą, kuris į pagrindinį pastatą buvo pristatytas 
per klaidą. 

Jam po pažasčia benešant paketą, pradėjo kristi pirmosios snai- 
gės. Jis pagalvojo, kad būtų pats laikas grįžti namo. Reikėjo užbaigti 
pamokos planą ir pakoreguoti testą, kurį ketino duoti mokiniams 
savaitės pabaigoje. 

Norėjosi grįžti prie savo knygų, norėjosi ramybės. Jį išvargino 
estrogeno, cukraus ir kofeino kupina popietė. Be to, vėl pradėjo 
skaudėti galvą. 

Sniegas atnešė pirmąsias sutemas, kurios apgaubė namą, todėl 
palei takelį sužibo žibintai. Tačiau jis pastebėjo, kad Makenzės stu- 
dijoje šviesų nebuvo. 

Gal ji išėjo, spėliojo jis, o gal prigulė nusnūsti arba vėl vaikšti- 
nėja po studiją pusnuogė. Jam norėjosi paprasčiausiai palikti paketą 
prie priekinių durų, bet taip atrodė neatsakinga. Be to, paketas galėjo 
būti pretekstas vėl ją pamatyti ir dar kartą prisiminti, kaip jis, septy- 
niolikmetis, paslapčia buvo ją įsimylėjęs. 

Todėl jis pasibeldė ir laukė laikydamas rankose paketą. 

Duris ji atidarė visiškai padoriai apsirengusi — dėl to abu pa- 
juto šiokį tokį palengvėjimą ir šiek tiek nusivylė. Ji stovėjo prieblan- 
doje, vienoje rankoje laikydama taurę vyno, kita remdamasi į duris. 

— Parker prašė, kad užneščiau tau šitą. Aš tik... 

— Aišku, ačiū. Užeik. 

— Aš tik... 

— Išgersim vyno. 

— Man dar reiks vairuoti... — atsikalbinėjo jis, bet ji jau žengė 
vidun, lyg būtų viliojusi jį paskui save. 

— Kaip matai, aš jau geriu, — ji paėmė antrą taurę ir negailė- 
dama pripylė. — Juk neleisi man gerti vienai? 

— Akivaizdu, kad jau pavėlavau. 

Ji nusijuokė ir įbruko jam į ranką taurę. 

— Tai neatsilik. Aš išgėriau vos dvi. Ne, tris. Man atrodo, tris. 

— Aba, gerai. 

Gal jis ir klydo, bet jam pasirodė, kad trijų vyno taurių sukel- 
tas svaigulys slėpė pyktį ir liūdesį. Todėl, užuot išgėręs, jis virtuvėje 
įjungė šviesą. 

— Tamsu čia. 

— Ar ne? Tu šiandien savo seseriai buvai toks geras. Kai kurio- 
se šeimose viskas būna gerai. Man tokie dalykai įstringa. Jūsų šeima 
kaip tik tokia. Nelabai gerai jus su Šere pažinojau, bet šitą dalyką 
pastebėjau — normali šeima. Maniškė užknisa. 

— Aišku. 

— Žinai, ką? Pasakysiu tik tiek. Tu turi seserį, ar ne? 

— Turiu. Net dvi. Gal prisėskim? 

— A, dvi, na, taip. Yra dar ir vyresnė. Nesu jos sutikusi. Vadinas, 
dvi seserys. O aš? Aš turiu vieną, sudarytą iš dviejų. Turiu netikrą se- 
serį ir netikrą brolį. Abu tėvai pasirūpino. Iš jų būtų galima padaryti 
vieną tikrą. O visokių įbrolių ir įseserių net neskaičiuoju. Jie keičiasi 
kaip karuselėje, nes mano tėvai sutuoktinius keičia kaip kojines. — Ji 
truktelėjo nemažą gurkšnį vyno. — Galiu lažintis, kad Kalėdos jūsų 
namuose buvo kaip reikiant, ką? 

— E... Taip, mes... 

— Žinai, ką aš veikiau? 

Dabar jam viskas paaiškėjo. Čia buvo ne pokalbis. Jis tebuvo 
pasyvus klausytojas. 

— Ne. 

— Mano tėvas yra kažkur... Gal Veile*, — pagalvojusi spėjo 
ji, — o gal Šveicarijoje su savo trečia žmona ir jų sūnumi. Kad ir kaip 
ten būtų, nuo jo čia mažai kas priklauso. Jis man atsiuntė tą nepa- 
doriai brangią apyrankę, ir visai ne dėl kokio nors kaltės jausmo ar 
ypatingų tėviškų jausmų. Jis gi neturi nei to, nei ano. Paprasčiausiai 
paveldėjo patikos fondą, tai pinigų neskaičiuoja. 

Ji nutilo, susiraukusi kiek pamąstė ir dar išgėrė. 

— Kur aš baigiau? 

— Kalėdos. 

— A, Kalėdos. Šeimos Kalėdos mano pasaulyje. Iš mandagu- 
mo paskambinau motinai su Eloiza — savo netikrai seseriai — dvi- 
dešimt trečią dieną. Nei aš, nei jos neturėjom ypatingo noro kartu 
leisti Kalėdas. Kalėdinė žąsis — ne mums. Pasikeičiam dovanom, 
išgeriam, kažkokie palinkėjimai — ir galima skirstytis. 

Ji nusišypsojo, bet šypsena nebuvo linksma. 

— Nedainavom kalėdinių dainų, apstoję fortepijoną. Tiesą pa- 
sakius, Eloiza nusiplovė dar anksčiau — išėjo linksmintis su drau- 
gais. Aš jos ir nekaltinu. Per mano motiną galima prasigerti. Pats 
matai, — ji kilstelėjo taurę. 


* Angl. Vai/— slidinėjimo kurortas Kolorado valstijoje. 

— Matau. Eime pasivaikščioti? 

— Ką? Kodėl? 

— Kodėl ne? Ką tik pradėjo snigti. — Jis lyg niekur nieko 
paėmė iš jos taurę ir kartu su savąja, prie kurios taip ir neprisilietė, 
pastatė ant stalo. — Man patinka vaikštinėti, kai sninga. Čia tavo 
paltas. 

Makenzė susiraukė žiūrėdama, kaip jis paima jos paltą ir priėjęs 
mėgina ją tuo paltu apvilkti. 

— Klausyk, aš negirta. Dar negirta. Ir iš viso — ką, gal mote- 
riškė neturi teisės iš savigailos nusigerti savo pačios namuose, jeigu 
jai to norisi? 

— Aišku, kad turi. Kur tavo kepurė? 

Ji sukišo rankas į kišenes ir iš vienos ištraukė ryškiai žalią ke- 
purę. 

— Aš gi čia nesėdžiu ir kiekvieną vakarą nesiurbiu vyno, kaip 
kokia. 

— Niekas nieko tau ir nesako. 

Karteris užmovė jai ant galvos kepurę, tada aplink kaklą apsuko 
šaliką ir užsagstė paltą. 

— Bus gerai. 

Paėmęs už rankos, nusivedė ją prie durų ir išsivedė laukan. 

Girdėjo, kaip ji sušnypštė pro sukąstus dantis, veidu pajutusi 
šaltį, ir dėl visa ko laikė ją už rankos. 

— Šilumoj geriau, — suvapėjo Makenzė, bet kai mėgino apsi- 
gręžti, jis tiesiog ėjo toliau. 

— Man patinka, kai sninga naktį. Aišku, dabar dar ne naktis, 
bet panašu, kad iki nakties įsisnigs. Mėgstu stebėti sniegą pro langą. 
Baltą sniegą tamsoje. 

— Bet mes dabar žiūrim ne pro langą. Tas prakeiktas sniegas 
krinta mums ant galvų. 

Karteris tik šyptelėjo ir ėjo toliau. Daugybė takelių, mąstė jis, ir 
visi ką tik kruopščiai nuvalyti. 

— Kas čia viską nukasa? 

— Ką nukasa? 

— Sniegą, Makenze. 

— Mes pačios. Kartais paprašom Delanio arba jo draugužio 
Džeko. Kartais pasamdom kokius paauglius. Nelygu kiek sniego. 
Takai turi būti švarūs. Mes gi čia ne juokais užsiimam, viską reikia 
prižiūrėti. Automobilių aikšteles išvalo toks vyrukas su sniego valy- 
tuvu. 

— Daug darbo. Vietos čia nemažai. Jūsų darbas reikalauja labai 
daug pastangų. 

— Už mus gi niekas kitas nepasirūpins, mes čia gyvenam, tai, 
žinai... Cha, keiti temą, — įtariai primerkusi akis ji iš po kepurės įsi- 
spoksojo į jį. — Aš ne kvaila, tik truputį įkaušusi. 

— Kokią temą? 

— Apie tai, kokia užknisanti mano šeimynėlė. Tai kurgi aš 
baigiau? 

— Man atrodo, tu kalbėjai apie Kalėdas ir apie tai, kad per tavo 
motiną galima prasigerti. 

— Tikra teisybė. Paklausyk, ko ji prisidirbo šįkart. Žodžiu, ji 
išsiskyrė su savo paskutiniu berniuku. Specialiai sakau Žerniuku, nes 
ji iki šiol mąsto kaip paauglė, jei jau kalbam apie vyrus, santykius ir 
santuoką. Tai va, vienos dramos, ir, aišku, dabar jai būtinai reikia į 
kokį nors sveikatingumo centrą, kad atsigautų nuo visų išbandymų, 
streso ir širdagraužio. Viskas, aišku, visiška nesąmonė, bet ji 72u0- 
širdžiai visu tuo tiki. Ir kadangi pinigai jos piniginėje neužsibūna 
ilgiau kaip penkias minutes, ji tikisi, kad aš padengsiu jos išlaidas. 
Tris tūkstančius. 

— Tavo motina prašo tavęs trijų tūkstančių dolerių vien dėl to, 
kad ji išsiskyrė su meilužiu ir nori ilsėtis sveikatingumo centre? 

— Negi leisčiau jai numirti, jeigu jai reikėtų operacijos? — mė- 
gindama pavaizduoti savo motinos puolimo metodus, Makenzė su- 
mosikavo rankomis. — Ne, ne, ne, šįkart ji sugalvojo kai ką nauja. 


a 

Šį kartą ji buvo benamė ir išmesta į gatvę. Ji turi visą kolekciją tokių 
pareiškimų. O gal šįkart griebėsi abiejų? Nelabai atsimenu. Tai va, aš 
turiu už tai sumokėti. Štai, kam tas vynas: man bjauru ir pikta, kad 
visada nusileidžiu. 

— Čia, aišku, ne mano reikalas, bet jeigu vis kartotum „ne“, ji 
turbūt liautųsi? Kita vertus, kam jai liautis, jeigu tu neprieštarauji? 

— Pati žinau, — ji kumščiu nestipriai sudavė jam į krūtinę. — 
Aš juk viską suprantu, bet ji nepermaldaujama, o aš noriu tik vie- 
no — kad ji greičiau atstotų. Vis galvoju, kodėl ji neišteka, — žinai, 
trečias kartas nemeluoja, o ketvirtas garantuoja — ir kur nors neiš- 
važiuoja? Kur nors toli. Į Mianmarą. Kodėl nedingsta? Kaip mano 
tėvas. Pasirodytų retkarčiais... Gal tame sveikatingumo centre susi- 
tiks kokį vyriškį, kur nors prie baseino geriantį morkų sultis, įsimy- 
lės — jai tas taip pat lengva, kaip nusipirkti naujus batus. Iš tikrųjų, 
dar lengviau. Įsimylės, — tęsė Makenzė, — išvažiuos į Mianmarą ir 
paliks mane ramybėje. 

Ji atsiduso ir pažvelgė į Karterį. Pajuto, kad nebe taip šalta. O 
vis smagiau krintantis sniegas pasirodė jai gražus ir raminantis. Teko 
pripažinti, kad pasivaikščiojimas sningant kur kas geriau negu prisi- 
gerti vienai. 

— Mėgsti gelbėti paklydusias sielas? — paklausė ji. 

— Kodėl taip sakai? 

— Garantuoju, kad atidarai duris žmonėms, kurių rankos už- 
imtos, net jeigu ir labai skubi. Išklausai savo mokinių asmeninių 
problemų, net jeigu turi neatidėliotinų reikalų, — ji įdėmiai į jį 
įsižiūrėjo. — Ir vediesi ne juokais prisigėrusias moteriškes pasivaikš- 
čioti per sniegą. 

— Man pasirodė, kad tau to reikia. 

Nebe tokia apsvaigusi, pagalvojo jis, žvelgdamas į jos žavias 
žalias akis. Bet liūdnesnė. 

— Turbūt nuo moterų tau negera. 

— Turi omeny apskritai ar tik dabar? 

Ji nusišypsojo. 

— Lažinuosi, kad esi šaunus vaikinas. 

Jis neatsiduso, nors jam to ir norėjosi. 

— Teko girdėti tokių kaltinimų. 

Karteris apsižvalgė galvodamas, kaip pratęsti pokalbį. Reikėtų 
parvesti ją namo, bet jam norėjosi dar šiek tiek su ja pabūti. Tamsoje 
krintant sniegui. 

— Kokių paukščių čia atskrenda? — jis mostelėjo dviejų dailių 
lesyklėlių link. 

— Visokių, kurie skraido. — Ji susikišo rankas į kišenes. Nei 
vienas iš jų nepagalvojo paimti jai pirštinių. — Nelabai ką išmanau 
apie paukščius. — Makenzė palenkė galvą ir dar kartą jį apžiūrė- 
jo. — O tu gal rimtai stebi paukščius? 

— Ne. Tik laisvalaikio užsiėmimas. 

O, vargeli, ar galima pasirodyti dar didesniu nuoboda? Susiimk, 
Karteri, ir nešdinkis, ko! dar ne vėlu. 

— Gal jau grįžkim. Įsisnigo. 

— Gal verčiau papasakok, kokių čia gali atskristi paukščių? 
Mes su Emalaina paliekam čia lesalo, nes lesyklėlės pusiaukelėje 
tarp manęs ir jos. 

— Ji čia gyvena? 

— Ana ten, — ji mostelėjo į dailų dviejų aukštų namą. — Se- 
najame svečių name. Ir dar naudojasi už jo esančiu šiltnamiu. Aš 
naudojuosi buvusiu baseinu. Lorelė su Parker gyvena trečiame pa- 
grindinio pastato aukšte, rytiniame ir vakariniame sparnuose, kiek- 
viena turi po būstą. Čia Parker namas, bet Lorelei reikia virtuvės, 
man reikia studijos, Emalainai — šiltnamio. Todėl taip ir pasidali- 
jom. Dažnai susitinkam pagrindiniame pastate, bet kiekviena turim 
savo vietą. 

— Seniai draugaujat. 

— Amžinybę. 


— Visai kaip šeima. Ir visai neužknisanti. 


Baltoji vizija 57 


Ji susijuokė. 

— Gudruolis. Tai kaip ten yra su tais paukščiais? 

— Šiuo metų laiku lengva pastebėti kardinolų. 

— Ai, visi žino, kaip atrodo kardinolai. Padėkok jiems už tai, 
kad šiandien tau pavyko mane pamatyti vien su liemenėle. 

— Nesupratau? 

— Tai kardinolas atsitrenkė į virtuvės langą ir aš apsipyliau 
gėrimu marškinėlius. Taigi, paukščiai. Be tų, kurie trankosi į langus. 
Ką pasakysi apie kokias nors retesnes rūšis? 

— Žiemą galima pastebėti dryžuotųjų žvirblių. 

— Dryžuotųjų žvirblių. Viską pakartojau neužsikirsdama. Ma- 
tyt, jau nebe tokia girta. 

Jie ėjo žibintų apšviestu takeliu, o iš tamsaus dangaus krito di- 
delės gražios snaigės. Vienas gražiausių sausio mėnesio vakarų. Ir ji 
būtų viso to nepamačiusi, jeigu jis nebūtų užsukęs ir privertęs ją išeiti 
pasivaikščioti. Viskas įvyko lyg savaime. 

— Klausyk, tik norėjau pasakyti, kad neturiu tokio įpročio 
kiekvieną vakarą susiversti butelį vyno. Dažniausiai visą nepasiten- 
kinimą išlieju dirbdama arba tiesiog pasikalbu su merginomis ir iš- 
sikraunu. Bet šįvakar buvau taip įniršusi... Net ledų nesinorėjo, nors 
sunkiais momentais paprastai jie padeda. 

— Taip ir galvojau. Mano mama, kai būna nuliūdusi ar ne 
juokais įsiutusi, verda sriubą. Daug. Man yra tekę nemažai jos su- 
valgyti. 

— Pas mus čia nelabai kas gamina, išskyrus Lorelę ir ponią 
Greidi. 

— Ponią Greidi? Ji vis dar čia? Kodėl šiandien jos nemačiau? 

— Vis dar čia, viską čia prižiūri, kaip ir anksčiau. Visa laimė. Ji 
dabar savo kasmetinėse žiemos atostogose. Paprastai sausio pirmą 
išvažiuoja į Sent Martiną* ir lieka ten iki balandžio mėnesio. Kaip 


* Angl. S. Martin — šiaurės rytų Karibų sala. 

visada, prieš išvykdama paliko mums pilną šaldiklį apkepų, sriubų, 
troškinių ir panašiai, kad mes čia nenustiptume, jeigu užkluptų rim- 
ta pūga arba atominis karas. 

Makenzė sustojo prie savo namų durų ir vėl pažvelgė į jį. 

— Nelengva diena buvo. Gerai pasirodėt, tamsta mokytojau. 

— Gal ir nieko. Beje, Šerė nusprendė rinktis trečią numerį su 
švedišku stalu. 

— Puikus pasirinkimas. Ačiū už pasivaikščiojimą. Ir kad iš- 
klausei. 

— Mėgstu vaikščioti, — jis susikišo rankas į kišenes, nes ne- 
labai turėjo kur jas dėti. — Man jau laikas. Nebus lengva parvairuoti. 
Be to, neužbaigti mokyklos darbai. 

— Mokyklos darbai, — pakartojo ji ir nusišypsojo. 

Šiltomis rankomis ji suėmė Karteriui už skruostų ir pabučiavo 
vos juntamu, beveik seserišku bučiniu. 

Jam tarsi protas aptemo. Apie tai, kas vyko toliau, jis nė nespėjo 
pagalvoti. Karteris suėmė ją už pečių, prisitraukė prie savęs ir, pri- 
spaudęs ją prie durų, įspaudė į lūpas ilgą aistringą bučinį. 

Tai, apie ką svajojo būdamas septyniolikos, tapo realybe dabar, 
kai turėjo jau trisdešimt. Galimybė jos ragauti, ją jausti. Susilietusios 
jų lūpos, liežuviai, pamažu kaistantis kraujas. Krintančio sniego ra- 
mybėje, gaivališkoje tylumoje atodūsiu pavirtęs jos atokvėpis Karte- 
rio smegenyse sukėlė ištisą perkūniją. 

Telkėsi audra. 

Ji jam nesipriešino, jo neatstūmė, neprieštaravo, kai pasinau- 
dojęs jos draugišku gestu Karteris atvėrė duris į karščiu dvelkiantį 
laukinį pasaulį. Pirmoji mintis, kuri atėjo jai į galvą, buvo: kas galėjo 
žinoti? Kas galėjo žinoti, kad malonusis anglų kalbos mokytojas, 
kuris vargiai galėjo praeiti pro sieną į ją neatsitrenkęs, mokėjo ši/aip 
bučiuotis? 

Taip, lyg būtų ketinęs nusitempti tave į artimiausią urvą ir nu- 
plėšti tau drabužius. Kol tu nekantraudama plėštumei jo. 

Tačiau netrukus ji apskritai liovėsi mąsčiusi, nes viskas, ką dar 
galėjo padaryti — stengtis kaip nors išlikti. 

Jautėsi sunaikinta. Nelabai tokiais dalykais tikėjo, bet šįkart 
tikrai jautėsi, lyg jos savastis būtų visiškai sunaikinta. 

Jos rankos, iki tol glamonėjusios jam veidą, nukeliavo aukštyn. 
Ji suleido pirštus jam į plaukus ir stipriai suėmė. 

Atrodė, lyg tas judesys būtų jį prižadinęs. Jis atsitraukė nuo jos 
ir žengęs žingsnį atgal slystelėjo ant apsnigto tako. Ji nė nekrustelėjo, 
tik žvelgė į jį tamsoje švytinčiomis akimis. 

O, Dieve, pagalvojo jis. Visai netekau proto. 

— Atleisk, — sumurmėjo Karteris, jausdamas, kaip susijaudini- 
mas kovoja su gėda. — Atleisk. Aš visai ne... Tiesiog... Atsiprašau. 

Makenzė stebėjo, kaip jis nuskubėjo tolyn, slydinėdamas ant 
šviežiai iškritusio sniego. Tebesijautė apkvaitusi, kai išgirdo pypte- 
lint jo automobilio užtraktą ir pamatė, kaip jis atplėšė dureles ir įlipo 
Į gatvės žibinto apšviestą automobilį. 

Automobilis pajudėjo iš vietos jai dar neatgavus kvapo ir kalbos 
dovanos. Kai nuvažiavo, ji tesugebėjo pasakyti: 

— Nieko tokio. 

Jausdamasi apsvaigusi kur kas stipriau negu nuo vyno, įžengė 
vidun. Nuėjusi į virtuvę, supylė kriauklėn vyną iš jo taurės, kurio 
Karteris taip ir neparagavo, o paskui ir likučius iš savo taurės. Apsi- 
žvalgiusi nieko nematančiomis akimis, apsisuko ir atsirėmė į spin- 
telę. 

— Nieko sau, — ištarė. 


KETVIRTAS SKYRIUS 


BŪDAVO RYTŲ, KAI TEŠLAINIO ir kavos neužtekdavo. Makenzė 
buvo patenkinta, kad pavyko išvengti pagirių, — ačiū Karteriui 
Makgvairui, — bet keli šviežiai iškritusio sniego coliai reiškė, kad 
teks griebtis kastuvo. Reikėjo gerai pasikrauti energijos. Žinodama, 
kur reikia ieškoti maisto, ji apsiavė batus, apsivilko paltą ir išėjo 
lauk. 

Ir tuoj pat grįžo pasiimti fotoaparato. 

Iš ryškiai mėlyno dangaus į baltą ramybės jūrą tvieskė sodri 
ryški šviesa. Nepaliesta, neištrypta, ta jūra driekėsi virš žemės viską 
užgoždama, viską paskandindama. Krūmai priminė kažkokius su- 
sikūprinusius padarus, keliaujančius per užšalusią jūrą, o baseino 
lagūną supantys akmenys priminė nugriautą barikadą. 

Ji įkvėpė, jausdama šaltį it smulkutes stiklo šukeles, paskui iš- 
kvėpė ledinio oro debesį, tuo pat metu fotoaparatu taikydamasi į 
sodą, kuris buvo pavirtęs žiemos rūmais. 

Peizažai retai kada patraukdavo jos akį. Bet šitas juodai baltas 
vaizdas, kupinas daugybės juodos ir baltos spalvos atspalvių, šešėlių 
ir šviesos, sklindančios iš negailestingai mėlyno dangaus, reikalavo 
dėmesio. Daugybė formų, daugybė skirtingų tekstūrų ir nesuskai- 

čiuojamos galimybės, kurias siūlė sniegu nuklotos šakos ir apšerkš- 
nijusi medžių žievė. 

O iš tos jūros kaip grakšti didinga sala kilo nuostabus prašmat- 
nus namas. 

Ji pamažu keliavo jo link, keisdama kampus, mėgaudamasi 
šviesa, taikydamasi į kibirkščiuojančius azalijų bumbulus, kurie at- 
ėjus pavasariui išsprogs nuostabiais žiedais. Akies krašteliu pastebėjo 
kažką judant ir atsisukusi pamatė ant apšalusios klevo šakos tupintį 
kardinolą. Vienintelis ryškiai raudonas taškas. Tupėjo sau ir čiulbėjo. 

Makenzė pritūpė ir pritraukė vaizdą, nenorėdama eiti arčiau, 
kad neišbaidytų paukščio. Gal čia tas pats, kuris atsitrenkė į jos vir- 
tuvės langą? Jeigu taip, neatrodė, kad būtų nukentėjęs. Tupėjo sau 
ramus ant apšerkšnijusios šakos kaip vieniša liepsnelė. 

Ji greitai vieną po kitos nufotografavo tris nuotraukas, šiek tiek 
pakeisdama kampus, o slenkant kairėn jos džinsai aplipo sniegu. 

Tada paukštelis išskleidė sparnus, virš užšalusios jūros nėrė 
tiesiai į spiginančią šviesą ir dingo iš akių. 

Jos link per sniegą klampojo gražuolė Emalaina, apsivilkusi 
senu mėlynu paltu, užsimaukšlinusi baltą kepurę ir pasirišusi šaliką. 

— Galvoju, kiek dar čia man riekės laukti, kol tu baigsi arba tas 
nelemtas paukštis nuskris. Ša/fa. 

— Man žiema patinka. 

Makenzė kilstelėjo fotoaparatą, nusitaikė į Emalainą ir pa- 
spaudė mygtuką. 

— Baik! Atrodau baisiai. 

— Atrodai labai dailiai. Ypač rausvi ugai. 

— Ir kam aš pirkau rausvus? Kur buvo mano protas? 

Ji pasivijo Makenzę ir jos abi nužingsniavo namo link. 

— Maniau, kad tu jau viduje ir spaudi Lorelę, kad pagamintų 
pusryčius. Gal ne tu ten skambinai prieš valandą ir užsisakei 6/ynų? 

— Aš, aš. Dabar galėsim ją spausti dviese. Tiesiog užsimiršau. 
Lauke taip gražu. Apšvietimas, tonai, tekstūra. O tas nelemtas pa- 
ukštis? Dar vienas malonumas. 

— Lauke septyni laipsniai šalčio, o užkirtus blynų teks kasti 
sniegą ir šalti užpakalius. Kodėl negali visą laiką būti vasara? 

— Klausyk, vasarą apie blynus galėtume tik pasvajoti. Gal ko- 
kių lietinių ir gautume, bet tai visai kas kita. 

Mėgindama nupurtyti sniegą nuo savo rausvų ugų, Emalaina 
Įbedė nieko gero nežadantį žvilgsnį į Makenzę, tada atidarė duris. 

Makenzė iš karto užuodė kavą. 

Nusimetė paltą, ant džiovyklės atsargiai padėjo fotoaparatą ir 
nuėjusi taip stipriai apkabino Lorelę, kad šiai net kaulai sutreškėjo. 

— Žinojau, kad tavimi galima pasikliauti. 

— Pro langą mačiau, kaip vaidinai didžiąją gamtininkę. Taip ir 
žinojau, kad ateini kaulyti blynų. 

Susisegusi plaukus, pasiraitojusi rankoves, Lorelė seikėjo miltus. 

— Tu man patinki. Ir ne tik dėl blynų šaltą žiemos dieną. 

— Puiku, tuomet gali pradėti dengti stalą. Parker jau atsikėlė, 
atsakinėja į elektroninius laiškus. 

— Ar ji ketina iškviesti sniegakasius? — paklausė Emalai- 
na. — Man šiandien trys konsultacijos. 

— Tik automobilių aikštelei. Nusprendėm, kad ne taip jau čia 
baisiai prisnigo, todėl apsieisim be armijos pagalbos. Susitvarkysim 
pačios. 

Emalaina nutaisė rūgščią miną. 

— Nemėgstu kasti sniego. 

— Vargšelė, — sutartinai ištarė Makenzė ir Lorelė. 

— Karvės. 

— Turiu jums kai ką papasakoti per pusryčius, — vis dar jaus- 
damasi pakylėta po improvizuotos fotosesijos ir dėl nusimatančių 
blynų, Makenzė įsipylė kavos ir įsidėjo cukraus. — Seksua/ią pusry- 
čių pasakėlę. 

Emalaina, kuri kaip tik atidarė spintelę, kad išimtų lėkštes, su- 
stingo. 


— Nagi, pirmyn. 

— Juk dar nevalgom. Ir Parker dar nenusileido. 

— Einu, atsivesiu. Man reikia, kad kokia nors seksuali pasakėlė 
mane šildytų, kai kasiu tą nelemtą sniegą, — tarė Emalaina ir iš- 
skubėjo iš virtuvės. 

— Seksuali pusryčių pasakėlė, — stebėdama Makenzę Lorelė 
paėmė medinį šaukštą tešlai pamaišyti. — Turėtų būti apie Karterį 
Makgvairą, nebent būtum sulaukusi nešvankaus skambučio ir tai tau 
būtų pasirodę seksualu. 

— Nelygu kas skambina. 

— Jis netgi labai mielas. Gal tik ne visai tavo skonio. 

Makenzė atidarė stalo įrankių stalčių ir žvilgtelėjo per petį. 

— O ką, aš turiu kokį nors skonį? 

— Žinoma. Sportiškas, energingas, gali būti kūrybingas, bet 
nebūtinai. Ne per daug rimtas. Kažkaip nepamenu, kad praeityje 
būtų figūravęs intelektualus, neįkyrus, bet žavus moksliukas. 

Dabar jau Makenzė nutaisė rūgščią miną. 

— Man patinka protingi vyrai. Gal tik nesusidūriau su tokiu, 
kurį būtų užfiksavęs mano radaras. 

— Be to, saldokas. Visiškai ne tavo skonio. 

— Bet aš mėgstu saldžiai, — paprieštaravo Makenzė. — Para- 
gauk mano kavos. 

Juokdamasi Lorelė pastatė dubenį su tešla ir nuėjo iš šaldytuvo 
išsiimtų uogų. 

— Denk stalą, Eliot. 

— O ką aš darau? 

Dengdama stalą Makenzė mąstė apie Lorelės paminėtus daly- 
kus ir turėjo pripažinti, kad Lorelė nebuvo tokia jau neteisi. 

— Na, taip, visos turim savitą skonį. Pavyzdžiui, Parker vyrukas 
turi būti pasiturintis, prisižiūrintis, apsiskaitęs. 

— Užsienio kalbos — privalumas, — pridūrė Lorelė, plaudama 
uogas. — Armani nuo Hugo Boss privalo atskirti dvidešimties žings- 
nių atstumu. 

— Emalaina irgi turi savitą skonį. Vyras turi būti vyras! 

Lorelė nusijuokė ir kaip tik tuo metu sugrįžo Emalaina. 

— Parker tuoj ateis. Ko juokiatės? 

— Iš tavęs, brangioji. Keptuvė jau įkaito, — paskelbė Lore- 
lė. — Judinkitės. 

— Labas rytelis, partnerės. 

Į virtuvę energingai įžygiavo Parker — tamsūs džinsai, kašmy- 
ro megztinis, plaukai tvarkingai surišti į uodegą, subtilus makiažas. 
Makenzei šmėkštelėjo mintis, kad lengvai galėtų pradėti nekęsti 
Parker, jeigu ši nebūtų tokia gera jos draugė. 

— Ką tik suplanavau dar tris susitikimus, keli potencialūs 
klientai atvažiuos apsižvalgyti. Dievinu šventes. Per šventes susižada 
daugybė žmonių. Nespėsim apsidairyti, kai ateis Valentino diena, ir 
turėsim dar kelis klientus. Tai kur tie blynai? 

— Išimk sirupą, — liepė jai Lorelė. 

— Keliai švarūs. Nemanau, kad šiandien kas nors atšauks susi- 
tikimus. A, o Polsonai parašė elektroniniu paštu — ką tik grįžo po 
medaus mėnesio. Paruošiu kelias citatas interneto svetainei. 

— Apie reikalus nekalbėsim, — pertraukė ją Emalaina. — Ma- 
kenzė mums paseks seksualią pusryčių pasakėlę. 

— Tikrai? — iš nuostabos pakėlusi antakius, Parker ant stalo 
padėjo sirupą ir sviestą. — Klok viską. 

— Viskas prasidėjo, kaip dažnai ir atsitinka seksualiose pasakė- 
lėse, kai kokakola apsipyliau marškinėlius. 

Ji pradėjo pasakoti, o Lorelė tuo metu ant stalo pastatė lėkštę 
su blynais. 

— Tai jis 2emelavo, kad įsirėžė į sieną, — pertraukė Mekenzę 
Emalaina. — Vargšelis, — suprunkštė ji, gnybdama pirmąjį nedidelį 
blyno kąsnelį. 

— Ir ne juokais, — patvirtino Makenzė. — Galima sakyti, 
taranavo. Jeigu čia būtų buvęs vaikiškas filmukas, tai jis būtų kiaurai 
perėjęs per sieną ir palikęs joje Karterio formos skylę. Paskui jis sė- 
dėjo ant grindų, o aš bandžiau apžiūrėti, ar labai smarkiai susimušė. 

Praktiškai buvo įsikniaubęs man į papus, kaip pats labai mandagiai 
pastebėjo. „Atsiprašau, poniute, bet per jūsų papus beveik negaliu 
kvėpuoti“, — Makenzė šakute sumosikavo Lorelei prieš nosį. — Jis, 
aišku, nesakė „papai“. Net truputį mikčiojo. Tuomet iš džiovyklės 
išsitraukiau marškinėlius, atnešiau jam maišą ledo ir galų gale išsi- 
aiškinau, kad greitosios kviesti turbūt nereikia. 

Ji toliau kalbėjo, pamažu naikindama krūvelę blynų. 

— Jaučiuosi šiek tiek apvilta, — pareiškė Lorelė. — Seksuali 
pusryčių pasakėlė turi baigtis seksu, čia vien tavo papų neužtenka, 
kad ir kaip gerai jie atrodytų. 

— Dar nebaigiau. Antroji dalis prasidėjo, kai grįžau namo ke- 
tindama padirbėti, ir netyčia atsiliepiau telefonu. Skambino mano 
motina. 

Parker, kurios šypsena bemat išblėso, papurtė galvą. 

— Nieko seksualaus. Sakiau tau, kad tikrintum, kas skambina. 

— Žinau, bet ji paskambino darbo telefonu, tai tiesiog nepa- 
galvojau. Bet ne tai blogiausia. Ji išsiskyrė su savo paskutiniuoju ir 
visai nutrūko nuo grandinės. Ji sutriuškinta, ji priblokšta ir taip to- 
liau, ir panašiai. Jos skausmas ir kančios reikalauja savaitės Floridos 
sveikatingumo centre ir trijų tūkstančių gabalų. 

— Tik nesakyk, kad davei, — sumurmėjo Emalaina. 

Makenzė gūžtelėjo pečiais ir pasmeigė dar vieną blyną. 

— Jeigu būčiau sugebėjusi pasakyti „ne“... 

— Makenze, turi vieną kartą liautis, — įspėjo Lorelė. — Taip 
elgtis negalima. 

— Žinau, — atsakė Makenzė, kuriai po stalu Emalaina su 
užuojauta paglostė kelį. — Pati žinau. Tiesiog palūžau ir viskas. 
Tada atsidariau butelį vyno ir nusprendžiau jame paskandinti savo 
liūdesį. 

— Turėjai grįžti čia, — Parker palietė Makenzei ranką. — Pas 
mus. 


— Na, taip. Tiesiog buvau per daug įsiutusi, nuliūdusi, pasi- 

bjaurėjusi ir per daug savęs gailėjau. O tada spėkit, kas pasibeldė į 
mano duris? 

— Na, na, — Lorelė išpūtė akis. — Tik nesakyk, kad iš girtumo 
ir savigailos nusitempei Karterį į lovą. Bet jeigu ir taip, tai prašau 
neslėpti detalių. 

— Pasiūliau jam išgerti. 

— Nieko sau, — Emalaina patenkinta suvalgė dar kąsnelį blyno. 

— Viską jam išsipasakojau. Kokia mano šeima užknisanti ir 
taip toliau. Vyrukas užsuka palikti paketo ir randa pusgirtę moteriš- 
kę pačiame savigailos vakarėlio įkarštyje. Bet jis klausėsi manęs, tik 
aš to tada nesupratau, per daug buvau girta ir įsisiautėjusi. Jis tikrai 
manęs klausėsi. Paskui išsivedė pasivaikščioti. Apvilko man paltą, 
užsagstė sagas, lyg man būtų treji, ir išsivedė lauk. Aš ten, aišku, dar 
pavariau, kol galų gale išsisėmiau. Tada jis mane palydėjo namo ir... 

— Ir tu pakvietei užeiti pasimylėti, — pasufleravo Emalaina. 

— Čia jau tavo seksuali pusryčių pasakėlė. Buvo šiek tiek dėl 
visko gėda, bet aš, aišku, jaučiausi jam be galo dėkinga, tai pabučia- 
vau. Nieko ypatingo, draugiškas bučkis. Ir ką jūs sau manot — atsi- 
peikėju pačiam įkaršty bučinio, nuo kurio lydosi smegenys, o ausyse 
skamba džiunglių ritmai. Ir dar, galima sakyti, priklijuota prie sienos. 

— O, — patenkinta nusipurtė Emalaina. — Mėgstu tokius. 

— Tau tai kad tik pasilaižyti, — mestelėjo jai Lorelė. 

— Ir kas čia tokio? Galvojau, kad Karteris drovesnis, ne iš tų, 
kurie skuba. 

— Turbūt jis toks ir yra. Nes kol man ten galvoj viskas sprogi- 
nėjo, jis liovėsi, atsiprašė — gal net du kartus — ir paspruko tiesiai į 
mašiną. Kai atgavau amą, jo nė kvapo nebebuvo likę. 

Parker atstūmė savo lėkštę ir paėmė kavos puodelį. 

— Akivaizdu, kad neturi jo paleisti. 

— Akivaizdu, — sutiko Emalaina ir pažvelgė į Lorelę, reika- 
laudama patvirtinimo. 


— Bus bėdos, — gūžtelėjo pečiais Lorelė. — Jis ne visai jos 

skonio, be to, pasielgė ne visai taip, kaip jam įprasta. Užuodžiu kom- 
plikacijas. 

— Dėl to, kad jis malonus, mielas, šiek tiek negrabus vaikėzas, 
kuris dieviškai bučiuojasi? — Emalaina nesmarkiai įspyrė Lorelei po 
stalu. — Aš užuodžiu romaną. 

— Tau visur vaidenasi romanai. 

— Gal ir taip. Bet tik nesakyk, kad tau neįdomu, kas bus toliau. 
Tokie bučiniai šiaip sau be pėdsakų nepraeina, — pridūrė Emalaina 
žiūrėdama į Makenzę. 

— Galir taip, nes pasirodo, kad iš to išėjo visai nebloga seksuali 
pusryčių pasakėlė, dėl kurios niekas nenukentėjo. Dabar man reikia 
paskambinti į banką ir išmesti į balą tris tūkstančius žalių, — tarė 
keldamasi nuo stalo Makenzė. — Pasimatysim lauke. Neužmirškit 
kastuvų. 

Kai Makenzė išėjo, Parker iš dubenėlio paėmė avietę. 

— Ji viso šito tikrai taip nepaliks. Išeitų iš proto. 

— Antrasis kontaktas įvyks per ateinančias dvi paras, — pa- 
linksėjo galva Lorelė ir staiga susiraukė. — Po galais, ta lapė išsisuko 
nuo indų plovimo. 


SĖDĖDAMAS PRIE SAVO stalo mokykloje Karteris bandė peržiūrėti 
diskusijos klausimus, kuriuos ketino pateikti per paskutinę pamoką. 
Per paskutinę dienos pamoką, kai iki laisvės likdavo vos (arba ne/, 
atsižvelgiant į požiūrį) penkiasdešimt minučių, būdavo nelengva 
kontroliuoti mokinių energiją ir dėmesį. Reikėjo tam tikros taktikos, 
kuri padėtų atitraukti mokinių dėmesį nuo jų laikrodžių. 

Pasitelkus tinkamą taktiką, netgi būtų galima juos ko nors iš- 
mokyti. 

Blogiausia buvo tai, kad jis pats nesugebėjo susikaupti. 

Gal reikėtų jai paskambinti ir atsiprašyti? O gal parašyti raštelį? 
Jam apie tam tikrus dalykus geriau sekėsi rašyti negu apie juos kal- 
bėti. Dažniausiai. 

O gal viską tiesiog pamiršti? Jau praėjo pora dienų. Tiksliau, 
viena diena ir dvi naktys, jei jau kabinėsies prie detalių. 

O šito reikalo detalės jam labai rūpėjo. 

Labiausiai norėjosi viską užmiršti ir tiesiog nurašyti kaip vieną 
iš gėdingų Karterio akimirkų. Bet jis negalėjo liautis apie visa tai 
galvojęs. Tiksliau, negalėjo liautis galvojęs apie ją. 

Jautėsi taip, lyg vėl būtų trylikos, kai kankinosi nuo beviltiškos 
meilės Makenzei Eliot. 

Viskas praeis, ramino save Karteris. Vieną kartą jau pradėjo. 
Beveik. 

Jis tik akimirką pametė galvą, nieko čia tokio. Ir visai supranta- 
ma, prisiminus, kaip viskas susiklostė. 

Bet gal vis dėlto vertėtų parašyti jai atsiprašymo raštelį. 


Makenze, 


labai apgailestauju dėl savo nederamo elgesio sausio ketvirtosios 


vakarą. Pasielgiau neatleistinai ir nuoširdžiai dėl to gailiuosi. 


Pagarbiai, Karteris 


Turbūt būtų sunku sugalvoti ką nors kvailesnio. 

Greičiausiai ji su draugėmis skaniai iš visko pasijuokė ir seniai 
apie viską užmiršo. Kas galėtų ją kaltinti? 

Jam irgi apie viską derėjo užmiršti. Viską užmiršti ir grįžti prie 
diskusijos apie Rozalindą“, kaip apie dvidešimt pirmo amžiaus mo- 
terį. 

Seksualumas. Tapatybė. Apgaulė. Drąsa. Sąmojis. Ištikimybė. 
Meilė. 

Kaip Rozalinda pasinaudojo savo lyties dvilypumu, kad taptų 
moterimi, o ne mergaite, kuria buvo iš tikrųjų, bet ir ne berniuku, 
kuriuo apsimetė? 


* Viljamo Šekspyro pjesės „Kaip jums patinka“ (angl. As you like ir) veikėja. 

Pasakyk mokiniams „seksas“ — ir jų dėmesys garantuotas, pa- 
galvojo Karteris. 

Jis toliau skaitinėjo savo užrašus ir išgirdęs beldimą nieko ne- 
galvodamas pasakė: 

— Prašau. 


Tapatybės ir drąsos evoliucija, mąstė jis, per apgaulingą išvaizdą 


Karteris pakėlė galvą ir iš netikėtumo sumirksėjo. 

Įsispoksojo į Makenzę, toliau tebegalvodamas apie žaviąją 
Rozalindą. 

— Atsiprašau, jei sutrukdžiau. 

Jis pašoko nuo kėdės ir pradėjo taip nervingai dėlioti savo po- 
pierius, kad keli lapai net nupleveno ant grindų. 

— Ne, ne, viskas gerai. Tu man netrukdai. Aš tik... 

Karteris pasilenkė pasikelti popierių tuo pat metu kaip ir ji, ir 
jie susidaužė galvomis. 

— Atsiprašau, — išlemeno jis tupėdamas, ir jųdviejų akys susi- 
tiko. — Prakeikimas. 

Makenzė nusišypsojo ir jos skruostuose atsirado duobutės. 

— Labas, Karteri. 

— Labas, — jis paėmė iš jos popierius. — Svarsčiau kelis klau- 
simus diskusijai apie Rozalindą. 

— Kokią Rozalindą? 

— Šekspyro Rozalindą. Iš „Kaip jums patinka“. 

— Čia ta, kurią vaidino Ema Tompson? 

— Ne, ten buvo „Daug triukšmo dėl nieko“. Rozalinda, kuni- 
gaikščio Frederiko dukterėčia, kuri išvejama iš dvaro ir persirengia 
jaunuoliu Ganimedu. 

— Savo dvyniu broliu? 

— Ne, čia „Dvyliktoji naktis“. 

— Viską sumaišiau. 

— Na, „Kaip jums patinka“ ir „Dvyliktoji naktis“ turi šiokių 

tokių temos ir kompozicijos panašumų, bet šiaip jau abi pjesės kalba 
apie labai skirtingus... Atleisk, tai visai nesvarbu. 

Jis padėjo popierius ant stalo ir nusiėmė skaitomuosius akinius. 
Ir pasirengė imtis atsakomybės už savo veiksmų padarinius. 

— Norėjau atsiprašyti, kad... 

— Tu jau atsiprašei. Ar visų moterų atsiprašinėji, kai jas pa- 
bučiuoji? 

— Ne, bet tokiomis ap/inkybėmis... — atsipalaiduok, Karte- 
ri. — Kad ir kaip ten būtų. Kuo galiu padėti? 

— Užsukau kai ką tau perduoti. Norėjau palikti raštinėje, bet 
jie pasakė, kad tau laisva pamoka ir kad tu čia. Pagalvojau, kad geriau 
įteiksiu asmeniškai. 

Ji padavė jam į rudą popierių įvyniotą paketėlį. 

— Gali išvynioti, — pasakė ji, pastebėjusi jo sutrikimą. — Čia 
tik padėkos ženklas už tai, kad leidai man tąkart išsilieti, ir už tai, 
kad išgelbėjai nuo pagirių. Pamaniau, kad tau turėtų patikti. 

Jis atsargiai nuplėšė juostelę ir išvyniojo paketėlį. Ten buvo 
nuotrauka paprastais juodais rėmeliais. Balto sniego ir tamsių žie- 
mos medžių fone kaip ugnelė liepsnojo raudonas kardinolas. 

— Nuostabu. 

— Gerai pavyko, — ji žiūrinėjo nuotrauką kartu su juo. — Vie- 
nas iš sėkmingų momentų. Nufotografavau vakar rytą. Ne kokia 
nors reta rūšis, bet galų gale mūsiškis paukštis. 

— Mūsiškis... A. Teisingai. Ir atėjai man padovanoti, — jis jau- 
tėsi ir pamalonintas, ir susigėdęs vienu metu. — Maniau, kad pyksi, 
po to, kai... 

— Nuo tavo bučinio man pakirto kojas, — užbaigė ji. — Būtų 
kvaila. Be to, jei man tai būtų nepatikę, būtum sužinojęs dar tada. 

— Turbūt taip. Bet vis tiek, neturėjau... 

— Man patiko, — pertraukė ji, taip visiškai atimdama jam 
žadą, ir ėmė apžiūrinėti klasę. — Tai čia tavo klasė, kurioje viskas 
ir vyksta. 

— Taip, čia. 

Kodėl, dėl Dievo, jo smegenys ir burna niekada nebendradar- 
biauja? 

— Nebuvau čia ištisą amžinybę. Bet atrodo taip, lyg niekas 
nebūtų pasikeitę. Ta pati atmosfera. Paprastai žmonės sako, kad kai 
į mokyklą grįžta suaugę, ji jiems atrodo mažesnė. O man pasirodė 
didesnė. Didelė, atvira, šviesi, — toliau kalbėjo ji. 

— Puikus dizainas, turiu omeny pastatą. Atviros erdvės ir... Bet 
tu turbūt kalbėjai daugiau metaforiškai. 

— Gal ir taip. Man atrodo, šitoje klasėje man vykdavo kažko- 
kios pamokos. — Ji apėjo stalus, išrikiuotus palei tris langus pietinė- 
je sienoje. — Man atrodo, aš sėdėdavau čia ir spoksodavau pro langą, 
užuot klausiusis, kas sakoma. Man čia patiko. 

— Tikrai? Retas mielai prisimena vidurinę. Čia viskas daugiau 
apie karo politiką ir asmenybių konfliktus, pakurstytus hormonų audrų. 

Ji išsišiepė. 

— Išeitų geras užrašas ant marškinėlių. Ne, vidurinės metai 
apskirtai man nelabai patiko. Man patiko būtent šita mokykla, nes 
čia būdavo ir Parker su Emalaina. Čia mokiausi tik porą semestrų. 
Vieną dešimtoje, o kitą vienuoliktoje klasėje. Bet čia buvo geriau 
negu Džefersono mokykloje. Nors ten ir buvo Lorelė, ta mokykla 
buvo tokia didelė, kad mes retai kada susitikdavom. — Ji atsisuko į 
jį. — Atmetus karo politiką, vidurinėje nėra taip jau blogai. Kadangi 
tu čia grįžai, galiu lažintis, kad tau čia patiko. 

— Ką tu, man tai buvo išgyvenimo klausimas. Moksliukai 
priklauso žemiausiam socialiniam sluoksniui. Visada menkinami, 
ignoruojami, užgauliojami tų, kurie priklauso kitiems sluoksniams. 
Galėčiau apie tai parašyti traktatą. 

Ji smalsiai jį stebėjo. 

— Ar aš irgi taip elgiausi? 

— Tu tiesiog nepastebėdavai. Tai ne tas pats, kas ignoruoti. 

— Kartais tai dar blogiau, — sumurmėjo Makenzė. 

— Gal dar sugrįžkim prie to vakaro ir aptarkim, kas tau taip 
patiko. Gal galėtum būti konkretesnė, jeigu aš ką ne taip supratau? 

Ji negalėjo susilaikyti nesišypsojusi. 

— Viską tu taip supratai, bet... 

— Mokytojau? 

Tarpduryje stovėjo mergaitė, vilkinti tvarkinga mėlyna mo- 
kyklos uniforma ir spinduliuojanti gaivumu ir jaunyste. Makenzė 
pastebėjo akivaizdžius simptomus — iškaitusius skruostus, drėgnas 
akis — ir pagalvojo: rimtai įsimylėjusi mokytoją. 

— Taip, Džule? 

— Liepėt užeiti per šitą pamoką, kad aptartume mano darbą. 

— Taip, teisingai. Man tik reikia minutės... 

— Aš jums netrukdysiu, — pasakė Makenzė. — Jau ir taip 
vėluoju. Buvo malonu vėl su jumis susitikti, mokytojau. 

Ji išėjo iš klasės, praėjo pro dailutę Džulę ir pasuko laiptų link. 
Karteris pasivijo ją nespėjus nulipti nė pusės laiptų. 

— Palauk. 

Kai ji sustojo ir atsisuko, Karteris suėmė ją už rankos. 

— Jeigu viską gerai supratau, turbūt neprieštarautum, jei tau 
paskambinčiau? 

— Gali man paskambinti. Arba galim susitikti po pamokų ir 
išgerti. 

— Ar žinai, kur yra „Coffee Talk“? 

— Nelabai, bet surasiu. 

— Pusę penktos? 

— Aš galiu tik penktą. 

— Penktą. Puiku. Pasimatysim... Ten. 

Ji patraukė laiptais žemyn ir pasiekusi laiptų apačią — žvilgte- 
lėjo į viršų. Jis tebestovėjo laiptų viduryje — rankos kelnių kišenėse, 
švarkas šiek tiek per dukslus, plaukai netvarkingai sušiaušti. 

Vargšė Džulė, pagalvojo Makenzė eidama tolyn. Vargšelė Džu- 
lė. Labai gerai Žinau, kaip jautiesi. 


d 

— TUJĄ PAKVIETE! į „Coffee Talk“? Gal tau galvoj negerai? 

Karteris susiraukęs į portfelį krovėsi aplankus ir knygas. 

— Kuo tau nepatinka „Coffee Talk“? 

— Ten kavinė mokytojams ir mokiniams, — Bobas Tarkinso- 
nas, matematikos mokytojas, kuris skelbėsi esąs širdies reikalų eks- 
pertas, skeptiškai purtė galvą. — Jei nori, kad su moteriške kas nors 
išdegtų, veskis ją išgerti. Į kokį nors barą, Karteri. Kur nors, kur tam 
tinkama aplinka ir atmosfera. 

— Ne su visomis moterimis būtinai kažkas turi „išdegti“. 

— Aha, tik su kas antra. 

— Tu vedęs, — pastebėjo Karteris. — Jūs laukiatės vaiko. 

— Todėl žinau, ką kalbu. — Bobas atsirėmė į Karterio stalą ir 
nutaisė išmintingą veido išraišką. — Gal manai, kad tokią moterį 
kaip Eimė įkalbėjau už manęs tekėti tampydamas po moksleivių 
kavines? Patikėk, tikrai ne. Žinai, koks buvo lemiamas momentas 
man ir Eimei? 

— Žinau, Bobai, nes pasakojai apie tai kokį tūkstantį kartų. Per 
antrąjį pasimatymą pats pagaminai vakarienę ir ji susileido dėl tavo 
vištienos kotletų. 

Tebevaidindamas išmintingą Bobas pirštu pamakalavo ore. 

— Tikrai niekas nesusileis dėl puodelio kavos, Karteri. Patikėk 
manim. 

— Klausyk, ji manęs net nepažįsta. Maža tikimybė, kad tiesiog 
ims ir susileis. O tu verti mane nervintis. 

— Tu ir taip jau buvai susinervinęs. Tiek to, kava tai kava, žiū- 
rėk, kaip seksis. Bet jeigu ji tau rimtai rūpi, būtinai vėl paskambink 
rytoj. Vėliausiai poryt. Ir susitark dėl vakarienės. 

— Vištienos kotletų tai tikrai nekepsiu. 

— Klausyk, Makgvairai, aš nė velnio neišmanau apie kulinariją. 
Be to, susitikimas kavinėje — tai dar ne tikras pasimatymas. Išsivesk 
ją vakarienės. O kai būsi tinkamai nusiteikęs, aš tau duosiu receptą. 
Kokį nors paprastą. 

— Gerai, — Karteris pasitrynė kaktą, kur tarp antakių jautė 
besikaupiančią įtampą. — Dėl to ir nemėgstu susitikinėjimų. Tikras 
pragaras. 

— Tu vengi susitikinėjimų, nes Korina atėmė tavo pasitikėjimą 
savimi. Gerai, kad tu vėl balne ir kad sutikai moterį iš visai kitokios 
sferos, — jis draugiškai patapšnojo Karteriui per petį. — Kuo, tu 
sakei, ji užsiima? 

— Ji fotografė. Ji ir jos trys draugės turi vestuvių organizavimo 
įmonę. Jos rengia Šerei vestuves. Mes — Makenzė ir aš — kokias 
penkias minutes mokėmės toj pačioj mokykloj. 

— Pala, pala. Makenzė? Ta raudonplaukė, kurią buvai įsimylė- 
jęs vidurinėje? 

Nugalėtas Karteris vėl pasitrynė tarp antakių. 

— Nereikėjo tau apie tai pasakoti. Dėl to taip retai geriu. 

— Bet, Karteri, čia kaip lemtis, — susijaudinęs tarė Bobas. — 
Čia kaip moksliukų sugrįžimas. Puiki galimybė atsigriebti. 

— Mes tik einam išgerti kavos, — sumurmėjo Karteris. 

Apimtas entuziazmo Bobas pašoko ir nusitvėrė gabalą kreidos. 
Ant lentos nubraižė apskritimą. 

— Akivaizdu, ratas. Tu vieną jau praėjai, o tai reiškia, kad iš taš- 
ko A ir iš taško B, — apskritime jis pažymėjo du taškus ir horizon- 
taliai juos sujungė, — tu pereini į tašką C. — Viršūnėje jis pažymėjo 
dar vieną tašką, o visus tris taškus sujungė linijomis. — Matai? 

— Taip, matau trikampį apskritime. Man laikas. 

— Tai likimo trikampis gyvenimo rate! 

Karteris pasiėmė savo portfelį. 

— Eik namo, Bobai. 

— Su matematika nepasiginčysi, Karteri. Antraip visada pra- 
loši. 

Karteris paspruko nuo Bobo ir nuskubėjo per didžiulę, beveik 
visiškai ištuštėjusią mokyklą, o jo žingsniai aidėjo jam iš paskos. 


DENKTAS SKYRIUS 


JI VĖLAVO. O gal apskritai neketino ateiti. Galėjo bet kas atsitikti, 
mąstė Karteris. Jeigu jo smegenys būtų bent kiek veikusios, jis būtų 
davęs Makenzei savo mobiliojo telefono numerį, kad ji galėtų pa- 
skambinti ir atšaukti susitikimą. 

Dabar sėdėjo čia vienas ir svarstė, kiek dar laukti. Penkiolikos 
minučių, kurias jau išlaukė, aiškiai nepakako. Pusvalandį? Valandą? 
Ar vien dėl to, kad lauks ištisą valandą, taps apgailėtinu nevykėliu? 
Turbūt taip. 

Kvailys, pagalvojo jis ir apsimetė, kad su malonumu gurkšnoja 
žaliąją arbatą. Jis susitikinėjo ir anksčiau, buvo turėjęs pakankamai 
moterų. Beveik metus turėjo rimtus, labai artimus santykius. Kartu 
gyveno su ta moterimi. 

Bet jinai jį pametė ir nepersikraustė pas kitą vyrą. 

Tačiau ką tai turi bendra? 

Jie tik ketino išgerti kavos. Na, gerai, jis gėrė arbatą. Ir baisiau- 
siai jaudinosi dėl paprasto susitikimo, — niekaip nesugalvojo, kaip 
kitaip pavadinti — lyg būtų kokia kvailutė mergiotė, besijaudinanti 
dėl kavalieriaus, su kuriuo turėjo eiti į išleistuves. 

Vėl mėgino apsimesti, kad skaito knygą, tuo pat metu vaizduo- 

damas, kad geria arbatą. Ir įsakė sau nežvilgčioti į kavinės duris, lyg 
būtų peralkusi katė, kuri budi prie pelės urvelio. 

Buvo užmiršęs, o gal tiesiog nebepastebėdavo, kaip čia triukš- 
minga. Buvo užmiršęs, kad čia mėgsta lankytis daugelis jo mokinių. 
Bobas buvo teisus — ši vieta tikrai netikusi. 

Spalvotos kėdės buvo nutūptos aukštesniųjų klasių moksleivių 
iš jo akademijos ir vietinės vidurinės, kelių dvidešimtmečių ir sauje- 
lės mokytojų. 

Per daug šviesų, per skardūs balsai. 

— Atleisk, kad vėluoju. Fotosesija užsitęsė. 

Jis sumirksėjo žiūrėdamas į Makenzę, kuri bemat įsitaisė ant 
kėdės priešais jį. 

— Ką? 

— Tu, matyt, rimtai skaitei tą knygą, — ji pakreipė galvą, kad 
perskaitytų pavadinimą. — Lorensas Blokas? Maniau, skaitysi kokį 
nors Hemingvėjų arba Trolopą. 

— Populiarioji grožinė literatūra yra labai stipri ir gyvybinga 
literatūrinė kryptis. Dėl to ji ir populiari. Skaitydamas vien dėl ma- 
lonumo... Vėl užsivedžiau. Atleisk. 

— Mokytojauti tau tinka. 

— Klasėje tai turbūt gerai. Nesupratau, kad turėjai eiti dirbti. 
Galėjom susitikti ir vėliau. 

— Pora susitikimų su klientais ir fotosesija. Turiu nuotaką, kuri 
kažkodėl nori fiksuoti kiekvieną savo pasirengimo vestuvėms mo- 
mentą. Man tai kas, geri pinigai. Teko fotografuoti, kaip ji matavosi 
vestuvinę suknelę. Ir jos raudančią motiną. Tos raudos pareikalavo 
šiek tiek daugiau laiko, negu planavau. 

Ji nusiėmė kepurę ir dairydamasi po kavinę pirštais persibraukė 
plaukus. 

— Nesu čia buvusi. Maloni atmosfera. 

Ji nusišypsojo merginai, priėjusiai priimti užsakymo. 

— Mano vardas Di. Ko norėtumėt užsisakyti? 

— Hm, kodėl gi nepasilinksminus? Norėčiau didelės /at/e mac- 
chiato“. Su dvigubu kavos ir šiek tiek vanilės. 

— Bus padaryta. Jums dar žaliosios arbatos, mokytojau? 

— Man jau gana, Di. Ačiū. 

— Nemėgsti kavos? — paklausė Makenzė, kai Di nuėjo pa- 
teikti jų užsakymo. 

— Tik ne taip vėlai. Bet kava čia tikrai gera. Paprastai prieš 
darbą užsuku čia puodelio kapučino. Jie parduoda ir kavos pupeles, 
todėl jei mėgsti kavą... Klausyk, turiu tau apie viską pasisakyti, nes 
visai nebegaliu blaiviai mąstyti. O kai smegenys neveikia, mano vidi- 
nis monologas tuoj pat tave užmigdys, nepadės nei dviguba kava. 

— Gerai, — Makenzė pasirėmė smakrą ant kumščio. — Iš- 
sakyk man viską, kas tau neduoda ramybės. 

— Vidurinėje buvau tave įsimylėjęs. 

Ji akimirksniu atsitiesė, o antakiai iš nuostabos pakilo. 

— Mane? Rimtai? 

— Na, taip, man tai buvo rimta. Nėra lengva apie tai kalbėti, kai 
po visko praėjo daugiau kaip dešimt metų, bet visa tai turi įtaką tam, 
kas vyksta dabar. Bent jau iš mano pusės. 

— Bet... Aš net neprisimenu, kad tu apskritai būtum su manim 
kalbėjęsis. 

— Aš ir nesikalbėjau. Negalėjau. Buvau baisiai drovus, ypač kai 
reikėdavo bendrauti. Su bet kuo, ką jau kalbėti apie merginas. Ypač 
tas, kurios man patiko. O tu buvai tokia... 

— Didelė /atte macchiato, dviguba, su vanile. — Di ant staliuko 
pastatė didžiulį puodelį, o ant lėkštutės padėjo du pusmėnulio for- 
mos sausainukus. — Tikiuosi, patiks. 

— Nagi, pasakok toliau, — nerimo Makenzė. — Kokia aš 
buvau? 


— Kokia tu buvai... Plaukai, duobutės. Viskas. 


* Kava su dideliu pieno putų kiekiu, kurią ruošiant kava pilama į pieną. 

Makenzė paėmė sausainuką ir parimusi pradėjo jį kramsnoti, 
tuo pat metu apžiūrinėdama Karterį. 

— Karteri, vidurinėje aš atrodžiau kaip kartis, kuriai ant galvos 
augo morkos. Turiu nuotraukų, kurios gali tai patvirtinti. 

— Tik ne man. Buvai protinga, gyva, pasitikinti savimi. — 
„Kaip ir dabar, — pagalvojo jis, — tik pažiūrėk į save.“ — Jaučiuosi 
kaip idiotas, kad visa tai pasakoju, bet man tai trukdo. Jaučiuosi ne- 
užtikrintas, kol viskas nesustatyta į vietas. Tai tiek. 

— Tai aną vakarą pabučiavai mane tik dėl to, kad kažkada bu- 
vai įsimylėjęs? 

— Tai turėjo tam tikros įtakos. Viskas atrodė kažkaip netikra. 

Ji vėl palinko į priekį paimti kavos puodelio. 

— Nei tu, nei aš nesam tokie, kokie buvom mokykloje. 

— Tikrai tikiuosi, kad ne. Iš manęs tuomet nebuvo visai nieko 
gero. 

— O iš ko buvo? Žinai, Karteri, dauguma vaikinų būtų pasi- 
naudoję tuo vidurinės įsimylėjimu, kad mane pakabintų, arba būtų 
tiesiog nieko apie tai nesakę. Man įdomu... Tu man įdomus, nes pa- 
sielgei kitaip. Ar tu visada toks tiesmukas per kavos pasimatymus? 

— Nežinau. Tu vienintelė, kurią kada nors buvau įsimylėjęs. 

— O, vargeli. 

— Va čia tai buvo kvaila, — vėl sutrikęs jis pirštais persibraukė 
per plaukus. — Dabar visai tave išgąsdinsiu. Nuskambėjo taip, lyg 
būčiau apsėstas ir turėčiau įsirengęs altorių su tavo nuotraukomis 
ir žvakėmis, prie kurio giedočiau giesmes. Gėriau bėk. Nekaltinsiu 
tavęs dėl to. 

Ji pradėjo kvatotis ir turėjo pastatyti puodelį, kad neišlietų kavos. 

— Pasiliksiu, jeigu prisieksi, kad neturi tokio altoriaus. 

— Tikrai ne, — jis sukryžiavo pirštus ir prispaudė prie krūti- 
nės. — Jeigu pasilieki dėl to, kad tau manęs gaila, arba dėl to, kad tau 
patinka kava, mano planas pavyko. 

— Kava tikrai gera, — ji gurkštelėjo dar kartą. — Ir ne iš gai- 

lesčio, bet kol kas nežinau, dėl ko. Tu labai įdomus, be to, padėjai, kai 
man to reikėjo. Gerai bučiuojiesi. Kodėl neišgėrus su tavim kavos? 
Jeigu jau esame čia, papasakok man, kodėl toks drovuolis kaip tu 
nusprendė mokytojauti? 

— Reikėjo kažkaip su tuo susidoroti. Be to, norėjau tapti mo- 
kytoju. 

— Visada? 

— Faktiškai taip. Iki tol norėjau būti superherojumi. Gal vienu 
iš iksmenų". 

— Mokytojas supermutantas. Būtum galėjęs tapti Pedagogu. 

Jis nusišypsojo. 

— Ką tik atskleidei mano slaptąją tapatybę. 

— Tai kaip iš Drovuolio pavirtai į galingąjį Pedagogą? 

— Studijos, praktika. Visokie kasdieniai dalykai. Koledže pa- 
sirinkau viešojo kalbėjimo kursą. Pirmosios dvi savaitės buvo ištisa 
panika ir prakaitavimas. Bet padėjo. Be to, keliose klasėse dirbau 
mokytojo padėjėju. Buvo toks savotiškas pereinamasis laikotar- 
pis. Antrame kurse dirbau vieno iš Delanio mokytojų padėjėju. 
Mum... — jis pasukiojo puodelį. — Beje, jeigu jis kartais prasitartų, 
esu klausęs jo apie tave. Tiksliau, apie jus visas, taigi tu nebuvai iš- 
skirta. „Kvartetas“, kaip sako jis. 

— Jis mus taip tebevadina. Jis dabar mūsų juristas. Verslo rei- 
kalais. 

— Girdėjau, kad neblogas. 

— Taip ir yra. Delanis sutvarkė visus mūsų teisinius reikalus. 
Kai mirė jų tėvai, visa nuosavybė perėjo Parker ir Delaniui. Jis čia 
gyventi nenorėjo. Jau turėjo savo būstą. O Parker nebūtų galėjusi 
dvaro išlaikyti kaip savo namo. Turiu omeny, kaip savo namų. Net 
jei ir būtų galėjusi, nemanau, kad būtų įstengusi gyventi ten viena. 
Didelis namas, prisiminimai. Vienam žmogui to per daug. 


* Angl. X-Men — fantastinis Almas, kurio herojai yra mutantai, turintys nepaprastų galių. 

— Būtų sunku. Ir vieniša. Bet kai jūs ten visos kartu, viskas 
kitaip. Kartu gyvenat ir dirbat. 

— Mums visoms tai buvo didelis pokytis. Ji jau buvo galvojusi 
imtis maisto gaminimo verslo, vis kalbindavo mus. Tada nuėjo pasi- 
tarti su Delaniu, ar tam būtų galima naudoti dvarą. Jis labai teigia- 
mai sureagavo. Juk čia ir jo palikimas, todėl jis tikrai rizikavo. 

— Atrodo, kad jo rizika pasiteisino. Anot mano mamos ir Še- 
rės, jeigu gyveni Grinviče, „Įžadai“ yra idea/i vieta vestuvėms. 

— Nebuvo lengva. Pirmi metai buvo tikrai sunkūs, viskas gąs- 
dino, nes sukišom visas savo santaupas ir viską, ką sugebėjom susiel- 
getauti, pasiskolinti ir pavogti. Pradinės išlaidos, leidimai, atsargos, 
įranga. O kiek dar kainavo baseiną paversti mano būstu, o svečių 
namus — Emalainos... Džekas už dyką paruošė projektus. Pažįsti 
Džeką Kuką? Jis su Delaniu susipažino koledže. 

— Taip, šiek tiek. Pamenu, jie buvo neišskiriami. 

— Koks vis dėlto kaimas tas Jeilis, — pakomentavo Maken- 
zė.— Jis architektas. Praleido marias laiko mums viską pertvar- 
kydamas. Sutaupė nežinau kiek pinigų ir apsaugojo nuo milijono 
klaidų. Antrais metais, galima sakyti, mokėmės plaukti. Visoms teko 
uždarbiauti iš šalies, kad išsilaikytume. Bet trečiais metais pagaliau 
pradėjom iš tikrųjų kvėpuoti. Tikrai žinau, ką reiškia panikuoti ir 
prakaituoti, kad gautum tai, ko nori. 

— Bet kodėl vestuvių fotografija? Ypač kalbant apie tave. Ne- 
atrodo, kad priežastis būtų tik bendras verslas. 

— Ne, žinoma, ne. Nepasakyčiau, kad tai pagrindinė priežastis. 
Tiesiog mėgstu fotografuoti žmones. Veidus, pozas, išraiškas, dina- 
miką. Iki įkūrėme „Įžadus“, dirbau fotografijos studijoje. Žinai, to- 
kioj, į kurią Žmonės ateina nusifotografuoti su vaikais arba kai užsi- 
mano portretinės nuotraukos. Turėjau iš ko padengti išlaidas, bet... 

— Neteikė pasitenkinimo. 

— Nė iš tolo. Man patinka fotografuoti žmones ypatingais 
momentais, turbūt taip galėčiau pasakyti. Kaip tik tokiais ypatin- 

gais momentais išeina stulbinamos nuotraukos, lyg būtum pasiekęs 
kalno viršūnę. Bet yra ir daugybė kitokių momentų. Vestuvės, jų ri- 
tualai, kaip juos atliekantys žmonės pritaiko tuos ritualus sau — tai 
nepakartojami momentai. 

Šypsodamasi ji abiem rankom paėmė puodelį. 

— Drama, patosas, vaidyba, liūdesys, džiaugsmas, romantika, 
aistra, humoras. Ten būna visko. Ir aš galiu jiems visa tai parodyti 
nuotraukose. Įamžinti visą ypatingą jų gyvenimo dieną, o jeigu pa- 
siseka, ir tą nepakartojamą jų gyvenimo momentą, kuris iš kasdie- 
nybės viską pakylėja iki unikalumo. Čia aš taip sudėtingai bandau 
paaiškinti, kaip mėgstu savo darbą. 

— Suprantu. Suprantu ir ką turi galvoje kalbėdama apie mo- 
mentą. Pasitenkinimas, kurį gauni. Panašiai būna man, kai pastebiu, 
kad bent vie7as mokinys visiškai atsivėręs gerte geria tai, ką bandau 
paaiškinti jiems visiems. Dėl to visos tos vienodos darbo valandos, 
kai, atrodo, viskas pavirto rutina, pasirodo to vertos. 

— Aš turbūt nesu savo mokytojams suteikusi daug tokių aki- 
mirkų. Tiesiog bandydavau prastumti laiką, kad galėčiau grįžti prie 
savo pomėgių. Niekada į juos nežiūrėjau kaip į kūrybingas būtybes. 
Labiau kaip į kalėjimo prižiūrėtojus. Buvau prasta mokinė. 

— Tu buvai protinga. Bet čia mes vėl grįžtam prie paaugliškos 
manijos. Tik norėjau pasakyti, kad pastebėjau, jog tu buvai protinga. 

— Bet mes kartu nesimokėme jokioje klasėje. Tu juk porą metų 
už mane vyresnis, ar ne? Ė, ne, palauk. Tu asistavai mokytojui per 
mano anglų kalbos pamokas! Juk ten buvai tu? 

— Lovenas, Amerikos literatūra. Geriau užmiršk, kad apie tai 
užsiminiau. 

— Nė nesitikėk. Klausyk, tik nepamanyk, kad bėgu, bet man 
laikas. Turiu dar vieną fotosesiją. Tiesą sakant, tai tavo sesers su- 
žadėtuvių portretas. 

— Nemaniau, kad taip greitai susitarsit. 


— Ponas gydytojas turi laisvą vakarą, todėl ir susitarėm greitai. 

Bet noriu nueiti ten anksčiau, apsižiūrėti, kas per vieta ir kaip jie at- 
rodo kartu. 

— Palydėsiu tave iki mašinos. 

Jis išsitraukė kelis banknotus ir prispaudė juos savo puodelio 
lėkštute. Tada padėjo jai apsivilkti paltą, atidarė jai duris ir jie kartu 
žengė į kvapą gniaužiant; šaltį. 

— Man iki ten pusantro kvartalo, — pasakė ji jam. — Gal ge- 
riau manęs nelydėk. Šiandien tikrai šalta. 

— Nieko tokio. Šiaip ar taip, aš čia atėjau pėsčiomis. 

— Atėjai pėsčiomis? 

— Netoli gyvenu, tai ir atėjau. 

— Na, taip, tu juk mėgsti vaikščioti. Beje, — pridūrė ji, jiems 
einant pro kavines ir restoranus, — paaiškink man vieną dalyką. 
Girdėjau tave vadinant daktaru. Ar tikrai turi daktaro laipsnį? 

— Tikrai. Pagaliau. 

— Pagaliau? 

— Kadangi apie dešimt metų tai buvo pagrindinis mano gy- 
venimo tikslas, man tai buvo „pagaliau“. Apie daktaro disertaciją 
galvojau dar tada, kai mokiausi bakalauro studijose. — „Turbūt dėl 
to galėčiau būti knygų žiurkių karalystės karaliumi“, — pagalvojo 
jis. — Ar dar ketini su manimi susitikti? Žinau, kad toks klausimas 
gal ne vietoj, bet jis man neduoda ramybės. Todėl, jei atsakymas ne- 
igiamas, geriau sužinoti jį dabar. 

Ji nieko neatsakė, kol jie pasiekė jos automobilį. Paskui, trauk- 
dama raktelius, atidžiai jį nužvelgė. 

— Garantuoju, kad turi su kuo ir ant ko rašyti. 

Jis įkišo ranką į vidinę kišenę ir išsitraukė nedidelį bloknotą ir 
rašiklį. 

Linktelėjusi galva Makenzė paėmė juos ir atvertė švarų blok- 
noto puslapį. 

— Čia mano asmeninis telefonas. Geriau skambinti juo, o ne 
darbo telefonu. Paskambinsi? 

— Galiu paskambinti. Turbūt po valandos bus per anksti? 

Ji nusijuokė ir grąžino jam bloknotą su rašikliu. 

— Paglostei mano savimeilę, Karteri. 

Ji jau ketino atsidaryti automobilio dureles, bet jis ją aplenkė. 
Sujaudinta ir pralinksmėjusi ji įlipo vidun ir leido jam uždaryti du- 
reles. Tada pravėrė langą. 

— Ačiū už kavą. 

— Nėra už ką. 

— Bėk, slėpkis nuo šalčio. 

Kai jos automobilis nuvažiavo, jis tol žiūrėjo pavymui, kol au- 
tomobilio žibintai dingo iš akių. Tada apsisukęs grįžo prie kavinės 
ir, pro ją praėjęs, lediniame šaltyje nukeliavo dar tris kvartalus, kol 
pasiekė namus. 


SAUSĮ ŠIEK TIEK aprimęs verslas paliko Makenzei per daug laiko. 
Ji žinojo, kad per laisvą laiką turėtų susidėlioti popierius ir atnaujinti 
kelias interneto svetaines, susitvarkyti šiurpią netvarką savo spintoje 
arba pagaliau atsakyti į visus atidėtus laiškus. Be to, ji būtų galėjusi 
perskaityti gerą knygą arba tiesiog pagulinėti priešais televizorių, iš- 
sinuomoti gerų filmų ir pakramsnoti spragintų kukurūzų. 

Bet ji niekaip negalėjo rasti sau vietos, todėl galų gale įsitaisė 
ant sofutės Parker kabinete. 

— Dirbu, — pasakė Parker, net nepakeldama galvos. 

— Tik pamanyk, kokia naujiena! Parker dirba! 

Parker toliau stukseno kompiuterio klavišais. 

— Po šitos pertraukėlės ištisiems mėnesiams viskas bus užsa- 
kyta, Makenze. Šitie metai mums bus geriausi. Tik rugpjūtį turim 
dvi laisvas savaites. Galvoju sukurpti kokį nors vasaros pabaigos 
pasiūlymą, ką nors, kas būtų patrauklu mažesnėms vestuvėms. To- 
kioms, kurioms suorganizuoti nieko labai daug nereikia. Bandysim 
šitą planą prastumti per kovo mėnesio atvirų durų dienas. Nebent 
iki to laiko kas nors užsisakys ir tą laiką. 

— Einam kur nors. 

— Hm? 

— Einam kur nors. Visos keturios. Emalaina, aišku, turi kokį 
nors pasimatymą, bet mes priversim atšaukti ir sugadinti gyvenimą 
kokiam vargšeliui, kuris mūsų vis tiek nepažįsta. Bus smagu. 

Parker nustojo spausdinti ir šiek tiek pasisuko su visa kėde. 

— Kur tu nori eiti? 

— Koks skirtumas. Į filmą, į klubą. Išgerti, pašokti, kabinti 
bernų. Išsinuomokim limuziną ir varom į Niujorką, kad viskas būtų 
kaip reikiant. 

— Nori išsinuomoti limuziną ir varyt į Niujorką gerti, šokti ir 
kabinti bernų. 

— Gerai, tiek jau to tuos bernus. Išsikrapštykim iš čia, Parker. 
Bent vieną vakarą nuveikim ką nors smagaus. 

— Rytoj turim dvi ilgas konsultacijas, plius dar kiekviena savo 
reikalų. 

— Ir ką? — Makenzė sumosikavo rankomis. — Mes jaunos, 
greit atsigausim. Varom į Niujorką, sugriausim gyvenimus keliems 
vyrukams, kurių paskui vis tiek niekada nebesusitiksim. 

— Tavo pasiūlymas keistai viliojantis. Bet kam? Kas tau darosi? 

Makenzė pakilo nuo sofutės ir pradėjo žingsniuoti po kabinetą. 
Parker kabinetas buvo toks pat išpuoselėtas kaip ir ji pati. Švelnios, 
subtilios spalvos. Elegancija ir aukšta klasė čia kažkaip derėjo su ne- 
žmonišku produktyvumu. 

— Galvoju apie vyruką, kuris galvoja apie mane. Ir tai, kad aš 
galvoju apie tai, kad jis galvoja apie mane, mane kažkaip dirgina. 
Pati nežinau, ar apie jį galvoju dėl to, kad jis galvoja apie mane, ar dėl 
to, kad jis gražus, juokingas, mielas ir seksualus. Jis dėvi tvido švarką, 
Parker, — ji sustojo ir dramatiškai iškėlė rankas aukštyn. — Tvidą 
dėvi tik senukai. Arba pagyvenę vyriškiai iš senų angliškų filmų. Ko- 
dėl man tas jo tvido švarkas atrodo toks seksualus? Štai klausimas, 
kuris man neduoda ramybės. 


— Karteris Makgvairas. 

— Taip, taip, Karteris Makgvairas. Su daktaro laipsniu. Jis geria 
arbatą ir kalba apie Rozalindą. 

— Kokią dar Rozalindą? 

— Aš paklausiau lygiai to paties! — patenkinta Makenzė stai- 
giai atsisuko į Parker. — Apie Šekspyro Rozalindą. 

— A,iš „Kaip jums patinka“. 

— Prakeikimas, ir taip buvo aišku, kad žinosi. Tai tau reikėtų 
su juo susitikinėti. 

— Kodėl turėčiau susitikinėti su Karteriu? Nepastebėjau, kad 
jis būtų manim susidomėjęs. 

— Nes tu mokeisi Jeilyje. Ir nors žinau, kad tai nesvarbu, bet 
faktas, kad tau taip pasakiau, kalba pats už save. Noriu kur nors iš- 
eiti ir pasileisti nuo grandinės. Neketinu sėdėti ir laukti, kol jis pa- 
skambins. Ar prisimeni, kada paskutinį kartą tiek nusižeminau, kad 
sėdėjau ir laukiau, kol vaikinas man paskambins? 

— Leisk man pagalvoti. Sakyčiau, kad taip dar nėra buvę. 

— Būtent. Neketinu ir dabar to daryti. 

— Tai kiek jau tu čia pralaukei? 

Makenzė dirstelėjo į savo laikrodį. 

— Apie aštuoniolika valandų. Jis buvo mane įsimylėjęs viduri- 
nėje. Kokie vyrai tau sako tokius dalykus? Suteikia tau tokią galią? 
Dabar aš turiu tą galią ir ji mane gąsdina. Važiuojam į Niujorką. 

Parker su kėde sukinėjosi pirmyn ir atgal. 

— Jei nuvažiuosi į Niujorką, prisigersi ir sudaužysi širdį ko- 
kiam nepažįstamam vyrukui, išspręsi savo dilemą? 

— Taip. 

— Tada važiuojam į Niujorką, — Parker išsitraukė telefoną. — 
Eik, susitark su Lorele ir Emalaina. Aš pasirūpinsiu visu kitu. 

— Liuks! — Makenzė sutrypė trumpą šokį, pripuolusi stvėrė 
Parker į glėbį, garsiai ją pabučiavo ir išskubėjo iš jos kabineto. 

— Taip, taip, — sumurmėjo Parker, skambindama į limuzinų 
nuomą. — Pažiūrėsim, kaip tu rytą su savo pagiriomis šoksi ir dai- 
nuosi. 

ILGO JUODO LIMUZINO GALE Makenzė ištiesė kojas, kyšančias 
iš po trumpo juodo sijono. Ji nusispyrė aukštakulnius pačioje dvie- 
jų valandų trukmės kelionės į Manhataną pradžioje. Gurkšnojo jau 
antrą taurę šampano, kuriuo pasirūpino Parker. 

— Vačia tai man patinka. Turiu nuostabiausias pasaulyje drauges. 

— Vienas vargas, — savo taurę pakėlė Lorelė. — Limuzinas, 
šampaniukas, visa šita kelionė į vieną kiečiausių naktinių klubų Niu- 
jorke — ir viskas tik dėl Parker ryšių. Matai, kaip mums tenka dėl 
tavęs aukotis, Makenze. 

— Emalaina net atšaukė pasimatymą. 

— Neplanavau aš jokio pasimatymo, — pataisė ją Emalaina. — 
Mes tik galvojom, kad galbūt ką nors šįvakar nuveiksim. 

— Ir tu viso to atsisakei. 

— Tai jau taip. Lieki man baisiai daug skolinga. 

— Aš dar skolinga ir Parker, kad viską suorganizavo. Kaip visa- 
da, — Makenzė kilstelėjusi taurę pasveikino Parker, sėdinčią tolima- 
jame limuzino gale ir mobiliuoju telefonu kalbančią su kliente. 

Parker mostelėjo ranka parodydama, kad priima padėką, bet 
nesiliovė ir toliau tvarkyti reikalų. 

— Atrodo, beveik atvažiavom. Ei, Parker, gana jau, — demons- 
tratyviai sušnibždėjo Makenzė. — Beveik atvažiavom. 

— Burnos kvapas, makiažas, plaukai, — paskelbė Emalaina, 
atsiversdama kišeninį veidrodėlį. 

Ratu apkeliavo mėtinių saldainių dėžutė, visos pasidažė lūpas. 
Keturios poros batelių atsidūrė ant jiems skirtų kojų. 

Parker pagaliau išjungė savo telefoną. 

— O, Dieve! Naomės Rait vyriausioji pamergė ką tik sužinojo, 
kad jos vaikinas — jaunikio brolis ir vyriausiasis pabrolys — turi roma- 
ną su savo bendradarbe. Vyriausioji pamergė siautėja, kaip to ir galima 
tikėtis, ir atsisako dalyvauti vestuvėse, jeigu jose dalyvaus tas susimovęs 

šiknius. Nuotaka paklaikusi ir, aišku, palaiko vyriausiąją pamergę. Jau- 
nikis įsiutęs, norėtų savo prisidirbus; broliuką prismaugti, bet kaip tu 
uždrausi savo vestuvėse dalyvauti savam broliui? Kaip pakeisi jį kitu 
vyriausiuoju pabroliu? Žodžiu, nuotaka ir jaunikis beveik nesikalba. 

— Pala, pala, Raitų vestuvės, — prisimerkusi tarė Lorelė. — Jos 
gi visai čia pat, ar ne? 

— Kitą šeštadienį. Šimtas devyniasdešimt aštuoni svečiai. Tu- 
rėsim galvos skausmo. Nuraminau nuotaką. Taip, ji turi teisę būti 
susinervinusi, taip, ji turi teisę palaikyti savo draugę. Bet neturėtų 
užmiršti, kad vestuvės yra jos ir jos sužadėtinio reikalas ir kad jos my- 
limas vyras visai ne dėl savo kaltės pateko į baisiai nemalonią padėtį. 
Susitinku su jais abiem rytoj ir mėginsiu viską kaip nors užglaistyti. 

— Jeigu prisidirbęs pabrolys ir ta nelaiminga pamergė dalyvaus 
vestuvėse ir, neduok Dieve, pasiliks per priėmimą — nieko gero iš 
to nebus. 

— Teisybė, — sutiko su Makenzės pastaba Parker ir atsidu- 
so. — Bet kaip nors susitvarkysim. Blogiausia yra tai, kad ta bendra- 
darbė taip pat svečių sąraše, o tas iki ausų prisidirbęs paršas pareiškė, 
kad jeigu ji bus išbraukta iš svečių sąrašo, tai ir jis nedalyvaus. 

— Tikras asilas, — gūžtelėjo pečiais Lorelė. — Jaunikis turėtų 
broliuką išsikviesti ant kilimėlio ir rimtai su juo pasikalbėti. 

— Be visų kitų dalykų ketinu tai pasiūlyti per rytojaus susitiki- 
mą. Tik gal suformuluosiu kaip nors diplomatiškiau. 

— Čia rytojaus reikalai. Jokių dalykinių skambučių per terapinį 
gėrimą, šokius ir širdžių daužymą. 

Nors Parker besąlygiškai ir nesutiko su Makenzės pareiškimu, 
ji įkišo telefoną atgal į rankinę. 

— Tai ką, merginos, — pasakė ji atgal atmesdama plaukus. — 
Einam, išversim visus iš koto. 

Jos išlipo iš limuzino ir išdidžiai pražygiavo pro laukiančiųjų 
prie klubo eilę. Prie durų Parker pasakė savo vardą. Po kelių sekun- 


džių jos jau buvo viduje, apgaubtos trankios muzikos. 

Makenzė žvalgėsi. Aplink šokių aikštelę, įrengtą pačiame centre, 
rikiavosi dvi eilės minkštasuolių, stalų ir kampinių staliukų. Abiejose 
pusėse po spalvotų šviesų lietumi puikavosi metalu blizgantys barai. 

Grojo ritminga muzika, pagal ją rangėsi kūnai. Ir jos nuotaika 
šiek tiek pagerėjo. 

— Smagu, kai norai pildosi. 

Pirmiausia jos susirado staliuką, ir Makenzė nusprendė, jog ge- 
ras ženklas yra tai, kad joms pavyko gauti nedidelį kampinį staliuką, 
prie kurios galėjo susisprausti visos. 

— Svarbiausia — stebėjimas, — pareiškė Makenzė. — Tai 
mano pagrindinė taisyklė. Stebėti apdarus, ritualus, o jau paskui 
mėginti prisitaikyti. 

— Velniop. Man reikia išgerti. Toliau geriam šampaną? — pa- 
sitikslino Emalaina. 

— Nešk čia visą butelį, — nusprendė Parker. 

Lorelė pavartė akis, stebėdama, kaip Emalaina išsirangė iš už 
staliuko ir patraukė prie artimiausio baro. 

— Žinai, iki ji pasieks barą, ją pakabins kokį šimtą kartų, ir jai 
būtinai reikės pasikalbėti su visais dėl jos besiseiliojančiais vyrukais. 
Jos belaukdamos mes čia mirsim iš troškulio. Parker, tau reikėtų eiti 
kartu ir nutaisyti tą veido išraišką, kuri visus atbaido, kitaip šampano 
negausim nei pauostyti. 

— Duokim jai kelias minutes. Kaip tavo baimės, Makenze? 

— Nyksta. Negaliu net įsivaizduoti, kad mūsų brangusis moky- 
tojas pasirodytų tokioje vietoje. O tu? Poezijos skaitymuose — taip, 
bet tik ne čia. 

— Čia prielaidos ir išvados, kurios pagrįstos tik profesija. Ly- 
giai taip pat būtų galima sakyti, kad aš turiu atrodyti kaip spurga, 
nes esu konditerė. 

— Taip, taip, tu teisi, bet man tai padeda. Nenoriu su juo pra- 
sidėti. 

— Dėl to, kad jis turi daktaro laipsnį? 

— Taip. Ir dėl to, kad jo nuostabios akys, tokios švelniai mėly- 

nos ir žiauriai seksualios, kai jis užsideda tuos savo akinukus. Ir dar 
tas netikėtas bučinio faktorius, kuris, ko gero, galėtų priversti mane 
nekreipti dėmesio į elementarų faktą, kad mes vienas kitam netin- 
kam. Be to, bet kokie santykiai su juo, išskyrus atsitiktinę draugystę, 
bus rimži. Ką man su tuo daryti? Ir dar — jis padėjo man apsivilkti 
paltą. Du kartus. 

— Vajė! — apsimestinai pasibaisėjusi išpūtė akis Parker. — 
Viską būtina nutraukti pačioje užuomazgoje, dabar pat, galutinai. 
Dabar man viskas aišku. Kaip jis taip galėjo... Trūksta žodžių. 

— Ai, geriau užsičiauptum. Noriu pašokti. Lorelė pašoks su 
manim, o Parker gelbės mūsų šampaną. Ir Emalainą nuo jos pačios 
patrauklumo. 

— Atrodo, atėjo laikas prisitaikyti, — pastebėjo Lorelė, kai 
Makenzė nusitempė ją šokių aikštelės link. 


JI ŠOKO SU SAVO DRAUGĖMIS, su vyrais, kurie ją kvietė, ir su tais, 
kuriuos kvietė ji pati. Gėrė šampaną. Sidabriškai raudoname moterų 
tualete trynėsi paskaudusias kojas, kol Emalaina su daugybe kitų 
moterų staipėsi prieš veidrodį. 

— Tai kiek jau susirinkai į savo kolekciją? 

Emalaina rūpestingai pasidažė lūpas. 

— Neskaičiavau. 

— Maždaug. 

— Gal kokį dešimt. 

— Ir kaip tu ketini juos vėliau atskirti vieną nuo kito? 

— Tam reikia talento, — atsakė Emalaina, žvelgdama per pe- 
tį. — Tu irgi turi vieną ant kabliuko. Tą su pilkais marškiniais. Visai 
neblogai pasirodė šokių aikštelėje. 

— Mičas. Gerai šoka, maloni šypsena. Ir, atrodo, visai nekvailas. 

— Na, matai. 

— Visai galėtų įsižiebti kokia kibirkštėlė, — svarstė Makenzė. — 
Bet kad negsižiebia. Gal aš tiesiog atbukusi. Kažkaip apmaudu. 

— Gal kibirkštėlės neįsižiebia, nes jos jau įsižiebė tarp tavęs ir 
Karterio. 

— Bet tu sugebi kibirkščiuoti net su keliais vaikinais vienu metu. 

— Taip, bet aš esu aš, o tu esi tu. Man vyrai egzistuoja toms 
kibirkštėlėms įžiebti, ir jeigu aš jiems galiu tą patį pasiūlyti mainais, 
visi patenkinti. O tu tokiuose reikaluose kur kas rimtesnė. 

— Visai aš ne rimta. Kaip tu galėjai taip apie mane pagalvoti. 
Einu atgal, toliau šoku su Miču, visiškai atsivėrusi kibirkščiavimui. 
O tau šitie žodžiai dar atsirūgs, Emalaina. 

Tačiau iš to jai nieko neišėjo. Turėjo išeiti, galvojo Makenzė, kai 
įsitaisė prie baro su Miču po dar vieno šokio. Vyrukas puikiai atrodė, 
buvo gerai sudėtas, smagus, dirbo įdomų darbą — užsiėmė kelionių 
žurnalistika — ir nekamavo jos nesibaigiančiomis istorijomis apie 
savo nuotykius. 

Jis neįsižeidė ir nemėgino jos spausti, kai ji atsisakė jo pa- 
siūlymo pasiieškoti ramesnės vietelės. Galų gale jie apsikeitė darbo 
telefonais ir išsiskyrė. 

— Ką čia tie vyrai, — nusprendė Makenzė antrą valandą 
nakties, įsiropštusi į limuziną ir patogiai išsidrėbusi. — Atvažiavau 
čia pasilinksminti su geriausiomis pasaulyje draugėmis ir, sakyčiau, 
mūsų misija įvykdyta. Dėl Dievo, ar čia yra bent lašelis vandens? 

Lorelė perdavė jai butelį ir suaimanavo: 

— Mano kojoms šakės. Jos rėkia nesavu balsu. 

— Puikiai praleidau laiką, — Emalaina prigulė ant limuzino 
šoninio suolelio ir pasikišo po galva rankas. — Turėtume tai daryti 
bent kartą per mėnesį. 

Parker nusižiovavo paplekšnodama per rankinę. 

— Turiu dviejų naujų tiekėjų telefonus /7 potencialų klientą. 

Ką gi, pagalvojo Makenzė, limuzinui plaukiant į šiaurę, tuo 
viskas apie mus visas ir pasakyta. Ji nusispyrė batelius, kurie labai 
spaudė kojas, užsimerkė ir išmiegojo iki pat namų. 


ŠEŠTAS SKYRIUS 


RYTĄ SAULĖ Makenzei pasirodė truputį per ryški. Be visa kita buvo 
ne taip ir blogai. 

Matai, pasakė ji sau. Mes jaunos, greitai atsigaunam. 

Tebevilkėdama pižama ji kramsnojo nedidelį kavos pyrago 
gabalėlį, užsigerdama kava, ir stebėjo aplink lesyklėlę nardančius 
paukščius. Pastebėjo ir kardinolo patelę, šįryt besimėgaujančią 
pusryčiais kartu su ryškiaspalviu patinėliu ir keliais nepažįstamais 
kaimynais. 

Reikėtų specialaus objektyvo, kad būtų galima apžiūrėti juos 
iš arčiau, gal tada atpažintų. Turbūt prireiks ir kokios nors knygos 
ar net enciklopedijos, nes iš matymo galėtų atpažinti tik liepsnelę 
ir kėkštą. 

Staiga susigriebusi ji atsitraukė nuo lango. Kodėl jai apskritai 
turėtų rūpėti kažkokie paukščiai? Juk neketino mestis į tokį kraštu- 
tinumą kaip gamtos ar paukščių fotografija. 

Įširdusi pati ant savęs, nuėjo į studiją patikrinti dienotvarkės ir 
balso pašto. Po pietų turėjo susitikti su nuotaka, kuriai „Įžadai“ jau 
buvo surengę vestuves. Dabar ji laukėsi ir norėjo nuotraukose jam- 


žinti nėštumą. Bus smagu, pagalvojo Makenzė. Be to, jos savimeilę 

glostė tai, kad vestuvinės nuotraukos taip EEB) pavyko, ir dabar bu- 
vusi nuotaka vėl kreipėsi į ją. 

Turės laisvą rytą, kuomet galės užbaigti kai kuriuos jau pra- 
dėtus darbus, nueiti į susitikimą pagrindiniame pastate ir peržiūrėti 
klientės vestuvinius portretus, kad susidarytų įspūdį, kokių nėščio- 
sios nuotraukų ši galėtų norėti. 

O jeigu sugebės įterpti dar kokią valandą ir sutvarkyti interneto 
svetainę, bus visai nebloga diena. 

Ji paspaudė darbo telefono atsakiklio perklausos mygtuką. 
Užsirašė, ką reikėjo, pagyrė save už gerą elgesį, tada nusprendė pa- 
tikrinti asmeninę liniją. 

Kai išgirdo, kad yra trys pranešimai, ją net nusmelkė. 

— Prakeikimas, — pasakė ji giliai atsikvėpdama ir jausdama, 
kaip išgirdus Karterio balsą suspurdėjo širdis. 

— Labas. Čia Karteris. Pagalvojau, gal norėtum nueiti su 
manim pavakarieniauti arba į kiną. O gal tau labiau patinka spek- 
takliai... Prieš skambinant man derėjo pasižiūrėti, kokie rodomi. 
Tiesiog nepagalvojau. Arba galėtume paprasčiausiai vėl susitikti 
kavos, jeigu tau tai patiktų labiau. Arba... Man sunku kalbėti apie 
tokius dalykus. Ir dar į atsakiklį. Tau, aišku, tai nerūpi. Jeigu tave 
apskritai domina kas nors, ką pasiūliau, tiesiog paskambink man. 
Ačiū. Hm... Iki. 

„Kad tave kur skradžiai, Karteri Makgvairai, už tai, kad esi toks 
mielas. Turėtum mane nervinti, bet kažkodėl nenervini. O, Dieve, 
atrodo, aš jam ketinu paskambinti. Ne, aš jam tikrai paskambinsiu. 
Visai įklimpau.“ 

Viską apmąsčiusi ji nusprendė, kad greičiausiai jis jau išėjo į 
darbą ir ji jo neaptiks. Jai visai patiko mintis pasikalbėti su jo at- 
sakikliu. 

Kai išgirdo įsijungiant atsakiklį, iš karto atsipalaidavo. Skirtingai 
nei Karteris, ji puikiai jautėsi kalbėdama į atsakiklius. 

— Karteri, čia Makenzė. Neprieštaraučiau kartu pavakarie- 

niauti arba nueiti į filmą, arba pažiūrėti spektaklio. Neturiu nieko 
prieš kavą. Gal susitinkam penktadienį? Tau nebus pamokų. Nu- 
spręsk, ką veiksim, ir man pranešk. 

„Pažaisim liestynių. Dabar tavo eilė.“ 

Matai, visai nebūtinai viskas turi būti rimta, priminė ji sau. Aš 
pati galiu nustatyti taisykles. Tiesiog maloniai pabendrauti su tobu- 
lai maloniu vaikinu. 

Labai savimi patenkinta ji nusprendė pasilepinti ir pirmąją dar- 
bo valandą praleisti su pižama. Nė kiek neatsilikdama nuo grafiko ji 
persirengė ir pasirodė konsultacijoje pagrindiniame pastate, paskui 
parlėkė pas save, nes dar buvo likę šiek tiek laiko iki fotosesijos. 

Atsakiklis įkyriai mirksėjo. 

— Čia vėl Karteris. Aš tau dar neatsibodau? Tikiuosi, kad ne. 
Tiesiog patikrinau atsakiklio pranešimus per pietų pertrauką. Tiksliau, 
specialiai parėjau namo, kad patikrinčiau, ar tu kartais neskambinai. 
Pasirodo, kad skambinai. Tik kad penktadienį turiu vakarieniauti su 
bendradarbiais. Pasikviesčiau ir tave, bet jeigu tu sutiksi ir ateisi, tai 
paskui niekada gyvenime niekur su manim nebenorėsi eiti. Nenoriu 
rizikuoti. Jeigu tiktų kuris nors kitas vakaras — net ir tą dieną, kai 
turiu pamokų, cha cha, mielai tave kur nors nusivesčiau. Jeigu nori, 
galim ir pavakarieniauti, ir nueiti į kiną. Ar to jau per daug? Turbūt 
per daug. Pats susipainiojau. Dar norėčiau pridurti, kad, nors tu turbūt 
nepatikėsi, esu ir anksčiau kvietęs moteris į pasimatymus. 

„Turbūt dabar mano eilė.“ 

Kol klausėsi pranešimo, ji visą laiką šypsojosi. 

„Nagi, Karteri, ką pasakysi apie tai?“ 

Paspaudė atskambinimo mygtuką ir palaukė atsakiklio signalo. 

— Labas, mokytojau, spėk, kas skambina. Labai ačiū, kad 
apsaugojai mane nuo vakarienės su bendradarbiais. Sveiku protu 
ir riteriškumu užsidirbai kelis papildomus taškus. Ką manai apie 
šeštadienio vakarą? Gal pradėkim nuo vakarienės, o paskui žiūrėsim, 
kaip mums seksis? Užsuk manęs apie septintą. 

— Dabar lauksim patvirtinimo. 

Puikiai nusiteikusi Makenzė įsijungė muziką ir atsisėdo prie 
kompiuterio. Ji niūniavo žiūrinėdama klientės, kurios laukė, vestuvių 
nuotraukas. Pastebėjusi kokį nors įdomų kampą ar sugalvojusi kokią 
įdomesnę galimybę, ji ją pasižymėdavo. Paskui dar peržiūrėjo savo 
failus ir pasitikrino, kokią įrangą, kokį apšvietimą ir kokius metodus 
naudojo kurdama nuotakos portretus. 

Įvertinusi tamsų klientės gymį, tamsius plaukus, tamsiai rudas 
egzotiškas akis, Makenzė pasirinko dramblio kaulo spalvos foną. 
Prisiminusi, kad klientė drovoka ir santūri, Makenzė nusprendė pa- 
likti svarbiausius kadrus tam laikui, kai būsimoji mama jau bus šiek 
tiek apšilusi. 

Bet tam reikėjo pasiruošti. Ji stvėrė telefoną ir paspaudė Ema- 
lainos numeriui skirtą mygtuką, tuo pat metu atidarydama duris į 
kambarį, kuriame laikė įvairią butaforiją. 

— Klausyk, man reikia maišelio rožių žiedlapių. Pas mane turi 
tuoj pat atvykti klientė, kitaip būčiau atėjusi ir pati pasivogusi. Gal 
galėtum man jų atnešti? Ir gal dar porą ilgakočių raudonų rožių. 
Gerai bus ir šilkinės. Ačiū. Iki. 

Pagyvėjusi ji patikrino ryškiai rausvą kosmetikos reikmenų 
dėžutę, kurią naudodavo makiažui daryti, tada perjungė muziką ir 
uždėjo kompaktinę plokštelę su atpalaiduojamomis melodijomis, 
kurios, jos nuomone, turėjo tikti šiai fotosesijai. Kaip tik reguliavo 
foninį apšvietimą, kai įėjo Emalaina. 

— Nepasakei, kokio atspalvio raudonų rožių. Pati žinai, kad tai 
svarbu. 

— Šįkart nelabai. Be to, visada galiu pakoreguoti spalvą kom- 
piuteryje. Beje... — priėjusi ji paėmė vieną iš Emalainos laikomų 
rožių. — Idealios. 

— Rožių žiedlapiai tikri, tai Žinai... 

— Įtrauksiu į sąskaitą. Klausyk, jeigu jau tu čia, gal galėtum 
man truputį padėti. Tavo panaši odos ir plaukų spalva ir ūgis beveik 

toks pat. Laikyk, — ji vėl padavė rožes Emalainai. — Eik tenai, visu 
kūnu per tris ketvirčius pasisuk lango link, galvą pasuk į fotoaparatą. 

— O čia kam? 

— Nėščiosios fotosesija. 

— A, čia Rozai, — Emalaina atsistojo, kaip buvo liepta. — Lo- 
relė praeitą savaitę gamino tortą jos kūdikio lauktuvių šventei. Kaip 
man patinka, kai klientai vėl apsilanko! Ir kad mums pasitaiko proga 
matyti svarbiausius jų gyvenimo momentus. 

— Man irgi patinka. Na, manau, apšvietimas bus geras. Bent 
jau standartinėms nuotraukoms. 

— O ką darysi su žiedlapiais? 

— Jų reikės vėliau, tikroms nuotraukoms, kai įtikinsiu Rozą 
apsinuoginti. 

— Rozą? — nusijuokė Emalaina ir užvertė aukštyn akis. — 
Linkiu sėkmės. 

— Tu juk ją pažįsti, ar ne? Turiu omeny, pažinojai dar iki jai 
tampant mūsų kliente. Per tave mes ją ir užkabinom. Ji tavo kažko- 
kia trečios eilės pusseserė? 

— Ji mano mamos dėdės netikros pusseserės anūkė. Lyg ir. Bet 
taip, aš ją pažįstu. Aš pažįstu visus ir visi pažįsta mane. 

Laimingas sutapimas, pagalvojo Makenzė. 

— Gal gali dar šiek tiek pabūti? Padėtum jai atsipalaiduoti. 

— Trumpam pasiliksiu, — sutiko Emalaina žvilgtelėjusi į laik- 
rodį. — Bet tik tam, kad pamatyčiau, kaip tu priversi ją nusirengti. 

— Tik nieko apie tai nesakyk, — greitai įspėjo ją Makenzė, išgir- 
dusi beldimą į duris. — Man reikia, kad prie to prieitume natūraliai. 

Atidarius duris Makenzė pirmiausia pamanė: „Oho, kokios 
formos!“ Kai ji tempėsi Rozą vidun, jos mintys virte virė, nes ji ne- 
siliovė galvojusi, kaip tas naująsias formas išnaudoti, geriau parodyti 
ir išryškinti. 

Tai, kad čia buvo Emalaina, išėjo į naudą. Niekas taip nepadė- 
davo žmonėms atsipalaiduoti kaip Emalaina. 

— O, Roza, tik pažiūrėk! — spinduliuodama šiluma ir draugiš- 
kumu Emalaina ištiesė rankas. — Atrodai nuostabiai! 

Nusijuokusi Roza papurtė galvą. Makenzė tuo metu nuvilko 
jai paltą. 

— Aš milžiniška. 

— Tu graži. Lažinuosi, kad nekantrauji. Prisėskim minutei. Ar 
jau išrinkot vardus? 

— Tai mums atrodo, kad jau išrinkom, tai vėl apsigalvojam, — 
atsidūsėjusi ir ranka prilaikydama didžiulį pilvą, Roza atsargiai atsi- 
sėdo į krėslą. — Šiandien — Katerina Greisė, jeigu bus mergaitė, 
arba Lukas Antonis, jeigu bus berniukas. 

— Nuostabu. 

— Nežinot, kas gims? — paklausė Makenzė. 

— Nusprendėm, kad nenorim žinoti. 

— Bus staigmena! Kaip smagu, kad Makenzė dabar tave nu- 
fotografuos. 

— Sesuo mane įkalbėjo. Pagalvojau, kad galų gale kada nors gal 
bus visai malonu prisiminti tuos laikus, kai atrodžiau kaip prarijusi 
balioną. 

— Tu labai graži, — paprastai pasakė Makenzė. — Aš tau paro- 
dysiu. Atsistok štai ten. Noriu padaryti kelias bandomąsias nuotrau- 
kas. Gal iš pradžių ko nors norėtum? Vandens? Arbatos? 

Roza iš rankinės išsitraukė vandens buteliuką. 

— Geriu kaip kupranugaris, sisioju kaip dramblys. 

— Tualetas štai ten, kai tik prireiks. Ir jei norėsi pertraukėlės, 
būtinai pasakyk. 

— Gerai, — Roza sunkiai pakilo nuo krėslo. — Ar mano plau- 
kai gerai atrodo? O drabužiai? Ir šiaip visa kita... 

Tamsius plaukus ji buvo susirišusi į uodegą. Labai jau tvarkin- 
ga. Makenzė neketino to taip palikti. Apsivilkusi buvo paprastomis 
juodomis kelnėmis ir ryškiai mėlynu megztiniu, aptempusiu pilvą. 
Nuo čia ir pradėsime, pagalvojo Makenzė. 

— Viskas gerai. Iš pradžių tik bandomosios nuotraukos. Matai 
tą juostelę ant grindų? Atsistok tiesiai ant kryžiuko. 

— Per pilvą nei savo kojų nematau, — pasakė Roza, bet nuėjo 
prie žymės ir ramiai ten stovėjo, kol Makeznė tikrino šviesomatį. 

— Pasisuk į šoną, galvą į mane. Smakrą truputį aukščiau, per 
daug. Taip, sudėk rankas ant vaikučio. 

Ji žvilgtelėjo į Emalainą. Supratusi jos signalą, Emalaina atėjusi 
pradėjo sukinėtis Makenzei už nugaros. 

— Ar jau paruošėt kūdikio kambarį? 

Emalaina vis šnekino Rozą, juokino ją, o Makenzė padarė pir- 
mąją nuotrauką su polaroidu. Ji šiek tiek patrynė nuotrauką į šlaunį, 
kad greičiau išryškėtų, tada atvertė ir nuėjo prie Rozos. 

— Matai? Tu gražuolė. 

Roza paėmė nuotrauką ir įsispoksojo. 

— Gal aš ir milžinė, bet atrodau laiminga. Tikrai gražu, Ma- 
kenze. 

— Bus dar gražiau. Pamėginkim dar kelis kadrus ta pačia 
poza. 

Jau šiek tiek apšilusi, pastebėjo Makenzė, kartu su Emalaina 
kalbindama Rozą. Ji greitai davė nurodymus. Pasuk galvą į dešinę, 
pakreipk pečius. Įpusėjusi, ji padavė Rozai vieną iš Emalainos at- 
neštų ilgakočių rožių ir padarė kelis kadrus su gėle. 

Jau buvo prifotografavusi pakankamai gražių, bet labai papras- 
tų ir tradicinių nėščiųjų nuotraukų. 

— Dabar pamėginkim kitaip. Kitu kampu, kitais drabužiais. 

— Bet aš nieko kito neatsivežiau. 

— Aš kai ką turiu. 

Roza patapšnojo sau per pilvą. 

— Labai abejoju, kad turėsi ką nors man tinkamo. 

— O ir nereikia, kad tiktų. Pamatysi. — Iš butaforijos kam- 
bario Makenzė atsinešė baltus vyriškus marškinius. — Užsisagstyti 
nereikia. 

— Bet... 

— Pamatysi, kaip griežtos marškinių linijos kontrastuoja su 
pilvo apvalumu. Pasikliauk manim. O jei tau nepatiks, tai juk nie- 
kam dėl to neskaudės. 

— O, tau tikrai patiks, — entuziazmu tryško Emalaina. — 
Nėščiųjų pilveliai tikrai žavūs. 

— Man trisdešimt aštuonios savaitės. Mano pilvelis Everesto 
dydžio. 

— Jo labai graži forma, — pasakė Makenzė. — Be to, tavo 
puiki oda. Glotni, gražaus atspalvio. 

— Čia tik mes, merginos, — priminė Rozai Emalaina. — La- 
bai norėčiau pamatyti, kaip atrodo. Labai geras apšvietimas. 

— Gal ir taip, bet aš atrodysiu paprasčiausiai stora, — Roza 
abejodama vilkosi megztinį. 

— Ir aš tokio noriu! — sušuko Emalaina ir švelniai paglostė 
Rozai pilvą. — Atleisk. Bet tiesiog maga prisiliesti. Fantastiška, ar 
ne? Ir tik mes galim tai padaryti. 

— Švenčiame moterystę. 

Makenzė apvilko Rozai marškinius, šiek tiek patvarkė klostes 
ir kelis kartus užraitojo rankoves. 

— Paleiskim plaukus. Dėl kontrasto. Be to, taip moteriškiau. 
Dar norėčiau šiek tiek padažyti tau lūpas, gerai? Kad spalva būtų 
šiek tiek sodresnė. 

Dabar šiek tiek sutrikusi, pagalvojo Makenzė, toliau dirbdama 
savo darbą. Bet čia nieko blogo. Galima ir tuo pasinaudoti. 

— Trijų ketvirčių kampas, petį daugiau į priekį. Labai gerai! 
Apkabink pilvą rankomis. Labai gražu. Man tik reikia pareguliuoti 
šviesą. 

— Tau neatrodo, kad atrodysiu kvailai? Viso šito man truputį 
per daug. Jaučiuosi kaip karvė, kurią seniai laikas melžti. 


— Roza, — atsiduso Emalaina. — Tu atrodai labai seksualiai. 

Makenzei pavyko užfiksuoti Rozos veide pasirodžiusią nuo- 
stabą, pasitenkinimą ir galų gale pasididžiavimą. 

— Plati šypsena, labai gerai. Dabar tiesiai į mane. Tik pažiūrė- 
kit į ją! Puikumėlis. Viskas gerai? Reikia pertraukos? 

— Ne, man viskas gerai. Tik jaučiuosi šiek tiek kvailai. 

— Patikėk, tikrai neatrodai kvailai. Emalaina, pataisyk ranko- 
vę, dešinę. Matai, ten, kur ji... Labai gerai, — pasakė Makenzė, kai 
Emalaina nuėjusi padarė ko prašoma. — Dabar, Roza, šiek tiek pa- 
sisuk į mane. Dar truputį. Štai taip. Susidėk rankas ant pilvo šonų. 
Gerai. 

Ji jau įsivaizdavo nuotrauką, tą magišką momentą. Beveik pa- 
gavau, pagalvojo ji. 

— Noriu, kad žiūrėtum žemyn, bet pakeltum akis į mane. Tik 
akis. Įsivaizduok, kokią savyje slepi paslaptį, kokią turi galią. Pagal- 
vok, tik minutėlę, kaip ta paslaptis ten atsidūrė. Va taip! Roza, tu 
nuostabi. 

— Galėjau apsivilkti gražesnę liemenėlę. 

Pasinaudojusi šia silpnumo minute Makenzė nuleido fotoaparatą. 

— Geriau visai ją nusiimk. 

— Makenze! — Roza pasibaisėjusi sukikeno. 

— Pamėginsim fotografuoti aktą. Patikėk, tau patiks, — žvaliai 
gestikuliuodama aiškino Makenzė. — Prisėsk, atsipalaiduok, minu- 
tę pailsėk. Man reikia pasiruošti. 

— Ką tai reiškia — aktas? Atseit nuoga? 

— Tuoj sužinosim, — pasakė Emalaina imdama Rozą už 
rankos. — Eikš, atsisėsk. Pažiūrėkim, ką ji čia sugalvojo. Maken- 
ze? — šūktelėjo Emalaina, išgirdusi suskambus; telefoną. — Ar man 
atsiliepti? 

— Ne! — Makenzė tuoj pat atlėkė nešina žema kėdute. — Čia 
gali būti... Aš čia žaidžiu tokį žaidimą. 

Ji pastatė kėdutę ties žyme ir pradėjo ją drapiruoti dramblio 
kaulo spalvos medžiaga, klausydamasi Karterio balso. 

— Turbūt jau žinai, kas čia skambina. Tai susitinkam šešta- 
dienį, pradėsim nuo vakarienės, o paskui... Hm. Septintą valandą. 
Sutarėm? Puiku. Dar pagalvojau, kad gal yra kas nors, ką tu ypač 
mėgsti. Arba nemėgsti. Turbūt būtum pasakiusi, jei būtum veganė? 
Būtum apie tai užsiminusi. Ar aš vėl per giliai knisu? Turbūt tuo 
mūsų žaidimas ir baigsis. Pasimatysim šeštadienį. Nebent tu man 
paskambintum dėl... Viskas, man laikas užsičiaupti. Iki. 

— Atrodo, mielas vyrukas, — Roza atsisuko į Makenzę, kuri 
tebedrapiravo medžiagą. 

— Man irgi taip atrodo. 

— Pirmas pasimatymas? 

— Galima sakyti, antras. O neoficialiai tai gal net trečias. Ne 
visai aišku. Roza, vonios kambaryje yra dar viena paklodė. Eik tenai 
ir nusirenk. Jei droviesi, apsigaubk ta paklode. Bet kiek teko girdėti, 
per gimdymą kuklumą tenka užmiršti. Palyginti su gimdymu, tai, ką 
mes darom čia, yra vieni juokai. 

— Aš negaliu fotografuotis nuoga, Makenze. Tiesiog tai... Ką 
aš su tom nuotraukom darysiu? 

— Nuspręsi tada, kai jas turėsi. Patikėk, tau tikrai nebus ko gė- 
dytis. Nieko dviprasmiško. Natūralus žingsnis pirmyn. Noriu paro- 
dyti, kokia tu esi, Roza, kas tavyje slypi. 

— Nežinau, ar galiu... 

— Svarbiausia yra tas kelias, kuriuo tu žengi, tai, ką sužinai juo 
eidama. Tai gyvenimas, tai šviesa, kurią spinduliuoji. Ir meilė. 

— O, — Rozos akyse pasirodė ašaros ir ji sukryžiavo rankas 
ant pilvo. — Turbūt nieko neatsitiks, jeigu pabandysiu. Ištrinsi nuo- 
traukas, jeigu jos man nepatiks? 

— Žinoma. 

— Tada gerai. Man, šiaip ar taip, reikia pasisioti. 

— Neskubėk. 

Emalaina palaukė, kol Roza įėjo į vonios kambarį, ir uždarė duris. 

— Žinai, Eliot, tu tikra profė. 

— Pati žinau. 

— Turu omeny ir šeštadienio pasimatymą. 

— Na, taip. Aš turbūt ne viso proto, kad leidau užvirti visai tai 
košei. 

— Bet ji jau seniai užvirusi, brangioji. Būtum ne viso proto, 
jeigu nemėgintum išsiaiškinti, kur visa tai nuves. Klausyk, norėčiau 
pasilikti ir pasižiūrėti, kaip jums seksis toliau, bet man jau laikas. 

— Parodysiu tau nuotraukas. 

— Tikra profė, nepalaužiamas pasitikėjimas savimi. Roza! 
Man reikia grįžti prie darbų. Susisieksim vėliau. 

Vonios kambario durys šiek tiek prasivėrė. 

— Tau tikrai reikia eiti? Gal galėtum dar pabūti? 

— Labai norėčiau, bet, patikėk, palieku tave gerose rankose. 
Jei kartais nesusitiktume, linkiu susilaukti laimingo, gražaus, sveiko, 
nuostabaus vaikučio. 

Emalaina eidama pastvėrė savo paltą, be garso palinkėjo Ma- 
kenzei sėkmės ir skubiai išėjo. 


PENKTĄ VAKARO Makenzė nuėjo į pagrindinį pastatą. Ji norėjo 
tikro maisto, tokio, kokį šaldiklyje palikdavo ponia Greidi. Į virtuvę 
ji įėjo nešina nešiojamuoju kompiuteriu ir pamatė Parker, sėdinčią 
ant sekretero ir spoksančią į vyno taurę. 

— Eli, ar ne per anksti sėdinėti ir gurkšnoti vynelį? 

— K tik baigiau aiškintis su Naome ir Brentu. Tikrai nusi- 
pelniau išgerti. 

— Pavyko viską sutvarkyti? 

— Žinoma, kad pavyko, bet kiek man tai kainavo? Nuotaka 
ir jaunikis vėl prisiminė savo meilę, pasižadėjimus ir apsisprendimą 
tuoktis. Ta kekšė bendradarbė išbraukta iš svečių sąrašo. Jaunikis 
labai rimtai pasikalbės su prisidirbusiu vyriausiuoju pabroliu ir pri- 
mins jam, kad šiose vestuvėse svarbiausias ne jis ir jo bobos, todėl 


102 Nora Roberts 


jeigu jis nenori būti vyriausiuoju pabroliu vien dėl to, kad į vestuves 
nebus kviečiama jo kekšė, čia jau jo reikalas. Nuotaka pasikalbės su 
vyriausiąja pamerge, bus labai supratinga ir palaikanti, bet irgi ne- 
užmirš priminti, kieno čia vestuvės, ir nors jos pasipiktinimui prisi- 
dirbusiu vyriausiuoju pabroliu nėra ribų, jis, vis dėlto yra jos būsimo 
vyro brolis. Be to, kaip paguodos prizą vyriausiajai pamergei ji pa- 
siūlys fantastišką vyruką, kuris bus jos pora per vestuves. Nereikia 
nei sakyti, kad tas šiknius vyriausiasis pabrolys po viso šito atrodys 
kaip idiotas, — baigusi savo tiradą Parker giliai atsiduso. — Tikrai 
nusipelniau išgerti, — pakartojo ji. 

— Ir kas gi tas fantastiškas vyrukas? 

— Papirkau Džeką, — Parker kilstelėjo taurę ir gurkštelėjo. — 
Man tai atsieis dėžę „Pinot Noir“, bet tiek jau to, apsimoka. 

— Jis tikrai fantastiškas, — sutiko Makenzė. — Puikiai susi- 
tvarkėte, ponia. 

— Žiauriai pavargau. Kaip praėjo fotosesija? 

— K čia kalbėti. Geriau pasižiūrėk pati, — Makenzė atvėrė 
nešiojamąjį kompiuterį ir laukdama, kol šis įsikraus, pradėjo tyrinėti 
šaldiklio turinį. — Ką valgysi vakarienei? 

— Nežinau. Dar tik penkios. 

— Aš peralkus. Nevalgiau pietų. Vištienos apkepas. Niam, 
niam, vištienos apkepas, — ji ištraukė apkepą. — Suvalgykim jį. 

— Gerai. Bet pirmiausia noriu pamirkti karštoj vonioj. Ateisiu 
valgyti su pižama. 

— Gerai sugalvojai. Kaip man pačiai į galvą neatėjo? O dabar 
pažiūrėk čia. 

Pasilenkusi prie kompiuterio, Makenzė atvertė pirmąsias foto- 
sesijos nuotraukas. 

— Oho, nieko sau pilvas! — nusijuokė Parker ir palinko ar- 
čiau. — Ir tokia laiminga. Truputį sutrikusi. Labai mielos nuotrau- 
kos, Makenze. 


— Taip, taip, jos mielos, — Makenzė atvertė kitas nuotraukas. 

— O, šitos dar geresnės. Labai seksualios, moteriškos, stiprios 
ir kartu linksmos. Man jos tikrai patinka. O ypač šita, kur ji nulei- 
dusi galvą, tik akis pakėlusi į fotoaparatą. Truputį raganiška. Puikus 
apšvietimas. 

— Dar ketinu ją pakoreguoti. Bet mes ten sugalvojom dar kai ką. 

Makenzė atvertė paskutines nuotraukas ir atsitraukė. 

Parker atsilošė kėdėje. 

— O, Dieve, Makenze, va čia tai nuotraukos. Jos... Ji atrodo 
kaip romėnų deivė. 

Parker atidžiai apžiūrėjo kiekvieną nuotrauką. Nuo juosmens, 
iš karto po dideliu pilvu, krito baltas audinys, kuris driekėsi lyg upė, 
nubarstyta sodriai raudonais rožių žiedlapiais. O iš nuotraukos žvel- 
gė moteris ant pečių paleistais plaukais, viena ranka prisidengusi 
krūtis, o kita prilaikydama pilvą. 

Jos akys žvelgė tiesiai į fotoaparatą. 

— Nuostabūs išlinkiai, klostės, linijos. Ir apšvietimas — kaip 
gerai išryškina jos akis. Lyg ji žinotų kažkokią paslaptį ar turėtų 
kažkokių galių. Ar tu jai jas rodei? 

— Visas. Ji labai dėl jų nervinosi, tai turėjau parodyti visas, nes 
ji norėjo, kad ištrinčiau, jeigu jai nepatiks. 

— Ir ką? 

— Verkė. Nes patiko. Matyt, hormonai. Ašaros kad pasipylė 
skruostais, tai net persigandau. Tada pasakė įdomiausią dalyką pa- 
saulyje. — Makenzė pritilo, mėgaudamasis prisiminimu. — Pasakė, 
kad niekada nebegalvos, kad yra stora ir gremėzdiška, nes iš tikrųjų 
atrodo didingai. 

— Vajė. 

— Žinau. Pati vos neapsižliumbiau. Ji norėjo jas iš karto ir už- 
sisakyti, bet pasakiau, kad reikės palaukti, kol jas sutvarkysiu. Noriu, 
kad šiek tiek apsiramintų ir tik paskui jas pasiimtų. 

— Fantastiška, ar ne, kai padedi žmonėms pasijusti laimin- 
giems vien tuo, kad darai savo darbą? Alkanos ir pavargusios, bet, po 
galais, kaip gerai padirbėjom. 

— Tai gal tada paskolinsi man pižamą? 

— Kišk tą apkepą į orkaitę, o kol jis keps, susirasim pižamas. 

— Puiku. Visai pažiūrėčiau kokį bobišką filmą. Vakarienė ir 
filmas. Ką manai? 

— Man tinka. 

— Jei jau prakalbom apie vakarienę ir filmą, tai šeštadienio 
vakarą pirmą kartą tai darysim su Karteriu. 

— Taip ir žinojau, — Parker pagrasino pirštu. 

— Neketinu niekur skubėti. Seksui, aišku, kada nors ateis lai- 
kas. Bet tikrai nieko neskubinsiu. 

— Nustatome santykių apribojimus dar prieš pradėdami san- 
tykius. Labai išmintinga. 

— Apsimesiu, kad nepastebėjau tavo nelabai subtilaus sarkaz- 
mo. — Makenzė uždarė orkaitę ir atsirėmė į jos dureles. — Vakar el- 
giausi kaip nenormali, bet mane paprasčiausiai apėmė panika. Žinai 
gi, mano gyvenime ilgokai nebuvo jokio įdomaus egzemplioriaus. 

— Visiškai tave suprantu. — Parker atsistojo ir, joms einant 
iš virtuvės, apkabino Makenzę per pečius. — Pas mus čia įdomūs 
egzemplioriai nesimėto. Nebent būtum Emalaina. 

— O tu apskritai negaišti laiko pasimatymams. 

— Per didelis galvos skausmas. Kokį filmą žiūrėsim? Kad gerai 
pažliumbtume ar ką nors iš serijos „ilgai ir laimingai gyveno“? 

— „Ilgai ir laimingai gyveno“. Geriau tinka prie vištienos ap- 
kepo. 

— Gerai pastebėta. Klausyk, gal kitos merginos irgi norės pri- 
sidėti? 

Jos pradėjo lipti į trečią aukštą. 

— Sakyk, Parker, ką tu darysi, kai būsi tiek nusenusi, kad nebe- 
užsikeberiosi šitais laiptais? 

— Hm, įsirengsiu liftą. Neketinu iš čia niekur kraustytis. Nė 
už ką. 

— O ką pasakysi apie verslą? 

— Tą patį. Niekada jo nemesiu. Nė už ką. 

Joms priėjus paskutinį laiptatakį, Parker ant juosmens suskam- 
bėjo mobilusis telefonas. 

— Prakeikimas. 

— Tu eik viršun, — pasakė Makenzei Parker. — Paimk piža- 
mas. Sutvarkysiu šitą reikalą ir iš karto ateisiu. — Ji atvertė telefoną 
ir žvilgtelėjo į ekraną, kad patikrintų, kas skambina. — Labas, Še- 
nona! Pasirengusi kitai savaitei? — juokdamasi Parker pasuko savo 
kabineto link. — Žinau. Daugybė reikalų. Tikrai neverta rūpintis. 
Leisk mums viskuo pasirūpinti. 

Jau tos nuotakos, pagalvojo Makenzė, toliau lipdama laiptais. 
Dauguma jų pernelyg suka galvą dėl visokių nereikšmingų smulk- 
menų. Jeigu ji kada nors tekės, — nors tai buvo sunkiai tikėtina, 
— mėgins galvoti tik apie tai, kas iš tiesų svarbu. 

O visus smulkius rūpesčius paliks Parker. 

Ji įžengė į Parker miegamąjį, kur įmantri lova su baldakimu 
buvo apklota puria antklode, užklota šiaudų spalvos apklotu, o va- 
zose puikavosi nė trupučio neapvytusios gėlės. Niekur nepamatysi 
numesto drabužio, kampuose nesimėto batai. 

Nei dulkelės, jokios netvarkos, pagalvojo Makenzė, atidaryda- 
ma komodos stalčių, kuriame, kaip ir tikėjosi, rado keturias tvarkin- 
gai sulankstytas pižamas. 

— Aš irgi tvarkinga, — sumurmėjo Makenzė. — Tik ne tokia 
pedantiška. 

Vieną pižamą ji nunešė į svečių miegamąjį ir numetė ant lovos. 
Mintis pasimirkyti karštoje vonioje jai irgi pasirodė patraukli, todėl 
prisileido vandens ir įsibėrė kvapiųjų druskų. Tada pasinėrė į karštą 
kvepiantį vandenį ir pradėjo mąstyti, kokį filmą su laiminga pabaiga 
būtų galima pažiūrėti. 

Filmai, galvojo ji, turi būti apie meilę ir privalo baigtis laimin- 
gai. Pernelyg dažnai gyvenime viskas baigiasi visiškai kitaip. Meilė 
išblėsta arba pavirsta neapykanta. Arba užstringa kažkur per vidurį 
ir iš visko lieka tik slogus abejingumas. 


106 Nora Roberts 


Viską galima sugadinti akimirksniu, vienu netinkamu veiksmu. 
Tada prireikia savaitės sveikatingumo centre, su kartėliu pagalvojo 
Makenzė. Už kurią sumoka kas nors kitas. 

Ji žinojo, ką Parker jautė, kai buvo kalbama apie namą ir verslą. 
Bet Makenzės pasaulyje nebuvo dalykų, kurie truktų amžinai. 

Išskyrus draugystę, ir tai tik tada, jei tau pasisekė. O čia jau 
Makenzė buvo sėkmės įsikūnijimas. 

Bet namai, įsimylėjimai? Tai buvo visai kas kita. Ten ji ir ne- 
ieškojo nieko amžino. Jai visiškai užteko to, kas vyko dabar. 

Šeštadienio pasimatymas su patraukliu ir įdomiu vaikinu. Taip, 
to visiškai pakako. Kas bus po savaitės? Kas galėjo pasakyti? 

Tam ir reikėjo nuotraukų. Viskas keičiasi, o nuotraukos padeda 
išsaugoti tai, kas jau buvo. Nes rytojus gali viską atimti. 

Ji pasinėrė iki pat smakro ir kaip tik tuo metu į vonią įėjo Lorelė. 

— Ką čia veiki? Ką, pas tave nėra karšto vandens? 

— Ne,tiesiog mėgaujuosi akimirka. Be to, laukiu vištienos ap- 
kepo ir bobiško filmo. Tu gal irgi nori? Ne į vonią, aišku. 

— Gal ir noriu. Ką tik baigiau kokį penktą kartą perdarinėti 
Holio ir Deburk vestuvinį tortą. Mielai suvalgyčiau to apkepo. 

— Šyla orkaitėje. Jeigu ką, gali paskambinti Emalainai. 

— Gerai. Einu paskambinsiu, o tu mėgaukis toliau. 

Makenzė užsimerkė ir atsiduso. Draugystė. Vienintelis dalykas, 


kuriuo galėjo pasikliauti moteris. 


RYTĄ, DAR TEBEVILKĖDAMA Parker pižamą, Makenzė parėjo į 
savo studiją. Ji nubudo vos prašvitus, susirangė ant sofos svetainėje ir 
apsikamšė kašmyro užtiesalu. 
Po dviejų ponios Greidi vištienos apkepo porcijų, kurias sukirto 
vakarienei, apie pusryčius nesinorėjo net pagalvoti. Bet kava... 
Tačiau prieš užkaisdama kavinuką ji lyg netyčiomis priėjo prie 


atsakiklio. 

Pranešimų nebuvo. 

Ji pasijuto nusivylusi, nors ir suprato, kaip tai kvaila. Juk pati 
nesėdėjo čia ir nelaukė, kol jis paskambins dar kartą. Tiesiog gerai 
praleido vakarą. Be to, jeigu ji norėjo toliau tęsti jų žaidimą, skam- 
binti buvo jos eilė. 

Ir apskritai visa tai kvaila. 

Užvis mažiausiai jai reikėtų svaičioti apie Karterį Makgvairą, 
jo seksualius akinius, ssnamadišką švarką ir nuostabias lūpas. Reikia 
pasidaryti kavos, imtis darbų, ir apskritai gyventi. 


— PASIMATYMAS ŠEŠTADIENĮ VAKARE? Čia jau rimta. 

Kodėl, klausė savęs Karteris, kodėl aš apskritai apie tai prasi- 
žiojau? Kas privertė mane manyti, kad tai būtų gera tema pokalbiui 
prie kavos mokytojų kambaryje prieš prasidedant pamokoms? 

— Gerai, man dar reikia peržiūrėti tą testą, kurį... 

— Rimta, — pakartojo Bobas, pirštu gręždamas kavos staliuką, 
kad pabrėžtų tai, ką sako. — Turi nunešti jai gėlių. Tik ne rožių. Ro- 
žės pernelyg rimta, pernelyg simboliška. K4 nors nerūpestingesnio, 
įvairių gėlių puokštę. 

— Nežinau, gal, — atsakė Karteris galvodamas, kad įsitaisė dar 
vieną galvos skausmą. 

— Tik ne per didelę ir ne per ryškią. Jai reikės jas pamerkti, o tu 
turėsi laiko užeiti vidun, pasikalbėti, pralaužti ledus. Gerai pagalvok, 
kuriam laikui užsakyti staliuką. Kada užsakei? 

— Tai kad dar neužsakiau. 

— Pats laikas tuo pasirūpinti, — tarsi koks išminčius linksėda- 
mas galvą Bobas gurkšnojo kavą su mažai riebalų turinčiu grietinė- 
lės pakaitalu. — Kur tu ją vediesi? 

— Dar nenusprendžiau. 

— Tau reikia restorano, kuris būtų vos brangesnis už vidutinės 
klasės restoraną. Juk nenori persistengti iš pat pirmo karto. Bet ne- 

gali ir per pigiai pasirodyti. Reikia tam tikros atmosferos, bet kad 
nebūtų sausakimša. Gera, populiari vietelė. 

— Bobai, tu man vėžį įvarysi. 

— Čia tavo ginkluotė, Karteri. Viskas priklauso nuo ginkluo- 
tės. Užsakyk butelį gero vyno. A, o po vakarienės, jeigu ji spyriosis, 
kad atseit nenori deserto, pasiūlyk jai išsirinkti ir pasakyk, kad pasi- 
dalinsit. Moterys tokius dalykus dievina. Kartu valgyti desertą labai 
seksualu. Tik per vakarienę neužsivesk apie savo darbą. Mirtis ga- 
rantuota. Geriau leisk jai kalbėti apie jos darbą, apie tai, ką ji mėgsta 
veikti. O tada... 

— Turbūt turėčiau užsirašinėti viską, ką sakai. 

— Nepakenktų. Jeigu vakarienė užsitęstų, tarkim, iki dešimtos 
arba dar ilgiau, turi būti apgalvojęs, ką veiksit toliau. Geriausiai tin- 
ka muzika. Kokia nors vieta, kur galima pasiklausyti muzikos. Jeigu 
baigsit anksčiau, būk išsirinkęs filmą. Čia tam atvejui, jeigu ji dar 
nesiųs tau signalo „varom pas mane“. Tokiu atveju... 

— Apie tai — prašau, nereikia, Bobai. Apie tai tikrai nekalbėsim. 

Pagaliau skambutis, pagalvojo Karteris, kai suskambo skambutis. 

— Pasikalbėsim vėliau. Galiu tau užrašyti svarbiausius dalykus. 

— Gerai, — paskubomis sutiko Karteris ir pasprukęs įsimaišė 
į mokinių ir mokytojų minią koridoriuje. 

Pagalvojo, kad šeštadienio turbūt nesulauks. Bent jau sveiko 


proto iki tada tikrai neišlaikys. 

JIS NUPIRKO GĖLIŲ. Tai jį suerzino, nes jis jau ir taip buvo nuspren- 
dęs nešti jai gėlių, bet Bobo instrukcija šį paprastą gestą pavertė su- 
dėtingu ir nežmoniškai svarbiu simboliniu aktu, kupinu tiek visokių 
spąstų, kad galų gale Karteris nusprendė to visiškai atsisakyti. 

Viena iš jos geriausių draugių yra Aoristė, ar ne? Taigi panorė- 
jusi Makenzė gali gėlėmis iškloti visą savo studiją. 

Paskui susirūpino, kad nenunešęs tų prakeiktų gėlių, nedova- 
notinai pažeis vieną iš nerašytų, bet visiems puikiai žinomų pasi- 
matymų taisyklių. Galų gale nusprendė apsidrausti ir pas Makenzę 
išvažiavo kur kas anksčiau negu reikėtų. Dėl visa ko — jeigu patektų 
į eismo spūstį arba būtų susidūrę penki automobiliai. Maža kas gali 
atsitikti. 

Nuskubėjo į prekybos centrą ir atsistojęs spoksojo į išstatytas 
gėles, vis negalėdamas apsispręsti, kurias imti, kol kaktą išmušė pra- 
kaitas. 

Bobas turbūt turėtų ką pasakyti apie gėlių asortimentą preky- 
bos centre, bet pas gėlininkus važiuoti buvo per vėlu. Karteris neno- 
rėjo net pagalvoti apie tai, kad gali tekti lėkti pas Emalainą ir melsti 
jos pagalbos. 

Gailėjosi, kad viskas nesibaigė ta kava. Jie maloniai paplepėjo, 
gerai praleido laiką. Tu dabar keliauk savo keliu, aš eisiu savuoju. 
Tiek žinių. Viskas buvo pernelyg sudėtinga, per daug rimta. Bet jis 
nebegalėjo jai paskambinti ir visko atšaukti, išgalvojęs kokią nors 
priežastį, net jei sugebėtų pameluoti. Realybėje tokia galimybė fak- 
tiškai neegzistavo. 

Bet žmonės juk nuolat vaikšto į pasimatymus ir kol kas dėl to 
dar niekas nenumirė. Jis stvėrė puokštę, kuri jam pasirodė spalvinga 
ir ne per daug pretenzinga, ir nuskubėjo prie skubiosios kasos. 

Spalvota, pagalvojo jis apmaudžiai. Maloniai kvepia. Įmaišytos 
kelios gerberos, kurios jam pasirodė bičiuliškos. Nei vienos pasibjau- 
rėtinos rožės, mąstė jis, kurios pagal Bobo įstatymus reikštų, kad iš 
esmės jis siūlo Makenzei tekėti už jo ir gimdyti jam vaikų. 

Taigi visiškai saugu. 

Gal net per daug saugu. 

Maloni kasininkė šyptelėjo. 

— Argi jos ne gražios? Staigmena žmonai? 

— Ne, ne. Aš nevedęs. 

— A, tuomet merginai. 

— Ne visai. — Kol ji skenavo puokštę, jis negrabiai išsitraukė 
piniginę. — Tik... Sakykit, kaip jums atrodo, ar jos tinkamos pasi- 
matymui? Ketinu dovanoti merginai, kurią veduosi vakarienės. 

— Žinoma. Visi mėgsta gėles. Ypač mes, merginos. Ji pamanys, 
kad esat labai mielas. Ir dėmesingas. 

— Bet ne per... — „Nutilk dabar pat“, — pats sau įsakė Karteris. 

Ji paėmė pinigus, atidavė jam grąžą. 

— Prašom, — ji įdėjo puokštę į permatomą plastikinį maiše- 
lį. — Linkiu jums kuo geriausio vakaro. 

— Ačiū. 

Šiek tiek atsipalaidavęs Karteris nužingsniavo prie automobilio. 

Jeigu negalima pasitikėti greitosios kasos kasininke, tai kuo dar 
galima pasitikėti? 

Jis žvilgtelėjo į laikrodį ir paskaičiavo, kad jeigu ne kokia nors 
baisiai rimta avarija, tai suspės laiku. Jausdamasis šiek tiek kvailai, iš 
kišenės išsitraukė sąrašą, kurį jam išspausdino paslaugusis Bobas, ir 
kruopščiai išbraukė Nupirkti gėlių (ne rožių). 

Toliau ėjo keli pasiūlymai, kaip pasisveikinti arba pradėti po- 
kalbį, pavyzdžiui: Gražiai atrodai, Puiki suknelė, Pamačiau jas (gėles) 
ir pagalvojau apie tave. 

Karteris staigiai įsikišo sąrašą atgal į kišenę, kol kas nors nejsi- 
rėžė atmintin. Bet akys vis tiek užkliuvo už Bobo nurodymo auto- 
mobilio radijuje surasti lengvo džiazo stotį ir pritildyti garsą. 

Galų gale galėčiau Bobą ir pribaigti, mąstė Karteris. 

Kurį laiką jis važiavo, lyg apsėstas galvodamas apie foninę mu- 
ziką, kol suirzęs apskritai išjungė radiją. Velniop. Tada pasuko į ilgą 
vingiuojantį dvaro keliuką. 

— O kas, jeigu ji nevilkės suknelės, — sumurmėjo jis, nes, 
nepaisant visų jo pastangų, prieš akis jam vis tiek stovėjo Bobo 
sąrašėlis. Lyg to būtų maža, jo paties klausimas sukėlė Makenzės, 
vilkinčios tik juodas kelnes ir baltą liemenėlę, vaizdas, kuris bemat 
išstūmė Bobą. 

„Visai ne tai turėjau omeny, po galais. Gal ji bus apsivilkusi ką 
nors kita, o ne suknelę. Ką man tada sakyti? Gražios kelnės? Apsi- 
rengusi, gražiai apsirengusi. Reikia sakyti: kaip tu gražiai apsirengu- 
si. Dėl Dievo, geriau užsičiaupk.“ 

Jis apsuko pagrindinį pastatą ir siauru keliuku nuvažiavo Ma- 
kenzės būsto link. 

Šviesos degė ir viršuje, ir apačioje, švytėjo visas pastatas. Per 
daugybę langų pirmame aukšte jis matė jos studiją, prožektorių sto- 
vus, tamsiai mėlyną užuolaidą, kurią laikė didžiuliai sidabro spalvos 
segtukai. Priešais užuolaidą stovėjo nedidelis staliukas ir dvi kėdės. 
Ant staliuko Žėrėjo vyno taurės. 

Ar tai reiškia, kad pirmiausia ji pasiūlys išgerti? Tam jis nebu- 
vo palikęs laiko. Ar reikėtų pakeisti rezervavimo laiką? Jis išlipo iš 

automobilio ir patraukė taku. Tada grįžo į automobilį paimti gėlių, 
kurias buvo palikęs ant keleivio sėdynės. 

Visiškai nuoširdžiai troško, kad vakaras jau būtų pasibaigęs. 
Jausdamas, kad pradeda pykinti, prisivertė pakelti ranką ir pabelsti. 
Norėjo, kad dabar būtų kitos dienos rytas, ramus sekmadienio rytas. 
Jis patikrintų mokinių darbus, paskaitytų, išeitų pasivaikščioti. Grįž- 
tų prie savo patogios rutinos. 

"Tada ji atidarė duris. 

Jis nė nematė, kuo ji vilkėjo. Viskas, ką jis matė, buvo jos veidas. 
"Toks kaip visuomet — glotni pieno baltumo oda, gaubiama ryškių 
tankių plaukų. Žalios raganiškos akys ir neįtikimai kerinčios duobu- 
tės skruostuose. 

Jis suprato, jog visai nenori, kad vakaras jau būtų pasibaigęs. Jis 
tik norėjo, kad vakaras prasidėtų. 

— Labas, Karteri, 

— Labas, Makenze. 

Kadangi negalėjo prisiminti nei vieno pasiūlymo iš Bobo sąra- 
šo, tiesiog ištiesė jai gėles ir pasakė: 

— Čia tau. 

— Tikėjausi, kad jos man. Užeik. 

Jam įėjus, ji uždarė duris. 

— Jos nuostabios. Dievinu gerberas. Jos man atrodo laimingos. 
Turiu jas pamerkti. Nori išgerti? 

— Hm, — jis žvilgtelėjo į staliuką. — Jeigu taip planavai. 

— O, ne, čia dekoracijos. Liko po fotosesijos, kuri vyko po pie- 
tų... — ji nuėjo virtuvės link ir mostelėjo jam sekti iš paskos. — Su- 
žadėtuvių fotosesija. Jie vyno mėgėjai. Ji rašo straipsnius kažkokiam 
vyno mėgėjų žurnalui, o jis restoranų kritikas. Tai sugalvojau už- 
eigėlės temą. 

Kalbėdama ji ištraukė vazą ir išvyniojo gėles. 

— Man patinka, kaip nuotraukas pritaikai žmonėms, kuriuos 


fotografuoji. Šerei labai patiko, kokias padarei jų nuotraukas. 

— Su Šere buvo lengva dirbti. Porelė įsimylėjusių, besiglaus- 
tančių ant sofos. 

— Lengvas darbas, kai nuojauta tau pasako, kad Šerė su Niku 
nesėdės įmantrioje užeigėlėje, gurkšnodami vyną arba ant grindų 
apsikrovę knygomis ir dar šalia pasisodinę milžinišką katiną. 

— "Ten buvo Meisono ir Kolari sužadėtuvės. Pasirodė šiandien, 
ar ne? Tu visada laikraščiuose skaitai vestuvių ir sužadėtuvių skiltį? 

— Tik nuo tada, kai vėl sutikau tave. 

— Bandai prisimeilinti? 

Kadangi tokiais dalykais jo dar niekas nebuvo kaltinęs, jis ne- 
žinojo, ką atsakyti. 

Ji pastatė vazą virtuvėje ant stalo. 

— Palaikys man nuotaiką rytą, kol darysiuosi kavą. 

— Prekybos centro kasininkė pasakė, kad jos tau turėtų patikti. 
Mane buvo ištikusi šiokia tokia krizė. Ji man padėjo išsikapstyti. 

Jos skruostuose vėl pasirodė duobutės. 

— Visada gali pasikliauti prekybos centro kasininkėmis. 

— Aš irgi taip pagalvojau. 

Makenzė išėjo iš virtuvės ir nuo sofos porankio pasiėmė paltą. 

— Jei tu pasiruošęs, galim eiti. 

— Gerai. 

Priėjęs prie jos, Karteris paėmė paltą. Kol padėjo jai apsivilkti, 
Makenzė žvilgtelėjo per petį. 

— Kiekvieną kartą, kai tai darai, man norisi turėti ilgus plau- 
kus, kad tau tektų juos ištraukti iš už apykaklės. 

— Man patinka ir trumpi plaukai. Atidengia tavo kaklą. Labai 
gražų kaklą. 

Ji apsisuko ir įsispoksojo į jį. 

— Mes einam vakarieniauti. 

— Taip. Užsakiau staliuką. Pusę aštuonių... 

— Ne, ne, aš ne apie tai. Mes einam vakarieniauti, todėl ne- 
noriu, kad tai suprastum kaip kvietimą pasilikti, bet jeigu to dabar 
nepadarysiu, negalėsiu valgyti apie tai negalvodama. 

Ji pasistiebė, sunėrė rankas Karteriui ant sprando ir priglaudė 
savo švelnias, kviečiančias lūpas prie jo lūpų. Malonumas jį sukrėtė. 
Karteriui teko rimtai valdytis, kad nestvertų jos taip, kaip praeitą 
kartą, idant išlaisvintų bent dalį susikaupusio geismo. Jo rankos per- 
bėgo Makenzės kūnu, kurį, deja, saugojo paltas, o paskui vėl žemyn, 
kol geismas šiek tiek apslopo. 

Makenzė atsitraukė, o jos pieno baltumo oda buvo gražiai nu- 
kaitusi. 

— Turite tam gabumų, tamsta mokytojau. 

— Daug laiko praleidau svajodamas apie tai, kaip su tavimi 
bučiuojuos. Ir ne tik kaip bučiuojuos. Neseniai vėl teko visa tai prisi- 
minti. Gal dėl to. 

— O, ne, tau tai tiesiog įgimta. Geriau jau eikim, nes dar apsi- 
galvosiu dėl tos vakarienės. 

— Nesitikėjau, kad tu... 

— Patikėk, aš galiu. 

Kadangi Karteris akimirką vėl apstulbo, Makenzė nuvairavo jį 
prie durų ir pati jas atidarė. 

Automobilis buvo pilnas jos, kaip jis ir buvo tikėjęsis, — jos 
kvapo, jos balso, jos juoko. Paprasčiausios jos egzistencijos. Kad ir 
kaip būtų keista, jis nusiramino. 

— Ar tu niekada neviršiji greičio? — paklausė ji. 

— Nervina, ar ne? — jis žvilgtelėjo į Makenzę ir, kai pamatė jos 
besijuokiančias akis, pats nesusilaikė ir nusišypsojo. — Jeigu viršiju 
greitį bent porą mylių per valandą, jaučiuosi kaip nusikaltėlis. Kori- 
na paprastai... 

— Korina? — paklausė ji, kai Karteris nutilo. 

— Toji, kurią labai nervino mano vairavimas. 

Matyt, ir visa kita. 

— Buvusi mergina. 

— Nieko ten tokio nebuvo. 

Ir kodėl jis tiesiog neįjungė radijo? 

— Matai, tu slepi, ir man dėl to tik dar smalsiau. Aš tau pirma 
papasakosiu apie vieną iš savo buvusių vaikinų, kaip paskatinimą, — 
ji tol žiūrėjo į jį, kol jis pajuto, kad tos žalios akys vėl juokiasi. — Ką 
pasakytum apie neapsiplunksnavusią roko žvaigždę, kuris pro roži- 
nius akinius man atrodė visai kaip Bon Džovis? Iš išvaizdos, ne dėl 
talento. Jo vardas buvo Gregas, bet jis norėjo, kad jį vadintų Roku. 
Sakau tau gryną tiesą. 

— Kokiu dar Roku? 

— Ai, tiesiog Roku. Kaip Princas vadinasi Princu, o Madona 
vadinasi Madona. Kad ir kaip ten būtų, jam tada buvo tik dvidešimt 
ir jis atrodė nežmoniškai seksualus ir kietas, o aš tiek juo kliedėjau, 
kad nežinia, kiek laiko, talento ir pinigų sukišau fotografuodama jį 
ir jo grupę ir kurdama viršelius jų pačių išleistiems kompaktams. 
Vairavau jų autobusiuką, vaidinau jų fanę ir prodiuserę. Maždaug du 
mėnesius. Kol neužtikau jo laižantis su jų bosistu! To vyruko vardas 
buvo Dirkas. 

— Oi, kaip liūdna. 

— Ar man pasirodė, ar kam nors tai atrodo juokinga? 

— Ne, jeigu tu buvai įskaudinta. 

— Aš buvau suž/ugdyta. Kokias penkias minutes. Paskui kelis 
mėnesius buvau įsiutusi. Tas šiknius mane mulkino! Galiu pasiten- 
kinti tik tuo, kad dabar jis Stamforde pardavinėja buitinę techniką. 
Ir net ne stambią buitinę techniką, o visokius plaktuvus ir skrudin- 
tuvus. 

— Nepeikčiau gero skrudintuvo. 

Ji nusijuokė, o jis tuo tarpu įsuko į automobilių stovėjimo aikš- 
telę. 

— „Willows“! Puikus restoranas, Karteri. Labai geras maistas. 
Lorelė čia dirbo konditere, iki įkūrėm „Įžadus“ ir iki įsibėgėjo verslas. 

— Nežinojau. Nebuvau čia apie porą mėnesių, bet kai paskuti- 
nį kartą, kai čia atėjau su... 

— Korina. 

— Ne, — nusišypsojo jis. — Su pora draugų, kurie man suren- 
gė aklą pasimatymą. Vakaras buvo baisiai keistas, bet maistas, kaip 
tu ir sakei, buvo tikrai geras. 

Karteris išlipo iš automobilio ir nuskubėjo atidaryti Kakenzei 
durelių. Bet ji išlipo anksčiau, negu jis spėjo ten nueiti. Kai ji nerū- 
pestingai išteisė Karteriui ranką, jo širdis suspurdėjo. 

— Kodėl keistas? 

— Jos balsas buvo kaip smuiko, kurį kažkas džyrino kanifolija 
neįtrynęs stryko. Gal ir nedora taip sakyti, bet taip buvo. Be to, ji 
buvo ką tik pradėjusi laikytis dietos be angliavandenių, riebalų ir 
druskos. Valgė salotas be užpilo, po vieną lapą, vieną ūglį, vieną mor- 
ką. Visa tai kėlė nerimą. 

— Aš šlamščiu kaip arklys. 

— Sunku tuo patikėti. 

— Pamatysi. 

Vos jiems priėjus prie durų, jos atsidarė. Pro jas į lauką žengė 
vyras neužsagstytu paltu, be kepurės, pirštinių ir šaliko. Vėjas be- 
matant išdraikė jo tamsius plaukus apie nepaprastai gražų veidą. 
Vos jam žvilgtelėjus į Makenzę, jo dailios lūpos šyptelėjo, o tamsiai 
mėlynos akys valiūkiškai sušvito. 

— Sveikutė, Makadamija, — jis kilstelėjo ją suėmęs už alkūnių 
ir smagiai pabučiavo į lūpas. — Iš visų skylių visame pasaulyje... 
Karteri? — Jis nuleido Makenzę ant žemės ir ištiesė Karteriui ran- 
ką. — Kaip, po galais, laikaisi? 

— Puikiai, Delani. O tu? 

— Gerai. Seniai tave mačiau. Ką judu čia veikiat? 

— Pagalvojom, kadangi čia duoda maisto, tai pavalgysim. 

Delanis reikšmingai vyptelėjo Makenzei. 

— Štai kaip. Vakarieniaujat. Kartu. Nežinojau, kad jūs pora. 

— Mes ne pora, — kartu atsakė jie. 

Tada Karteris atsikrenkštė. 

— Mes vakarieniaujam. 

— Tiek aš jau supratau. Buvau čia su kai kuo susitikęs darbo 
reikalais, išgėrėm, o dabar turiu susitikti su draugais kitam miesto 
gale. O gal sugrįžti vidun, dar išgerti su jumis ir surengti kryžminę 
apklausą? Tiek to, turiu eiti. Kada nors vėliau. 

Makenzė stebėjo, kaip Delanis Braunas nurisnojo automobilių 
stovėjimo aikštelės link. 

— Kas čia per vienas? — paklausė ji, priversdama Karterį nu- 
sijuokti. 

Įėjusi vidun Makenzė spėliojo, ar Karteris specialiai prašė kam- 
pinio staliuko, ar jiems tiesiog pasisekė. Staliuko vieta pridėjo šiek 
tiek intymumo. Ji atsisakė koktelio, nes ketino per vakarienę gerti 
vyną, ir nekreipdama dėmesio į meniu pasisuko į Karterį. 

— Taip kaip ten baigėsi su tuo gergždžiančiu, salotas graužian- 
čiu smuiku? Daugiau nesusitikot? 

— Atrodo, nei vienas iš mūsų tuo nebuvo suinteresuotas. 

— Dažnai vaikštai į aklus pasimatymus? 

— Tas buvo pirmas ir paskutinis. O tu? 

— Nė už ką. Koks siaubas. Be to, mes keturios prieš daugybę 
metų pasižadėjom, kad nemėginsim viena kitai piršliauti. Taip ge- 
riausia. Tai ką pasakysite, mokytojau, jeigu užsisakysim butelį vyno? 

Jis pastūmė vynų meniu jos link. 

— Išrink. 

— Drąsus pasiūlymas. — Ji atvertė meniu ir permetė aki- 
mis. — Aš ne vynų ekspertė, aš tik juos fotografuoju. Bet jie čia turi 
„Shiraz“, o aš jį mėgstu. 

Jiems tebekalbant padavėjas priėjo prie jų staliuko su buteliu 
„Shiraz“. 

— Puikus aptarnavimas, — pakomentavo Makenzė. 

— Pone Makgvairai? Skambino ponas Braunas ir norėtų jus 
pavaišinti šiuo vynu. Arba jeigu jis netinka, bet kuriuo kitu, kurį iš- 
sirinksite. 

— Jau tie Braunai, — papurtė galvą Makenzė. — Niekada 

neprašaus pro šalį. Mielai išgerčiau taurę. Gerai? — paklausė ji 
Karterio. 

— Žinoma. Koks jis malonus. 

Tikrai malonus, pagalvojo Makenzė, kaip ir vos pastebimas 
akies mirktelėjimas. Ji žinojo, kad pirmai progai pasitaikius Delanis 
ją negyvai užerzins. 


KARTERIUI NEATRODĖ, kad ji šlamščia kaip arklys. Kita vertus, ji 
pusantros valandos nesikapstė po vienišas salotas. Jam patiko žiūrėti, 
kaip ji kalbėdama gestikuliuoja vyno taure ir šakute. Patiko ir tai, kad 
ji nė neklaususi jo leidimo pasismeigė ešerio gabaliuką iš jo lėkštės, 
nes užsimanė paragauti. 

Jis, aišku, nebūtų prieštaravęs, bet neklausus buvo dar... drau- 
giškiau. 

— Klausyk, imk gabalą mano kepsnio. 

Ji atpjovė jam nemažą dalį. 

— Ačiū, ne. 

— Nevalgai jautienos? 

— Valgau. 

— Tai paragauk. Pasidarysim švedišką stalą. 

— Gerai. Ar norėtum mano ryžių? 

— Ne. Nesuprantu, kaip juos apskirtai kas nors gali valgyti. 
Bet grįžkim prie mūsų pokalbio. Tai tu tikrai savo mokiniams liepei 
pasižiūrėti „Jokio supratimo“", kad jie įvertintų Ostin „Emos“ su- 
moderninimą? 

— Tai tik parodo, kad literatūra — ir pasakojimas — nėra 
inertiškas, kad „Emos“ temos, dinamika ir net socialinės vertybės 
visiškai pritaikomos ir šiuolaikiniame gyvenime. 


* Angl. C/ueles — amerikiečių kino komedija (1995), kurioje galima įžvelgti tam tikrų 
sąsajų su anglų rašytojos Džeinės Osten (Jane Austen, 1775-1817) romanu „Ema“. 

— Kaip gaila, kad neturėjau tokių mokytojų kaip tu. O tau pa- 
tiko? Turiu omeny „Jokio supratimo“. 

— Neblogas. 

— Baisiai mėgstu filmus. Mes vakar žiūrėjom net du, bet aš pa- 
dauginau apkepo, tai užmigau per „Muziką ir žodžius“*. Žinai, Hiu 
Grantas, — ji vėl sumosikavo vyno taure. — O esi matęs „Protą ir 
jausmus“*? 

— Esu. Visai nebloga ir knygai artima ekranizacija. O knygą 
skaitei? 

— Ne. Žinau, baisu. Bet skaičiau „Puikybę ir prietarus“**. La- 
bai patiko. Net ketinau perskaityti dar kartą, nes dabar kaip Darsį 
įsivaizduočiau tik Koliną Firtą. Kokia tau knygos ekranizacija la- 
biausiai patinka? 

— Man asmeniškai? „Nežudyk strazdo giesmininko“. 

— O, Gregoris Pekas. Skaičiau knygą, — pridūrė ji. — Ji puiki, 
bet Gregoris Pekas... Atikus Finčas. Idealus tėvas. Ta scena pačioje 
pabaigoje, kai ji, kaip ten jos vardas? 

— Džina Luiza. 

— Aba, kai ji pasakoja, o jis rodomas pro langą, sėdintis ant 
sūnaus lovos krašto. Ji mane žudo. Nuostabi scena. Kai žiūrėdavau 
ją būdama maža, įsivaizduodavau, kad Atikus — mano tėvas. O gal, 
kad Gregoris Pekas mano tėvas. Nebuvo jokio skirtumo. Visada 
šalia, kai atsibundi rytą. Taip ir nesugebėjau su tuo susitaikyti. Ap- 
gailėtina. 

— Aš taip nemanau. Nelabai įsivaizduoju, ką tai reiškia — aug- 
ti be tėvo. Tu saviškį retai matai? 

— Beveik niekada. Kai susitinkam — kartą per keletą metų — 
jis toks Žžavingas ir švelnus, kad aš tam kažkaip nejučiom pasiduodu, 
o paskui jis dingsta ir, kaip visada, toliau mane ignoruoja, ir aš vėl 


* Angl. Music and Lyrics — romantinė amerikiečių komedija (2007). 
“ Angl. Sense and Sensibilityų — Džeinės Osten romano ekranizacija (1995). 

lieku įskaudinta. Jis gyvena tik šiuo momentu. Jeigu tavęs su juo nėra 
šiuo momentu, tu tiesiog neegzistuoji. 

— Tai skaudina. 

— Taip, labai. Ir nuolat. Žinai, šita tema pernelyg slegianti tokiai 
puikiai vakarienei. Geriau pasakyk, kokią dar ekranizaciją mėgsti. 

Karteris norėjo paglostyti jai plaukus, ją apkabinti. Bet Maken- 
zei reikėjo ne tokios paguodos. Jis minutėlę pamąstė. 

— „Būk šalia“. 

Ji susiraukė, aiškiai mėgindama prisiminti. 

— Kodėl šito nežinau? Kas autorius? Steinbekas? Ficdžeral- 
das? Jeitsas? 

— Stivenas Kingas. Filmas pastatytas pagal jo apysaką „Kūnas“. 

— Tu rimtai? Skaitai Kingą? Aš jį skaitydama galiu apsidirbti 
iš baimės, bet vis tiek negaliu atsispirti. Pala! Ten vaikai, ketvertas 
berniukų išeina kažko ieškoti? Kažkokio negyvėlio, kurį lyg ir per- 
važiavo traukinys? Prisimenu. Kiferis Saterlendas vaidina toki asilų 
asilą. Labai gerai pasirodė. 

— Tai istorija apie draugystę ir ištikimybę. Brandą, sutarimą. 

— Tu teisus, — tarė ji, žvelgdama į jį. — Taip ir yra. Lažinuosi, 
kad esi neprilygstamas mokytojas. 

— Kartais. 

Ji atstūmė savo lėkštę ir atsilošė, paėmusi vyno taurę. 

— Ką tu veiki, kai nemokytojauji, neskaitai ir nežiūri knygų 
ekranizacijų? 

— O ką, viso šito neužtenka? 

— Golfas, laipiojimas uolomis, pašto ženklų kolekcionavimas? 

Jis nusišypsojo ir papurtė galvą. 

— Ne. 

— Orientacinis sportas, akvarelė, ančių medžioklė? 

— Orientacinis sportas per daug vargina. Esu gana nuobodus. 

— Visai ne. Patikėk, aš vis tikiuosi, kad tu toks pasirodysi. 

— Matai kaip. Na, ačiū. 

Ji palinko į priekį, pirštu bakstelėjo jam į ranką ir vėl atsilošė. 

— Gerai, Karteri. Dabar, kai tu jau aiškiai prisišniojai nuo — 
Dieve brangus — beveik trijų ketvirčių vyno taurės... 

— Aš vairuoju. 

— Neviršydamas greičio, — sutiko ji. — Dabar pats laikas pa- 
pasakoti man apie Koriną. 

— Tai kad tikrai nėra ko pasakoti. 

Kokią akimirką jo akyse ji matė kažką ir iš to suprato, kad yra 
ką pasakoti. 

— Ji tave įskaudino. Atleisk, kad aš tokia netaktiška ir įžūli. 

— Visai ne. Nors aš vis tikiuosi, kad tu tokia pasirodysi. 

Ji nusišypsojo. 

— Įžūlumas tau tinka. Klausyk, užsakyk deserto. Aš apsimesiu, 
kad nenoriu, o paskui suvalgysiu pusę tavo deserto. 

Jie užsibuvo. Makenzė jau buvo užmiršusi, ką reiškia vakarie- 
niauti su vyru, su kuriuo įmanoma ilgai, nenuobodžiai kalbėtis. Su 
tokiu, kuris klausėsi ir buvo dėmesingas, nepriklausomai nuo to, ar 
vakaro pabaigoje tikėjosi už tai kokio nors atpildo. 

Ji suprato, kad Karteris verčia ją mąstyti. Be to, su juo buvo 
įdomu. Ir, po galais, jis buvo tikrai žavus, bet neišsišokantis, ir tai jai 
atrodė labai neįprasta. 

Be to, kai jis užsidėdavo akinius, kad galėtų skaityti meniu, ją 
tai tik dar labiau įkaitindavo. 

— Nori eiti dar kur nors? — paklausė jis, kai jie grįžo prie au- 
tomobilio. — Į kiną turbūt jau per vėlu. Į naktinį klubą? 

— Tiesą sakant, prieš porą dienų buvome naktiniame klube su 
draugėmis. 

Kitą kartą, pagalvojo ji. Makenzei ėmė atrodyti, kad gal ji ir 
klydo manydama, jog Karteris Makgvairas neturėtų ką veikti nakti- 
niame klube. 

— Man reikia namo. Ši savaitė buvo nelengva, o rytoj turiu 
nemažai padaryti. 

Jis atidarė jai dureles. 

— Ar dar ketini kada nors su minimi susitikti? 

Makenzės širdis šoktelėjo vien dėl to, kad jis to paklausė, ir dar 
šitaip. Suteikia tokią galią, pagalvojo ji. Baugu. 

— Galvoju apie tai. 

— Gerai. 

Kai Karteris įsėdo į automobilį ir jį užvedė, Makenzė pasisuko 
įji 

— Penkios pagrindinės priežastys, dėl kurių nori vėl su manimi 
pasimatyti. 

— Ar tau jas išdėstyti svarbos tvarka? 

Po galais, po galais, jis jai ne juokais patiko. 

— Ne. Tiesiog greitai pasakyk man tai, kas tau pirmiausia ateis 
į galvą. 

— Gerai. Man patinka, kaip tu kalbi. Man patinka, kaip tu at- 
rodai. Noriu daugiau apie tave sužinoti. Noriu su tavimi mylėtis. Kai 
esu su tavimi, jaučiu. 

— Ką jauti? 

— Tiesiog jaučiu. 

— Geri atsakymai, — atsakė ji kiek pagalvojusi. — Tikrai geri 
atsakymai. 

— O tu ar pasakysi man savo penkias priežastis? 

— Vis dar apie jas galvoju. Bet visiško atvirumo vardan tu- 
rėtum žinoti, kad per pasimatymus aš pasirodau geriau negu per 
pačius santykius. 

— Aš taip nemanau. Kaip gali taip sakyti, kai visą gyvenimą su- 
gebėjai išdraugauti su trimis draugėmis? Kurios tau ne tik draugės. 

— Taip, bet su jomis nesimyliu. 

— Įdomus aspektas, bet intymumas — tik viena santykių dalis, 
pranokstanti draugystę. Intymumas santykių nenulemia. 

— Ką tu, Karteri, seksas labai svarbu. Ką jau kalbėti apie tai, 
kiek pastangų kainuoja išlaikyti santykiams, kuriuose yra sekso. Pa- 
galvok apie seksą bent minutę. 

— Nemanau, kad tai gera mintis. Aš juk vairuoju. 

— Kas, jeigu prieisim iki sekso, o jis bus visiškai nevykęs? Kas 
tada? 

— Na, pirmiausia reikia neužmiršti paprastos taisyklės. Prakti- 
kuojantis daugelis dalykų gerėja. Aš visai neprieštaraučiau šiek tiek 
pasipraktikuoti. 

— Labai miela. Bet iš tikrųjų dalykai labiausiai susikomplikuo- 
ja būtent tada, kai seksas gerai sekasi. 

Jis žvilgtelėjo į ją. 

— Ar visada taip mėgsti ieškoti problemų? 

— Taip, šitoje srityje, taip. Nesugebėjau išlaikyti draugiškų 
santykių nei su vienu buvusiuoju. Nepasakyčiau, kad jų nekenčiu ir 
linkiu jiems ilgos ir skausmingos mirties ar bent jau iki gyvenimo 
pabaigos pardavinėti skrudintuvus. Bet kai viskas baigta, tarp mūsų 
tiesiog nieko nebelieka. O tu man patinki. 

Kurį laiką jis nieko nesakė. 

— Leisk man apibendrinti. Aš tau patinku ir tu manai, kad 
jeigu mes pasimylėsim ir seksas bus prastas, mes vienas kitam nebe- 
patiksim. Jeigu seksas bus geras, viską tik sukomplikuosim ir viskas 
baigsis tuo, kad vienas kitam nebepatiksim. 

— Kai tu viską taip pasakai, tai skamba labai kvailai. 

— Gal verta apie tai pagalvoti? 

Ji tyliai nusijuokė. 

— Įžūlumo tau netrūksta, Karteri. Tu labai gudriai tai maskuo- 
ji, bet iš tikrųjų esi įžūlus. Ir tai man taip pat patinka. 

— O man patinka, kad tu net nemėgini maskuotis. Tai, kaip 
suprantu, mūsų santykiai pasmerkti. 

Ji metė į jį piktą žvilgsnį, bet pati vos galėjo susilaikyti nesusi- 
juokusi. Kai pastatė automobilį prie jos studijos, jis jai nusišypsojo. 

— Negaliu tavęs išmesti iš galvos, Makenze. Ir tada, kai mes 
kartu, ir tada, kai tavęs šalia nėra. 


Jis išlipo iš automobilio ir palydėjo ją prie durų. 

— Ar būsiu labai įkyrus, jeigu rytoj paskambinsiu? 

— Ne, — ji nenuleido nuo jo akių, kol ieškojo rankinėje rak- 
tų. — Galvoju pakviesti tave vidun. 

— Bet... 

— Eli, tai aš turiu sakyti Že/. 

— Galėsim šią temą išplėtoti. Bet nemanau, kad tai gera min- 
tis. Bent jau kol kas. Nes kai... jeigu, — pasitaisė jis, — mes permie- 
gosim, tai turi įvykti ne tam, kad kažką įrodytume ar atsakytume į 
kokius nors klausimus. Tai turi įvykti tik abiem to geidžiant. 

— Tu labai racionalus, Karteri. Geriau pabučiuok mane ir atsi- 
sveikinam. 

Jis palinko prie jos ir abiem rankomis suėmė jos veidą. Ilgi pirš- 
tai, pagalvojo ji, maloniai vėsūs ant jos įkaitusios odos. Švelnios, bet 
labai išraiškingos akys įdėmiai žvelgė į ją. Akimirka, kita, ir jos širdis 
suspurdėjo, jam dar nespėjus paliesti jos lūpų. 

Tada jis švelniai, vos juntamai ją pabučiavo, ir Makenzės širdis 
atsidūsėjo. 

Oda nubėgo šiurpuliukas, kraujas po truputį kaito. Jis prisi- 
traukė ją arčiau ir bučiavo vis stipriau ir stipriau, kol galų gale viskas 
susiliejo. 

Makenzės pasipriešinimas nyko, o paskui giliai atsidususi ji pa- 
sidavė. Karteris norėjo ją liesti, savo rankomis jausti jos dailias krūtis, 
pirštais braukti jai per nugarą, pajusti, kaip ji apsikabina jį kojomis. 

Jis norėjo daugiau, negu sau būtų leidęs racionalus vyras. 

Todėl atsitraukė ir pasitenkino perbraukdamas jai lūpas pirštu. 

— Viskas gali būti klaida, — pasakė ji. 

Greitai įėjusi vidun, atsirėmė į duris. Ir galvojo, kad galbūt su- 
klydo nepakvietusi jo vidun, ypač žinodama, kad kada nors vis tiek 
tai padarys. 


AŠTUNTAS SKYRIUS 


MAKENZĖ IŠTISAS keturias valandas dirbo su nuotraukų miniatiū- 
romis, dailino nuotraukas kompiuteriu, jas spausdino. Darbas padėjo 
jai susikaupti ir nesiblaškyti. Negalėjo būti nė kalbos apie svajones 
apie seksualų anglų kalbos mokytoją, kai jos klientai tikėjosi — ir 
buvo verti — geriausio rezultato. 

Ji derino spalvas, mėgino jas paryškinti ar prislopinti, kad per- 
teiktų nuotaiką, emocijas. 

Paryškino atsitiktinai pagautą nuotakos ir jaunikio nuotrauką, 
kurioje jie, susikibę rankomis ir juokdamiesi, keliavo altoriaus link, ir 
sumažino fono ryškumą, kad atrodytų, lyg pasaulyje niekas daugiau 
neegzistuoja, tik jiedu. 

Tik jiedu, galvojo ji. Nepaprastai laimingi tomis pirmosiomis 
jų santuokos sekundėmis. Viskas aplinkui juos neryšku lyg sapne, 
ryškiai matyti tik jų veidai, jų judesys, jų vienybė. 

Po akimirkos viskas sugrįš, pagalvojo ji, balsai, judesiai, po- 
reikiai, ryšiai. Bet šią akimirką šioje nuotraukoje buvo svarbu tik 
jiedu. 

Patenkinta savo darbu, ji pridėjo šiek tiek triukšmo, vos junta- 
mo grūdėtumo, tada nusprendė išspausdinti pirmą bandomąją nuo- 

trauką. Paskui atidžiai tyrinėjo išspausdintą nuotrauką, ieškodama 
trūkumų. 

"Tada pridėjo ją, kaip kartais darydavo, prie užsakytų nuotraukų. 
Dovanėlė naujajai porai. Nusprendusi, kad laikas keisti darbo vietą, 
ji išpakavo didžiulį albumą, kurį išsirinko klientai, ir pradėjo į jį dė- 
lioti nuotraukas, pasakojančias dienos istoriją. 

Paskui į mažesnius albumus sudėjo nuotraukas, kurias išsirinko 
tėvai. 

Grįžusi prie kompiuterio, sukūrė specialias padėkos korteles su 
nuotrauka, kurią pasirinko klientė. Sudėliojo jas po dvidešimt pen- 
kias, perrišo kiekvieną krūvelę baltu kaspinu ir nusprendė padaryti 
pertrauką. 

Dar turėjo įrėminti keliolika nuotraukų, kurias pora ketino pa- 
sikabinti namuose ir dovanoti kitiems. 

Bet vis tiek viską užbaigsiu dar šiandien, planavo Makenzė 
atsistodama ir rąžydamasi. Viskas vyko kaip suplanuota, rytą ji galės 
susisiekti su kliente ir susitarti dėl nuotraukų pasiėmimo ar prista- 
tymo. 

Kai pasilenkė ir kadaruojančiomis rankomis beveik palietė 
grindis, pasigirdo beldimas į duris. 

— Neužrakinta. 

— Kur tavo užpakalis? 

Makenzė pasuko galvą ir pamatė apverstą įeinančio Delanio 
vaizdą. 

— Taip ir jaučiau. 

— Atvežiau keletą dokumentų, aptariau reikalus su Parker, o 
dabar ketinu važiuoti pas Džeką žiūrėti rungtynių, — kalbėdamas 
jis nusivilko paltą ir numetė jį ant sofos. — Tai ar patiko vynas? 

— Patiko. Ačiū. Buvote labai malonus. 

— Tu su Karteriu Makgvairu. Nieko sau. — Jausdamasis lyg 
savo namuose, jis nukeliavo tiesiai į virtuvę. Ji girdėjo kaip atsidarė 


šaldytuvas, o paskui pasigirdo jo nepatenkintas balsas: — Makada- 

mija, tu ir taip praktiškai neturi užpakalio. Kodėl tavo šaldytuve vien 
dietinė kokakola? 

— Kad tokie tipai kaip tu visko neišrytų. 

Kai ji atsitiesė, jis grįžo su atidaryta kokakolos skardine. 

— Žinia, elgetos neturi iš ko rinktis. Lažinuosi, kad judu su 
Karteriu susimetėt tik dėl to, kad jo sesuo tavo klientė. 

— Taip, mes atsitiktinai susitikom per konsultaciją. 

— Ir tu, pavyzdžiui, iš karto parodei jam savo papus. 

Ji įbedė į Delanį žvilgsnį. 

— Čia ne Parker žodžiai, o daugiau iš nieko tu negalėjai su- 
žinoti. Jeigu jau taip miršti iš smalsumo, tai eikš, sėsk šalia, pašukuo- 
sim vienas kitam plaukus ir paliežuvausim. 

— Tavo plaukai per daug nususę. — Jis gurkštelėjo kokakolos 
ir susiraukė. — Bet nenukrypkim nuo temos. Aš kaip tikras vyras 
paprasčiausiai domiuosi. Ir esu natūraliai įtarus, kai kalbama apie 
kitą vyruką ir jo sesutę. 

Makenzė nuėjo ir pasiėmė kokakolos sau. 

— Mes kartu pavakarieniavom. Kiek teko pastebėti, kiti žmo- 
nės irgi taip elgiasi. 

— Anot mano nepriekaištingo šaltinio, tai jau antras pasima- 
tymas. Neįskaitant papų demonstravimo, — jis išraiškingai pajudino 
antakius, kai pamatė ją sugrįžtant. 

— Niekas niekam nieko nedemonstravo. Aš tik akimirką už- 
miršau, kad esu be marškinėlių, iškrypėli. 

— Mane vadina įvairiais vardais. O tavo išsisukinėjimai verčia 
manyti, kad gal šis reikalas rimtas. 

— Niekas neišsisukinėja. Ir ko tu prisikabinai prie to Karterio? 

— Niekas prie jo nesikabinėja. Tiesiog tu esi tu, o jis yra vyras. 
Karteris man patinka, — gūžtelėjęs pečiais jis atsisėdo ant sofos 
porankio. — Visada patiko. Nebuvau Karterio matęs nuo pat jo 
grįžimo. Girdėjau, kad jis tąsėsi su Korina Melton — ji dirbo Džeko 
klientui, o jam, Džekui, ji pasirodė esanti tikra rakštis subinėj. 

— Ką tu apie ją žinai? 

— Aba, tai reikalas tikrai rimtas. 

— Užsičiaupk. Atsakyk į klausimą. 

— Negaliu vykdyti abiejų nurodymų vienu metu. 

— Nagi, Delani. 

— Žinau tik tiek, kad Džeką ji ne juokais erzino ir gal net ka- 
bino. Dar tada, kai susitikinėjo su Karteriu. Kaip suprantu, daugiau 
jie nebesusitikinėja. 

— Kaip ji atrodo? Graži? 

— Matau, kad dabar tu miršti iš smalsumo. Iš kur aš galiu ži- 
noti, kaip ji atrodo? Klausk Džeko. 

Piktai susiraukusi Makenzė parodė jam į duris. 

— Neturi ko pasakyti, imk savo gėrimą ir nešdinkis. Aš dirbu. 

Delanis kaip galėdamas žaviau jai nusišypsojo. 

— Bet man čia taip smagu. 

— Negaliu nieko iš tavęs išspausti, tai ir tu iš manęs nieko ne- 
sitikėk. 

Suskambo telefonas. Ji žvilgtelėjo į ekraną, bet nepažino nei 
vardo, nei numerio. 

— Makenzė Elliot, „Įžadų“ fotografė. 

— Makenze! Linkėjimai iš saulėtosios Floridos. 

— Mama. 

Makenzė prisidėjo pirštą prie smilkinio ir pavaizdavo, kad nu- 
sišauna. 

Delanis vėl numetė savo paltą ant sofos. Draugai draugų ne- 
laimėje nepalieka. O jeigu tikrai skambino Linda, Makenzei tai bus 
tikrų tikriausia nelaimė. 

— Puikiai leidžiu laiką. Jaučiuosi kaip naujai gimusi! 

— Kieno čia telefonas? 

— Ario. Savo palikau kambaryje. Mes sėdim prie baseino. Tik- 
sliau, aš sėdžiu. Jis nuėjo patikrinti, kodėl taip ilgai neatneša mūsų 
gėrimų. Labai mielas. Čia nuostabu! Man greitai procedūra, bet pir- 

miausia norėjau pasikalbėti su tavim, todėl Aris leido paskambinti iš 
jo telefono. Jis tikras džentelmenas. 

Taip ir žinojau, pagalvojo Makenzė. 

— Džiaugiuosi, kad gerai leidi laiką. 

Mano psichinei, emocinei ir dvasinei gerovei. Man reikia dar savaitės. 

Makenzė užsimerkė. 

— Niekuo negaliu padėti. 

— Aišku, kad gali! Mieloji, juk turiu viską atlikti iki galo. Jeigu 
to nepadarysiu, grįžusi vėl įklimpsiu į tą pačią velniavą. Viskas bus 
veltui, pinigai bus išmesti į balą. Man reikia tik dar vieno tūkstančio. 
Tiksliau, dviejų, dėl šventos ramybės. 

— Bet aš daugiau nebeturiu pinigų. 

Makenzė galvojo apie visus savo nudirbtus darbus ir apie dau- 
giau kaip keturias valandas, kurias dirbo sekmadienį. 

— Tikrai gali ką nors sugalvoti, — suulbėjo Linda. — Juk 
niekas neprašo tavęs čia bėgti su sauja grynųjų, dėl Dievo meilės. 
Tiesiog paskambink į jų biurą, nurodyk savo kreditinės kortelės in- 
formaciją ir viskas bus sutvarkyta. Paprasta kaip dukart du. Aš jiems 
jau pasakiau, kad tu skambinsi, taigi... 

— Kaip tu taip gali, mama? — Makenzė jautė, kad tuoj pra- 
virks. — Kaip tu gali reikalauti, kad aš vis mokėčiau, mokėčiau ir 
mokėčiau. Aš... 

Makenzė krūptelėjo, kai Delanis išplėšė telefoną jai iš rankos. 

— Nereikia, — bandė prieštarauti ji, bet jis sustabdė ją prieš- 
tarauti neleidžiančiu žvilgsniu. 

— Linda? Labas, čia Delanis Braunas. Labai apgailestauju, bet 
Makenzei reikia eiti, ji nebegali kalbėti. 

— Mes dar nebaigėm... 

— Pokalbis baigtas, Linda. Pokalbis baigtas. Kad ir ko reika- 
lautumėt iš jos šį kartą, ji pasakė „ne“. O dabar ji užsiėmusi. 

— Kokią jūs turit teisę taip su manimi kalbėti? Galvojate, kad 

jeigu jūs Braunas, kad jeigu jūs žuržingas, tai galit brautis tarp manęs 
ir mano vaikų? 

— Ne, taip elgtis galiu dėl to, kad esu Makenzės draugas. Lin- 
kiu jums labai malonios dienos. 

Jis padėjo ragelį ir atsisuko į Makenzę, kuri žvelgė į jį kančios 
apniauktomis akimis. 

— Tik nepradėk verkti, — įsakė jis. 

Ji papurtė galvą, priėjusi prie jo apsikabino ir veidu prigludo 
jam prie krūtinės. 

— Po galais, pati nesuprantu, kodėl leidžiu jai taip su manim 
elgtis? 

— Todėl, kad jeigu turėtum galimybę, būtum gera, mylinti 
dukra. Ji tau tokios galimybės nesuteikia. Čia tik jos kaltė, Makenze. 
Vėl reikalavo pinigų? 

— Taip. Vėl. 

Jis paglostė jai nugarą. 

— Teisingai pasielgei, kad atsisakei. Taip laikykis ir toliau. Tik 
pažadėk, kad neatsiliepsi, jeigu... Kai ji vėl skambins. Jei neprižadėsi, 
turėsi važiuoti su manim pas IDžeką žiūrėti rungtynių. 

— Prižadu. Aš ir nebūčiau atsiliepusi, bet neatpažinau nume- 
rio. Ji skambino iš kažkokio Ario telefono. Be to, paskambino darbo 
telefonu. Žino, kaip mane apgauti. 

— Tikrink, kas skambina, bent kol kas. Atsiliepk tik tada, kai 
tikrai žinai, kas skambina. Gerai? 

— Gerai. Ačiū, Delani. Ačiū. 

— Labai tave myliu. Tu man kaip sesuo. 

— Žinau, — ji atsitraukė ir jam nusišypsojo. — Aš tave taip pat 
myliu. Važiuok žiūrėti futbolo. Ir nieko nesakyk Parker. Jei norėsiu, 
pati pasakysiu. 

— Gerai, — jis vėl pasiėmė paltą. — Jei tau manęs reikės... 

— Paskambinsiu, pažadu. 


Ji negalėjo grįžti prie darbo, tik ne dabar. Pirmiausia reikės 

incidentą su motina išmesti iš galvos, tik tada įstengs kaip nors susi- 
kaupti. Tik šįkart ji jautė, kad savigaila niekuo nepadės. 

Geriau pasivaikščiosiu, pagalvojo ji. Pirmiau, su Karteriu, tai 
padėjo. Gal padės ir dabar, nors ir teks vaikščioti vienai. 

Iki vakaro dar buvo toli, nesnigo, oras buvo skaidrus ir šaltas. 
Visi šiltai tupi viduje, pagalvojo ji. Bet ją guodė tai, kad jeigu norėsis 
kompanijos, toli jos nereikės ieškoti. 

Tik ne dabar, pagalvojo ji, dar ne dabar. Prisiminusi lesyklėles, 
ji nužygiavo per sniegą jų papildyti. Atidengusi skardinę ir samteliu 
kabindama lesalą pastebėjo, kad jo nebedaug likę. Reikia įtraukti į 
pirkinių sąrašą. 

Dešimt svarų paukščių lesalo. Kvortą pieno. Storesnę odą. 

Gaila, kad storesnės odos neįmanoma nusipirkti vietiniame 
prekybos centre. Teks ją tiesiog užsiauginti, kai turės reikalų su Lin- 
da Eliot Majers Barington. 

Uždariusi lesalo skardinę, ji nužingsniavo prie tvenkinio ir su- 
stojo po vienu iš gluosnių. Nuo suolelio, stovinčio po lanksčių šake- 
lių vėduokle, nubraukė sniegą ir prisėdo. Žemė tebebuvo padengta 
baltu sniegu, bet saulė nutirpdė sniegą nuo šakų, ir medžiai, tiksliau, 
jų griaučiai, stiebėsi į blyškiai mėlyną dangų. 

Iš čia matėsi balta kaip sniegas rožių altana, apraizgyta spygliuo- 
tais ūgliais. Už jos buvo matyti pergolė, apžėlusi apsnūdusia visterija. 

Viskas atrodė taip ramu. Spalvos ir visa, kas gyva, užmigę žie- 
mos miegu. Bet tą akimirką vienintelis jai į galvą atėjęs žodis tam 
apibūdinti buvo vienatvė. 

Ji pakilo, nusprendusi grįžti namo. Galbūt darbas padės užsi- 
miršti. Jei ką nors padarys ne taip, mėgins dar ir dar kartą, kol ta 
kvaila nuotaika praeis. 

Kaip įmanoma garsiau pasileis muziką, kad negirdėtų savo 
pačios minčių. 

Vos pravėrusi duris ji išgirdo verksmą ir graudų savo motinos 


balsą. 

— Nesuprantu, kaip gali būti tokia šalta, tokia nejautri. Man 
reikia tavo paga/bos. Dar kelias dienas, Makenze. Tik... 

Ačiū dievui, atsakiklis išsijungė ir skambutis nutrūko. 

Makenzė uždarė duris ir nusivilko paltą. Darbas? Ką ji mėgina 
apgauti? 

Susirangiusi ant sofos apsiklojo apklotu. Išsimiegosiu ir praeis, ra- 
mino ji save. Išsimiegosiu ir tos bjaurios nuotaikos nė pėdsako neliks. 

Kai vėl suskambo telefonas, ji susirietė į grėsmingą kamuoliuką. 

„Dėl Dievo, palik mane ramybėje. Tiesiog palik mane ramybė- 
je. Man tik reikia ramybės.“ 

— Ei, sveikutė. Čia Karteris. Tu turbūt dirbi arba kur nors iš- 
bėgusi. O gal neturi nuotaikos kalbėtis. 

— Negaliu kalbėtis, — sumurmėjo ji, tebesėdėdama ant so- 
fos. — Negaliu. Bet tu kalbėk. Pasakyk man ką nors gero. 


Ji užsimerkė ir leidosi raminama jo balso. 


KARTERIS PADĖJO telefono ragelį. Trikojis oranžinis katinas, kurį 
jis vadino Triada, užšoko jam ant kelių. Jis sėdėjo ir pats to nejausda- 
mas kasė katinui ausis, nežmoniškai trokšdamas pasikalbėti su Ma- 
kenze. Bent minutę. Jeigu tai būtų pavykę, dabar nesėdėtų čia ir ne- 
svajotų apie ją, užuot daręs tai, ką buvo susiplanavęs sskmadieniui. 

Reikėjo išsiskalbti, peržiūrėti rytojaus pamokų planus, patik- 
rinti mokinių darbus ir perskaityti literatų būrelio rašinius. Jis nebai- 
gė rašyti darbo apie Šekspyro moterų dvilypumą. Ir nepakankamai 
dėmesio skyrė vieno iš mokinių parašytam apsakymui. 

Be to, dar reikėjo suspėti nuvykti pavakarieniauti pas tėvus. 

Jis svajojo apie ją, lyg; tai būtų galėję kaip nors jam padėti. 

— Pirmiausia išsiskalbsim, — pasakė jis katinui ir pastatė jį ant 
kėdės, nuo kurios ką tik pats pakilo. Sudėjo pirmą skalbinių partiją 
į skalbyklę, kuri buvo įgrūsta į specialiai tam skirtą klaustrofobiškai 
mažą kambarėlį virtuvėje. Pradėjo taisytis arbatos, bet paskui pats 
ant savęs supyko. 

— Juk galiu išgerti kavos. Nėra taisyklės, draudžiančios gerti 
prakeiktą kavą po pietų. 

Jis demonstratyviai užsiplikė kavos, jausdamasis labai kvailai, 
nes juk niekas to nematė ir negalėjo jam papriekaištauti. Kol skalbėsi 
skalbiniai, kavą nusinešė į viršų, į mažesnį iš dviejų miegamųjų, kurį 
buvo pertvarkęs į darbo kabinetą. 

Pradėjo tikrinti mokinių darbus ir atsidusęs parašė C su pliusu 
vienam iš geriausių — ir tingiausių — savo mokinių. Jautė, kad atėjo 
laikas rimtam pokalbiui. Nėra reikalo atidėlioti, nusprendė jis, ir po 
pažymiu prirašė: „Prašau pasilikti po pamokos.“ 

Kai pasigirdo skalbyklės laikmačio signalas, nulipo žemyn, 
sukrovė išskalbtus drabužius į džiovyklę, o į skalbyklę sudėjo antrą 
partiją. 

Grįžęs prie darbo stalo, pradėjo skaityti rašinius, komentavo 
juos, rašė pasiūlymus, kai ką pataisė. Raudonu rašikliu įrašydavo 
pagyrimus ir patarimus. Šis darbas jam patiko, nes matė, kaip jo 
mokiniai mąsto ir kaip iš žodžių kuria savo pasaulius. 

Baigė savo darbus, visi skalbiniai buvo išskalbti, o iki išvykimo 
vakarieniauti dar buvo likusi daugiau kaip valanda. 

Internete pradėjo ieškoti receptų. 

Tai visai nereiškė, kad kvies ją vakarienės. Tiesiog dėl viso pik- 
to, jeigu kartais visiškai kvaištelėtų ir nuspręstų pasinaudoti Bobo 
patarimu, būtų gerai turėti planą. 

Nieko itin įmantraus ar sudėtingo, pagalvojo jis, Ai/aip viskas 
baigsis visiška katastrofa. Bet ir ne ką nors visiškai primityvaus ar 
įprasto. Jeigu jau ketini gaminti moteriai, reikėtų šiek tiek pasisteng- 
ti, o ne šiaip sau įmesti ką nors į mikrobangę. 

Jis išspausdino kelis jam patikusius receptus ir užsirašė pasta- 
bas apie galimą meniu ir vyną, nes ji juk mėgsta vyną. Jis apie vyną 
nieko neišmanė, bet galėtų tuo pasidomėti. Susidės viską į specialų 
aplanką. 

Turbūt vis tiek pakvies ją į kiną. Paprasčiausias pasimatymas — 

iš pradžių kinas, o paskui pica. Jokio spaudimo, jokių lūkesčių. Jam 
pačiam tai patiktų labiausiai, pagalvojo jis, eidamas iš kabineto į 
miegamąjį, kur persivilko švarius marškinėlius. 

Kita vertus, kelios žvakės būtų ne pro šalį. Ir gėlės. Jis apsi- 
žvalgė ir pamėgino ją įsivaizduoti šiame kambaryje žvakių šviesoje. 
Įsivaizdavo, kaip guldo ją ant lovos, jaučia jos kūną savo kūnu. Stebi 
jos veidą, nutviekstą šviesos, liečia jį. Ragauja jos. 

— O, vargeli. 

Giliai atsikvėpęs, kad apsiramintų, Karteris įbedė akis į katiną, 
kuris spoksojo į jį. 


— Ji teisi. Seksas labai svarbu. 


NAMAS KAŠTAINIŲ SKERSGATVYJE su dideliu kiemu ir senais me- 
džiais buvo viena iš priežasčių, dėl ko Karteris atsisakė darbo Jeilyje. 
Jam trūkto to namo, jo mėlynų langinių, baltai apkaltų sienų, tvirtai 
suręsto prienamio, aukštų mansardinių langų ir, aišku, žmonių, kurie 
Čia gyveno. 

Nebūtų galėjęs pasakyti, kad namuose lankydavosi dažniau 
negu tada, kai gyveno ir dirbo Niu Heivene. Bet jam teikė pasiten- 
kinimą žinojimas, kad panorėjęs gali bet kada čia užsukti. Įėjęs vidun 
išsuko iš fojė ir žvilgtelėjo į didelę svetainę, kur ant sofos susirangęs 
gulėjo šeimos kokerspanielis Šonsis. 

Ant baldų lipti jam buvo draudžiama ir jis tai puikiai žinojo, 
todėl jo suglumęs snukis ir viltingai plakama uodega išdavė malda- 
vimą nekelti triukšmo. 

— Nieko nemačiau, — sušnibždėjo Karteris ir nukeliavo to- 
liau, didžiojo kambario ir triukšmo link. Užuodė mamos troškinamą 
jautieną su daržovėmis, išgirdo jaunesniosios sesers juoką, kurį pa- 
lydėjo keli šūksniai ir keiksmai. 

Suprato, kad rungtynės prasidėjo. 

Sustojo tarpduryje pasigėrėti vaizdu. Jo motina, prakauli tvirto 

sudėjimo moteris, kažką maišė ant viryklės, o Šerė, atsirėmusi į spin- 
telę šalia motinos, tarškėjo kaip užsukta, mosikuodama vyno taure. 
Jo vyresnioji sesuo Diana stovėjo į šonus įrėmusi rankas ir žiūrėjo 
pro didelį langą. Karteris pamatė, kad du jos vaikai, apmuturiuoti 
tiek, kad matėsi tik nosys, ant spalvotų diskų važinėjo nuo kalniuko 
galiniame kieme. 

Jo tėvas, Dianos vyras ir Nikas toliau šūkaliojo stebėdami, kas 
dedasi per televizorių, kitoje baro, kuris skyrė virtuvę nuo didžiojo 
kambario, pusėje. Kadangi Karteriui nuo futbolo įsiskaudėdavo gal- 
va arba imdavo miegas, jis pasirinko moterų pusę, pritykino motinai 
iš nugaros, palinko ir pabučiavo jai į pakaušį. 

— Maniau, kad mus užmiršai, — pasakė Pamela Makgvair ir 
pasiūlė sūnui paragauti šaukštą žirnių sriubos, kuri kunkuliavo ant 
viryklės. 

— Turėjau užbaigti porą dalykų. Skanu, — pagyrė jis, klusniai 
paragavęs sriubos. 

— Vaikai apie tave klausinėjo. Tikėjosi, kad atvyksi laiku ir su 
jais pavažinėsi nuo kalniuko, — Dianos balse girdėjosi šioks toks 
priekaištas. 

Žinodamas, kad geriausiai ji jautėsi galėdama dėl ko nors pasi- 
skysti, jis priėjo ir pabučiavo ją į skruostą. 

— Malonu tave matyti. 

— Išgerk vyno, Karteri, — Dianai iš už nugaros Šerė išraiš- 
kingai pavartė akis. — Vis tiek negalėsim valgyti, iki nepasibaigs 
rungtynės. Marios laiko. 

— Pas mus šeimos vakarienė dėl rungtynių niekada neatideda- 
ma, — įsiterpė Diana. 

Matyt, dėl to, pagalvojo Karteris, Dianos vyras taip mielai nau- 
dojosi laisvesnėmis Makgvairų namų taisyklėmis. 

Jo motina kažką niūniavo virdama sriubą, kai futbolo aistruo- 
liai netikėtai garsiai šaukdami pašoko iš savo vietų. 

Įvartis. 

— Išgerk ir tu taurę vyno, Diana, — Pamela nuvarvino šaukštą 
ir pareguliavo karštį po puodu. — Nieko tiems vaikams neatsitiks. 
Sniego griūties pas mus nebuvo turbūt jau dešimt metų. Maiklai! 
Tavo sūnus jau atvažiavo. 

Maiklas Makgvairas iškėlė pirštą, tuo pat metu energingai kra- 
tydamas kitą ranką, nes futbolininkas kaip tik ruošėsi pelnyti taškų. 

— Ir tai yra nuostabu! 

Jis per petį nusišypsojo Karteriui. Blyški airiška jo veido, kurį 
rėmino tvarkinga žila barzda, oda nuraudo iš džiaugsmo. 

— „Giants“ pirmauja penkiais taškais! 

Šerė padavė Karteriui taurę. 

— Kadangi viskas ir čia, ir čia, — linktelėjo ji galva į sporto 
aistruolius, — kontroliuojama, gal prisėsk ir viską mums papasakok 
apie save ir Makenzę Eliot. 

— Makenzė Eliot? Ta fotografė? Rimtai? — nutęsė Pamela. 

— Aš gal einu, pažiūrėsiu rungtynių pabaigą. 

— Apsieisi, — Šerė prirėmė jį prie baro. — Kažkas man pasa- 
kojo iš kažko girdėjęs, kad judu labai jau meiliai burkavote kavinėje. 

— Mes gėrėm kavą. Ir kalbėjomės. Kaip ir visi kiti žmonės 
kavinėje. 

— Paskui kažkas man pasakojo iš kažko girdėjęs, kad vakar va- 
kare jūs dar meiliau burkavote restorane. Ir ką tai turėtų reikšti? 

Šerė visada būna išgirdusi ką nors iš kažko, kas būna tai girdėjęs 
iš dar ko nors, pavargęs pagalvojo Karteris. Jo sesuo buvo įsikūnijęs 
radijo imtuvas. 

— Mes buvom porą kartų susitikę. 

— Tu susitikinėji su Makenze Eliot? — pasitikslino Pamela. 

— Matyt. 

— Su ta pačia Makenze Eliot, dėl kurios mėnesių mėnesius 
džiūvai vidurinėje? 

— Iš kur tu žinai, kad... 

Kaip kvaila, pagalvojo Karteris. Jo motina žinodavo viską. 

— Mes tik kartu pavakarieniavom. Tai ne koks pasaulinės 
svarbos įvykis. 

— Pas mus — taip, — pataisė jį Pamela. — Galėjai ją čia šįva- 
kar pasikviesti. Žinai, kad maisto užtektų. 

— Mes ne... Čia ne... Dar nepasiekėm to lygio, kai kartu važi- 
nėjama į šeimos susirinkimus. Mes tik pavakarieniavom. Dar buvo 
tik vienas pasimatymas. 

— Su kava — du, — pataisė jį Šerė. — Ketini su ja susitikti 
dar kartą? 

— Gal. Turbūt. — Jis pajuto, kaip susikūprino susikišęs rankas 
į kišenes. — Nežinau. 

— Girdėjau apie ją gerų atsiliepimų. Turėtų būti gera fotografė, 
antraip nefotografuotų Šerės vestuvių. 

— Lindos Eliot dukra? Tiksliau, ji dabar Barington. 

— Su jos motina nesu susitikęs. Ten buvo tik vakarienė. 

Naujienos atitraukė Dianą nuo lango. 

— A, Linda Barington. Jos dukra artimai draugauja su Braunais 
ir Emalaina Grant ir dar ta kita. Jos turi bendrą vestuvių verslą. 

— Matyt, kad bus ta pati, — pripažino Karteris. 

— Linda Barington, — Dianos žandikaulis sustingo, o lūpas ji 
sučiaupė taip, kad Karteris iš karto atpažino smerkiamą veido išraiš- 
ką. — Jinai turėjo romaną su Stiu Gibsonu ir išardė jo santuoką. 

— Juk Makenzė negali atsakyti už savo motinos elgesį, — Pa- 
mela atidarė orkaitę ir patikrino troškinį. — O savo santuoką išardė 
pats Stiu. 

— Na, aš girdėjau, kad ji privertė Stiu palikti Moriną, o kai jis 
atsisakė, ji pati Morinai papasakojo apie jų romaną. Per skyrybas 
Morina nulupo nuo Stiu devynis kailius — ir kas galėtų ją dėl to 
kaltinti. Bet svarbiausia, kad po to toji prarado bet kokį susidomė- 
jimą juo. 

— Ar mes čia kalbam apie Makenzę, ar apie jos motiną? — 
nieko nebesuprato Pamela. 

Diana gūžtelėjo pečiais. 

— Aš tik pasakoju, ką esu girdėjusi. Žmonės sako, kad ji nuolat 
medžioja naujus vyrus, ypač jei jie priklauso kam nors kitam. 

— Aš susitikinėju ne su Makenzės motina. 

Karterio tonas buvo ramus ir šaltas, ir kaip tik tai įžiebė ugnį 
Dianos akyse. 

— O kas tau ką nors sako? Tik kaip ten sakoma apie obelis ir 
obuolius? Paprasčiausiai turėtum būti atsargesnis, kad nesusidėtum 
su antra Korina Melton. 

— Diana, kodėl tu būtinai turi elgtis kaip paskutinė kalė? — 
užsipuolė ją Šerė. 

— Galiu ir patylėti. 

— Gera mintis. 

Pamela išraiškingai užvertė akis, o jos vyresnėlė grįžo atgal prie 
lango. 

— Nuo pat pradžių ji prastos nuotaikos. 

— Ji prastos nuotaikos nuo pat gimimo, — suburbėjo Šerė. 

— Tiek to. Girdėjau, kad ta Makenzė Eliot dailutė. Ir kaip sa- 
kiau, girdėjau apie ją gerai atsiliepiant. Jos motina — sunkus atvejis, 
be kalbų. O tėvas, kiek pamenu, labai žavingas, bet, galima sakyti, 
neegzistuojantis. Reikia daug stiprybės ir drąsos, kad kuo nors tap- 
tum, kai iš niekur nesulauki jokio palaikymo. 

Karteris palinko ir pabučiavo motiną į skruostą. 

— Ne visiems pasisekė taip, kaip mums. 

— Teisingai pastebėta. Diana, kviesk vaikus vidun, kad susi- 
tvarkytų. Jie turi dvi minutes. 

Kai vakarienės metu pokalbis nuo rungtynių aptarimo peršoko 
prie spektaklio jo dukterėčios mokykloje, o paskui pasuko prie ves- 
tuvių ir galų gale prie jo sūnėno desperatiškai trokštamo šuniuko, 
Karteris atsipalaidavo. 

Jo santykių su Makenze, jeigu tokie apskritai egzistavo, matyt, 
daugiau nebuvo ruošiamasi aptarinėti. 

Nikas nurinko nuo stalo indus — šiuo gestu jis nuo pat pirmos 
šeimos vakarienės užkariavo būsimą uošvę. Maiklas atsilošė ir nu- 
žvelgė pietų stalą per visą jo ilgį. 

— Turiu kai ką pasakyti. 

— Nupirksi man šuniuką, seneli? 

Maiklas palinko prie anūko ir sukuždėjo: 

— Leisk man dar šiek tiek pasiderėti su tavo mama. 

Tada jis vėl atsilošė. 

— Kitą mėnesį jūsų mamos ir mano vestuvių metinės. Tu tebe- 
si mano gyvenimo meilė, — pridūrė jis ir mirktelėjo jai. 

— Pagalvojau, gal norėtumėt nedidelio vakarėlio klube, — pa- 
siūlė Diana. — Tik šeima ir artimiausi draugai. 

— Puiki mintis, Diana, bet mano nuotaka ir aš savo trisdešimt 
šešerius vedybinės palaimos metus pažymėsime saulėtojoje Ispani- 
joje. Aišku, jeigu ji sutiks su manim važiuoti. 

— Maiklai! 

— Mums ir taip jau teko atidėti planuotą kelionę prieš porą 
metų, kai ėmiausi vadovauti chirurgijos skyriui. Bet dabar pasiėmiau 
dvi laisvas savaites vasario mėnesį ir to niekas nebepakeis. Tai ką 
apie tai manai, mieloji? Važiuojam pavalgyti paeljos? 

— Man reikia penkių minučių susikrauti daiktams ir galim 
lėkti. — Pamela pašoko nuo savo kėdės, bėgte nubėgo prie Maiklo 
ir įsitaisė jam ant kelių. 

— Jūs visi laisvi, — pasakė jis, modamas vaikams. 

Štai dar viena priežastis, pagalvojo Karteris, dėl kurios jis grįž- 
davo namo. 


Pastovumas. 


DEvVINTAS SKYRIUS 


PRASTA NUOTAIKA NEBUVO pakankamai rimta priežastis nedaly- 
vauti bendruose pirmadienio pusryčiuose, todėl Makenzė ją pasiėmė 
su savimi kaip urzgiantį šunį su pavadėliu ir nukeliavo į pasitarimų 
kambarį pagrindiniame pastate. Lorelė ir Parker sėdėjo buvusioje 
Braunų bibliotekoje ir knaibė keksiukus su spanguolėmis. 

Knygos čia buvo likusios daugiau kaip dekoracija tuščiai vietai 
užpildyti. Židinyje smagiai spragsėjo ugnis. Ant seno švytinčio bib- 
liotekos stalo stovėjo viskas, ko reikėjo pasidaryti kavai, o raižytoje 
spintelėje buvo prikrauta vandens buteliukų. 

Jos draugės buvo susėdusios aplink apvalų mozaikinį stalą 
kambario viduryje. Abi protingos ir gražios, pagalvojo ji. Vos aštuo- 
jautėsi nevalyva, nerangi ir kažkuo prastesnė su tais savo nubrizgu- 
siais džinsais. 

— Ir kai aš jam dėl to paskambinau, — Lorelė pakėlė puodelį, 
kuriame, kaip Makenzė žinojo, negalėjo būti niekas kita, tik tobulai 
paruošta kapučino kava, — jis pasakė: „Aš kojos iš namų nekeliu be 
dantų šepetėlio“. — Ji pašaipiai nusijuokė, paskui nusišypsojo Ma- 
kenzei. — Ką tik praleidai mano pasakojimą apie Martino Bogso 

galą. Ir kokio velnio aš apskritai nusprendžiau eiti į pasimatymą su 
žmogum, kurio vardas Martinas Bogsas? Tikiuosi, tavo pasimaty- 
mas praėjo geriau. 

— Viskas buvo gerai. 

— Netgi taip? 

— Juk pasakiau, kad viskas buvo gerai. — Makenzė numetė 
savo nešiojamąjį kompiuterį ant konferencijų stalo ir nužygiavo įsi- 
pilti kavos. — Gal galėtume pradėti? Manęs šiandien laukia daug 
darbų. 

— Kažkas ne ta koja išlipo iš lovos. 

Makenzė parodė jai didįjį pirštą. 

— Ir tau to paties linkiu, bičiule. 

— Ei, merginos, — giliai atsiduso Parker. — Gal jus šiandien 
reikia atskirti? Suvalgyk keksiuką, Makenze. 

— Nenoriu aš jokio keksiuko. Vienintelis dalykas, kurio no- 
riu — kad greičiau pasibaigtų šitas susitikimas, kuris, šiaip ar taip, 
yra tik laiko gaišimas. 

— Šį savaitgalį turim tris renginius, — priminė jai Parker. 

— Kurie jau šimtą kartų aptarti, viskas suorganizuota, supla- 
nuota, išnarstyta po kaulelį, ištirta pro mikroskopą iki menkiausios 
dalelytės. Mes žinom, ką darom. Ir visai nebūtina viso to aptarinėti 
iki pamėlynavimo. 

— Išgerk kavos, — pasiūlė Parker, bet jos tonas jau buvo vėses- 
nis. — Panašu, kad tau jos reikia. 

— Man nereikia nei kavos, nei idiotiško keksiuko, — staigiai 
atsisukusi atrėžė Makenzė. — Leisk, aš tau viską paaiškinsiu. Susi- 
rinks žmonės. Du iš jų susituoks — greičiausiai. Kažkas bus ne taip, 
bet viskas bus sutvarkyta. Kas nors prisigers, bet ir tai bus sutvarkyta. 
Maistas bus suvalgytas, muzika bus sugrota. Žmonės išsivažinės, o 
mums bus sumokėta. Tie, kurie, kaip tikėtina, susituoks, po penke- 
rių metų vis tiek turbūt išsiskirs. Bet čia jau ne mūsų bėdos. Posėdis 
baigtas. 

— Tokiu atveju, durys ten, — mostelėjo Lorelė. — Kodėl tau 
jų neuždarius iš kitos pusės? 

Makenzė trenkė kavos puodelį ant stalo. 

— Puiki mintis. 

— Pala, pala minutėlę! — pratrūko Parker, sustabdydama įsiu- 
tusią Makenzę. — Čia — darbas. Čia mūsų Žendras verslas. Jeigu 
tau nepatinka, kaip jis tvarkomas, surengsim susitikimą, kur galėsi 
išsakyti savo nepasitenkinimą. Bet tavo nervinio priepuolio šio ryto 
darbotvarkėje nėra. 

— A, tikrai, visai užmiršau, kad mes čia gyvenam ir mirštam 
pagal darbotvarkę. Jeigu kažkas neįtrauktas į šventąją skaičiuoklę 
arba neįvestas į stebuklingąjį telefoną, Parker dėmesio toks dalykas 
nevertas. Tik klientams leista tikėti, kad jie yra žmonės su smegeni- 
mis ir emocijomis, kol tu juos kaip bandą varai jiems numatytu keliu. 
Parker įsakymu visi stojasi į eilę arba, Dieve, jiems visiems padėk. 

Parker neskubėdama atsistojo. 

— Jeigu tau nepatinka, kaip aš tvarkau verslą, mes tai aptarsi- 
me. Bet mažiau kaip po valandos čia ateis apsižvalgyti grupė žmonių. 
Šiandien antrą turėsiu laisvą valandą, galėsim pasikalbėti. O kol kas, 
manau, kad Lorelės pasiūlymas buvo labai tinkamas. Durys ten. 

Vidun išraudusi nuo šalčio įskubėjo Emalaina. 

— Būčiau nepavėlavusi, bet išmečiau visą... — ji nutilo ir įsi- 
spoksojo į Makenzę, kuri pralėkė pro ją kaip nuplikyta. — Kas atsi- 
tiko? Kas darosi Makenzei? 

— Makenzė sumautos nuotaikos, — vis dar susierzinusi Lorelė 
paėmė savo kavos puodelį. — O mes atsisakėme žaisti jos žaidimą. 

— Ar bent paklausėt, kas jai nutiko? 

— Ji buvo per daug užsiėmusi blogos nuotaikos demonstravimu. 

— Dėl Dievo. Einu pas ją. 

— Neik, — mėgindama valdytis galvą papurtė Parker. — To 
visai nereikia. Už savo rūpestį vietoj padėkos geriausiu atveju gausi 
antausį. Šiandien atvažiuoja potencialūs klientai, be to, turime pa- 

sirūpinti ir tais, kuriuos jau užkabinome. Ja galėsim pasirūpinti 
vėliau. 

— Parker, kai viena iš mūsų turi problemų, tai reiškia, kad pro- 
blemų turime mes visos. Ir ne tik dėl verslo. 

— Aš tai labai gerai suprantu, Emalaina, — Parker prispaudė 
pirštus prie smilkinio. — Net jei ji ir teiktųsi mūsų paklausyti, o mes 
visos labai gerai žinom, kad to nebus, mes neturim tam laiko. 

— Be to, jeigu visos pradėtume sproginėti po kiekvieno nevy- 
kusio pasimatymo, tai visas šitas kambarys būtų nutaškytas krauju. 

— Makenzė ir Karteris? — Emalaina papurtė galvą, tebežiū- 
rėdama į Lorelę. — Nemanau. Mano mama vakar kalbėjosi su jo 
mama ir paskui paskambino man paliežuvauti. Kiek žinau, per jų 
pasimatymą viskas buvo gerai. 

— Kas dar galėtų būti? — nieko nesuprasdama paklausė Lore- 
lė. — Kas dar gali moterį taip išvesti iš kantrybės, jei ne vyras? Na, 
nebent kita moteris. Bet... — Lorelė nutilo ir užsimerkė. — Aišku 
gi, kad jos močia. Kokios mes kvaišos! Niekas nesugeba įskaudinti 
Makenzės taip, kaip jos motina. 

— Maniau, kad jos motina Floridoje. 

— Tu ką, manai, kad atstumas atbaidys tokį gaivalą kaip Linda 
Eliot? — ironiškai paklausė Lorelė. — Turbūt viskas dėl jos moti- 
nos. Bent jau iš dalies dėl to. 

— Viską išsiaiškinsim. Būtinai. Bet mūsų laukia trys renginiai 
ir turim aptarti jų detales. 

Emalaina dar ketino kažką sakyti, bet paskui nurijo žodžius, kai 
pamatė, kaip Parker iš kišenės išsitraukė buteliuką su tabletėmis nuo 
skrandžio. Nėra prasmės nervinti dar vieną draugę, pagalvojo ji. 

— Tiesą pasakius, norėjau su jumis pasikalbėti apie tuos virtu- 
vus, kurių mums reikės penktadienį. 

— Puiku, — atsilošdama pasakė Parker. — Pradėkim. 

JI PUIKIAI ŽINOJO, kad elgiasi netinkamai. Tačiau jai nereikėjo, 
kad kas nors prikišamai tai rodytų ar pasiūlytų keksiuką, lyg ji būtų 
užsiožiavusi dvimetė. Užvis mažiausiai Makenzei reikėjo, kad jos 
draugės išgrūstų ją pro duris. 

Makenzė puikiai išmanė savo darbą. Ji juk dirba ir dabar. Ma- 
kenzė išpjovė pirmąjį pasportą nuotraukoms, kurių vakar neįrėmino, 
nes pritrūko energijos. Po kelių valandų užbaigs visą užsakymą ir 
jos klientas bus labai patenkintas. Nes ji labai gerai žinojo, ką daro, 
ir neprivalėjo dėl kiekvieno savo piršto judesio aiškintis savo verslo 
partnerėms. 

Ar jai reikėjo žinoti, kodėl Emalaina, kurdama kompoziciją, 
vietoj tankiažiedžio smidro pasirinko eukaliptą? 

Ne,jjai to tikrai nereikėjo. 

Ar jai reikėjo žinoti sviestino Lerelės kremo slaptąją sudeda- 
mąją dalį? 

Visiškai ne. 

Ar jai reikėjo žinoti, ką Parker ką tik užsirašė į savo telefo- 
niūkštį? 

Dėl Dievo, ne. 

Tai kokio velnio kažkam turi rūpėti, kokį filtrą ji planavo pri- 
taikyti ir kuriuo fotoaparatu ketino fotografuoti? 

Jos dirbo savo darbą, ji dirbo savo, ir visi buvo laimingi. 

Ji įnešė savo dalį į bendrą katilą. Tiek pat laiko, tiek pat pastan- 
gy, tiek pat valandų kaip ir kitos. Ji... 

Ji visiškai sudirbo šitą prakeiktą pasportą. 

Pasibjaurėjusi Makenzė sviedė sugadintą kartono gabalą per 
visą kambarį. Stvėrė kitą kartono gabalą, dar kartą patikrino mat- 
menis. Bet kai pakėlė peilį, jos ranka drebėjo. 

Ji labai atsargiai padėjo peilį ir atsitraukė per porą žingsnių. 

Taip, aš žinau, kad netinkamai pasielgiau, pagalvojo ji. Žinau, 
kad turiu susiimti. Dabar pat. Žinau ir tai, pripažino ji atsidususi, 
kad privalau atsiprašyti dviejų žmonių, kuriuos myliu labiausiai už 


viską pasaulyje. 

Net jeigu jos ir elgėsi kaip kiaulės — o jos būtent taip ir elgė- 
si, — ji pirmoji pradėjo kiauliškai elgtis. 

Makenzė žvilgtelėjo į laikrodį ir atsiduso. Negalėjo to padary- 
ti dabar. Negalėjo nusimesti tos naštos. Tik ne tada, kai Parker po 
namą vedžioja klientus. 

Teikiame visas paslaugas. Galime pritaikyti kiekvieną smulkmeną, 
kad būtų atsižvelgta į jūsų poreikius, kad realizuotume jūsų vestuvių 
viziją. O čia mūsų nukvakusi fotografė, kuri fiksuos jūsų svarbiąją dieną 
nuotraukose. 

Ar ne tobulas pristatymas? 

Ji nuėjo į tualetą ir šaltu vandeniu apsitaškė veidą. Jos juk mano 
draugės, priminė ji sau. O draugės privalo viena kitai atleisti. Tokios 
taisyklės. 

Šiek tiek aprimusi ji grįžo į studiją. 

Visus telefono skambučius leido priimti atsakikliui, o pati iš 
paskutiniųjų mėgino susikaupti prie dabartinio darbo. Pabaigusi pa- 
galvojo, kad klientas, ačiū Dievui, nesužinos, jog tas nuotraukas jam 
paruošė įširdusi ragana, kenčianti nuo milžiniško savigailos priepuo- 
lio. Kai viskas buvo sukrauta į automobilį, Makenzė nuvažiavo prie 
pagrindinio pastato. 

Jos turi jai atleisti, tai tiesa, bet pirmiausia ji turi paprašyti at- 
leidimo. Antroji taisyklė. 

Kaip buvo įpratusi, vidun įėjo pro užpakalines duris. Virtuvėje 
pamatė Lorelę, dirbančią prie stalo. Tvirta ranka, tiksliai kaip chi- 
rurgė ji raižė monogramas širdelių formos šokoladiniuose saldai- 
niuose, 

Žinodama, kad geriau netrukdyti, Makenzė stovėjo tylėdama. 

— Girdžiu, kaip kvėpuoji, — pasakė Lorelė po akimirkos. — 
Eik sau. 

— Atėjau ant kilimėlio. Baigiu nusigraužti nagus. Ilgai neuž- 
truksiu. 


— Geriau jau neužtruk. Manęs dar laukia penki šimtai saldainių. 

— Aš atsiprašau. Atsiprašau, kad taip elgiausi ir kad prišnekė- 
jau visokių nesąmonių. Visai taip negalvoju. Ir atsiprašau, kad taip 
išėjau iš susitikimo. 

— Gerai, — Lorelė padėjo šepetėlį ir atsisuko. — Tada kyla 
toks klausimas — kodėl? 

Makenzė norėjo pradėti pasakoti, bet jai užgniaužė gerklę. 
Akis staiga užplūdo ašaros, kurios tuoj pat pabiro skruostais, o ji su- 
gebėjo tik purtyti galvą. 

— Gerai jau, gerai, — priėjusi Lorelė apkabino Makenzę. — 
Viskas bus gerai. Nusiramink. Prisėsk. 

— Tavęs laukia penki šimtai šokoladinių saldainių. 

— Tik keturi šimtai devyniasdešimt penki. 

— O, Dieve, Lorele, kodėl aš tokia kvaiša? 

— O kąaš žinau? 

Lorelė greitai pasodino Makenzę prie stalo, padavė dėžutę su 
popierinėmis nosinaitėmis ir lėkštutę su dar neišdekoruotomis šo- 
koladinėmis širdelėmis. 

— Negaliu aš valgyti šitų saldainių. 

— Jie daug skanesni už tavo nagus. Be to, aš jų turiu daugiau 
negu reikia. 

Šniurkščiodama Makenzė suvalgė vieną saldainį. 

— Tavo saldainiai patys geriausi. 

— Saldainių gamintojai, drebėkit. Tai kas atsitiko? Vėl tavo 
mama? Taip, mums nušvito protas, — pridūrė ji, nesulaukdama, kol 
Makenzė pradės kalbėti. — Iš karto, kai tu išlėkei kaip ragana ant 
šluotos. 

— Kodėl man neišeina tiesiog nekreipti į ją dėmesio, Lorele? 

— Todėl kad ji puikiai žino, kurią tavo virvutę timptelėti. Kad 
ir kiek mėgintum nekreipti į ją dėmesio, ji vis tiek ką nors sugalvos. 

Taip ir yra, turėjo pripažinti Makenzė. Čia ir yra tikroji pro- 
blema. 

— Visa tai niekada nesibaigs. 

— Ji nepasikeis. 

— Vis tiek tai mano problema, — Makenzė suvalgė dar vieną 
saldainį. — Aš ir pati Žinau. Ir sakiau jai ne. Ir tikrai taip galvojau, ir 
būčiau dar šimtą kartų tai pakartojusi, net jei Delanis nebūtų atėmęs 
iš manęs telefono ir padėjęs ragelio. 

Lorelė, kuri kaip tik ėmė iš spintelės stiklinę, žvilgtelėjo per petį. 

— Pas tave buvo Delanis? 

— Aha, užėjo paerzinti manęs dėl Karterio — čia dar vienas 
klausimas, ką, po galais, aš darau, — o ji paskambino iš Floridos ir 
paprašė dar dviejų gabalų, nes jai reikia pasilikti dar savaitei ir už- 
baigti „gydymą“. 

— Delanis šaunuolis, kad padėjo ragelį, bet galėjo ateiti ir viską 
papasakoti mums. 

— Aš jo paprašiau, kad nieko jums nesakytų. 

— Na, ir kas? — nusistebėjo Lorelė. — Jei būtų turėjęs bent 
kiek proto, būtų padaręs tai, ką reikėjo, o ne tai, ko tu jo prašei. Ne- 
būtum visą naktį kankinusis, o paskui rytą atsibudusi kaip kokia 
furija. 

Šalia saldainių ji pastatė stiklinę su vandeniu. 

— Išgerk. Tau turbūt trūksta skysčių. Kiek kartų ji skambino 
po to, kai išėjo Delanis? 

— Čia ne jo kaltė. Du kartus. Aš neatsiliepiau. — Makenzė 
sunkiai atsiduso. — Visai nenorėjau ant jūsų išsilieti. 

— O kam dar reikalingos draugės? 

— Tikiuosi, kad ir Parker taip pat galvoja. Gal galiu šituos pa- 
siimti kartu, kad šiek tiek suminkštinčiau jos širdį? 

Lorelė iš visos armijos saldainių išrinko dvi baltojo šokolado 
širdeles. 

— Baltajam šokoladui ji negali atsispirti, o pastiprinimo tau 
gali prireikti. Matai, mane tu tik šiaip sunervinai. Lengvai praeina. 
O ją ne juokais įskaudinai. 

— O, Dieve. 

— Verčiau jau būk tam pasiruošusi. Ji, aišku, irgi susinervinusi, 
bet tau teks prisikasti iki įžeistų jausmų. 

— Gerai. Ačiū. 

Kadangi puikiai pažinojo Parker, Makenzė patraukė tiesiai į 
pasitarimų kambarį. Incidentas įvyko būtent čia, todėl pagal Parker 
logiką pasiaiškinimas turėtų įvykti toje pačioje vietoje. 

Kaip Makenzė ir tikėjosi, Parker sėdėjo prie stalo, kažką rašinė- 
dama į savo telefoną. Jaukiai ruseno ugnis, o kavą pakeitė buteliukas 
vandens, be kurio Parker retai apsieidavo. Šalia pūpsojo jos nešioja- 
masis kompiuteris ir krūva aplankų bei spausdintų dokumentų. 

Parker visada būdavo šimtu procentų pasiruošusi. 

Kai įėjo Makenzė, Parker padėjo į šoną mobilųjį telefoną. Jos 
veido išraiška buvo šalta ir nieko nesakanti. Makenzė puikiai tą vei- 
do išraišką pažinojo — „sutvarkysim tą nemalonų reikaliuką“. 

— Tik nieko nesakyk. Prašau. Ateinu su šokoladu ir visais įsi- 
vaizduojamais atsiprašymais. Dozė nenormuojama — ir šokolado, ir 
atsiprašymų. Elgiausi kaip paskutinė kvaiša. Viskas, ką pasakiau, buvo 
paskutinės nesamonės, kokias tik galėjau sugalvoti. Atsiimti jų nebe- 
galiu, todėl tau nieko nelieka, kaip man atleisti. Neturi iš ko rinktis. 

Ji pastatė lėkštutę ant stalo. 

— Yra ir baltojo šokolado... 

— Matau. 

Parker tylomis žvelgė į Makenzę. Net jei ir nebūtų jos pažino- 
jusi beveik visą savo gyvenimą, būtų pamačiusi, kad draugė neseniai 
verkė. 

— Manai, kad jei čia atėjusi atsiprašysi, tai išvengsi pasiaiškini- 
mo kumščiais ir neturėsi maldauti pasigailėjimo? 

— Aha. 

Svarstydama Parker paėmė vieną baltojo šokolado širdelę. 

— Kaip suprantu, su Lorele šitą reikalą jau sutvarkei. 

— O tai iš kur, tu galvoji, tas šokoladas? Apsižliumbiau ten 
kaip kokia. Jau išleidau beveik visą garą, bet jeigu tu dabar nevalgysi 

to šokolado ir mes nesusitaikysim, aš vėl užsivesiu. Čia savotiškas 
simbolis. Vyrai po muštynių pakrato vienas kitam rankas. O mes 
valgom šokoladą. 

Tebežiūrėdama į Makenzę Parker prakando šokoladinę širdelę. 

— Ačiū, brangioji, — Makenzė susmuko kėdėje. — Jaučiuosi 
kaip paskutinė idiotė. 

— Nieko, tau į naudą. Bet išsiaiškinkim viską iki galo. Jeigu 
tau nepatinka tai, kaip aš tvarkau „Įžadus“, galim pasikalbėti. Dviese 
arba visos keturios. 

— Visai ne. Parker, ko man būti nepatenkintai? Ko bet kuriai iš 
mūsų būti nepatenkintai? Aišku, viskas kartojasi ir kartais tai įgrysta, 
bet mes puikiai suprantam, kam to reikia. Lygiai taip pat suprantam, 
kad tavo rūpinimasis milijardais smulkmenų mums tik į naudą, nes 
mes tada galim užsiimti savo darbais. Aš galiu dirbti savo darbą. 
Kaip ir Emalaina su Lorele. Nes tu sugebi pasirūpinti visais kitais 
dalykais. Kaip tik todėl mes visos pasirodome taip, kad vestuvės 
tampa nepakartojamos. 

— Klausyk, šitą pokalbį pradėjau ne tam, kad man padlai- 
žiautum. — Parker atsikando dar saldainio. — Bet tau labai gerai 
sekasi... 

Štai mes ir sugrįžome, sunkiai valdydama juoką pagalvojo Ma- 
kenzė. 

— Bet tai faktas. Tu esi pedantiška, maniakiška ir net, sakyčiau, 
gąsdini sugebėjimu atsiminti begalę smulkmenų. Faktas ir tai, kad 
būtent todėl mūsų rengiamos vestuvės tokios nepakartojamos. Ne- 
norėčiau daryti to, ką darai tu, Parker. Nei viena iš mūsų to neno- 
rėtų. O kadangi taip jau išėjo, kad atsidariau savo kvailysčių dėžutę 
ir užsidėjau kvailio kepurę, tai ir taikiau ten, kur, kaip žinojau, tau 
skaudės labiausiai. 

Makenzė žvilgtelėjo į aplankus. 

— Matau, kad net ataskaitas parengei? Visokie dokumentai, 
išlaidų analizė ir visi kiti baisūs dalykai. 

— Būčiau sutraiškiusi tave kaip tarakoną. 

Makenzė linktelėjo galvą ir išsirinkto karčiojo šokolado širdelę. 

— Šokoladas — kur kas geriau. 

— Sutinku. 

— Kaip praėjo apžiūra? 

— Jie atsivežė savo motinas ir tetą. Ir dar mažą vaiką. 

— Mažą vaiką? 

— Tetos anūkę. Labai simpatiška. Ir labai jau greita. Vakar jie 
apžiūrėjo Felfuto dvarą, o praeitą savaitę — „Gulbių prieglobstį“. 

— Žvalgosi tik po didžiausius. Ir kaip mes pasirodėm? 

— Jie nori kitų metų balandžio mėnesio šeštadienio. Viso šeš- 
tadienio. 

— Tu juos užkabinai? Vien tik aprodžiusi dvarą? Du zuikiai 
vienu šūviu. 

— Šampaną šauti dar per anksti, — Parker kilstelėjo vandens 
buteliuką ir gurkštelėjo. — Nuotakos motina su nuostabia „Prada“ 
rankine, kurioje laiko savo čekių knygelę, nori susitikti su mumis 
visomis. Išsami konsultacija, tik tada įsipareigojimai. Ji turi idėjų. 

— Nieko gero. 

— Ne, ne visai taip. Ji turi minčių, kaip tas vestuves padaryti 
nepamirštamas. Ir kad jos pritrauktų visuomenės dėmesį. Matai, 
nuotakos tėvas yra Vajatas Simanas. Juk žinai „Simano baldus“? 

— Čia tie, kur „Jūsų namą paversime namais“? 

— Tie patys. Ir jo žmonai mes pasirodėme potencialiai vertin- 
gos. Bet dar tik potencialiai. Todėl turim surengti tokį pristatymą, 
kuris nurungtų visus kitus. 

Parker buvo apėmęs įkvėpimas, akys liepsnojo. 

— Tokį pristatymą, po kurio ji iš savo gražiosios „Prados“ išsi- 
trauks čekių knygelę ir mums sumokės tokį užstatą, nuo kurio mūsų 
širdys užgiedos „Aleliuja“. 

— Tada šausim šampaną. 

— Tada šausim šampaną. 

— Kada pristatymas? 

— Po savaitės. Turi paruošti naujų rinkinių. Reikia kažko vi- 
siškai naujo. Jie buvo užsukę pas Emalainą ir ji parodė, ką sugeba. 
Kadangi tu buvai pasipuošusi kvailio kepure, tavo studiją aplenkėm. 

— Teisingai padarėt. 

— Bet turėjom keletą tavo darbų pavyzdžių, davėm joms pasi- 
žiūrėti, kad susidarytų įspūdį. Noriu, kad kitą pirmadienį parodytum 
joms visas nuotraukas, kurios kada buvo publikuotos. O paskui jau 
žinosi, ką reikia daryti. 

— Viskas bus padaryta. 

Parker pastūmėjo Makenzei aplanką. 

— Čia trumpai išdėstyta, kas ką darys. Šiek tiek pasikonsul- 
tavau su internetu. O čia sąrašiukai ir paskutiniai trejų artimiausių 
vestuvių tvarkaraščiai. 

— Viską iškalsiu mintinai. 

— Pasistenk, — Parker padavė Makenzei vandens buteliu- 
ką. — O dabar pasakok, kas tau ten atsitiko. 

— Eilinis Lindos karštinės priepuolis. Bet temperatūra jau nu- 
krito. Dabar viskas gerai. 

— Ką, ji vėl norėjo pinigų? Juk tu ką tik... — Parker nutilo 
viską supratusi iš Makenzės veido išraiškos. — V2/? 

— Kokį šimtą kartų jai pakartojau, kad pinigų neduosiu. O pas- 
kui Delanis padėjo ragelį. 

— Brolis šaunuolis, — su pasididžiavimu tarė Parker. — Gerai, 
kad jis ten buvo, kai ji paskambino. Bet galėjo padaryti ir ką nors 
daugiau, ne tik padėti ragelį. Juk turi būti kokių nors teisinių prie- 
monių. Man atrodo, laikas jų imtis, Makenze. 

Makenzė susimąsčiusi žvelgė į ugnį. 

— Tu tikrai taip padarytum, jeigu tai būtų tavo motina? 

— Nežinau. Bet man atrodo, kad galėčiau. Tu gi žinai, aš už 
tave bjauresnė. 

— Aš irgi gana bjauri. 

— Aš bjauri, Lorelė kietakaktė, Emalaina pastumdėlė. Tu kaž- 
kur tarp Lorelės ir Emalainos. Visa puokštė, — pasakė Parker už- 
dėdama ranką Makenzei ant rankos. — Bet kaip tik dėl to mes tokia 
gera komanda. Kodėl liepei Delaniui nieko nesakyti? 

— Iš kur tu žinai, kad aš jam taip liepiau? 

— Kitaip jis būtų pasakęs. 

Makenzė atsiduso. 

— Nenorėjau jūsų painioti į savo ir Lindos reikalus. Bet, aišku, 
tas reikalas man sumovė nuotaiką, visą vakarą negalėjau liautis apie 
tai galvojusi, o paskui atsibudau nusiteikusi kaip furijų furija, todėl 
galų gale jūs vis tiek buvot įpainiotos. 

— Kitą kartą vidurinę dalį praleisk ir neužmiršk, kad mes ne- 
same prieš būti įpainiotos. 

— Viską supratau. Gerai, laikas man eiti užsidirbti duonos 
kąsnio ir vėl tapti produktyvia komandos nare. Bet dar noriu kai ko 
paklausti. Ar tu permiegotum su Karteriu Makgvairu? 

— Nepamenu, kad jis man būtų siūlęs. Na, bet jeigu prieš tai 
pavaišintų vakariene... 

— Aš rimtai. 

— Aš irgi. Tikrai nešokčiau su juo į lovą, jeigu jis nesuorgani- 
zuotų man vakarienės. Bet kadangi kalbam apie tave, — pasakė Par- 
ker, mosikuodama vandens buteliuku, — tai būtų įdomu sužinoti, ar 
jis tau patrauklus. Turiu omeny, seksuliai. 

— Betgi negaliu eiti į lovą su kiekvienu, kuris man seksualiai 
patrauklus. Net jei jis ir suorganizavo vakarienę. 

— Teisybė, turbūt tada niekam daugiau neliktų laiko. Aišku 
kaip dieną, kad jis tau patinka, jeigu tu apie jį galvoji, leidi su juo 
laiką ir svarstai, ar verta su juo pergulėti. 

— Seksas man ne naujiena. 

Parker pasidavė ir suvalgė dar vieną baltojo šokolado širdelę. 

— Teko girdėti. 

— Nežinau, kodėl taip prie visko kabinėjuosi, kai kalba pasi- 

suka apie Karterį. Reikėtų tiesiog tai padaryti ir viskas. Pergulėti su 
juo, o paskui — kas bus, tas bus. 

— Tu tokia kvailutė, Makenze. Ir romantikė. Į viską žiūri pro 
rožinius akinius. 

— Čia man atpildas už tai, kad dirbu vestuvių versle. 


AKADEMIJA BUVO BEVEIK pakeliui pas jos kitą klientą. Be to, iki 
susitikimo jai dar buvo likę šiek tiek laiko. Kad ir kaip ten būtų, ji 
taip ir neatsakė į Karterio skambutį, o tai labai nemandagu, todėl 
buvo visai ne pro šalį trumpam pas jį užsukti. 

Jis, aišku, bus pamokoje, pagalvojo ji. Ji žvilgtelės tenai, patik- 
rins, kaip jis dirba, ir paliks jam raštelį raštinėje. Sugalvos ką nors 
smagaus ir nerūpestingo ir taip pratęs liestynių žaidimą. 

Ar mokyklos koridoriuose taip tylu buvo ir tada, kai ji čia mokė- 
si? Ar čia visada taip aidėdavo, kad žingsnių aidas priminė šūvius? 

Prieš keliolika metų šiais laiptais ji buvo lipusi daugybę kartų. 
Atrodė, lyg tai būtų buvę kitame gyvenime. Viskas atrodė likę to- 
kioje tolimoje praeityje, kad ji nelabai ir prisiminė, kokia ji pati tada 
buvo. Išliko tik kažkoks neaiškus vaizdas, primenantis išblukusią 
nuotrauką. 

Jai atrodė, kad šalia jos žingsniuoja jos vaiduoklis — mergaitė, 
kupina galimybių ir vilčių. 

Mergaitė, kuri nejautė baimės. 

Kur ji dingo? 

Makenzė priėjo prie klasės durų ir žvilgtelėjo vidun per stiklinę 
jų dalį. Liūdesio neliko nė pėdsako. 

Jis vėl vilkėjo tvido švarką, marškinius, kaklaryšį, o po švar- 
ku — megztinį trikampe iškirpte. Visa laimė, kad nebuvo užsidėjęs 
akinių, nes iš jos čia būtų likusi tik balutė. 

Karteris parimo prie savo stalo, vos pastebimai šypsodamasis ir 
stebėdamas mokinę, kuri, sprendžiant iš jos veido išraiškos ir gestų, 
apie kažką labai aistringai kalbėjo. 

Makenzė stebėjo, kaip Karteris linkteli galva, kažką pasako, o 
paskui visą savo dėmesį dovanoja kitam mokiniui. 

Jis įsimylėjęs, staiga suprato. Įsimylėjęs šią akimirką ir visas ki- 
tas akimirkas, kurios sudarė tai, kas vyko šioje klasėje. Jis visas buvo 
čia. Ar jie tą bent suvokia, spėliojo ji. Ar tie vaikai supranta, kad 
jiems mokytojas atiduoda visą save? 

Ar jie žinojo, ar galėjo žinoti, būdami tokie jauni ir bebaimiai, 
koks tai stebuklas, kai kitas žmogus tau visiškai atsiduoda? 

Ji krūptelėjo suskambus skambučiui ir prispaudė ranką prie 
krūtinės, širdis padūko iš netikėtumo. Pasigirdo stumdomų kėdžių 
triukšmas, vaikai vienas po kito kilo iš už stalų. Makenzė vos spėjo 
pasitraukti nuo durų, kai jos su trenksmu atsidarė. 

— Rytojui perskaitykit trečią dalį ir būkit pasirengę aptarimui. 
Tu irgi, Grantai. 

— O ne, tik ne tai. 

Ji pasitraukė iš kelio mokinių upei, bet spėjo pamatyti, kaip 
prie jo stalo sustojo trys mokiniai. Karteris jų neskubino, o paskui 
— padėk jai, Dieve — užsidėjo akinius, kad peržiūrėtų darbą, kurį 
jam padavė vienas iš jų. 

Makenze, pagalvojo ji jausdama, kaip pradeda siausti jos hor- 
monai, tau šakės. 

— Šiandien iškėlei kelis labai gerus klausimus, Marse. Pagal- 
vok, ką dar apie juos būtų galima pasakyti rytoj, kai kalbėsim apie 
trečią dalį. Man bus... 

Makenzė stebėjo, kaip jis žvilgtelėjo į duris, kai ji pasirodė tarp- 
duryje. Pamatė, kaip Karteris sumirksėjo ir kaip nusiėmė akinius, lyg 
netikėtų savo akimis. 

— Man bus įdomu sužinoti tavo nuomonę. 

— Ačiū, mokytojau. Iki rytojaus. 

Kai klasė ištuštėjo, o koridorius prisipildė triukšmo, Karteris 
padėjo akinius ant stalo. 


— Makenze. 


Baltoji vizija 155 


— Buvau netoliese ir prisiminiau, kad taip ir neatsakiau į tavo 
skambutį, — pasakė ji, eidama jo stalo link. 

— Taip jau geriau. 

— Ir įdomiau. Bent jau man. Atrodai kaip tikras profesorius. 

Jis žvilgtelėjo žemyn, kai ji pataisė jo kaklaryšį. 

— A. Čia dėl pirmadieninio posėdžio. 

— Ir tau buvo? Tikiuosi, taviškis praėjo geriau už maniškį. 

— Nesupratau? 

— Ai, nieko. Viskas jau užmiršta. 

— Kol kas nors vėl primena? 

— Panašiai. Man patiko tave stebėti tavo natūralioje aplinkoje. 

— Gal nori nueiti kavos? Ši pamoka buvo paskutinė. Galė- 
tume... 

— Ei, Karteri, ketinau pasiimti... 

Į klasę įėjo neaukštas vyriškis su akiniais storais rėmeliais, ant 
peties nešinas prikimštu portfeliu. Jis sustojo ir sutrikęs pažvelgė į 
Makenzę. 

— Oi, atsiprašau. Visai nenorėjau jums trukdyti. 

— Čia Makenzė Eliot. O čia vienas iš mano kolegų, Bobas 
Tarkinsonas. 

— Malonu susipažinti, — pasakė Makenzė stebėdama, kaip už 
akinių išsipūtė Bobo akys. — Jūs irgi dėstot anglų kalbą? 

— Anglų kalbą? Ne, ne, aš iš matematikos katedros. 

— Man matematika patiko. O ypač geometrija. Mėgstu žaisti 
su kampais. 

— Makenzė fotografė, — paaiškino Karteris ir tik tada prisi- 
minė, kad Bobas ir taip viską žino. Gal net per daug. 

— A. Fotografija. Kampai. Supratau. Tai jūs ir Karteris... 

— Ketinam eiti gerti kavos, — greitai įsiterpė Karteris. — Iki 
rytojaus, Bobai. 

— Na, aš galėčiau... A, viską supratau, — staiga susizgribo Bo- 
bas. — Rytoj tai rytoj. Buvo malonu susipažinti, Makenze. 

— Iki, Bobai. 

Makenzė vėl atsisuko į Karterį. Tuo pasinaudojęs išeidamas 
Bobas demonstratyviai išsišiepė ir entuziastingai iškėlė Karteriui 
abu nykščius. 

— Tai kaip dėl kavos? 

— Labai norėčiau, bet važiuoju pas klientą. Kai baigsiu, turiu 
grįžti namo ir paruošti namų darbus. Kalu egzaminui. 

— Kaip suprast? 

— Nusimato grandiozinis užsakymas, labai svarbus klientas. 
Reikia paruošti super pristatymą. Turim savaitę, kad paruoštume 
pasiūlymą, kurio ne;manoma atsisakyti. Bet jeigu tu jau baigei savo 
darbus, gal palydėtum mane iki mašinos? 

— Žinoma. 

Ji palaukė, kol jis pasiims paltą. 

— Visai norėčiau, kad paneštum mano vadovėlius. Kai čia at- 
einu, užplūsta nostalgiški prisiminimai. Nors iš tikrųjų neprisimenu, 
kad koks nors vaikinas būtų nešiojęs man vadovėlius. 

— Kodėl nepaprašei manęs? 

— O, kad tada būčiau žinojusi tai, ką žinau dabar. Gerai atro- 
dote, mokytojau. Kalbu ne apie tamstos kostiumą. Mokytojavimas 
jums tinka. 

— Ką jau čia, tiesiog vedžiau diskusiją. Leidau jiems dirbti. Pa- 
našu į dirigavimą. 

— Sakyk „ačiū už komplimentą“, Karteri. 

— Ačiū už komplimentą. 

Jie išėjo į lauką ir nusileidę paradiniais laiptais pasuko į lanky- 
tojų automobilių aikštelę. 

— Paaugliams niekad ne per šalta, — pastebėjo Makenzė. 

Vaikų buvo pilna pievelė, nutūpti akmeniniai laiptai, jie stovi- 
niavo automobilių aikštelėje. 

— Va ten pirmą kartą rimtai pasibučiavau, — ji mostelėjo 
mokyklos pastato link.— Džonas Praudas man užlipdė bučkį prieš 

rungtynes. Tarp šešto ir septinto kėlinio teko susirasti Parker su 
Emalaina ir mergaičių tulike viską joms smulkiai papasakoti. 

— Mačiau tave su juo bučiuojantis ant laiptų vieną popietę. 
Mano širdis buvo sutrypta. 

— Jeigu mes būtume bent nujautę... Turiu tau už tai atsilyginti. 

Ji pasisuko į jį, apkabino už kaklo ir lūpomis prisispaudė prie jo 
lūpų. Bučiavo jį akademijos šešėlyje, koridoriuose nerimstant senų 
laikų vaiduokliams, bundant visoms neišsipildžiusioms svajonėms. 

— Taip ir reikia, mokytojau! — šūktelėjo kažkas, o paskui pa- 
sigirdo keli pritarimo šūksniai. 

Kai dar kartą pataisė jam kaklaryšį, ji atrodė visai patenkinta. 

— Dabar dar sugadinau tau reputaciją. 

— Arba labai pagerinai. — Karteris sukrenkštė, kai jie pasiekė 
jos automobilį. — Jeigu gerai supratau, visą savaitę būsi užsiėmusi 
su tuo pasiūlymu? 

— Aha, labai užsiėmusi, — sutiko Makenzė, kai Karteris ati- 
darė jai dureles. — Bet kartais išlįsiu įkvėpti gryno oro. 

— Galėčiau tau pagaminti vakarienę, sakykim, ketvirtadienį, 
jeigu norėtum įkvėpti gryno oro čia. 

— Moki gaminti? 

— Tiesą sakant, nežinau. Čia kaip loterija. 

— Neturiu nieko prieš loterijas, ypač jeigu tai susiję su maistu. 
Septintą? Pas tave? 

— Būtų idealu. Užrašysiu tau savo adresą. 

— Susirasiu, — ji įsėdo į automobilį. — Atsinešiu deser- 
tą, — pasakė ir prapliupo juoku, pamačiusi jo veido išraišką. — Čia 
ne sekso metafora, Karteri. Kalbu apie tikrą desertą. Paprašysiu, kad 
Lorelė ką nors pagamintų. 

— Supratau. Bet geros metaforos man patinka. 

Makenzė nuvažiavo tolyn purtydama galvą. Dar keli taškai 
pono mokytojo naudai. Dabar ji turės laiko iki ketvirtadienio apsi- 
spręsti, ar pasitenkinti gabalėliu Lorelės itališko kreminio pyrago, ar 
prie visko dar pridėti ir šią metaforą. 


DEŠIMTAS SKYRIUS 


S: 


KARTERIS DAR KARTĄ apžiūrėjo stalą, stovintį kambaryje, kuris 
jam gal kokį trečią kartą turėjo atstoti valgomąjį. Jis retai juo naudoda- 
vosi, nes paprastai valgydavo virtuvėje arba prie darbo stalo. Tiesą pa- 
sakius, šiandien buvo pirmas kartas, kai ant to stalo užtiesė staltiesę. 

Pagalvojo, kad padės išvengti per didelio pretenzingumo ir per 
didelio atsainumo. Baltos lėkštės ant tamsiai mėlynos staltiesės ir 
servetėlės su gelsvomis juostelėmis šiek tiek ją pagyvino. Bent jau 
jam taip atrodė. Jis to nuoširdžiai tikėjosi. 

Nuėmė nuo stalo tris žvakes, nes jos jam pasirodė pernelyg 
nenatūraliai, bet netrukus pastatė jas atgal, nes be jų viskas atrodė 
neišbaigta. 

Persibraukęs ranka plaukus ir įsakęs sau liautis perdėtai dėl 
visko jaudintis, nusisuko nuo stalo, pasirengęs grįžti virtuvėn. 

Juk būtent ten jo laukė tikrieji rūpesčiai. 

Meniu buvo sudarytas itin kruopščiai. Jis aptarė jį su darbų 
mokytoja, pakoregavo pagal jos pasiūlymus ir papildė jos medaus 
užpilo, skirto žalialapėms salotoms, receptu. 

Ji net sudarė jam sąrašą, ką ir kada reikia padaryti, kiek tam skir- 
ti laiko, ir davė keletą naudingų pasiūlymų, kaip viską serviruoti. 

Pasirodo, serviravimas buvo nei kiek ne mažiau svarbu už mais- 
tą. Štai kodėl jam teko įsigyti staltiesę ir nuotaikingų servetėlių. 

Jis atidžiai viską apžiūrėjo, ieškodamas kliaučių. Viskas buvo 
paruošta, viskas atrodė... puikiai. 

Dar liko visa valanda kraustytis iš proto. Taip nusiteikęs jis ati- 
darė stalčių, kuriame laikė Bobo sąrašą. Sąrašą, kurį pats sau Karteris 
buvo pasižadėjęs ignoruoti. 

— Muzika. Prakeikimas. Turėjau apie tai pagalvoji, — sumur- 
mėjo Karteris, kreipdamasis į menamą Bobą. — Turėjau. 

Jis nuskubėjo į svetainę peržiūrėti savo kompaktinių plokštelių 
kolekcijos. Katinas liuoktelėjo nuo kėdės ir skersas pririsnojo jo pa- 
sitikti. 

— Bario Vaito atsisakysime, kad ir ką ten apie tritaškius sakytų 
Bobas. Prašom neįsižeisti, gerbiamasis Vaitai, bet mėginsime iš- 
vengti šablonų. Ar ne? 

"Triada galva bakstelėjo Karteriui į koją. 

Kol jis kaip apsėstas rausėsi po plokšteles, atsidarė durys ir 
vidun įsiveržė Šerė. 

— Sveikas! Ar galiu čia kai ką palikti? 

— Gali. O kas čia yra? 

— Čia Valentino dienos dovana Nikui. Gydytojo lagaminėlis. 
Buvau nunešusi jį išgraviruoti ir ką tik pasiėmiau. Jam patiks. Bet 
žinau, kad jeigu nusinešiu jį namo, neištversiu ir iš karto jam ati- 
duosiu. Reikia, kad tu jį paslėptum nuo jo. Ir nuo manęs. — Ji pa- 
uostė. — Tu ką, gamini? 

— Aha. Kažkas lyg ir svyla? 

Jis pašoko kaip nuplikytas. 

— Ne, labai skaniai kvepia. Tikrai skaniai. 

Kadangi jis jau bėgo į virtuvę, ji nusekė iš paskos. 

— Ir visai ne kaip karšti sumuštiniai su sūriu, kuriuos tu pa- 
pras-tai... Oho, jūs tik pažiūrėkit! Kažkas kepa orkaitėje. O stalas 
kaip padengtas... Žvakės, vyno taurės ir... Ė, tu gi ruoši vakarienę 

moteriai, — ji įrėmė pirštą jam į pilvą, kaip darydavo dar tada, kai jie 
buvo vaikai. — Makenzei Eliot! 

— Liaukis, — jam atrodė, kad jis jaučia, kaip jo pilve ūglius 
leidžia naujos nervų skaidulos. — Maldauju. Aš ir taip jau ne viso 
proto. 

— Betgi tai nuostabu. Labai miela. Atsimenu, kai tik pradėjom 
susitikinėti, Nikas man irgi pagamino vakarienę. Buvo tikra katas- 
trofa, — svajingai atsiduso ji. — Man žiauriai patiko. 

— Katastrofa ir tau patiko? 

— Jis taip stengėsi. Net per daug. Iš tikrųjų jis visai neprastai 
gamina, bet tada viską sugadino, nes labai jau stengėsi padaryti man 
gerą įspūdį. O, — ji vėl atsiduso, prispaudusi prie krūtinės ranką. — 
Buvo taip miela. 

— Hm, aš ir nežinojau, kad turiu susimauti. Kodėl šitiems da- 
lykams nėra kokio nors vadovėlio? 

— Eik tu, visai neprivalai susimauti. Bet jam tas triukas pavyko, 
nes... Nežinau. Nes pavyko. — Ji pravėrė šaldytuvo dureles, kad pa- 
šniukštinėtų. — Marinuoji vištieną? Karteri, tu marinuoji. Čia tikrai 
meilė. 

— Atstok. Dink iš čia. 

— Ar taip ir būsi apsirengęs? 

Jo balse pasigirdo pavojingos gaidelės. 

— Šere, aš ir taip jau balansuoju ant beprotybės ribos. 

— Tik persivilk marškinius. Apsivilk mėlynus, tuos, kuriuos 
padovanojo mama. Jie tau labai tinka. 

— Jeigu pažadėsiu juos persivilkti, tu išeisi? 

— Aha. 

— Prieš išeidama išrink kokios nors muzikos, nes man visa tai 
nebepakeliama. 

— Bus padaryta. Eik, persivilk tuos marškinius, — nutvėrusi 
už rankos, ji ištempė jį iš virtuvės. — Išrinksiu muzikėlės ir dingsiu 
tau dar nespėjus nusileisti. Nunešk dovaną į viršų. Ir nesakyk man, 

kur ją paslėpei, antraip aš galiu pamėginti atsliūkinti ir išsinešti ją 
nesulaukusi Valentino. 

— Supratau. 

— Karteri? — šūktelėjo ji, kai jis pradėjo lipti laiptais. — Už- 
dek žvakes, kai bus likę maždaug dešimt minučių iki jos atvykimo. 

— Gerai. 

— Ir gerai praleisk laiką. 

— Ačiū. Bet gal tu jau eik. 

Jis neskubėdamas persivilko marškinius, kad Šerė turėtų pa- 
kankamai laiko viskam užbaigti ir išeiti. Į] dovanų popierių suvyniotą 
dėžę paslėpė kabineto spintoje. 

Kai nulipo žemyn, ant muzikinio centro rado užklijuotą lipnųjį 
lapelį: „Įjunk, kai iki jos atvykimo bus likusios penkios minutės“. 

— Kaip koks karo žygis, — sumurmėjo Karteris ir suglamžęs 
lapelį nuėjo į virtuvę pradėti gaminti vištienos. 

Jis minkė, smulkino, čirškino, matavo, tikrino laiką. Apsidegino 
tik vieną kartą. Kai pasklido gardus čirškančios vištienos kvapas, 
uždegė žvakes ant stalo ir ant indaujos. Tada ant stalo pastatė du- 
benėlius su alyvuogėmis ir anakardžiais. Kai buvo likusios penkios 
minutės, įjungė muzikinį centrą. Pasigirdo Alanis Moriset balsas. 

Geras pasirinkimas. 

Ji pasibeldė lygiai septintą. 

— Parker mane išdresavo, — pasakė jam Makenzė, kai jis ati- 
darė duris. — Esu skausmingai punktuali. Tikiuosi, nieko blogo. 

— Visai nieko blogo. Duok man savo paltą. A, ir... 

— Desertas, — pasakė ji, paduodama jam žvilgančią „Įžadų“ 
kepyklėlės dėžutę. — Itališkas kreminis tortas. Labai jį mėgstu. Gra- 
žūs namai. Visai tokie kaip tu, — pridūrė ji, eidama į svetainę, kurios 
visa siena buvo nustatyta knygomis. — O, ir katiną turi. 

— Nepagalvojau tavęs paklausti, ar tu nesi alergiška katėms. 

— O, ne. Labas, bičiuli, — ji tūptelėjo, ketindama paglostyti 
katiną, paskui sustingo ir pakreipė galvą — Tu turi trikojį katiną. 

— Jo vardas Triada. Jį nutrenkė mašina. 

— Vargšelis! — Makenzė bemat susileido ant grindų ir ėmė 
glostyti patenkintą katiną. — Kaip jums abiem turėjo būti sunku. 
Gerai, kad buvai namie. 

— Tiesą pasakius, važiavau iš mokyklos namo. Jį partrenkė 
prieš mane važiavusi mašina ir net nesustojo. Nesuprantu, kaip 
žmonės gali taip elgtis. Kai sustojau, maniau, kad jis jau negyvas, bet 
jam turbūt buvo tik šokas. Veterinaras negalėjo išsaugoti kojos, bet 
šiaip tam katinui viskas gerai. 

Makenzė tebeglostė katinui nugarą, tuo pačiu metu nenuleis- 
dama akių nuo Karterio. 

— Kur tau nebus. 

— Gal norėtum vyno? 

— Norėčiau, — ji paskutinį kartą paglostė Triadą ir atsisto- 
jo. — Ir norėčiau sužinoti, kas čia taip skaniai kvepia. 

— Maniau, kad tu. 

— Be manęs, — atsakė Makenzė, kol jis tvarkingai prieškam- 
bario spintoje kabino jos paltą. 

— Eikš čia, — paėmęs už rankos Karteris nusivedė ją į virtu- 
vę. — Gražiai atrodai. Turėjau tai pasakyti iš karto. 

— Tik jeigu elgiesi pagal sąrašiuką. 

Iš netikėtumo jis krūptelėjo ir apsidžiaugė, kad Makenzės dė- 
mesys nuo jo veido nukrypo į virtuvę. 

— Kvepia tikrai skaniai. Ir ką gi mes čia turime? — Ji nuėjo 
prie viryklės pauostyti, kas kepė keptuvėje. 

— Pažiūrėkim. Žaliosios salotos, vištiena su rozmarinu baltojo 
vyno padaže, orkaitėje keptos raudonosios bulvės ir šparagai. 

Makenzė net išsižiojo. 

— Negali būti. 

— Tu nemėgsti šparagų? Galiu... 

— Ne, aš visai ne dėl to. Tu čia pats viską pagaminai? — Ji pa- 


kėlė keptuvės dangtį. 

— Šiaip tai tu neturėjai viso to pamatyti iki... Tiek to, — gūž- 
telėjo jis pečiais stebėdamas, kaip Makenzė dar kartą pauostė ir vėl 
uždengė dangtį. 

— O, varge. 

— Kas? Nemėgsti vištienos? 

— Turiu omeny, kam reikėjo tiek vargti. Maniau, užmesi porą 
kepsnių ant grotelių arba suversi skardinę pomidorų padažo į puodą 
ir vaizduosi didelį virėją. Bet čia... Čia kulinarijos viršūnė. Tiek laiko 
ir pastangų... Aš be žado. Ir dar pažiūrėk, kaip padengtas stalas. 

Ji nuėjo į valgomąjį ir pradėjo vaikštinėti aplink stalą. 

— Tu tiesiog nenuspėjamas. 

— Ir kodėl aš pats nepagalvojau apie pomidorų padažą? — Jis 
paėmė butelį vyno, kurį jau buvo atidaręs. — Dėl tos vištienos pra- 
žilau, bet tikiuosi, kad tau patiks. Šitas vynas turėtų būti skanus. 

— Turėtų būti? 

— Nelabai ką apie vynus išmanau. Teko specialiai pasidomėti. 

Ji paėmė iš jo taurę ir paragavo, viską laiką jį stebėdama. 

— Gerai atlikai namų darbus. 

— Makenze, — jis palinko prie jos ir vos juntamai pabučiavo ją 
į lūpas. — Dabar jaučiuosi geriau. 

— Už ką? 

— Turbūt už visus vyrus maždaug dvidešimties mylių spindu- 
liu aplinkui, nes jie neturi galimybės bučiuoti tavęs savo virtuvėje. 

— Tu mane stulbini, Karteri. 

— Taip ir buvo suplanuota. Man dabar reikia šį tą padaryti, o 
tu prisėsk. 

— Gal tau padėti? 

— Aš jau viską suplanavau, bent man taip atrodo. Jeigu tu 
dabar imsies man padėti, tai sugrius visas planas. Antradienį vakare 
viską surepetavau, tai gal aš pats viską... 


— Surepetavai? 

Reguliuodamas viryklės karštį jis klausė savęs, kam reikėjo apie 
tai prasitarti. 

— Na, žinai, nelabai įsivaizdavau, kaip viskas gali pasisukti, ir 
ar sugebėsiu viską padaryti laiku, tai surepetavau visą vakarienę. 

— Surepetavai vakarienę? 

— Panašiai. 

— Bobo žmona buvo išėjusi į knygų mėgėjų klubo susitikimą, 
tai jis atėjo pas mane. Aš gaminau, mes kartu pavalgėm. Gali jaustis 
visiškai saugi. Kaip tavo namų darbai? 

— Namų darbai? 

— Pirmadienio pristatymui. 

— Visiškai pasiruošusi. Ir labai gerai, nes nuo rytojaus būsim 
visiškai užimtos. Iš ryto buvo susirinkimas, po pietų dvi repeticijos. 
Antroji repeticija buvo tikra velniava, nes vyriausioji pamergė ir 
vyriausiasis pabrolys, kurie dar visai neseniai susitikinėjo, dabar net 
nesikalba, nes paaiškėjo, kad jis turi romaną su bendradarbe. 

— Ir kaip jūs visa tai tvarkot? 

— Kaip sprogias medžiagas. Vedybų verslas ne skystablauz- 
džiams. 

— Nei kiek tuo neabejoju. 

— O pirmadienį surengsime tokį pasirodymą „Simano baldų“ 
savininko žmonai, kad ji negalės nusėdėti ant kėdės. 

— „Simano baldai“ — jūsų potencialus klientas? 

— Tiksliau, „Simano baldų“ savininko duktė, bet motina už 
viską moka. 

— Na, o mes valgysim prie stalo, sėdėdami ant kėdžių, už ku- 
rias sumokėjau aš. Sakykim, kad tai geras ženklas. 

Jie sėdėjo prie sėkmingojo stalo, ant sėkmingųjų kėdžių švie- 
čiant žvakėms, mėgaudamiesi vynu ir klausydamiesi muzikos. Ma- 
kenzė suprato, kad ji buvo kruopščiai ir begėdiškai merginama. 


Ir jai tai patiko. 

— Žinai, Karteri, viskas taip skanu, kad jau nebesijaučiu kalta 
dėl to, kad šią savaitę tau tą patį reikėjo valgyti du kartus. 

— Pavadinkim tai aukšto lygio likučiais. Likučiai yra dažniau- 
sias čionykščio meniu patiekalas, — atsakė jis ir žvilgtelėjo į katiną, 
kuris spoksojo į juos nemirksinčiomis geltonomis akimis. 

— Panašu, kad jis kažko tikisi. 

— Jis nepratęs matyti mane valgantį prie stalo. Dažniausiai už- 
kandžiauju virtuvėje. Jis tiesiog sutrikęs. Nori, kad jį išneščiau? 

— Ne. Katės man patinka. Tiesą sakant, su katinais tuokiausi 
net septynis kartus. 

— Hm, nežinojau. Kaip suprantu, nieko doro iš to neišėjo. 

— Kaip pažiūrėsi. Tas santuokas prisimenu labai šiltai, kad ir 
kokios trumpalaikės jos buvo. Kai buvom mažos, labai mėgom žaisti 
vestuves, — nusijuokė ji žvelgdama į savo vyno taurę. — Turbūt tada 
viskas ir prasidėjo, nors apie tai, aišku, nė nenutuokėm. Turėjom 
kostiumus ir dekoracijas, kiekviena imdavosi kokių nors pareigų. 
Tuokėmės viena su kita, su gyvūnais, net su Delaniu, jeigu Parker 
pavykdavo jos šantažas. 

— O ta nuotrauka tavo studijoje? Su drugeliu. 

— Tėtis man padovanojo fotoaparatą, nors tada tam dar buvau 
per maža. Mano močiutė nuolat dėl to ant jo bambėdavo. Tą dieną 
buvo labai karšta. Norėjau eiti maudytis, o ne žaisti tą kvailą žaidi- 
mą. Bet Parker pasinaudojo mano nuotaika ir vietoj vyriausiosios 
pamergės paskelbė mane oficialia vestuvių fotografe. 

— Kaip tai? 

— Nenorėjau vilktis suknelės, tai ji pasakė, kad būsiu vestuvių 
fotografė. 

— Pranašiška. 

— Tikrai. O dar tas nežinia iš kur pačiu laiku atsiradęs drugelis 
ir kitos stichijos, susivienijusios į dieviškąjį apreiškimą. Staiga supra- 
tau ne tik tai, kad galėčiau išsaugoti atminimus, akimirkas, vaizdus, 
bet kad ir norėčiau tai daryti. 

Ji suvalgė dar kąsnelį vištienos. 

— Galiu lažintis, kad versdavai Šerę žaisti mokyklą. 

— Gal ir taip. Retkarčiais. Ją būdavo lengva papirkti lipdukais. 

— Kaip pažįstama. Galvoju, ar mums pasisekė, ar mes papras- 
čiausi nuobodos, kad dar ankstyvoje vaikystėje žinojom, ką norim 
veikti. 

— Tiesą sakant, svajojau skleisti savo išmintį priplėkusiame 
Jeilyje. Ir dar rašyti kokį nors genialų romaną. 

— Tikrai? Kodėl viso to atsisakei? 

— Supratau, kad man patinka žaisti mokyklą. 

Jis teisus, pagalvojo Makenzė. Ji juk pati matė jį mokykloje. 

— O knygą parašei? 

— Teberašau. Kaip bet kuris save gerbiantis anglų kalbos mo- 
kytojas. Panašu, kad ją rašysiu, hm, amžinai. 

— Apie ką ji? 

— Kol kas apie du šimtus puslapių. 

— Ne, — ji bakstelėjo jam į petį. — Kokia fabula? 

— Apie didelė meilę, praradimą, pasiaukojimą, išdavystę ir 
drąsą. Žinai, įprasti dalykai. Pagalvojau, kad ten nepamaišytų trikojis 
katinas ir gal dar kokia kambarinė palmė. 

— Kas pagrindinis veikėjas? 

— Nemanau, kad tau bus įdomu. 

— Jei nebūtų įdomu, neklausčiau. Kas jis? Ką jis veikia? 

— Pagrindinis veikėjas — tu tuoj būsi priblokšta, kai išgirsi — 
yra mokytojas, — tai pasakęs, Karteris nusišypsojo ir dar įpylė jai 
vyno. Galės pats nuvežti ją namo. — Ir, žinoma, jį išdavė moteris. 

— Aišku. 

— Jo gyvenimas sugriautas, taip pat ir karjera. Jis pats sugniuž- 
dytas. Nepaisant to, jis turi pradėti viską iš naujo, turi surasti savyje 
drąsos atsitiesti. Išmokti vėl pasitikėti, vėl mylėti. Ten tikrai pravers- 
tų kambarinė palmė. 

— Kodėl jinai jį išdavė? 

— Nesjis ją mylėjo, bet taip ir nesugebėjo jos pažinti. Ji sužlug- 
dė jį, kad jis pagaliau praregėtų. Man taip atrodo. 

— Trikojis katinas galėtų būti jo sužalotos sielos, jo pasiryžimo 
gyventi su visais randais metafora. 

— Labai gerai. Gauni „A“. 

— O dabar labai svarbus klausimas, — Makenzė palinko jo 
pusėn. — Ar ten yra sekso, smurto ir nešvankybių? 

— Žinoma. 

— Vadinasi, gera knyga. Turi ją užbaigti. Publikuok arba mirk. 
Ar ne toks kredo galioja jūsų pasaulyje? 

— Tam nebūtina išleisti knygą. Turiu paskelbęs straipsnių, dar- 
bų, apsakymų, todėl iš bado nemirsiu. 

— Apsakymų? Rimtai? 

— Tik smulkiojoje spaudoje. Žinai, kuri neišeina iš už akade- 
minio pasaulio sienų. Tu turėtum publikuoti savo fotografijas. Galė- 
tum išleisti meno knygą. 

— Kartais apie tai pasvajoju. Bet viskas baigiasi panašiai kaip su 
tavo romanu. Jeigu tai ne pagrindinis tavo užsiėmimas, tiesiog nu- 
stumi į šoną. Parker galvoja, kad turėtume paruošti albumą — vestu- 
vinės puokštės, vestuviniai tortai, vestuvinės nuotraukos. Viskas, ką 
esame padariusios geriausio. 

— Gera mintis. 

— Parker kitokių minčių paprastai ir neateina. Svarbiausia 
surasti tam laiko. Paruošti kažką, ką būtų galima įduoti leidėjams, 
kurie tuo užsiima. O dabar per tris dienas turėsim tris renginius, 
ką jau kalbėti apie tai, kad šeštadieninės vestuvės — tikras galvos 
skausmas. Turėtum ateiti. 

— Į svetimas vestuves? Ką tu. Nekviestas... 

— Galėtum dirbti, — iš karto nusprendė Makenzė. — Garan- 
tuoju, kad mums praverstų dar vienas smegeningas vyrukas. Per kai 
kurias vestuves samdau asistentą. Kai to reikia. Dažniausiai ne. Bet 
per šitas ketinau samdyti. Vien dėl to, kad viskas taip komplikuota. 

Bet šįkart nei vienas iš tų, kuriuos paprastai samdau, negali atvykti. 
Taigi tu priimtas. 

— Nieko neišmanau apie fotografiją. 

— Bet aš išmanau. Padavinėsi tai, ko paprašysiu, padėsi derinti 
apšvietimą, pavaidinsi nešiką. Turi tamsų kostiumą? Geriau ne tvido. 

— Turiu, bet... 

Ji jam gundomai nusišypsojo. 

— Bus torto. 

— Na, tokiu atveju... 

— Džekas bus vyriausiosios pamergės kavalierius. Pavaduos 
prisidirbus; vyriausiąjį pabrolį. O Delanis atvažiuos padėti, nes 
Džekas jį privertė. Žinai juos. Ir mus, — ji įsidėjo į burną dar kąsnelį 
bulvės. — Be to, gausi torto. 

Karterio visa tai visai neviliojo. Bet galimybė būti su ja, užuot 
viską laiką apie ją galvojus, pasirodė viliojanti. 

— Gerai, jeigu tu taip nori. 

— Tada šeštadienį, trečią valandą. Pamatysi, tau patiks. 

— Šįkart aš tave matysiu tavo natūralioje aplinkoje. 

— Tai jau taip. Jei jau prakalbom apie tortą, tai desertui dabar 
vietos neturiu. Atidirbsiu už šią nuostabią vakarienę — suplausiu 
indus. 

— Nesirūpink dėl to. 

— Tu du kartus pagaminai vakarienę. Aš viską sutvarkysiu, kol 
tu surūkysi savo cigarą ir išgersi brendį. 

— Neturiu nei brendžio, nei cigaro. 

Stodamasi ji patapšnojo jam per petį. 

— Anglų kalbos mokytojas turėtų lengvai atpažinti metaforą. 
Išgerk dar taurę vyno. Vis tiek nereikės vairuoti. 

Ji pati pripylė jam vyno ir pradėjo nurinkinėti lėkštes. 

— Mėgstu plautis indus. Vienintelis namų ūkio darbas, kuris 
man patinka. 


Makenzė paleido karštą vandenį, spintelėje po kriaukle susirado 

indų ploviklioiružpurškė ant puodų ir keptuvių.Jis mėgavosi sėdėdamas 
ir žiūrėdamas,kaip ji daro paprasčiausią, kasdieniškiausią dalyką. Vylėsi, 
kad ji nepasakys nieko svarbaus, nes jo protas buvo pradėjęs drumstis. 

Ir visai ne nuo vyno. Tiesiog pradėjo įsivaizduoti ją būnant čia, 
tvarkant virtuvę kitą savaitę, kitą mėnesį, kitais metais. Įsivaizdavo ją 
sėdinčią su juo prie stalo ir kartu valgančią. 

Pernelyg tolima ateitis, per greitai, jis ir pats tai suprato. Bet 
nieko negalėjo padaryti. Susižavėjimas taip jį užvaldė, kad jis stačia 
galva skubėjo pasiduoti meilei. 

— Kur tu laikai virtuvinius rankšluosčius? 

— Ką? 

— Virtuvinius rankšluosčius, — pakartojo ji ir atidarė pirmą 
pasitaikius; stalčių. 

— Ne, ne čia. Kitoje pusėje. Aš tau paduosiu. 

Jis pakilo, atidarė reikiamą stalčių ir išėmė rankšluostį. 

— Kodėl man niekada į galvą neatėjo džiovinti keptuvių? — 
tarė jis, bet kai pasisuko į Makenzę, jam atėmė žadą. 

Ji stovėjo ir pakreipusi galvą skaitė Bobo sąrašą. 

— Tai vis dėlto turi sąrašą. 

— Ne. Taip. Jis ne mano. Tai yra, jis mano, bet jį sudariau ne 
aš. O, Dieve. 

Ji toliau labai atidžiai skaitė. 

— Labai jau detalus. 

— Čia Bobas. Tu jį esi sutikusi, atsimeni? Jis kuoktelėjęs, bet 
turbūt jį pristatydamas šito nepasakiau. 

— Čia viskas sunumeruota. 

— Žinau. Žinau. Atleisk. Jis negali liautis vaidinęs Sirano“. 
Turiu omeny... 


Ji pakėlė akis nuo popierėlio ir pažvelgė į jį. 


* Sirano de Beržerakas — prancūzų poeto Edmono Rostano (Edmond Eugėne Alexis 
Rostand, 1868-1918) pjesės „Sirano de Beržerakas“ pagrindinis veikėjas, pasižymėjęs gera iš- 

— Žinau, kas yra Sirano, Karteri. 

— Na, žinoma. Jis vedė prieš porą metų, dabar jie laukiasi kū- 
dikio. 

— Sveikinimai Bobui. 

— Tiesiog jis įsikalęs į galvą, kad turi man padėti, taip sakant, 
šitoje srityje. Jis atnešė tą raštelį antradienį. Aš tau sakiau, kad jis 
antradienį buvo atėjęs vakarieniauti? 

— Vakarienės repeticija. 

— Taip, būtent, per vakarienės repeticiją. Reikėjo jį tiesiog iš- 
mesti, kai Bobas išėjo, bet kažkodėl įmečiau jį į stalčių. Tiesiog... 

— Dėl viso pikto. Atsarga gėdos nedaro. 

— Taip, taip, neturiu, kuo pasiteisinti. Negaliu tavęs kaltinti, 
jei pyksti. 

Ji atsitraukė nuo sąrašo ir įdėmiai pažvelgė į Karterį. 

— Ar aš atrodau įpykusi? 

— A... Šiaip tai ne. Visai neatrodai. Ir tai turbūt gerai. Man 
tikrai palengvėjo. Tau turbūt juokinga? 

— Iš dalies taip, — atsakė ji. — Pagal Bobo sąrašą mes visiškai 
neatsiliekam nuo tvarkaraščio. 

— Aš jo nesilaikau. Duodu tau žodį, — jis išteisė ranką, lyg 
duotų priesaiką. — Turiu savo sąrašą. Galvoje. Tik kažkodėl pra- 
dedu suprasti, kad tai gana kvaila. 

— Ir kaip gi mums sekasi pagal tavo sąrašą? 

Ji nusišypsojo, bet jis nelabai suprato, ką ta šypsena reiškia, ar ji 
turi kokią nors potekstę. 

— Gerai. Mums puikiai sekasi. Gal net atėjo laikas pyragui. 

Makenzė pagrūmojo jam pirštu, kai jis mėgino atimti iš jos 
lapelį. 

— Matai, čia parašyta, kad turime suplauti indus. Nebent — 
parašyta skliausteliuose — man to pasirodytų per daug. Bobo nuo- 
mone — o mes gi pažįstame Bobą — bendrą indų plovimą, esant 
reikalui, galima panaudoti kaip preliudiją. 

Visiškai pažemintas jis užsimerkė. 

— Geriau pribaik mane dabar pat. Prašau. 

— Tu jau man atleisk, bet sąraše apie tai neužsiminta. Sąraše nu- 
rodyta, kad uždėjęs tam tinkamą muziką — o jis siūlo Barį Vaitą — tu 
turi su manimi pašokti. Tam tinka ir virtuvė, ir svetainė. Lėtas šokis, 
kuris pats savaime pereina į suvedžiojimo etapą. Bobo nuomone, tuo 
momentu tau jau turėtų būti aišku, ar aš būsiu linkusi eiti viršun. 

— Gal nori, kad aš jį pribaigčiau? Jau esu apie tai galvojęs. 

— Negirdžiu Bario Vaito. 

— Nemanau, kad turiu... Net jei ir turėčiau, vis tiek ne... Juk 
sakiau tau, kad Bobas trenktas. 

— Nesuprantu vieno dalyko, Karteri, — žiūrėdama į jį, ji pa- 
dėjo sąrašą ant spintelės. — Nesuprantu, kodėl su manimi nešoki. 

Ji žengė prie jo ir sunėrė rankas jam ant kaklo. 

— O. 

— Juk nenorime nuvilti Bobo. 

— Jis labai geras draugas, — sutiko Karteris ir, skruostu priglu- 
dęs jai prie viršugalvio, pajuto, kad viskas stojasi į savo vietas. — Ne- 
labai gerai šoku. Mano pėdos per didelės. Jeigu tau užminsiu... 

Makenzė pakėlė į jį akis. 

— Nutilk ir pabučiuok mane, Karteri. 

— Tą galiu padaryti. 

Tebelinguodamas muzikos ritmu jis lūpomis prisispaudė prie 
jos lūpų. Švelniai, ramiai, lygiai taip, kaip jautėsi tuo momentu. Jis 
atsargiai glamonėjo jos lūpas savosiomis, jausdamas, kaip jos pirštai 
pasineria jam į plaukus, o staiga pasigirdęs jos atodūsis paskandino 
jo mintis miglose. 

Pasukusi galvą, lūpomis ji švelniai brūkštelėjo jam per skruostą. 

— Karteri? 

— Ką? 

— Jeigu atkreipei dėmesį, turėjai pastebėti, kad esu visai su- 
kalbama. 

Kai jų lūpos vėl susitiko, ji žvelgė tiesiai jam į akis. 

— Kodėl nesivedi manęs į viršų? 

Ji žengė žingsnį atgal ir ištiesė jam ranką. 

— Jeigu tu to nori. 

Jis paėmė jos ranką ir prispaudė sau prie lūpų. 

— Man atrodo, aš visą gyvenimą nugyvenau to norėdamas. 

Jis išsivedė ją iš virtuvės. Jiems pasiekus laiptus, jis turėjo susto- 
ti, nes labai užsinorėjo vėl ją pabučiuoti. Spėliojo, ar vynas, geismas 
ir artėjantis malonumas svaigino ją taip pat kaip ir jį. 

Karteris vedėsi ją aukštyn, sulig kiekvienu žingsniu jausdamas 
audringai besidaužančią širdį. 

— Dėl visa ko norėjau papuošti miegamąjį gėlėmis ir žvakė- 
mis, — pasakė jiems einant į miegamąjį. — Paskui pagalvojau — 
nors nesu prietaringas, — kad taip galiu tik viską sugadinti. Labai 
norėjau, kad atsidurtum čia. Negalėjau tuo rizikuoti. Labai norėjau 
pamatyti tave savo lovoje. 

— Patikėk, tai, ką man dabar pasakei, geriau už žvakes ir gėles. 

Makenzei pasirodė, kad miegamasis, kaip ir visas namas, pui- 
kiai atitiko jo skonį — paprastos linijos, neryškios spalvos, tvarkin- 
gos erdvės. 

— Norėjau čia būti. Norėjau atsidurti tavo lovoje. 

Eidama lovos link, ant priešingos sienos ji pamatė paukščio 
kardinolo nuotrauką. Sujaudinta pažvelgė į jį ir pajuto, kad trokšta 
jo labiau, negu galėjo įsivaizduoti. 

Jau susiruošė atsisagstyti palaidinukę, kai jis ją sustabdė. 

— Nedaryk to, prašau. Pats noriu tave nurengti. Jeigu tu ne- 
prieštarauji. 

Ji nuleido rankas. 

— Ne. Aš neprieštarauju. 

Jis įjungė neryškią lemputę prie lovos. 

— Noriu tave matyti, kol nurenginėsiu. 

Karteris švelniai brūkštelėjo ranka jai per skruostą, abi jo ran- 
kos nubėgo Makenzės kūnu ir jis vėl prisitraukė ją prie savęs. 

Tada jo lūpos ją užvaldė. 


VIENUOLIKTAS SKYRIUS 


AR ANKSČIAU KAS nors buvo ją taip bučiavęs? Kad susitikus lū- 
poms, susilietus liežuviams virpulys nuvilnytų visu kūnu? Ar kada 
nors ji buvo taip visiškai suviliota ir žodžių, ir vieno nesibaigiančio, 
svaiginančio bučinio? 

Kaip atsitiko, kad viskas atsisuko prieš ją? Ji 5477 planavo jį su- 
vilioti, atsivilioti jį viršun, į lovą. Norėjo, kad viskas liktų paprasta ir 
nerūpestinga, kaip kad praėjo visas vakaras. Tikėjosi tiesiog atsikra- 
tyti to geismo, kuris kaupdavosi joje, kai ji būdavo šalia jo. 

Viskas turėjo būti paprasta ir nekomplikuota. 

Bet išėjo kitaip. 

Karteris bučiavo jos skruostus, kaktą, paskui ramiomis mėlyno- 
mis akimis stebėjo ją, kol atsagstė palaidinukę. Lietė vos juntamai, 
bet jai vis tiek gniaužė kvapą. Makenzė beveik nejautė jo prisilieti- 
mų, ir vis tiek jėgos ją visiškai apleido, ji jautėsi visiškai atsidavusi jo 
galiai. 

Stovėdama prislopintoje šviesoje, žvelgdama jam į akis, ji lio- 
vėsi apie tai galvojusi. 

Praskleidęs jos palaidinę, Karteris pirštu perbraukė jai per rak- 
tikaulį, paskui per jos krūtų iškilumus. Jo prisilytėjimai buvo lengvi 

kaip oras, bet Makenzė jautėsi taip, lyg jos kūną būtų nukrėtusi 
elektra. 

— Tau šalta? — paklausė jis, pastebėjęs, kaip ji suvirpėjo. 

— Ne. 

Karteris nusišypsojo. 

— Tuomet... 

Jis lėtai nusmaukė palaidinukę jai nuo pečių ir leido nukristi 
ant grindų. 

— Gražu, — sušnibždėjo jis, nykščiais braukdamas per nėri- 
niuotą liemenėlę. 

Makenzė giliai atsiduso, tada trūkčiodama įkvėpė vėl. 

— Karteri, nuo tavęs man darosi silpna. 

— Kokios nuostabios tavo akys. Kaip magiška jūra. 

Pirštais jis braukė jai per liemenį, aukštyn ir vėl žemyn, o nuo 
jo prisilietimų jai dar labiau šiurpo oda. 

— Norėjau jas matyti, kai tave liesiu. Štai šitaip. 

Jis tyrinėjo ją kantriai, neskubėdamas. Visus iškilumus ir iš- 
linkimus. Jos kūnas virpėjo nuo kiekvieno prisilietimo. Tuomet jis 
atsegė jos kelnių juosmens sagą, paskui užtrauktuką. 

Karterio rankos nukeliavo žemyn jos kūnu, colis po colio. Kel- 
nės lyg pačios savaime nuslydo žemyn. 

— Nagi, — pasakė jis imdamas ją už rankos. — Išlipk. 

Ji pakluso, lyg būtų apimta transo, jausdama, kaip greitėja jos 
pulsas, jo žvilgsniui ir rankoms lėtai keliaujant žemyn jos kūnu. Kar- 
teris šyptelėjo. 

— Man patinka tavo batai. 

Makenzė žvilgtelėjo žemyn į savo aukštakulnius pusbačius, be 
kurių dabar tebeturėjo tik kelnaites ir liemenėlę. 

— Yra į ką pažiūrėti. 

Šypsodamasis jis užkišo pirštą už jos kelnaičių juosmens. 

— O, Dieve, — buvo viskas, ką ji sugebėjo išspausti, kai jis vėl 
priglaudė ją prie savęs. 

Dabar jo lūpos į josios įsisiurbė su įkarščiu. Ji visiškai jam pa- 

kluso, kai jis ją apsuko ir prisiglaudė jai prie nugaros. Ji atlošė galvą, 
jis švelniai dantimis grybštelėjo jos kaklo išlinkį. 

Laisvąja ranka jis glamonėjo jos švelnią odą, tyrinėjo jos linkius, 
tuo pat metu sagstydamasis savo marškinius. Kai Makenzė prigludo 
prie jo nuogo kūno, ranka apsivijo jam apie kaklą, jos kūnas rangėsi 
kaip gyvatės. 

Neskubėk, priminė jis sau. Norėjo mėgautis kiekviena akimir- 
ka, kiekvienu prisilietimu, kiekvienu atodūsiu. Pagaliau savo glėbyje 
laikė Makenzę. 

Jos širdis daužėsi po jo delnu ir vien tai jam atrodė tikras ste- 
buklas. Ji buvo su juo, jautė jį, troško jo. Šįvakar tikra moteris pagaliau 
išpildys jo paauglystės svajones, patenkins jo vyriškus troškimus. 

Karteris nusispyrė batus, mėgaudamasis maloniu glotnios jos 
kaklo odos pojūčiu. Dantimis nutvėręs liemenėlės petnešėlę, nutrau- 
kė ją, kad niekas netrukdytų mėgautis jos nuostabiais pečiais. 

Ji išsilenkė, prisispaudė prie jo ir suvirpėjo. 

Malonumas, pagalvojo Karteris, tas, kurį siūlai, ir tas, kurį gauni 
mainais. Jis norėjo teikti jai malonumą, paskandinti jausmuose, ste- 
bėti, kaip per ją ritasi jausmų bangos. Plėšomas savo paties geismo 
atsegė jos liemenėlę, o kita jo ranka švelniai perbraukė per siaurutė- 
les jos kelnaites. Erzindamas brūkštelėjo jai vidinėje šlaunies pusėje, 
o piršto galiukas smalsaudamas vos juntamai kyštelėjo už nėrinių. 

— Karteri. 

Ji prispaudė savo ranką prie jo rankos, skatindama keliauti to- 
lyn, bet jis atsitraukė ir vėl atsuko ją veidu į save. 

— Aš dar nebaigiau, mieloji. 

Jos magiškose akyse siautė audra, porcelianinė oda buvo iš- 
kaitusi nuo aistros. Ir viskas dėl manęs, pagalvojo jis. Dar vienas 
stebuklas. Makenzė apkabino jį ir lūpomis desperatiškai įsisiurbė 
įjo lūpas. 

Palauk, pagalvojo jis, jausdamas, kaip pulsuoja kraujas. Palauk, 


čia dar ne viskas. 

Švelniai paguldė ją ant lovos, atsigulė kartu. 

— Užmiršai batus, — pasakė ji. 

— Jie man patinka. 

Ir nuleido galvą jai prie krūtinės. 

Jos kūnas virpėjo ir švytėjo, sopėjo ir dejavo. Galvoje buvo tuš- 
čia. Egzistavo tik jis ir tai, ką jis jai siūlė. 

Neskubrios rankos, įgudusios lūpos užliejo jos kūną maloniais 
pojūčiais, banga po bangos, kol ji pasijuto skęstanti tuose pojūčiuose 
ir nebegalėjo įkvėpti. 

— Daugiau nebegaliu. Nebegaliu. 

— Viskas gerai. 

Jo pirštas nuslinko žemyn ir švelniai įėjo į ją. 

Bangos atsitraukė ir ji pajuto užplūstant naują palengvėjimo 
bangą. 

Jos kūnui tebevirpant iš malonumo, Karterio lūpos nukeliavo 
žemyn ir visiškai ją sunaikino. Malonumo bangos tai kilo, tai leidosi. 
Vis greičiau ir greičiau. Pojūtis po pojūčio, kol pagaliau viskas pavir- 
to į vieną beprotišką šviesos ir šešėlių šokį. Ją visiškai užliejo jausmų 
jūra, per ją ritosi audros bangos, vesdamos iš proto, kol ji pasiekė 
kitą piką. 

Kai jis pagaliau į ją įėjo, sudejavo jie abu. 

Ji išsilenkė, beveik sutraukydama vis plonėjančius jo savitvardos 
pasaitus. Jis žvelgė jai į akis, patamsėjusias ir vaiskias, toliau varyda- 
mas juos abu iš proto ilgomis, lėtomis glamonėmis. Jis jautė, matė, 
kad ji vėl kopia viršūnės link ir paniro į ją. 

— Makenze, — kartojo jis, — o, Makenze... 

Ir pagaliau leido sau paskęsti jos akyse ir glėbyje. 


JI JAUTĖSI APGIRTUSI ir apkvaitusi. Apsunkusi iki pat kojų pirštų 
galiukų. Pagaliau vėl galėjo laisvai kvėpuoti. Buvo tikra, kad ne kartą 
buvo apskritai užmiršusi kvėpuoti, kol Karteris ją... 

Sunaikino, nusprendė ji. 

Net ir dabar, kai jis netekęs jėgų gulėjo ant jos, lyg būtų patyręs 
širdies smūgį, o jų širdys plakė vienu ritmu lyg porelė beprotiškai besi- 
daužančių teniso kamuoliukų, jis švelniai lūpomis bučiavo jos kaklą. 

— Tau gerai? — paklausė jis. 

Gerai? Jis turbūt ne viso proto. Tau viskas gerai, kai paslydęs 
ant ledo sugebi neišsitėkšti ir nesusilaužai kojos. Tau gerai, kai po 
sunkios dienos pasineri į malonią šiltą vonią. 

Bet sakyti, kad tau gerai, kai tavo kūnas buvo visiškai nunio- 
kotas... 

— Taip. 

Ką dar ji galėjo atsakyti? 

— O tau? 

— Hm. Makenzė nuoga su manimi mano lovoje. Taip, man 
labai gerai. 

— Bet aš vis dar su batais. 

— Dar geriau. Baigiu tave nuspausti, — pasakė jis ir susirietęs 
prisitraukė ją prie savęs. 

— Karteri, tu neką stambesnis už mane. Tikrai manęs nenu- 
spausi. 

— Žinau, esu šiek tiek per liesas. Bet nieko negaliu dėl to pa- 
daryti. Kori... Kai kas buvo mane įkalbėjęs pasisamdyti asmeninį 
trenerį, bet iš kur tam rasti laiko? Tiesiog mano ne toks sudėjimas. 

— Tu labai dailus, liaunas. Ir neleisk niekam tavęs peikti. Be to, 
esi puikiai įvaldęs savo kūną. 

— Ilgai tam ruošiausi, — išsišiepė jis žvelgdamas į ją. — Tu 
tokia graži. 

— Visai ne. Sakau kaip profesionalė. Mano veidas gana įdo- 
mus, esant reikalui iš jo galima šį tą išspausti. Be to, esu plona, ne 
per daug atletiška, nes apie treniruotes daugiau galvoju, negu tikrai 
treniruojuos. Aš kaip pakabas. Drabužiai ant manęs gerai atrodo. 
Bet šiaip tai vieni kaulai ir oda. 

— Tu graži. Ir neleisk niekam savęs peikti. Atleisk, negaliu su- 
silaikyti, bet taisyklingai reikėtų sakyti „savęs peikti“. 

Ji nusijuokė ir prigludo prie jo. 

— Gerai jau, tamsta mokytojau. Čia nemokami patarimai už 
seksualines paslaugas? 

— Tu visada buvai graži. Raudoni plaukai ir raganiškos akys. Ir 
duobutės skruostuose. 

Jis pagalvojo, kad jei turėtų dar bent penkiolika minučių, godžiai 
išlaižytų ją kaip ledus ir vėl stebėtų, kaip ją neša malonumo bangos. 

Makenzė atlošė galvą ir jam nusišypsojo. Karteris buvo užsi- 
merkęs ir atrodė visiškai atsipalaidavęs. Turbūt taip atrodo miego- 
damas, pagalvojo ji. Jeigu atsibustų pirmoji, turbūt būtent tokį jį ir 
pamatytų. 

Tingiai perbraukė pirštu jam per pasmakrę. 

— Ir kas čia per intriguojantis randelis? 

— Piratiški nuotykiai. 

— Tu piratas? Kaip kapitonas Džekas Sperou? 

— Norėtum. Garantuoju, kad esi įsižiūrėjusi Džonį Depą. 

— Aš juk moteris ir dar gyva. Kitas klausimas. 

— Nuostabu, kaip jis suvienija skirtingų kartų moteris. Kažkodėl 
Jis patrauklus ir suaugusioms moterims, ir paauglėms, kurias mokau. 

— Aš pirmoji jį pamačiau. Bet šiuo metu man kažkodėl pa- 
trauklus visai kitas vyras. Tai sakai, piratiški nuotykiai, — priminė ji, 
stebėdama, kaip jis šypsosi. 

— A, tu apie tai. Bėgau nuo poros vaikėzų, kurie norėjo pa- 
sismaginti laužydami man kaulus. Reikėjo lipti per tvorą, o žinant, 
koks aš drąsus, stiprus ir vikrus, nieko nuostabaus, kad sugebėjau 
paslysti. Tiek ir to panašumo į piratus ir juos vaidinančius aktorius. 
Įsipjoviau su viela. 

— Oi. Ir kada tai atsitiko? 

— Praeitą savaitę. 

Juokdamasi ji užsirito ant jo. 

— Bjaurūs neūžaugos. 

— Būtent. Man tada buvo dešimt, bet jie buvo tikrų tikriausi 
bjaurūs neūžaugos. 

— Pabėgai? 

— Tąkart — taip. 

Karteris panėrė pirštus jai į plaukus ir prisitraukęs ją pabučiavo. 
Atsidususi Makenzė patogiai įsitaisė jo glėbyje. 

Buvo nepaprastai gera jausti jo odą savąja, jausti rimstantį jo 
širdies plakimą, jausti, kad jos kūną visiškai patenkino vyras, kuris, 
kad ir kaip buvo keista, patiko jai absoliučiai viskuo. 

Būtų norėjusi, kad tai niekada nesibaigtų, tęstųsi ištisas valandas, 
gal net dienas. Visiškai apsnūdusi, šiltutėlė, susipynusi su nuostabiuo- 
ju Karteriu Makgvairu ji galėtų likti amžinai. O rytą jie galėtų... 

Staiga ji plačiai atsimerkė. Ką ji čia išsigalvoja? Ką ji čia veikia? 
Rytą? Ištisas valandas, o gal net dienas? Apimta netikėtos panikos, 
ji greitai atsisėdo. 

— Kas nors ne taip? 

— Ką? Ne, nieko. Nieko. Kas galėtų būti ne taip? 

Jis atsisėdo šalia, susitaršęs ir labai seksualus, ir ji pajuto, kad jos 
širdis ir hormonai vėl pradeda siautėti. 

Reikia iš čia nešdintis. Dabar pat. Atgal į realybę. Susigrąžinti 
sveiką protą, kol nepadarė kokios nors kvailystės. Kol neįsimylėjo. 

— Aš tik... O, varge, tik pažiūrėk, kiek valandų. Man laikas. 

— Tau laikas? Bet... 

— Buvo nuostabu. Viskas... tikrai nuostabu. — Dievulėliau, ji 
nuogutėlė, bet su batais. — Visai praradau laiko nuovoką. Jau vėlu. 

Akivaizdžiai sutrikęs jis žvilgtelėjo į laikrodį. 

— Tai kad nelabai. Gal... 

— Darbai laukia, — pasakė ji, desperatiškai stengdamasi atro- 
dyti nerūpestinga, o pati tuo metu ieškojo apatinių drabužių ir jautė, 
kaip viduje it mustangų būrys šuoliuoja panika. 

Kur dingo jos liemenėlė? Kur ta prakeikta liemenėlė? 

Velniop tą liemenėlę. 

— Milijonai nenudirbtų darbų. Be to, rytoj labai anksti keltis. 

— Nustatysiu žadintuvą. Šiaip ar taip, keliuosi šeštą. Pasilik, 
Makenze. 

— Tikrai norėčiau. Bet negaliu. Tikrai. — Kiek kartų per pen- 
kias minutes ji gali sau leisti pakartoti žodį „tikrai“? Atrodo, kad tuoj 
sumuš rekordą. — Bet, žinai, pareiga šaukia. Ne, ne, nesikelk. 

Maldauju, tik nesikelk, pagalvojo Makenzė jam lipant iš lovos. 

— Pasilik, — paprašė jis ir palietė jai skruostą, kol ji vilkosi pa- 
laidinukę. — Pasilik pas mane miegoti. 

— Mes tai jau atlikom. Gali pasižymėti sąraše. 

Ji plačiai nusišypsojo. 

— Ne permiegoti, o miegoti. 

— Tu tikrai labai mielas, Karteri. Labai norėčiau. Bet gal kitą 
kartą. O dabar, žinai, trejos vestuvės ir dar tas pristatymas. Nėra 
laiko, — ji paskubomis jį pabučiavo. — Turiu bėgti. Ačiū už viską. 
Paskambinsiu. 


Ir pabėgo. 


KOKIA AŠ VIS DĖLTO pasibaisėtina. Kuoktelėjusi, galvojo Makenzė 
važiuodama namo. Be jokios abejonės, keliausiu pragaran. Taip man 
ir reikia. Bet vis tiek pasielgiau teisingai. Kitos išeities nebuvo. Turė- 
jau taip pasielgti ir dėl savęs, ir dėl Karterio. 

Ypač dėl Karterio, įtikinėjo ji save. 

Keliausiu pragaran? Juokinga. Nusipelniau medalio. Man rei- 
kėtų pastatyti paminklą. Už tai, kad teisingai pasielgiau. 

Pasielgiau teisingai ir nebuvo čia ko daugiau svarstyti. Dabar 
viskas bus taip, kaip ir turi būti. Viskas bus gerai. 

Tiesiog tobula. 

Pamačiusi pagrindiniame pastate degant šviesas, ji su pa- 
lengvėjimu atsiduso. Parker ir Lorelė tikrai su ja sutiks. Jos tikrai 
ją palaikys. Makenzei to labai reikėjo, todėl ji sustabdė automobilį 
priešais namą. Draugių palaikymas — štai, ko jai reikėjo, kad pasi- 
justų geriau. 

Ji įlėkė į namą ir pasileido laiptais aukštyn, vardu šaukdama 
Parker. 

— Mes visos čia, — atsiliepė Parker, išėjusi į koridorių. — Kas 
tau darosi? Avarija ar kas? 

— Ne, bet viskas buvo surežisuota. O gal ir ne. Viskas vyko 
pagal sąrašą. 

— Gerai. Matau, kad tu sveika. Mes svetainėje aptarinėjam kai 
kurias paskutines detales, nes vis tiek visos nemiegam. 

— Ir Emalaina? 

— Aha. 

— Tai gerai. Taip dar geriau. 

Ji pralėkė pro Parker ir įsiveržė į svetainę, kur su sausainiais, 
arbata ir aplankais sėdėjo Lorelė ir Emalaina. 

— Sveikutė. Tave rytoj rytą nusprendėm paskirti į gėdos eity- 
nes, — Lorelė numetė pieštuką. — Dar galvojam, kad viską reikėtų 
nufilmuoti. 

— Kaip praėjo vakarienė? — paklausė Emalaina. 

— Išėjau. Ką tik išėjau, — žvelgdama paklaikusiomis akimis, 
Makenzė nusivilko paltą. — Tu būtum pasielgusi taip pat. 

— Buvo taip nuostabu, kad net pabėgai? — Lorelė paėmė lėkš- 
tę. — Imk sausainį. 

— Ne, ne. Antradienį jis surengė vakarienės repeticiją. Gali 
įsivaizduoti? O šįvakar... Nuostabi vakarienė su žvakėmis ir vyno pa- 
dažu. 

— Vyno padažu? — sumikčiojusi atsisėdo Parker. — Visa 
laimė, kad išnešei sveiką kailį. Būčiau žinojusi, būčiau iškvietusi po- 
liciją. 

— Gerai jau, tu tiesiog nematai visumos, — mėgindama nu- 
siraminti Makenzė kelis kartus giliai atsikvėpė. Bet niekas nepadė- 
jo. — Jis taip stengėsi, ir viskas buvo tikrai labai miela ir malonu. Bet 
Bobas sudarė tą sąrašą. 

— Kas per vienas tas Bobas? — paklausė Lorelė. 

— Visai nesvarbu, bet Karteris labai dėl to susigėdo. Taip mie- 
la. Jam net ausų galiukai paraudo. 

— O, — su pasigėrėjimu ištarė Emalaina. 

— Tai va. Ką aš galėjau padaryti? Buvau taip sujaudinta. Teko 
su juo pergulėti. 

— Oi, žinau, kai vaikino ausys raudonuoja, aš pasiruošusi iš 
karto nusiplėšti drabužius. — Kadangi Makenzė sausainio nenorėjo, 
Lorelė suvalgė jį pati. — Tai, sakai, teko su juo pergulėti. 

— Teko su juo pergulėti... Mane ištiko nuostabiausias, visa 
griaunantis, smegenis lydantis seksas, kuriam lygių nerasit pasaulio 
istorijoj. 

— Darosi įdomu, — sukryžiuodama kojas įsiterpė Parker. — Ar 
ten buvo toks švelnus seksas, nuo kurio raudojo angelai, ar džiunglių 
ritmais aidintis seksas, nuo kurio palubėj maskatavo lempos? 

— Ten buvo... Dar niekada nebuvau taip jautusis. Ir nemanau, 
kad man kas nors yra jautęs ką nors tokio. 

Makenzė atsisėdo ant Parker krėslo porankio ir kalbėjo toliau, 
spoksodama į ugnį židinyje ir kruopščiai rinkdamasi žodžius. 

— Kai žinai, kad esi vienintelis dalykas, kurį jis mato. Kai jis 
atiduoda tau visą savo dėmesį. Tik tau vienai. Ir viskas taip švelnu ir 
kartu kaitina, gąsdina ir jaudina. Kai šalia žmogus, kuris nemato nieko 
daugiau, tik tave. Ir kai jis tave paliečia, šalia nieko nebelieka, tik jis. 

Pasigirdo trys svajingi atodūsiai, o paskui kuriam laikui stojo tyla. 

— Tai kodėl tu dabar čia, o ne lovoje su juo? — paklausė Ema- 
laina. 

— Dėl Dievo? — Makenzė staigiai pasisuko, kad matytų Ema- 
lainą. — Tu ką, nesiklausei, ką aš sakiau? 

— Klausiausi, įsivaizdavau ir pavydėjau. 

— Turėjau išeiti. Norėjau pasilikti, todėl turėjau išeiti, — aud- 
ringai mostaguodama rankomis, Makenzė atsistojo. — Norėjau taip 
ir likti apsikabinusi su juo. Norėjau gyventi toje prakeiktoje lovoje, 
todėl turėjau iš ten išsinešdinti. 

— Supanikavai, — apibendrino Parker. 

— Aišku, kad supanikavau. O kas nesupanikuotų? Kai jis toks 
mielas, užsimiegojęs ir patenkintas. Ir dar tas piratiškas randelis. 

— Piratiškas? — pasidomėjo Emalaina. 

— Ne. Tai visai nesvarbu. Sakau tau, jaučiausi, lyg būčiau už- 
hipnotizuota ar apkvaitinta. Turėjau iš ten išsinešdinti. Ir... O, varge, 
pasielgiau kaip bernas. — Viską dar kartą prisiminusi, Makenzė 
užsidengė veidą rankomis. — Žinai, kaip daro bernai — po visko 
nusirita nuo tavęs ir sako: „Buvo liuks, pupyte, bet rytoj man anksti 
keltis. Paskambinsiu.“ 

— Tik nesakyk, kad taip padarei. 

Makenzė bakstelėjo Emalainai pirštu. 

— Bet aš žurėjau taip pasielgti. Savisaugos sumetimais. Ir kad 
apsaugočiau Karterį. Pasimylėjusi turėjau vėl tapti šalta kaip ledas, o 
aš visai susileidau. Man to paprasčiausiai per daug. Jo man per daug. 
Jis mielas, su juo smagu, jis protingas, tikrai malonus, seksualus, o 
dar tie jo akiniai. Jam raudonuoja ausys. Jam tikrai patinka mokyto- 
jauti. Mačiau, kaip jis dirbo klasėje, ir... Ir viskas kažkaip užstrigo va 
čia, — ji pridėjo ranką prie krūtinės. — Visi tie jausmai ir poreikiai 
tiesiog susitelkė čia. 

Ji stvėrė pirmą pasitaikius; arbatos puodelį ir išgėrė viską iki 
dugno. 

— Jis dėmesingas. Jis tikrai klausosi, jis mąsto apie tai, ką išgir- 
do. Jis verčia mąstyti mane. 

— Jį būtina sustabdyti, — papurtė galvą Lorelė. — Brangute, 
tu gi įsimylėjai. 

— Bet man to visai nereikia. Kodėl, jūs galvojat, aš iš ten pa- 
bėgau? Čia gi kaip kokia pelkė. Skirtumas tik tas, kad į šitą pelkę 
malonu klimpti. Bet aš tam paprasčiausiai netinku. Netikiu tokiais 
dalykais. Jie ilgai netrunka. Tai tik akimirka, gal kelios akimirkos, 
o paskui viskas eina velniop, išgaruoja, išnyksta. Pačios pagalvokit, 
kiek organizavom vestuvių, kurios buvo antrosios? O kai kuriose 
bent vienam iš poros tai buvo Aet trečios vestuvės. Kam to reikia? 
Puikiai žinau, kaip lengvai viskas išyra. Neverta nė stengtis. 

— Nagi, apibendrinkim, — pasiūlė Lorelė. — Tu nenori būti 
įsimylėjusi vyro, kuris iš esmės yra ne kas kitas, o kelnėta Merė Po- 
pins. Galima sakyti, tobulas, kad ir kaip pažiūrėtum, — paaiškino ji, 

kai pamatė į save nukreiptus nieko nesuprantančius žvilgsnius. — 
Persigandai ir pabėgai, kaip suprantu, nuostabiai pasimylėjusi su 
vyruku, kurį gerbi, kuriuo žaviesi, kuris tave traukia ir viskas tik dėl 
to, kad tavo motina nevykėlė. 

— Lorele! 

— Ne, — papurtė galvą Makenzė, nutildydama Emalainą. — Ji 
teisi. Mano motina nevykėlė. Bet ji to nesupranta. Jai atrodo, kad ji 
nepaliaujamai ieško meilės. Ir nors viskas iš tikrųjų yra dėl pinigų, 
statuso ir saugumo, ji kuo nuoširdžiausiai prisiektų, kad viskas tik 
dėl meilės. Mano tėvas nuo jos pabėgo, ir dėl to negaliu jo kaltinti, 
ir nuo manęs, ir dėl to jį nuolat kaltinu, nes jam tiesiog nevertėjo 
stengtis. 

— Bet jie — tai ne tu, Makenze, — ramiai pasakė Parker. 

— Žinau. Turbūt labai ciniška manyti, kad jie — jokia išimtis. 
Bet būtent taip aš viską suprantu. Be to, mano gyvenimas man pa- 
tinka toks, koks yra. Man patinka, kur link jis veda. 

Šiek tiek aprimusi ji vėl atsisėdo. 

— Karteris labai rimtas, tradicinės mąstysenos, labai rimtai 
mane įsimylėjęs. Tiksliau, buvo mane įsimylėjęs mežų metus. Jeigu 
viską taip ir paliksiu, jis ims galvoti, kad mums irgi verta žengti šitą 
žingsnį. Ims klausinėti Parker, kur pirkti žiedą. Negaliu to leisti. Ge- 
rai, kad išėjau. Geriau viską užbaigti dabar pat, negu... 

— Pamėginti būti laiminga su žmogum, kuris tave be proto 
myli? — užbaigė Emalaina. 

— Žinai, kai tu viską taip formuluoji... Taip. Ko gero, taip ir yra. 

— Tai gal galiu jį pasisavinti? 

Makenzė metė žvilgsnį į Lorelę. 

— Nejuokinga. 

— Man irgi. 

— Žinai, kaip viskas yra iš tikrųjų? — Emalaina žvelgė į Ma- 
kenzę didelėmis tamsiomis akimis. — Niekas anksčiau dėl tavęs taip 
nėjo iš proto. Tikrai ne taip. Todėl viskas labai rimta ir tikra. Ir tu 
niekam nieko tokio nesi jautusi. Štai, kaip viskas yra. Ir aš tą žinau 

todėl, kad esu tokioje pačioje padėtyje. Kaip ir mes visos. Vienintelis 
skirtumas yra tas, kad vis dar tikiuosi, kad tai galų gale įvyks. 

— Dėl to ir lakstai į milijonus pasimatymų? 

— Liaukis, Lorele, — įsikišo Parker. 

— Tu teisi. O aš atsiprašau. Elgiuosi kaip kvailė, nes pavydžiu. 
Iki pažaliavimo. Dar nėra taip buvę, kad kas nors aplinkui matytų 
tik mane. 

— Bet jis į mane tebežiūri pro rausvus mokyklinio įsimylėjimo 
akinius. 

— Aš, aišku, jo nepažįstu taip gerai kaip tu, bet kažkodėl man 
pasirodė, kad jis kur kas protingesnis. 

— Meilė ir protas nesuderinami. 

— Tikrai ne, — Lorelė ištiesė rankas į Makenzę. — Ir čia, prie- 
šais mus, stovi gyvas įrodymas. Tu kvaištelėjusi iš meilės tam vyrukui. 

— Jūs man visai nepadedat. Ką tu pasakysi, Parker? 

— Suprantu, kad bijai jį sužlugdyti. Jis malonus vyrukas, todėl 
tau atrodo, kad jį tiesiog sutrypsi, įskaudinsi ir sugriausi jam gyvenimą. 

— Viskas skamba gana baisiai, bet iš esmės taip ir yra. 

— Ir esi tikra, kad nesugebėsi išlaikyti brandžių, pasiaukojamų 
santykių. Tu ne tik manai, kad esi neverta meilės, bet dar ir manai, 
kad tavo per skystos blauzdos tai meilei išlaikyti. 

— (Gana žiauriai, bet... 

— Manau, kad nuvertini ir jį, ir save, — Parker pakilo ir nu- 
ėjusi prie židinio atbrailos parodė nuotrauką sidabro spalvos rėme- 
liu. — Prisimeni? 

Makenzė paėmė nuotrauką, kurioje Parker tėvai buvo užfik- 
suoti apsikabinę ir besijuokiantys. Jų akys buvo kupinos pasitenkini- 
mo gyvenimu ir vienas kitu. 

— Žinoma, prisimenu. 

— Juos nufotografavai likus vos keliems mėnesiams iki jų žū- 
ties. Šita nuotrauka man pati mėgstamiausia iš visų jų nuotraukų. 


Žinai, kodėl? 

Makenzė pajuto, kaip žiūrint į tą nuotrauką jai pradėjo drėkti 
akys. Taip būdavo visada. 

— Čia labai gerai matyti, kaip jiedu vienas kitą mylėjo, — tęsė 
Parker. — Kokie laimingi jie buvo drauge. Jie pykdavosi ir ginčy- 
davosi. Turbūt yra buvę ir taip, kai vienas kitam buvo ne juokais 
įgrisę. Bet jie vis tiek vienas kitą mylėjo. Dėl to jų santuoka ir buvo 
sėkminga. Būtent tai ir užfiksavai šioje nuotraukoje. Nes matei tai. 
Atpažinai. 

— Jie buvo ypatingi. 

— Tu irgi esi ypatinga. Aš negaištu laiko su bet kokiais drau- 
gais, — ji paėmė nuotrauką ir pastatė ją atgal ant židinio. — Nusira- 
mink, Makenze. Meilė gąsdina, kartais ilgai netrunka. Bet rizikuoti 
ir pasinervinti dėl jos tikrai verta. Verta net ir pasikankinti. 


JI NEBUVO TIKRA. O kas galėtų būti? Bet Makenzė žinojo, kad 
vienintelis dalykas, kurį ji galėjo padaryti, o tiksliau, turėjo pada- 
ryti, — viską užmiršti ir imtis darbo. Jos partnerės, jos darbas, jų 
klientai priklauso nuo to, kaip ji atliks savo darbo dalį. Todėl jai teks 
apsiraminti ir prisiminti prioritetus. 

Gerai išsimiegoti naktį, apsisprendė ji, anksčiau atsikelti. Ir visą 
dėmesį sutelkti į klientų poreikius. 

Naktis buvo nerami. Ji vis ginčijosi su savimi, o paskui karčiai 
pagalvojo, kad bemiegių naktų dėl vyro nebuvo patyrusi nuo tada, 
kai buvo šešiolikos. 

Rytą pasidarė tokios stiprios kavos, kad jos atsigėrus norėjosi 
kaukti. Bet kofeino svaigulys bent jau nuėmė nuovargį. Kadangi 
tešlainių dėžutė rodė, jog Makenzės apetitas ir emocinis stabilumas 
prilygsta šešiametės mergaitės, ji nusprendė suvalgyti pusryčius, ku- 
rie, jos nuomone, labiau tiko suaugusiam žmogui — jogurtas, švieži 
vaisiai ir keksiukas, kurį ji nudžiovė iš Lorelės atsargų. 


Pavyzdingai išplovusi indus permetė akimis užrašus apie šios 

dienos renginį, pasitikrino įrangą. Vestuvės ne itin didelės, mąstė ji, 
rinkdamasi viską, ko reikėjo. Iš svitos bus tik vyriausioji pamergė. 
Klientai norėjo, kad viskas būtų privatu ir paprasta. 

Kiek ji žinojo, jaunoji ketino vilkėti žydrą pusilgę suknelę, o 
vietoj nuometo — labai stilingą skrybėlaitę. Nešis puokštę iš trijų 
baltų gardenijų į atlasinį kaspiną suvyniotais kotais. 

Makenzės nuomone, toks sprendimas buvo tikrai geras, nes ir 
nuotakai, ir jaunikiui šios vestuvės buvo antrosios. 

Matot? 

— Tik neužsivesk, — sumurmėjo ji. 

Nuotakos tėvas atves nuotaką prie altoriaus, tačiau jie norėjo 
praleisti „nuotakos atidavimo jaunikiui“ dalį. Nes juk vieną kartą tai 
jau buvo padaryta. 

Susirinkusi įrangą, renginio tvarkaraštį ir savo užrašus, ji dar 
žvilgtelėjo į laikrodį. Pakankamai laiko greitai pasitikrinti elektro- 
ninį paštą. 

Įjungė pašto programą, greitai permetė laiškus akimis ir iš kar- 
to pastebėjo neperskaitytą laišką nuo MakgvairasKroz. Ji atsitraukė 
nuo kompiuterio ir pradėjo sukti ratus po studiją. 

Nustypino atgal į virtuvę dar vieno puodelio dinamitinės kavos. 

Nebūtina skaityti tą laišką dabar pat. Tiesą pasakius, net ne- 
reikėtų jo dabar skaityti. Juk turi likti susitelkusi į darbą, ar ne? Taip 
būtų kur kas atsakingiau. Būtent taip turėtų elgtis suaugęs žmogus, 
kuris pusryčiams valgo jogurtą ir šviežius vaisius. 

Juk ten tikrai nieko skubaus. Būtų paskambinęs, jeigu būtų 
norėjęs pasakyti jai ką nors svarbaus. Arba ką nors aptarti. 

Pavyzdžiui, jeigu norėtų paklausti, kodėl jinai jį po visko taip 
paliko? 

Taigi, jai paprasčiausiai reikėjo lipti viršun, nusiprausti po dušu, 
apsirengti ir keliauti į pagrindinį pastatą, kur dar reikia viską apžiū- 
rėti ir pasiruošti. Nebuvo laiko visokiems asmeniškiems... 

— Ai, ką tu čia vaidini? 

Ji grįžo prie kompiuterio ir spustelėjo Karterio laišką. 


Makenze, 


šitą adresą radau tavo vizitinėje kortelėje. Manau, nieko bloga, 
kad nusprendžiau tokiu būdu su tavimi susisiekti. Žinau, kad 
šiandien būsi labai užsiėmusi, todėl nenorėjau tau skambinti ir 
trukdyti. 

Pirmiausia, norėjau pasakyti, kad praeitas vakaras man 
nepaprastai patiko. Mėgavausi kiekviena su tavimi praleista 
minute. Šiandien mano namai atrodo kur kas šviesesni ir pil- 
nesni, nes juose svečiavaisi. 


— Dėl Dievo, Karteri. 


O dėl Bobo, tai jo žmonos ir jų dar negimusios kūdikio 
vardu noriu išreikšti palengvėjimą, kad nereikės jo nudobti. 
Už tai jis lieka skolingas tau. 

Ir dar, jeigu kartais pasigedai, spintoje radau besimėtan- 
čią vieną tavo pirštinę. Turbūt ji nukrito, kai ėmei paltą. Iš 
pradžių norejau klausti, ar galiu ją pasilikti kaip atminimo 
dovaną, — žinai, kaip moterys viduramžiais savo pirštinaites 
padovanodavo savo riteriams. Bet dar kartą pagalvojus, visa 
tai net man pačiam pasirodė maniakiška. 

Paskambinsiu tau. 

Tikiuosi, šiandienos renginys praeis gerai. Linkėjimai 
laimingajai porai. 


Karteris 


— O, varge. 

Galvodama, kad Karteris Makgvairas jau tapo jos narkotiku, ji 
dar kartą perskaitė visą laišką. Tada, jausdamasi kaip paskutinė kvai- 
lė, jį išspausdino. Vėliau nusinešė viršun ir įkišo į stalčių. 


DvvLIKTAS SKYRIUS 


IŠAUŠUS ŠEŠTADIENIO RYTUI Makenzė jautėsi vėl atgavusi pu- 
siausvyrą. Penktadienio vestuvės praėjo be kliaučių, be to, „Įžadai“ 
įsitaisė dar vieną klientą. Jaunikio tėvai kitų metų lapkritį nusprendė 
dvare atšvęsti savo vestuvių metines. 

Be to, jai pasisekė, nes teko dirbti su smagiai nusiteikusia, vi- 
siškai dėl nieko nesinervinančia nuotaka, kurią fotografuoti buvo 
vienas malonumas. 

Pagauta įkvėpimo Makenzė užsisėdėjo prie nuotraukų ir mie- 
goti nuėjo gerokai po vidurnakčio. 

Prieš krisdama miegoti „tik“ porą kartų perskaitė Karterio 
laišką. 

Reikia nesiblaškyti, priminė ji sau. Neužmiršti savo privalumų, 
savo silpnybių, savo tikslų. O reikalus su Karteriu derėtų šiek tiek 
atvėsinti, sustatyti į vietas ir nubrėžti ribas. Tuomet jie galės vienas 
kitu džiaugtis ir niekas nenukentės. 

Ji pernelyg jautriai sureagavo. Dabar tai buvo akivaizdu. Šiek 
tiek erdvės, šioks toks atstumas, truputis laiko ir viskas stos į savo 
vietas. Maniakiškas savaitgalis ir šiandieninės pavojų pilnos vestuvės 


tam bus puikiausias priešnuodis. Po kelių dienų, gal po savaitės jie 

pasikalbės. Jis protingas vyras ir supras, kad būtų neprotinga visą šitą 
reikalą palikti nekontroliuojamą. 

Makenzė buvo tikra, kad jis jau nukentėjo per ankstesniuosius 
santykius su paslaptingąja Korina, todėl tikrai nenorės, kad visa tai 
pasikartotų. Ji netgi nusprendė, kad Karteris, ko gero, jaučiasi lygiai 
taip pat, kaip ir ji, ir bus dėkingas, kai ji viską iškels į dienos šviesą. 

Draugiškai, racionaliai, tiesiai šviesiai. Štai, kaip viską reikės 
tvarkyti. 

O profesiniame fronte ji ir jos partnerės turės būti labai budrios, 
kad šiandien neužliptų ant kokios nors minos. Klaidos neatleistinos. 

Ji išsirinko pilkšvą, vos pastebimai žvilgantį kostiumą ir žema- 
kulnius batelius, kurie buvo pakankamai puošnūs, kad tiktų oficia- 
liam renginiui, ir pakankamai patogūs, kad nevargintų kojų, nes jai 
teks išstovėti beveik visą dieną. 

Pakuodamasi visus tos dienos reikmenis, ji dar kartą peržvelgė 
savo užrašus ir pastabas. Kiek prisiminė, suknelė atrodė kaip eks- 
ponatas — žvilgantis korsažas be petnešėlių ir kelių mylių ilgumo 
sijonas. Be to, nuotaka buvo sporto maniakė, todėl puikiai atrodė. 
Jaunųjų pora, draugaujanti nuo universiteto laikų, laikėsi tradicijų. 

Apsiginklavusi ir apsišarvavusi ji pasirodė pagrindiniame name. 

— Aliarmas! 

Makenzė išsižiojusi spoksojo į Emalainą, kuri lėkte lėkė laip- 
tais žemyn. 

— Jau? 

— Neatsiliepei nei stacionariu, nei mobiliuoju telefonu. 

— K tik išėjau iš studijos. O mobiliojo dar net neįsijungiau. 
Kas atsitiko? 

— Vyriausioji pamergė nugirdo, kad tas prisidirbęs šiknius 
ketina atsivesti tą paleistuvę bendradarbę į priėmimą. Matyt, jis taip 
supranta kompromisą. Ir, aišku, nesivargino apie tai pranešti nei jau- 
nikiui, nei nuotakai. Kai visa tai išgirdo, jaunikis su nuotaka pradėjo 
grasinti tam šikniui smurtu, ko jis tikrai nusipelno, jeigu tie gandai 
pasitvirtins. Parker mėgina gesinti gaisrą. 

— Prakeikimas. Tikrų tikriausias prakeikimas. 

Bet jeigu gaisrą įmanoma užgesinti, Parker jį užgesins. 

Bet pradžia buvo prasta. 

— Tai ką daryti? 

— Reikia įspėti visus darbuotojus. Parker iš laikraščio straips- 
nio išsikirpo tos paleistuvės nuotrauką. Dabar daro kopijas. Po vieną 
kopiją turi gauti visi darbuotojai. Tą žmogystą reikia sustabdyti, ne- 
įleisti, supančioti. 

Lyg norėdama patvirtinti, kad nejuokauja, Emalaina suspaudu- 
si kumštį trenkė juo į kitos rankos delną. 

— Žodžiu, imtis bet kokių priemonių, kol Parker su ja susidoros. 

— Hm, tikiuosi, pavyks ją supančioti. Būtų gera nuotrauka 
mūsų albumui. 

— Lorelė mėgina susisiekti su Džeku, kad jis čia pasirodytų 
anksčiau ir apsuktų galvą vyriausiajai pamergei ir padėtų jai užmiršti 
visus susidorojimo planus, kuriuos ji aiškiai rezga. Turiu surinkti sa- 
viškius, instruktuoti ir pradėti nešti čia gėles. Lorelė dar turi užbaigti 
tortą. Žinai, šilko ir nėrinių tema. 

— Žinau. Esu užsirašiusi. 

— Sveria kokią toną. O per priėmimą viršus dar bus papuoštas 
karoliukų ornamentu ir tiara. Lorelei reikės poros žmonių, kad pa- 
dėtų jį pernešti, o tai reiškia, kad turėsim mažiau patrulių stebėti 
tai paleistuvei. Priešvestuvinį instruktažą pravedžiau, — atsikvėpusi 
pridūrė Emalaina. — Kol kas tiksliai laikomės tvarkaraščio. Reikia, 
kad padėtum ruošti didžiąją salę. Kas nors tave pakvies, kai pasi- 
rodys nuotaka. 

— Gerai, tuoj eisiu į didžiąją salę, bet pirmiausia noriu paruošti 
nuotakos kambarį. Laikykis. 

— Esu puikios kovinės parengties. 

Viršuje Makenzė paruošė nuotakos kambarį, tada užsimetė savo 
krepšį, kuriame buvo vienas fotoaparatas ir objektyvų rinkinys. Kai at- 
vyks nuotaka, pasiims dar vieną fotoaparatą. Prieš leisdamasi žemyn, 
užlipo dar aukštu aukščiau, nes norėjo sužinoti, kaip sekasi Parker. 

Pamatė, kad jos draugė atidarė naują skrandžio rūgštingumą 
mažinančių tablečių pakuotę. 

— Taip blogai? 

— Ne, ne, kol kas viskas kontroliuojama. Bet esu įsiutusi. Ką tik 
nuotakos prašymu telefonu kalbėjausi su tuo prisidirbusiu šiknium. 
Įsivaizduok, jis puolė man aiškinti, kad niekas, net ir jo brolis, nenu- 
rodinės jam, su kuo susitikinėti. Susišikęs snarglius. 

— Pasakei „susišikęs“. Matyt, ne juokais įsiutusi. 

— Tada jis užsipuola mane, kad kišuosi į jo asmeninį gyveni- 
mą. Ir negaliu jo pasiųsti velniop. Geriau jau tegul puola mane, o 
ne jaunikį arba nuotaką, bet, žinai, norėčiau jį nusmaugti. Pavyko jį 
apraminti. Bandžiau apeliuoti į paskutinę gėdos ir padorumo kruo- 
pelytę. Jis pažadėjo atlikti savo pareigą ir išnykti iš karto, kai pasakys 
naujajai porai tostą — kuris, aišku, bus už širdies griebiantis. 

— Ir tu juo tiki? 

Parker primerkė akis. 

— Nė velnio. Jaučiu, kad be scenos neapsicisim. Reikės akylai 
jį stebėti, nes jeigu mes jo nesulaikysim, jis tikrai atsives tą mergą į 
priėmimą. Bet niekam iš vestuvininkų apie tai sakyti negalima. 

Piktai šniokštuodama Parker padavė Makenzei krūvą kopijų su 
patrauklios blondinės nuotrauka, po kuria buvo parašyta: 


ROKSANA POULSEN 
NEĮLEISTI 


— Išdalyk šituos darbuotojams. Dar vieną krūvą duosiu Lore- 
lei, kad išdalytų saviškiams. 

— Bus pasirūpinta. Žinai, Parker, kartais šitą darbą mėgstu be 
proto. Kad ir kaip būtų keista, dabar kaip tik toks momentas. 

— Puikiai tave suprantu, — sutiko Parker ir sukramtė table- 


tę. — Mums turbūt reikia pasigydyti. 


M 

MAKENZĖ NUNEŠĖ nuotraukas — kurias mintyse vadino nusikal- 
tėlės nuotraukomis — Emalainai ir jos komandai, o likusias išdalijo 
nedidelei grupei, dirbusiai didžiojoje salėje. Ji padėjo dengti stalus, 
užklotus šviesiai violetinėmis ir žydromis staltiesėmis virš žydrų, o 
Emalaina tuo metu dėliojo dekoracijas. Plačiuose stikliniuose dube- 
nyse virš žvilgančių akmenėlių plūduriavo baltos lelijų žvaigždės. 

— Gražumėlis, — nutarė Makenzė. 

Aplink dubenis, stovinčius stalų viduryje, Emalaina dėliojo 
nedideles vazeles su stambiais rožių žiedais ir baltomis žvakėmis, 
barstė žiedlapius, raudonas širdelės ir mėlynas žvaigždutes. 

— Dar gražiau. Liko dar devyniolika. Dėliojam lauktuves! — 
šūktelėjo ji. — Užbaikim... O, labas, Karteri. 

— Ką? — nustebusi Makenzė net apsisuko. 

Priešvestuvinio chaoso viduryje stypsojo Karteris, vilkintis 
tamsiai pilku kostiumu. Makenzei jis pasirodė kaip netrikdomos 
ramybės salelė judesio ir spalvų jūroje. 

— Kažkokia Luisa sakė, kad tavęs reikia ieškoti čia. Visur verda 
veiksmas. Aš turbūt trukdau. 

— Tikrai ne, — užtikrino jį Emalaina. — Bet būk atsargus, 
nes visi bent kiek judantys, keliantys ar tempiantys objektai gali bet 
kuriuo momentu būti įkinkyti į darbą. 

— Mielai padėsiu, jei tik galiu. 

— Magiški žodžiai. Reikia sudėlioti šimtą devyniasdešimt 
aštuonis lauktuvių krepšelius, burbulų buteliukus ir saldainių maiše- 
lius. Makenze, pasirūpink, kad mūsų naujausiam vergui nepritrūktų 
darbo. Man reikia patikrinti svetainę. 

— Gerai. 

Kaip ji galėjo užmiršti, kad pakvietė jį atvykti? Ir ką jai reikėjo 
daryti su tuo silpnumu pakinkliuose, kuris ją apimdavo, vos tik į jį 
pažvelgus? 

— Gražus kostiumas. 


— Ir ne tvido. Tu atrodai ir gražiai, ir profesionaliai. 

— Darbuotojai neturi išsiskirti iš minios. Atleisk, aš baisiai 
išsiblaškiusi. Pas mus čia gaisras. Tas prisidirbęs šiknius mėgins atsi- 
tempti į priėmimą savo mergšę. 

— Pala, — susiraukęs pertraukė jis ją. — Bandau susigaudyti. 
Tu čia apie vyriausiąjį pabrolį ir jo bendradarbę? Su kuria jis turi 
romaną? Jis ketina ją čia atsitempti? Nelabai padoru. 

— Švelniai tariant. Kvepia fiziniu susidorojimu. Taigi. — Ji 
atidarė fotoaparato krepšį ir išėmė nusikaltėlės nuotrauką. — Čia 
nusikaltėlė. Pamatai ją — iš karto praneši. Aišku? 

— Aišku, — jis kurį laiką žiūrėjo į nuotrauką, tada šyptelėjo ir 
sulankstęs įsikišo į vidinę kišenę. — Kas nors dar? Ar man tik at- 
rodo... Tu tarsi ko nuliūdusi. 

— Nuliūdusi? Ne. Išsiblaškiusi. Juk jau sakiau, ar ne? Nuotaka 
nuliūdusi, o tai gali matytis nuotraukose, todėl... 

Baik čia kalbėt niekus, įsakė ji sau. Tiesiog paaiškink, kaip vis- 
kas yra iš tikrųjų. 

— Tiesą pasakius, Karteri, — suėmusi už rankos ji nusive- 
dė jį į ramesnį kambario kampą, nes visas kambarys dūzgė kaip 
avilys. — Noriu pasakyti, man atrodo, kad turėtume aptarti... Pra- 
keikimas, — ji palietė radijo telefoną, kuris buvo prisegtas jai prie 
kišenės. — Čia man signalas. Nuotaka jau čia. Turiu eiti. Turbūt tau 
bus geriausia eiti su manimi. 

— Ar reikia tau atnešti kokią nors įrangą? — paklausė jis, 
stengdamasis neatsilikti nuo jos. 

— Ne, turiu viską, ko čia reikės. Visa kita yra nuotakos kamba- 
ryje. Ji ateis ten. Bet turiu nufotografuoti jos atvykimą. Tik pasistenk 
nepakliūti į kadrą. 

— Labas, Karteri, — pasisveikino prie jų priėjusi Parker. 

Ji greitosiomis klausiamai žvilgtelėjo į Makenzę, paskui persi- 
jungė į dalykinį režimą. 

— Nuotakos nuotaiką galėčiau įvertinti devyniais su puse balo. Jai 
būtina nuolatinė parama ir užtikrinimas, kad viskas bus aukšto lygio. 

— Supratau. 

— Reikia ją tuoj pat palydėti aukštyn ir užimti, kad neturėtų 
laiko galvoti apie nieką kitą, išskyrus save. Jau padėjau ten šampano, 
bet žiūrėk, kad nesibaigtų taip kaip su Karena. 

— Jokių problemų. 

— Su ja vyriausioji pamergė, dar dvi pamergės ir jos motina. Ta 
moteriškė nepajudinama kaip uola. Jeigu negalėsi manęs prisišaukti, 
o nuotaka arba vyriausioji pamergė nerimaus, kreipkis į nuotakos 
motiną. 

— Džekas jau atvažiuoja? 

— Bus po penkiolikos minučių. Iš karto atsiųsiu ji viršun. 

— Kas ta Karena? — paklausė Karteris. 

— Ankstesnioji nuotaka. Atvažiavo pusgirtė ir visiškai nusi- 
gėrė, mums nespėjus susigaudyti. Apsivėmė tiesiog terasoje prieš pat 
ceremoniją. 

— Oho. 

Lauke moterys pasitraukė į tą prienamio pusę, kur turėklai jau 
buvo papuošti lemputėmis ir tiuliu. 

— Kur jūsų paltai? — paklausė Karteris. — Galiu juos atnešti. 

— Nereikia, — Makenzė išsitraukė fotoaparatą. — Sušildys 
adrenalinas. 

Kai keliuku privažiavo baltas limuzinas, į lauką išėjo ir Ema- 
laina su Lorele. 

— Norėjau, kad čia būtume visos, — paaiškino Parker. — Ne- 
pralaužiamas frontas. „Mes čia, kad tavo diena būtų tobula.“ Šypso- 
mės, visos. 

Limuzinas sustojo. Makenzė nusitaikė į nuotaką, kuri kaip tik 
ropštėsi lauk pro praviras automobilio dureles ir kurios veide vos 
ruseno nedrąsi šypsenėlė. 

Nieko gero, pagalvojo Makenzė. 

— Šiandien tavo diena! — nuo laiptų šūktelėjo Parker. — Mes 
tau garantuojam. 

Nuotakos šypsena praskaidrėjo, kaip tik tiek, kiek reikia. Vos 
Makenzė spėjo nufotografuoti, nuotakos veidas vėl apsiblausė. Ji iš- 
šoko iš automobilio ir ištiesusi rankas sušuko: 

— O, Parker! 

— Ei, — Makenzės balsas sustabdė nuotaką pusiaukelėje. — 
Negi leisies, kad dėl tos karvės tavo nuotraukose matytųsi parau- 
dusios akys? Nagi, nusišypsok, parodyk, ką sugebi. Kad pamačiusi 
nuotraukas ji apsižliumbtų. 

Gal ir iš įniršio, bet nuotakos veidas staiga nušvito. 

— Šiandien mano vestuvės! 

— Būtent. 

— Nutotografuok mus abi, — nuotaka stvėrė už rankos savo 
vyriausiąją pamergę ir demonstratyviai jai nusišypsojo. — Mūsų 
solidarumą. 

— Va taip man patinka. 

Ji fiksavo judėjimą ir energiją, kol buvo iškraunamas bagažas 
su drabužiais ir kiti krepšiai, zujančias moteris. Be jokios abejonės, 
nuotraukose matysis ir įtampa, pagalvojo ji. 

— Parker, ką man reikės daryti, jeigu... 

— Visiškai nieko, — užtikrino nuotaką Parker. — Absoliučiai 
viskuo bus pasirūpinta. Tau tereikia būti gražiai ir laimingai, o mes 
pasirūpinsime visu kuo kitu. Eime viršun. Tavęs ten laukia butelis 
šampano. 

Mostelėjusi Karteriui galva Makenzė suko ratus aplink Parker 
ir nuotakos svitą. 

— Sugirdysim nuotakai ir vyriausiajai pamergei šampano, kad 
atšvęstų savo draugystę, — aiškino Makenzė, lipdama laiptais. — 
Vestuvių nuotraukos pasakoja istoriją, o šiuo atveju šie santykiai yra 
gana svarbi visos istorijos dalis. Pasinaudosim tuo. Ketinau laikyti 
jas per atstumą, bet dabar matau, kad bus geriau, jeigu mėginsiu 
perteikti jų vienybę. Nuotakos pasiruošimas ne tik kaip tuoktuvių 
ritualas, bet ir kaip moteriškas ryšys. 

— Supratau, — atsakė jis ir paskui Makenzę įėjo į kambarį. — 
Labai gražus kambarys, — pasakė jis, apžiūrinėdamas nėrinius, gė- 
les, žvakes, šilko klostes. — Labai jau moteriškas. 

— O ką tu sau manai? 

Makenzė išsitraukė antrąjį fotoaparatą ir pasikabino ant kaklo. 

— Ar man čia likti? Jaučiuosi truputį... ne vietoje. 

— Gal tu man ir praversi. Kol kas pasaugok duris. Niekas ne- 
patenka vidun be slaptažodžio. 

— O koks slaptažodis? 

— Sugalvok kokį nori. 

Jis užėmė savo postą kaip tik tada, kai Parker vidun įvairavo 
nuotaką. Šalia jo sustojo kažkokia brunetė ir nužvelgė jį nuo galvos 
iki kojų tokiu žvilgsniu, nuo kurio jam širdis sustojo. 

— Džekas? 

— Ne. Karteris. 

— Gaila, — ji jam grėsmingai nusišypsojo. — Niekur nepabėk, 
Karteri. Man tavęs gali prireikti. 

Durys užsitrenkė. Jis girdėjo tik moterų balsus ir kaip iššovė 
šampano butelio kamštis. Po to pasigirdo juokas, kuris turbūt buvo 
geras ženklas. 

Po kelių minučių jo link patraukė būrelis vyrų ir moterų, tem- 
piančių krepšius ir lagaminus. 

— Atleiskit, — pratarėjis,betužjo tuoj pat plačiai atsidarė durys. 

— Viskas gerai, Karteri. Čia makiažas ir plaukai. — Parker 
mostu pakvietė juos užeiti. — Kai čia pasirodys Džekas, įleisk jį. 

Durys vėl užsidarė, o triukšmas viduje sustiprėjo. 

Jis galvojo, ar visai tai, kas vyko, yra įprasta, ir kad Makenzė su 
kitomis merginomis visa tai patirdavo kelis kartus per savaitę. Emo- 
cijos, skubėjimas, pavojai, ausinės, radijo telefonai. Viskas priminė 
nesibaigiantį mūšį. 

Arba labai ilgą Brodvėjaus spektaklį. 

Kad ir kaip ten būtų, jis žinojo, kad dienai pasibaigus bus per- 
vargęs. 

Makenzė atidarė duris ir įbruko jam į ranką taurę šampano. 

— Į sveikatą. 

Ir vėl uždarė duris. 

Kurį laiką jis spoksojo į šampaną, mėgindamas susigaudyti, ar 
jam leistina gerti darbe. Paskui pats iš savęs pasijuokė ir išgėrė gurkš- 
nelį. 

Tada pamatė vyriškį, kuris pasirodė laiptų viršuje ir pasuko jo link. 

— Labas, Karteri, kaip sekasi? 

Tai buvo Džekas, apsivilkęs tamsiu kostiumu vos pastebimais 
baltais dryželiais. Jo tamsšviesiai plaukai nerūpestingomis garbano- 
mis supo veidą. Tamsiai pilkose draugiškose akyse matėsi nuostaba. 

— Tu irgi dalyvauji vestuvėse? 

— Ne, tik padedu. 

— Aš taip pat. 

Jis susikišo rankas į kišenes ir atrodė visiškai atsipalaidavęs. 
Bent jau Karteriui Džekas Kukas visada atrodydavo atsipalaidavęs. 

— Atvykau į savotišką pasimatymą. Gal kartais tu ją matei? 
Megana, rodos, toks jos vardas. 

— A, vyriausioji pamergė. Taip, ji viduje. 

— Ir ką? — Džekas akivaizdžiai tikėjosi daugiau. — Papasa- 
kok man. Parker tiek priskiedė apie jos grožį... Betgi žinai, Parker 
turi slaptų motyvų. Aš, aišku, vis tiek niekur nepabėgsiu, bet vis tiek 
norėčiau išgirsti objektyvią nuomonę. 

— Labai patraukli. Brunetė. 

— O kaip nuotaika? 

— Truputį baugi. Jos ten kažką dabar daro su plaukais. 

— Puiku, — patenkintas atsikvėpė Džekas. — Ko tik nepada- 
rysi dėl draugystės ir dėžės gero vyno. Ką gi, į mūšį, — pasakė jis ir 
pabeldė į duris. — Svetimos chromosomos! — garsiai šūktelėjo. 

Duris atidarė Parker. 

— Pačiu laiku, — pasakė ji ir įsitraukė jį vidun. 

Karteris atsirėmė į sieną ir gurkšnodamas šampaną mąstė apie 
žmogiškus ritualus. 

Kai vėl atsidarė durys, pasirodė Makenzė ir jį taip pat įsitraukė 
vidun. 

Moterys sėdėjo su apsauginėmis skraistėmis, o kirpėjos ener- 
gingai darbavosi prietaisais, kuriuos pamatęs Karteris kažkodėl vi- 
sada pasijusdavo nejaukiai. Jei plaukai buvo tiesūs, buvo naudojamas 
keistas prietaisas jiems sugarbanoti. Jeigu plaukai buvo garbanoti, 
kitu prietaisu juos buvo galima ištiesinti. 

Tik jis niekaip nesuprato, 4am to reikėjo. 

Jis apie tai, žinoma, neprasižiojo. Lieptas palaikydavo švieso- 
matį, baltus nėrinius priešais langą ar objektyvą. Niekam nepriešta- 
ravo, net kai Džekas dingo iš horizonto ir jis liko vienintelis vyras 
moterų armijoje. 

Anksčiau nebuvo matęs Makenzės dirbančios ir vien tai jam 
daug apie ją pasakė, bet to, teikė didelį malonumą. Ji atrodė labai 
savimi pasitikinti, susikaupusi, dirbo labai efektyviai ir sklandžiai. 
Keitė kampus, fotoaparatus, objektyvus, sukiojosi tarp moterų, ret- 
karčiais ką nors pasakydavo toms, kurias fotografavo. 

Tiesiog leido joms būti savimi, suprato jis. 

Ji pasitaisė ausines. 

— Atvyko jaunikis. Laikas judėti. 

Čia solidarumo nebuvo nė ženklo, pastebėjo Karteris, nes vy- 
riausiasis pabrolys su savo broliu neatvyko. Makenzė toliau dirbo 
savo darbą, nepaisydama šalčio ir garo, kuris kamuoliais virto jai iš 
burnos. 

— Jaunikis lipa į viršų, — pasakė ji į mikrofoną. — Šmikis bro- 
lelis dingęs be žinios. Supratau. — Ji atsisuko į Karterį. — Dabar dar 
turėsim ieškoti to šikniaus. Turiu pasiruošti portretų fotografavimui. 
Gal susirask Džeką su Delaniu, atsipalaiduok? 

— Gerai. 

Jis apsidairė po svetainę, apžiūrinėdamas eiles baltai drapiruotų 
kėdžių, jūrą gėlių, dailiai sudėliotas žvakes. 

— Nieko sau transformacija. Tikras stebuklas. 


200 Nara Roberts 


— Aha, tik dėl to stebuklo teko daug prakaito išlieti. Aš tave 
susirasiu. 

Jis tuo neabejojo, tik nebuvo tikras, kur jam dėtis, kad būtų su- 
rastas. 

Paklaidžiojęs tarp gėlių, tiulio ir mažyčių kibirkščiuojančių 
lempučių, pateko į didžiąją salę. Čia jam iš karto palengvėjo, nes pa- 
matė prie baro sėdinčius Džeką ir Delanį. 

— Nori alaus? — šūktelėjo jam Delanis. 

— Ačiū, ne. Tik stengiuosi niekam nesimaišyti po kojomis. 

— Čia mums visiems geriausia vieta, — sutiko Džekas. — Dėl 
Meganos pataikei kaip pirštu į akį, — Džekas pakėlė alaus bute- 
l;. — Yra ir blogesnių būdų praleisti šeštadienį. Geriau jau guosti 
dailias brunetes. Sumuštinukų? 

Karteris smalsiai tyrinėjo nedidelį padėkliuką su maistu. 

— Gal. 

— Delanis iškaulijo. 

— Tikrai yra blogesnių būdų praleisti šeštadienį, — sutiko De- 
lanis. — Nagi, Karteri, jeigu jau čia esam, papasakok, kas vyksta tarp 
tavęs ir mano mergaitės? 

— Kokios tavo mergaitės? 

— Tau į akį krito mano Makadamija. Kokių turi planų jos at- 
žvilgiu? 

— Delanis saugo savo teritoriją. Paragauk krevečių kukulių. 

Karteris pajuto, kad jam irgi kilo noras saugoti savo teritoriją. 

— Ir nuo kada ji pasidarė tavo? 

— Maždaug nuo tada, kai buvo dvejų. Nusiramink, Karteri. 
Čia broliškas susidomėjimas. 

— Ko nepaklausi jos? 

— Diskretiškas, — palinksėjo galva Delanis. — Geras bruožas. 
Įskaudinsi ją — pasigailėsi. 

— Globėjiškas. Geras bruožas, — atsikirto Karteris. 

— Lygiosios. Ir, atrodo, būsim įkliuvę, — pasakė Delanis įėjus 
Emalainai. 

— Ar aš jums nesakiau, kad čia negalima? 

Apsivilkusi mėlynu kostiumėliu, plaukų kupetą susisegusi ant 
pakaušio ji šmirinėjo tarp stalų. 

— Iš kur gavot šitą maistą? 

— Čia Delanis, — Džekas net neabejodamas suvertė visą kaltę 
draugui. 

— Man betrūksta tuščių alaus butelių ir trupinių. Nešdinkitės. 
Ir pasiimkit visa tai kartu. Eikit lauk arba į šeimos sparną. Iš šitų dvi- 
ejų nieko kito ir nesitikėjau, — pridūrė Emalaina. — Bet tu, Karteri, 
mane nustebinai. 

— Bet aš net negėriau alaus. Iš viso nieko negėriau. 

Ji tik nužvelgė jį nepermaldaujamu žvilgsniu ir parodė į duris. 

— Mes būtume sutvarkę. 

Džekas ištykino kartu su kitais ir atsisukęs dar kurį laiką stebė- 
jo Emalainą, tikrinančią stalus. 

Karteris atsitrenkė į jį, sustojusį tarpduryje. 

— Atsiprašau. 

— Nieko baisaus, — Džekas žvilgtelėjo į Delanį, kurio radijo 
telefonas supypsėjo. 

— Esu įdarbintas, — paaiškino Delanis. — Ką tik pasirodė, 
kaip ten jis... Prisidirbęs šiknius! Kol kas vienas. Turbūt tai reiškia, 
kad fizinių bausmių neteks imtis. O gaila. 


KARTERIS NUSPRENDĖ, kad viskas klostosi gerai. Jeigu nebūtų 
matęs užkulisių, būtų įsivaizdavęs, kad viskas vyksta savaime. Gėlės, 
muzika, švytinti nuotaka, nutvieksta žvakių šviesos. Jis stovėjo gale 
su Delaniu ir Džeku ir stebėjo, kaip du žmonės prisiekė vienas kitam 
amžiną meilę. 

Bet negalėjo atitraukti akių nuo Makenzės. 

Ji judėjo sklandžiai ir tyliai. Bet ne kaip šešėlis, pagalvojo jis. Ji 
buvo pernelyg pastebima, kad galėtų likti šešėlyje. Ir vis tiek atrodė, 

kad apie ją net oras nevirptelėdavo, nes visas jos dėmesys buvo su- 
telktas į du žmones, sustojusius priešais židinyje traškančią ugnį. 

— Žiūriu, tau visai blogai, — sumurmėjo Delanis. 

— Tai jau taip. 

Kai jaunavedžiai apsisuko išeiti, Makenzė atskubėjo į galą ir nu- 
sivarė Karterį į kairę. Kai jie pasiekė fojė, ji trumpam nuleido fotoa- 
paratą. 

— Man reikės tavo pagalbos, kai darysiu grupines nuotraukas. 
Neatsilik. 

Svečiai buvo palydėti pro kitas duris. Makenzė nuskubėjo laip- 
tais, perėjo fojė ir tuščią svetainę. 

Ji negaišo laiko, pastebėjo Karteris. Nors ir neatrodė, kad labai 
skubėtų, bet vis nesiliovė spragsėti fotoaparatu, fotografuodama 
svečių grupes, poras ir labai sėkmingai išvengdama kadrų, kuriuose 
vyriausioji pamergė ir vyriausiasis pabrolys galėjo atsidurti kartu. 

Kai tik ji baigė, reikalus į savo rankas perėmė Parker. 

— Parker dabar juos išrikiuos prisistatymams. Mes visus apei- 
sim per čia. 

— Duok, panešiu krepšį. 

— Nereikia, aš pripratusi. 

Ji nusivedė jį aplink, pro keletą durų, per virtuvę, kurioje darba- 
vosi daugybė žmonių, ir pagaliau pasiekė didžiąją salę. 

— Padarysiu kelias nuotraukas jiems įeinant. Nuotakai ir jau- 
nikiui štai čia paruoštas jaunavedžių stalas. Maistas bus patiektas 
lėkštėse, stalai sunumeruoti. Kai visi susės, turėsiu nežiopsoti, kad 
nepraleisčiau gerų kadrų. Kaip tu laikaisi? 

— Puikiai. Vis tiek viską darai tu. 

— Pavojus vis dar neatšauktas. Negalim nuleisti akių nuo prisi- 
dirbusio šikniaus. Jeigu jis išeis iš salės, vienas iš mūsų turime sekti jam 
iš paskos ir patikrinti, ar jis eina pasisioti, parūkyti ar dar ko nors. Kai 
čia viskas bus baigta ir pereisim į pokylių salę, kur vyks šokiai, va tada 
tai bus tikras beprotnamis. Mažiau tvarkos, bus sunkiau jį sužiūrėti. 


> 

MAKENZĖ BUVO TEISI. Kai šventė įsibėgėjo, jis kiek galėdamas 
laikėsi arčiau jos. Svečiai be skrupulų naudojosi muzikantais ir šoko 
arba plepėjo sustoję grupelėmis. Kažkas įeidavo, kažkas išeidavo. Prie 
įėjimų jis pastebėjo budint darbuotojus. Jį tai keistai linksmino. 

— Manau, galim būti ramios, — pasakė prie jų priėjusi Lore- 
lė. — Po kito šokio atnešu tortą, o jis kol kas nepajudėjo iš vietos. 
Tos mergos irgi nesimato nė ženklo. Ir neatrodo, kad jaunavedžiai 
dėl to jaudintųsi. 

— Jie atrodo labai laimingi, — sutiko Makenzė. — Dar pusan- 
tros valandos, ir viskas bus baigta. 

— Einu, patikrinsiu desertų stalą. 

— Palauk, kol viską pamatysi, — pasakė Makenzė Karte- 
riui. — Tortas tiesiog fantastiškas. 

— Karteri? Karteri! 

Daili blondinė raudona suknele pripuolusi nutvėrė jį už rankos 

— Iš karto tave pažinau. Kaip /aikaisi? 

— Gerai. E... 

— Stefanė. Stefanė Gorden. Korinos draugė. Kaip greitai jie 
viską užmiršta, — ji nusijuokė ir pasistiebusi pabučiavo jį į skruos- 
tą. — Nežinojau, kad draugauji su Naome ir Brentu. 

— Tiesą sakant, tai... 

— Brentas mano pusbrolis. Vestuvės nuostabios. Šita vieta 
tiesiog fantastiška. Tik įsivaizduok — pokylių sa/ė nuosavame name. 
Aišku, Braunai turbūt nuomoja jį renginiams, kad galėtų išlaikyti. 
Einu, turiu susirasti Gregą. Juk atsimeni mano vyrą Gregą? Jis tai 
nustebs tave pamatęs. Kada mes paskutinį kartą matėmės? Mažiau- 
siai prieš metus. Nematėm tavęs nuo tada, kai judu su Korina... 

Ji nutilo ir užjaučiamai į jį pažvelgė. 

— Man taip gaila, kad jums nieko neišėjo. Mums atrodė, kad 
buvot ideali pora. 

— Matyt, ne. Čia Makenzė Eliot. Vestuvių fotografė. 

— Oi, kaip malonu. Turbūt visai nusivarėt. Mačiau, kaip lakstėt 

aplinkui ir vis fotografavot, fotografavot. Bet su Naome turėtų būti 
lengva. Ji tokia gražuolė. 

— Buvo vienas juokas. 

— Aš ir pati turiu labai neblogų nuotraukų. Tie skaitmeniniai 
fotoaparatai kone viską padaro patys! 

— Aha, jiems manęs turbūt visai nereikia. Atsiprašau, bet turiu 
eiti apsimesti, kad dirbu. 

Kai Karteris pasivijo Makenzę, ji fotografavo šokančiuosius. 

— Atleisk. Nemanau, kad ji norėjo tave įžeisti. Tiesiog ji idiotė 
ir nieko negali dėl to padaryti. 

— Nieko baisaus. 

Ji sukeitė fotoaparatus ir padavė jam tą, kurio nebereikėjo. 

— Reikia naujos atminties kortelės. Atsimeni, kaip tai daroma? 

— Taip. 

— Dabar kaip tik puošiamas limuzinas. Noriu prie jo padaryti 
keletą nuotraukų, kol dar neatnešė torto. 

Ji pasuko lauko durų link, o Karteris nusekė iš paskos. 

— Tai išsiskyrėt prieš metus? 

— Aha. Maždaug. Maždaug tiek pat buvom kartu. O kartu 
gyvenom apie aštuonis mėnesius. O gal devynis. Tada ji nusprendė, 
kad nori gyventi su kažkuo kitu. Taip ir padarė. 

Makenzė patylėjo. 

— Ji tave įskaudino. 

— Ne tiek, kiek būtų galėjusi, atsižvelgiant į situaciją. O tai 
reiškia, kad nebuvom vienas kitam skirti. Toli gražu. 

— Jeigu su ja gyvenai, turbūt buvai įsimylėjęs. 

— Ne. Norėjau būti ją įsimylėjęs. Tai ne visai tas pat. Maken- 
ze, — buvo bepradedąs kažką jai sakyti, jiems einant laukan. 

— O, velnias, prakeikimas! 

— Ką? 

— Čia ta merga! Pavojus! — pasakė jį į mikrofoną. — Į pietus 
nuo pagrindinio įėjimo pastebėjau tą mergą. Tas šiknius su ja. Eime, 
Karteri, turim atitraukti jų dėmesį, kol sulauksim pastiprinimo. 


TRYLIKHTAS SKYRIUS 


JIS NEŽINOJO, ką reikia daryti, ir dar mažiau nutuokė, ką ketino 
daryti ji. Bet kai Makenzė patraukė per apsnigtą veją, Karteris ins- 
tinktyviai paėmė ją ant rankų. 

— Ką tu darai? 

— Tu su bateliais. 

— Tu irgi! Paleisk mane! Neatrodysiu grėsmingai, jeigu neši 
mane ant rankų. Paleisk, sakau paleisk, nes jie nuo mūsų gali pa- 
sprukti. 

Kai tik jis pastatė ją ant žemės, ji leidosi bėgti. Tiksliau, liuok- 
sėti, pagalvojo Karteris. Ilgakojė gazelė, liuoksinti per sniegą. Jis pats 
buvo ne itin grakštus, bet jei reikėjo, galėjo bėgti labai greitai. 

Jis aplenkė ją. Pasiekęs takelį, nevikriai slystelėjo, nes batai buvo 
visiškai sugadinti ir apkibę sniegu, bet spėjo užtverti kelią pirmyn 
ryžtingai žygiuojančiam įsiutusiam vyriausiajam pabroliui ir jo nau- 
jajai meilei. 

— Labai apgailestauju, bet ponas ir ponia Lesteriai leido labai 
aiškiai suprasti, kad panelė Poulsen vestuvėse nepageidaujama. 

— Ji su manim ir mes einam į vidų. 


Ne tik įsiutęs, pastebėjo Karteris, bet ir gerokai apgirtęs. 

— Dar kartą atsiprašau, bet privalome gerbti nuotakos ir jau- 
nikio pageidavimus. 

Tada juos pasiekė šiek tiek uždususi Makenzė. 

— Jums buvo kelis kartus labai aiškiai pasakyta, kad jūsų drau- 
gė čia nebus įleista. 

— Doni, — Roksana timptelėjo Doniui už rankovės. — Tu 
sakei, kad niekas neprieštaraus. 

Donio veidas net įkaito iš pykčio ir gėdos. 

— Niekas ir neprieštaraus, nes aš taip nusprendžiau. Čia mano 
brolio vestuvės ir į jas galiu atsivesti ką panorėjęs. Megana nepa- 
tenkinta ir man jos labai gaila. Bet ji nereguliuos man gyvenimo. 
"Traukitės iš kelio, — jis pirštu bakstelėjo Makenzės ir Karterio pu- 
sėn. — Jūs tik samdyti darbuotojai. 

— Ji vidun neis, — pasakė Makenzė. 

Ji matė, kad vyrukas per daug laiko praleido prie baro, todėl jo 
ego, išdidumas ir apmaudas taškėsi alkoholio jūroje. 

Ir kur, po galais, tas pastiprinimas? 

— Ką tik pats pasakėt — čia jūsų brolio vestuvės. Jeigu ji jums 
brangesnė už jūsų brolio laimę tokią svarbią jam dieną, galit apsi- 
sukti ir keliauti kartu su ja. Čia privati nuosavybė ir šiuo metu ji čia 
nepageidaujama. 

— Doni, — Roksana vėl timptelėjo jį už rankos. — Tikrai nėra 
jokio reikalo... 

— Pasakiau, kad eisi su manim. 

Jis atsisuko į Makenzę. 

— Kas tu per viena? Neaiškink man apie mano brolį. Pasitrauk! 

Su įniršiu akyse jis uždėjo ranką Makenzei ant peties ir ją 
stumtelėjo. Karteris kaip žaibas atsidūrė tarp jų. 

— Nemėgink dar kartą jos paliesti. Tu girtas, be to, akivaizdžiai 
kvailas, tai tiek jau to. Atvėsk ir nusiramink. Juk iš tikrųjų šito nenori 
daryti. 

— Teisingai. Užtai noriu padaryti štai ką. 

Jis trenkė kumščiu Karteriui į veidą. Karteris atšlijo, bet pu- 
siausvyros neprarado. Roksana sukliko, Makenzė nusikeikė. Jai dar 
nespėjus šokti pirmyn, Karteris nustūmė ją už savęs. 

— Ji vidun neis. Tu irgi ten negrįši. Viskas, ką įrodei, kad esi 
pernelyg didelis egoistas ir nesugebi galvoti apie nieką daugiau, iš- 
skyrus save. Pažeminai savo merginą. Bet niekas tau nesuteiks gali- 
mybės pažeminti savo brolio ir jo žmonos. Gali išeiti pats arba aš tau 
padėsiu tai padaryti. 

— Mes tau padėsim, — pasakė Delanis, kuris su Džeku iš kaž- 
kur atsirado Karteriui už nugaros. 

— Nemanau, kad to reikės, — pasakė Parker, kuri nusileido 
takeliu ir prasibrovė artyn. Ji stovėjo tarsi kokia „Armani“ vilkinti 
sniego karalienė ir žvelgė į vyriausiąjį pabrolį. — Ar reikės, Doni? 

— Mes ir taip rasim ką veikti. Eime, Rokse. Ką čia veikti šitoj 
skylėj? 

— Aš juos palydėsiu, — pasibjaurėjęs pakratė galvą Delas. — 
Jūs eikit į vidų. Kaip tu, Karteri? 

— Man ne pirmas kartas gauti į snukį, — atsakė jis, judinda- 
mas žandikaulį. — Bet visada skauda. 

— Reikia ledo, — pasakė Parker, šaltai stebėdama, kaip prasi- 
kaltėlių porelė išsinešdina. — Pasirūpink tuo, Emalaina. 

— Eime, Karteri. 

— Tai kad nereikia. Tikrai. 

— Reikia ledo, — neleidžiančiu prieštarauti balsu pakartojo 
Parker. — Perduosiu darbuotojams, kad viskas gerai ir galim eiti į 
vidų. Niekam apie tai nė žodžio. 

— Matei, ką jis padarė? — sumurmėjo Makenzė. 

— Kas ką padarė? — paklausė Delanis. 

— Karteris. Jis... Kiekvieną kartą, kai manau, kad jį perkandau, 
jis mane nustebina. Tai trikdo. 

Karteris ne vienas čia įklimpęs, pagalvojo Delanis, stebėdamas, 
kaip Makenzė takeliu nuskubėjo užbaigti savo darbo. 

PRIREIKE DVIEJŲ VALANDŲ, kol Makenzė pagaliau viską užbai- 
gusi ir susirado Karterį Lorelės virtuvėje. Jis vienas sėdėjo prie stalo 
ir skaitė. Kai ji įėjo, jis pakėlė akis ir nusiėmė akinius. 

— Viskas gerai? 

— Daugmaž. Atleisk, kad taip užtrukau. Tau tiesiog reikėjo 
važiuoti namo. Jau po vidurnakčio. Turėjau tau kaip nors anksčiau 
pasakyti. Subjaurojo tau veidą, — pastebėjo ji ir susiraukė, apžiūri- 
nėdama mėlynę jam ant skruosto. 

— Nėra taip blogai. Bet mes nusprendėm, kad pasiliksiu čia. 
Nes jeigu mane būtų pastebėję, būčiau turėjęs aiškinti, kaip įsitaisiau 
šitą papuošalą, — jis atsargiai pačiupinėjo mėlynę. — O aš meluoti 
nemoku, todėl šitaip buvo paprasčiau. Be to, kaip ir buvo žadėta, 
gavau torto. 

Ji atsisėdo priešais jį. 

— Ką skaitai? 

— A, Parker turėjo tą Džono Irvingo romaną, kurio nebuvau 
skaitęs. Manimi pasirūpino, mane linksmino, mane pamaitino. Tavo 
partnerės manęs neapleido. Ir Džekas su Delaniu mane čia nuolat 
lankė. Man čia buvo gerai. 

— Tu net nesusvyravai. 

— Apie ką tu čia? 

— Kai tas kvaišelis tau trenkė. Net nesureagavai. 

— Jis buvo pusgirtis. Smūgis nebuvo toks jau stiprus. Geriau 
jau nebūtų tavęs lietęs. 

— Nebuvau tavęs girdėjusi net balso pakeliant. Ir kaip tu su- 
gebėjai jį užčiaupti... Mačiau, kaip persimainė jo veidas, dar iki pasi- 
rodė visi kiti. O tu jo net nepalietei ir nerėkei ant jo. 

— Pedagoginis parengimas. Ir labai didelė patirtis tvarkantis su 
peštukais. Ar jaunieji jau išvažiavo? 


— Taip. Jie net nežino, kas atsitiko. Jie, aišku, sužinos, tačiau 

bent jau ši diena liko nesugadinta, to ir siekėm. Ir tu labai mums 
padėjai. 

— Čia tai bent nuotykis. Plius skaudantis žandikaulis ir su- 
gadinti batai. 

— Bet tuvis dar čia. 

— Laukiau tavęs. 

Ji ilgai žiūrėjo į jį, paskui pasidavė širdyje įsiplieskusiai šilumai. 

— Gal geriau einam pas mane, Karteri. 

Jis nusišypsojo. 

— Gal geriau einam. 


JUK VISI KLYSTA, priminė sau Makenzė, kai atvėrė savo studijos 
duris. Jeigu čia klaida, ji ją ištaisys. Vėliau, kai galės aiškiau mąstyti. 
Dabar buvo jau po vidurnakčio, o čia pat stovėjo išsipustęs Karteris 
kiaurai permirkusiais batais. 

— Aš ne tokia tvarkinga kaip tu. 

— Manau, kad /varkingumas pervertinamas, — šyptelėjo jis. — 
Asocijuojasi su nusenusiomis tetulėmis ir nertomis servetėlėmis. 

— Aš tetulės neturiu. 

— Jeigu turėtum, ji tikrai būtų tvarkinga ir turėtų nertų serve- 
tėlių. Man labiau patinka žodis organizuotas. 

Makenzė numetė savo paltą ant sofos porankio. Skirtingai nei 
Karteris, ji neturėjo paltų spintos. 

— Tuomet aš organizuota. Kai kalbam apie mano darbą, mano 
verslą. 

— Šiandien tuo įsitikinau. Tiksliai žinojai, ką daryti, kur eiti, 
ko ieškoti, — jis padėjo savo paltą ant josios palto. — Čia kūrybinis 
instinktas, puikiai derantis su organizuotumu. 

— Ir visa tai aš naudoju darbe. Bet kai darbas baigiasi, esu tikra 
nevala. 

— Visi žmonės tokie, Makenze. Tiesiog dauguma visą netvar- 

ką sugrūda į spintas arba stalčius, bent jau kai laukia kompanijos, o 
iš tikrųjų ta netvarka niekur nedingsta. 

— O kai kurie žmonės tiesiog turi daugiau stalčių ir spintų. Bet 
kadangi diena buvo ne iš lengvųjų, gal atsitraukim nuo filosofinio 
skardžio krašto ir sakykim, kad visa tai tau leidau sužinoti tik dėl to, 
kad mano miegamasis ne geriausios formos. 

— Lauki įvertinimo? 

— Tik jeigu būsite labai atlaidus, tamsta mokytojau. Eime viršun. 

— Kažkada čia buvo baseinas, — pasakė jis, sekdamas jai iš 
paskos. 

— Pas Braunus būdavo daug pasilinksminimų, todėl jie per- 
tvarkė jį į atsarginį svečių namą. O kai mes pradėjom savo verslą, vėl 
viską pertvarkėm į studiją. Bet viršuje — mano asmeninės valdos. 

Miegamasis driekėsi per antrą aukštą ir, Karterio nuostabai, 
turėjo vietos netgi porai fotelių ir sofutei, ant kurios, kaip jis įsivaiz- 
davo, ji turbūt skaitydavo, snausdavo ir žiūrėdavo televizorių. 

Kambarys buvo spalvingas, o prislopintos, ūkanotos aukso 
spalvos sienos buvo puikus fonas ryškiai mėlynai, žaliai ir raudonai 
spalvoms. Kaip papuošalų dėžutė, pagalvojo jis, kuri buvo grūste pri- 
grūsta, kur viskas buvo susipainioję ir švytėjo. Ant krėslų porankių 
mėtėsi drabužiai. Ryškūs megztiniai, švelnių spalvų palaidinukės. 
Lova ir sofa buvo nukrautos pagalvėmis ir antklodėmis, kurios pri- 
minė akmenis ir upes. 

Virš spalvotos komodos, kuri buvo naudojama kaip tualetinis 
staliukas, kabojo labai jau įmantrus veidrodis. Pati komoda buvo 
kraute nukrauta daugybe dailių jos daikčiukų — auskarų, žurnalų, 
buteliukų, vazonėlių. Kambarį puošė nuotraukos, kuriose daugiausia 
buvo ją supantys žmonės — pozuojantys ir pagauti iš pasalų, svajingi 
ir linksmi. Visos sienos buvo nukabinėtos, kad ji niekada nesijaustų 
vieniša. 

— Kiek čia daug tavęs. 


— Kartą per porą savaičių mėginu viską išmėžti. 

— Turėjau omeny, kad kambarys puikiai tave išreiškia. Apačio- 
je matyti tavo profesinė pusė, čia — asmeninė. 

— Štai ir sugrįžtame prie to, kad esu tikra nevala. 

Ji atidarė stalčių ir įstūmė iš jo išvirtusį megztinį. 

— Turinti daugybę stalčių. 

— Labai daug spalvų ir energijos. 

Būtent taip jis ją matė. Spalvos ir energija. 

— Kaip tu miegi? 

— Išjungusi šviesą. 

Ji prisiartino prie jo ir pirštu palietė sumuštą žandikaulį. 

— Dar skauda? 

— Tiesą pasakius... Taip. 

Dabar, būdamas vienas su ja jos kambaryje, kuris taip priminė 
papuošalų dėžutę, jis pagaliau galėjo padaryti tai, ko troško visą die- 
ną. Jis ją pabučiavo. 

— Štai, — sumurmėjo jis, kai jos lūpos sušilo nuo jo lūpų. — 
Štai taip. 

Ji prisišliejo prie jo ir atsiduso, padėjusi galvą jam ant peties. 
Taip, ji pagalvos vėliau. Kai jis nebebus jos apkabinęs, kai jos protas 
nebebus apsiblausęs iš nuovargio ir ilgesio. 

— Eikš, paguldysiu tave į lovytę, — pasakė jis pabučiavęs jai 
viršugalvį. — Kur tavo pižama? 

Kokią minutę ji virškino jo klausimą, paskui atšlijo ir įsistebei- 
lijo į jį 

— Mano pižama? 

— Tu labai pavargusi. 

Pirštu jis perbraukė jai per skruostą. 

— Pati pažiūrėk, kokia išblyškusi. 

— O ko daugiau tikėtis iš mano odos? Karteri, aš truputį su- 
trikusi. Maniau, tu pasilieki. 

— Aš ir pasilieku. Bet tu visą dieną praleidai ant kojų ir dar 
didžiąją dienos dalį, galima sakyti, kariavai. Esi pavargusi. 

Jis labai kasdieniškai atsagstė jos kostiumo švarkelį, visai kaip 
tada, kai užsagstė jos paltą. 

— Kuo apsivilkusi tu miegi? Gal niekuo? 

Jis vėl pažvelgė jai į akis. 

— Aš... 

Ji papurtė galvą, bet vis tiek negalėjo surikiuoti savo minčių. 

— Nenori eiti su manim į lovą? 

— Žinoma, eisiu su tavim į lovą. Miegoti. Nes tau reikia pa- 
miegoti. 

— Bet... 

Jis ją švelniai, mėgaudamasis pabučiavo. 

— Galiu palaukti. Tai kaip reikalai su pižamomis? Tikiuosi, 
kad tu ką nors apsivilksi, antraip vienas iš mūsų tikrai nemiegos. 

— Tu labai keistas, Karteri, ir mane trikdai. 

Nusisukusi ji atidarė stalčių ir išsiėmė flanelines kelnes ir iš- 
blukusius sportinius marškinėlius. 

— Štai ką aš vadinu pižama. 

— Puiku. 

— Bet negaliu pasiūlyti nieko, kas tiktų tau. 

— Tiesą pasakius, aš nevilkiu pižamos. 

Jis apsigalvos, kai jie atsidurs lovoje, galvojo Makenzė nusi- 
renginėdama. Bet už gerus ketinimus užsidirbo papildomų taškų. Ji 
tikrai buvo pavargusi, skaudėjo kojas, o smegenys buvo atbukusios, 
bet tai nereiškė, kad ji nebūtų sukaupusi energijos seksui. 

Ypač geram seksui. 

Kai Karteris įsliuogė į lovą, Makenzė susirangė šalia jo ir, ranka 
perbraukusi jam per krūtinę, priglaudė lūpas prie jo lūpų. Ji sujau- 
dins jį ir suvedžios, o tada... 

— Ar pasakojau tau apie pamoką, kuriai ruošiuosi? Apie 
metodologinę ir teorinę romano analizę, ypatingą dėmesį skiriant 
namams — tiek tiesiogine, tiek perkeltine prasme — kaip pagrin- 
diniam motyvui? 

— A... Aha. 

Karteris tamsoje nusišypsojo, švelniai glostydamas jai nugarą. 

— Čia bus aukštesniųjų klasių moksleiviams iš pažangesniųjų 
klasių. 

Tyliu, monotonišku balsu, kuriuo būtų pasibodėję net mirusieji, 
jis pradėjo aiškinti apie savo požiūrį. Viską aiškino kaip galėdamas 
kruopščiau. Buvo susilažinęs pats su savimi, kad jai užmigdyti reikės 
ne daugiau kaip penkių minučių. 

Ji išsijungė per dvi. 

Patenkintas jis prispaudė skruostą prie jos viršugalvio, užsimer- 
kė ir užmigo kartu su ja. 


MAKENZĖ NUBUDO, nes žiemos saulė švietė jai į veidą. Jautėsi su- 
šilusi. 

Kažkuriuo metu nakų Karteris prigludo prie jos ir dabar ji 
gulėjo jaukiai įsitaisiusi jo glėbyje. Gera, pagalvojo ji, jausdamasi 
pailsėjusi ir atsipalaidavusi. 

Karteris norėjo, kad ji pamiegotų, taip ji ir padarė. Buvo juo- 
kinga prisiminti, kaip jis pasiekė savo, nieko nereikalaudamas ir jos 
neversdamas. 

Klastūnas. 

Bet jis toks ne vienintelis. 

Karteris buvo apsikabinęs ją per liemenį. Makenzė paėmė jo 
ranką ir prispaudė sau prie krūties. Pa/iesk mane. Stipriau nugara 
prisiglaudė prie jo ir įbruko savo koją jam tarp kojų. Pajusk mane. 

Makenzė šyptelėjo, kai Karterio ranka sujudėjo ir apgaubė jos 
krūtį, o jo lūpos prigludo jai prie sprando. Ragauk mangs. 

Ji pasisuko, kad matytų Karterio veidą ir švelnias mėlynas akis 
ir sumurmėjo: 

— Jaučiuosi atsigavusi. 

Makenzė įžūliai žvelgė jam į akis, o jos ranka tuo tarpu keliavo 
žemyn jo krūtine ir pilvu, kol pagaliau jį surado. 

— Tu, pasirodo, irgi. 

— Neretai atsitinka, kad kai kurios mano kūno dalys atsibunda 
anksčiau už mane patį. 

— Ką tu sakai? 

Ji kilstelėjo, apvertė jį ant nugaros ir apsižergė. 

— Ketinu tuo pasinaudoti. 

— Jeigu jau taip reikia... 

Tingiai glamonėdamos jo rankos keliavo žemyn jos liemeniu 
ir klubais. 

— Tu graži net ir ką tik nubudusi iš miego. 

— Aš baisiai susivėlusi, bet ta dalis, kuri atsibunda pirmoji, to, 
aišku, nemato. 

Sukryžiavusi rankas ji suėmė už marškinėlių krašto, nusitraukė 
juos ir numetė šalin. 

— Iš tiesų ta dalis net nežino, ar aš apskritai turiu plaukus. 

— Jie kaip liepsnojanti saulė. 

— Tu savo jau gavai, Karteri. 

Makenzė palinko artyn ir nutvėrė jo apatinę lupą dantimis. 

— Dabar viskas bus taip, kaip noriu aš. 

— Gerai. 

Kai ji atšlijo, jis atsisėdo. 

— Bet gal neprieštarausi, jeigu aš... 

Jis nutilo ir lūpomis suėmė jos krūtį. 

— Ne, — atsakė Makenzė, pajutusi ją apimantį geismą. — Nė 
trupučio. Betgi tu tikrai įgudęs. 

— Esu įgudęs viskam, kas verta pastangų. 

Ji buvo švelni, tvirta, šilta, glotni. Jis mėgavosi ja, o jos magus, 
kerintis skonis padėjo užmiršti ilgą pasninko laiką. Ji spaudėsi dar 
arčiau prie jo, ragindama jos nesigailėti, o jos vikrūs klubai kaitino 
jam kraują. 

Makenzė palinko prie jo, paskui atšlijo ir išsinėrė iš flanelinių 
kelnių. Privertė jį atsigulti ir pakilo visu savo liaunu, blyškiu kūnu, 
nutviekstu negausios šviesos, sklindančios pro langą. Tada priėmė jį 
į save, jį visą apgaubdama. 

Ji išsilenkė, įkliuvusi į savo pačios malonumo tinklą, ir visiškai 
pasidavė savo kraujo ritmui, lėtam, stipriam ir giliam. Šilkas glaudėsi 
prie šilko, plienas prie aksomo. Ryto tyloje girdėjosi tik atodūsiai, 
virpantys atokvėpiai, pakuždomis tariami vardai. 

Ritmas vis greitėjo, malonumas beveik prilygo skausmui. Ji 
matė, kad Karteris nenuleidžia nuo jos akių, o skausmas plito po 
visą kūną ir augo. Dabar ritmas mušė vis greičiau, vis nekantriau, ir 
nešė juodu tolyn, aukštyn, kol pagaliau skausmas pasiekė viršūnę, 
pratrūko ir subyrėjo. 

Kai ji suglebo, prisitraukė ją artyn ir laikė stipriai apkabinęs 
kaip ir visą naktį. 

Plaukiu, pagalvojo Makenzė, jaučiuosi taip, lyg plaukčiau tolyn 
ilga ramia upe, kurios vanduo šiltas ir skaidrus. Net jei ir pradėčiau 
skęsti, jis bus čia, šalia, ir manęs neapleis. 

Kodėl ji negali viso šito turėti, mėgautis, nekurdama tam kliū- 
čių, neieškodama problemų, nesijaudindama dėl klaidų ir rytojaus? 
Kodėl ji turėtų leisti, kad abejonės ir netikrumas sugadintų tokį nuo- 
stabų dalyką? 

— Norėčiau tiesiog likti čia, — pasakė ji tyliai. — Štai taip visą 
dieną. 

— Gerai. 

Ji šyptelėjo. 

— Ar tu bent kada nors patinginiauji? Rimtai. 

— Su tavim nepatinginiausi. Bet galim paeksperimentuoti. 
Kiek ištempsim šitoj lovoj be maisto ir gėrimo, nieko daugiau ne- 
veikdami? Kiek kartų sugebėsim pasimylėti per sekmadienį? 

— Būtų įdomu sužinoti, bet man teks dirbti. Šiandien turim 
dar vieną renginį. 

— Kelintą? 

— Hm... Trečią. Tai reiškia, kad ten turiu būti pirmą. O dar 
reikia susikelti vakarykštes nuotraukas. 

— Nori, kad dingčiau? 

— Ne. Tiesą sakant, galvojau apie dušą ir kavą dviese. Net 

galvojau pakepti kiaušinienės, užuot pasiūliusi tešlainių su įdaru, 
kuriuos dažniausiai valgau pusryčiams. 

— Aš mėgstu tešlainius su įdaru. 

— Lažinuosi, kad paprastai valgai normalius pusryčius. 

— Labiausiai mėgstu tuos tešlainius, kuriuos galima pasišildyti 
skrudintuve. 

Ji pakėlė galvą. 

— Oi, kaip aš juos mėgstu. Klausyk, jeigu parūpinsiu tau karšto 
vandens, kavos, tešlainių ir kiaušinienės, ar pasiliksi šiandienos ren- 
ginyje? 

— Mielai pasilikčiau, jeigu dar parūpintum dantų šepetėlį ir 
skustuvą. Turbūt atsarginės poros batų nėra ko tikėtis. 

— Batų man netrūksta, bet nemanau, kad jie tau tiks. 

— Bijau, kad ne. Tie aukštakulniai labai jau spaudžia. 

— Nejuokink. Tiesą sakant, manau, kad galiu tau padėti. Par- 
ker turi kostiuminių batų atsargą, skirtą renginiams. Įprasti juodi 
batai vyrams, juodi aukštakulniai moterims. 

— Kaip viskas apgalvota. 

— Žinau, ji kompulsyvi, bet, tiesą pasakius, kelis kartus mums 
tai pravertė. Koks tavo dydis? 

— Keturioliktas*. 

Ji net žioptelėjo. 

— Kelintas? 

— Bijau, kad taip. 

— Maždaug lėktuvo dydžio. 

Ji nutraukė antklodę ir suskato apžiūrinėti jo pėdas. 

— Kaip ledlaužiai. 

— Todėl taip dažnai ir klupčioju. Nemanau, kad Parker tiek 
kompulsyvi, kad turėtų keturioliktą dydį. 

— Ne, net ir Parker čia nepadės. Deja, galiu pasiūlyti tik dantų 
šepetėlį ir skustuvą. 


* Maždaug 48 dydis. 

— Tuomet sutarta. 

— Gal pradėkim nuo dušo. Laikas pasišildyti ir susišlapinti, 
kad taptume slidūs kaip unguriai. 

Ji žvilgtelėjo į jį ir šyptelėjo. 

— Tik pažiūrėkit, kas vėl atsibudo! 

Juokdamasi ji išsirito iš lovos ir nuskubėjo į dušą. 


KAI PAGALIAU IŠSIROPŠTĖ iš dušo ir susisupo į rankšluostį, Ma- 
kenzė turėjo pripažinti, kad būdamas vertikalios padėties Karteris 
buvo toks pats kūrybingas kaip ir horizontalios. Stebėtinai atsipa- 
laidavusi ji surado atsarginį dantų šepetėlį, vienkartinį skustuvą ir 
kelioninio dydžio skutimosi kremo fAlakoną. 

— Prašom. 

Jis kaip tik lipo iš dušo, trindamasis alkūnę. 

— Noriu tavęs kai ko paklausti. Kaip čia yra, kad sekso metu tu 
ne toks jau ir nevikrus? 

— Gal aš tiesiog dėmesingesnis? 

Susiraukęs jis dar kartą pasitrynė alkūnę. 

— Be to, tu su tuo savo rankšluosčiu mane blaškai. 

— "Tu dabar skuskis, o aš einu užkaisiu kavą. Nebeblaškysiu 
tavęs ir, tikėkimės, tu skusdamasis neįsipjausi. 

Ji paplekšnojo jam per veidą ir bemat atsidūrė jo glėbyje, kur 
užmiršo viską pasaulyje. Kai jai pagaliau pavyko išsilaisvinti, ji metė 
jam rankšluostį. 

— Pasiimk jį, jeigu jis tau taip trukdo. 

Nuo durų greitai nusikabinusi chalatą, ji neskubėdama visiškai 
nuoga išėjo iš vonios kambario. 

Kai ji dingo jam iš akių, Karteris išsipakavo skustuvą, įtariai jį 
apžiūrėjo, tada išsityrinėjo pradėjusią gelsti mėlynę ant skruosto. 

— Gerai, pažiūrėsim, ar šįkart pavyks išvengti sužalojimų. 

Makenzė sukinėjosi po virtuvę ir niūniavo semdama kavos 

pupeles. Iš tikrųjų jai visai nereikėjo kavos dienai pradėti. Karteris 
tuo puikiausiai pasirūpino. Jo dėka, pagalvojo Makenzė dūsaudama, 
ji jautė, jog ja rūpinamasi ir kad ji vertinama. Jis vertė ją pasitempti 
ir maloniai jaudino. 

Kada paskutinį kartą buvo sutikusi vyrą, kuris jai tiek daug 
davė? Nagi, pagalvokim... Ogi niekada. Ką ji apie visa tai galėjo pa- 
sakyti? Tik tiek, kad jautėsi laiminga. 

Atidariusi šaldytuvą rado ten vos keturis kiaušinius. Turės pa- 
kakti. Išsitraukė dubenėlį, plaktuvą, keptuvę. Suprato, kad nori pa- 
gaminti jam pusryčius, kad ir tokius menkus, pasirūpinti juo taip, 
kaip jis rūpinosi ja. 

Turbūt tai... 

Staiga jos mintis nutraukė atveriamų durų garsas. 

— Čia tu, Emalaina? Jei atėjai kaulyti kavos, geriau jau būtum 
parnešusi tą puodelį, kurį anąkart išsinešei. 

Ji atsisuko, tikėdamasi pamatyti savo draugę, bet pamatė į vir- 
tuvę įeinančią motiną. 

— Mama. 

Makenzė pajuto, kaip stingsta jos veidas. 

— Ką tu čia veiki? 

— Užsukau pasimatyti su dukterimi. 

Spinduliuodama šypsena, Linda išskėtusi rankas atskubėjo į 
virtuvę ir stvėrė Makenzę negailestingais gniaužtais. 

— Kokia tu plonytė! Tau reikėjo tapti modeliu, o ne fotografe. 
Kava, kaip nuostabu. Ar turi nugriebto pieno? 

— Ne. Mama, žinai, dabar tam visai netinkamas metas. 

— Kodėl būtinai nori mane įskaudinti? 

Linda mokėjo itin žaviai ir veiksmingai patempti lūpą ir pati tai 
žinojo. Jos nekaltai mėlynos akys spinduliuote spinduliavo skausmu, o 
minkštos rausvos lūpos atrodė visiškai bejėgės ir net šiek tiek virpėjo. 

— Visai aš nenoriu tavęs skaudinti. Tik kad... Šiandien čia bus 
renginys ir... 

— Tau visada koks nors renginys, — ranka numojo Linda. — 

Gali savo motinai skirti penkias minutes, — kalbėdama Linda ant 
kėdės numetė savo paltą. — Tokį kelią atkeliavau, kad padėkočiau 
tau už atostogas. Ir kad atsiprašyčiau, — jos mėlynos akys žvilgėjo 
nuo neišsakytų jausmų ir neišlietų ašarų. — Neturėjau būti tokia 
kaprizinga, ypač po to, kai buvai man tokia gera. Labai atsiprašau. 

Makenzė žinojo, kad jos motina tikrai taip galvoja. Bent jau šią 
akimirką. Todėl stengdamasi nekreipti dėmesio į tuos trumpalaikius 
jausmus, ji išėmė puodelį. Duosiu jai kavos ir gal ji greičiau išsineš- 
dins, pagalvojo ji. 

— Nieko sau drabužiai. Kaip atsitiktiniam apsilankymui tu ne- 
prastai apsirengusi. 

— A, šitas? 

Linda pasisuko, lyg būtų ant podiumo, demonstruodama ryš- 
kiai raudoną kostiumėlį, kuris puikiai išryškino jos moteriškas for- 
mas ir gražiai kontrastavo su ilgais šviesiais plaukais. 

— Puikus, ar ne? 

Ji atmetė galvą ir nusijuokė. Makenzė nesusilaikė ir nusišypsojo. 

— Puikus. Tau labai tinka. 

— Kaip manai, perlai prie jo tinka? Ne per daug seniokiška? 

— Ant tavęs niekas neatrodytų seniokiškai. 

Makenzė padavė jai puodelį. 

— Brangute, negi neturi padoraus puodelio su lėkštute? 

— Ne. Tai kur keliausi taip apsivilkusi? 

— Keliausiu priešpiečių į miestą. „Elmo“ restorane susitinku 
su Ariu. 

— Su kuo? 

— Su Ariu. Susipažinau su juo atostogaudama. Juk sakiau tau. 
Jis gyvena mieste. Jam priklauso kažkokios alyvų giraitės ir vynuo- 
gynai, ir dar kažkas, nelabai prisimenu. Nesvarbu. Dabar verslui 
daugiausia vadovauja jo sūnus. Jis našlys. 

— A. 

— Man atrodo, kad jis bus tas, tikrasis, — nekreipdama dė- 

mesio į siūlomą kavą, Linda prispaudė ranką prie krūtinės. — O, 
Makenze, kad tu žinotum, kiek daug bendro mes turim ir dvasiškai, 
ir protiškai. Nepaprastas ryšys. Galvoju, kad tik likimas galėjo pasi- 
rūpinti, kad tame sveikatingumo centre atsidurčiau kartu su juo. 

Tuo pasirūpino mano trys tūkstančiai dolerių, pagalvojo Ma- 
kenzė. 

— Jis labai gražus, išskirtinis. Keliauja Aur panorėjęs. Turi ant- 
rus namus Korfu saloje, butą Londone ir vasarnamį Hemptone. Vos 
spėjau išeiti pro centro duris, kai jis paskambino ir pakvietė šiandien 
nueiti su juo priešpiečių. 

— Gerai praleisk laiką. Tau jau laikas judėti, iki miesto tolokai 
važiuoti. 

— Tikra teisybė. Bet, matai, vakar mano mašina pradėjo leisti 
kažkokius keistus garsus. Noriu pasiskolinti taviškę. 

— Negaliu tau paskolinti savo mašinos. Man jos reikės. 

— Aš tau paliksiu savo. 

Su kažkokiais keistais garsais, pagalvojo Makenzė. 

— Tavo dvivietė mašina man netinka. Rytoj turiu susitikti su 
klientu ir važiuoti į fotosesiją, o tai reiškia, kad turėsiu vežtis įrangą. 
Man mano mašinos reikės. 

— Grąžinsiu tau ją šįvakar. Dėl Dievo, Makenze. 

— Taip sakei ir praeitą kartą. O paskui nei tavęs, nei mašinos 
nemačiau tris dienas. 

— Tiesiog išėjo toks spontaniškas ilgasis savaitgalis. Tavo bėda 
ta, kad niekada neleidi sau būti spontaniška. Viskas turi būti supla- 
nuota, viskas turi vykti pagal režimą. Negi nori, kad sugesčiau kur 
nors pakelėje? Arba kad patekčiau į avariją? Kaip gali galvoti tik apie 
save? 

— Atsiprašau. 

Laiptų apačioje stovėjo Karteris. 

— Dovanokit, kad pertraukiau. Sveiki. Jūs turbūt Makenzės 


mama? 


KETURIOLIKTAS SKYRIUS 


KARTERIUI JOS pasirodė visai nepanašios — smulkutė, moteriškų 
formų blondinė, specialiai jai siūtu raudonu kostiumėliu, ir liauna 
raudonplaukė, apsivilkusi languotu chalatu. 

Bet jos abi sustingo ir įbedė į jį žvilgsnius, kuriuose siaubas 
buvo sumišęs su sutrikimu. Netrukus tas mažutis panašumas išnyko, 
Makenzės akyse pasirodė liūdesys, o Lindos — šaltas išskaičiavimas. 

— Nieko sau. Makenzė nesakė, kad turi svečių. Ir dar tokių 
malonių. Makenze, kas per manieros? Galima pagalvoti, kad užau- 
gai miške. Aš Linda Barington, Makenzės motina. 

Ji nesijudino iš vietos, tik ištiesė ranką. 

— Malonu su jumis susipažinti. 

— Karteris Makgvairas. 

Priėjęs prie jos, Karteris paėmė jos ranką ir ją pakratė. Linda 
suėmė jo delną abiem rankomis. 

— Labas rytas, Karteri. Ir kurgi Makenzė jus susirado? 

— Aš linkęs manyti, kad tai aš ją susiradau. 

— Argi jis ne žavus? 

Linda nusijuokė ir atmetė plaukus. 

— Arjūs iš Grinvičo, Karteri? 

— Taip. Čia gyvena mano šeima. 

— Makgvairas, Makgvairas. Bandau prisiminti, ar aš juos pa- 
žįstu. Makenze, dėl Dievo, įpilk Karteriui kavos. Sėskis, Karteri. 

Kviesdama ji patapšnojo per baro kėdę. 

— Nagi, pasakok man viską. 

— Norėčiau, deja, neturiu laiko, mums su Makenze reikia 
ruoštis renginiui. 

— Mat kaip. Tu irgi fotografas? 

— Ne, tik padedu. 

Ji greitai, koketuodama nužvelgė jį nuo galvos iki kojų. 

— Atrodai tikrai labai paslaugus. Bent jau palaikyk man kom- 
paniją, kol gersim kavą, o Makenzė apsirengs. Makenze, lipk viršun 
ir susitvarkyk. Atrodai kaip nuskurėlė. 

— Kaip tik galvojau, kaip gražiai atrodai, — Makenzei pasakė 
Karteris. — Spinduliuoji sekmadienio rytu. 

Linda nusijuokė. 

— Nagi, tikrai žavus. Tokius kaip tu iš tolo atpažįstu. Būk aky- 
la, Makenze. Kas nors nukniauks iš panosės. Nagi, Karteri, sėskis čia 
ir papasakok apie save viską. Aš reikalauju. 

— Imk mašiną, — Makenzė iš krepšelio, stovėjusio ant stalo, 
išėmė raktelius. — Imk mašiną ir važiuok. 

— Nebūk tokia nemandagi, Makenze. 

Bet Linda paėmė raktelius. 

— Norėjai mašinos — ją gavai. Pasiūlymas galioja lygiai tris- 
dešimt sekundžių. 

Iškėlusi smakrą Linda pasiėmė paltą. 

— Atsiprašau dėl savo dukters elgesio, Karteri. 

— Visai be reikalo. 

— Tikėkimės, kad šis bus pakantesnis, nes ir vėl liksi viena. 

Metusi paskutinį žvilgsnį į Makenzę, Linda išdidžiai išžygiavo 
lauk. 

— Nieko sau. Kaip gaivaus oro gūsis. Geriau jau nebūtum jai 
davusi tų raktelių, — pasakė Karteris eidamas prie Makenzės. 

Ji ištiesė ranką, kad jį sustabdytų. 

— Nereikia. Prašau, nereikia. Apgailestauju, kad tapai viso šito 
liudininku, bet prašau, nereikia. 

— Ko nereikia? 

— Nieko, — ji dar kilstelėjo ranką ir žengė žingsnį atgal. — 
Nežinau, ką aš čia sugalvojau. Vienas Dievas težino. Sakiau sau, kad 
viskas klaida. Žinojau, kad turiu viską nutraukti, kol pernelyg nesi- 
komplikavo. Bet kažkaip įsipainiojau. Pati kalta. 

— Kaip suprantu, dabar tu kalbi ne apie savo motiną. 

— Atleisk. Atleisk man, Karteri. Iš viso šito... Iš to, kas vyksta 
tarp mūsų, nieko nebus. Aš negaliu tau pasiūlyti tokių santykių, ko- 
kių tau reikia. Tu dėl to nekaltas, tai... 

— Nereikia, Makenze, — nutraukė jis ją. — Kam tos banalios 
frazės? Tu tikrai gali daugiau. Abu kartu mes galim pasiekti daugiau. 

— Čia mano kaltė. — Jausdama, kad tuoj pravirks, ji prakalbo 
rūsčiau: — Aš paprasčiausiai tam netinku. Ilgalaikiai santykiai — ne 


man. Aš iš tų, kurios supanikuoja ir pabėga, nes per daug gerai pa- 


sijuto. 

— A, dabar kai kas aiškėja. 

— Čia mano kaltė. Supranti? Aš ne tokia moteris, kokios tau 
reikia. 

— Makenze, tu gal ir žinai, ko tau reikia, bet tikrai nežinai, ko 
reikia man. 


— Aišku, kad žinau. Tu per daug apkvaitęs, todėl prisigalvoji, 
kad mūsų laukia kažkokia ateitis. Nes tu to nori. Tu tradiciškas iki 
kaulų smegenų, Karteri. Ilgai netruks ir tu užsimanysi tvirtų įsipa- 
reigojimų, santuokos, šeimos, namų ir trikojo katino. Tu toks jau esi. 
Bet aš esu kitokia. 

Ji numetė taip ir nepanaudotą plaktuvą į kriauklę. 

— Tu manęs net nepažįsti. Viskas — tik flirtas, seksualinis 
malonumas. Atspindys kažko, ko nebėra. Senas įsimylėjimas, kurio 


negalėjai užmiršti ir kuris man buvo labai malonus, bet mes per daug 

greitai į tai pasinėrėm, per toli nuėjom. Lekiam į niekur, nes kelias 
labai geras. Bet jame yra duobių ir nelygumų. Dar nei karto nesusi- 
pykom, kaip galim tikėtis... 

— Nieko tokio, — nutraukė jis. — Tuoj susipyksim. Nesu 
tikras, apie ką esi prastesnės nuomonės, apie save ar apie mane. Ar 
norėsiu įsipareigojimo, santuokos, šeimos, namo ir prakeikto katino, 
kurį iš tikrųjų jau turiu. Taip, manau, kad kada nors viso to norėsiu. 
Bet neketinu dėl to jaustis esąs idiotas. 

— Aš to ir nesakiau... 

— Duobės ir nelygumai? Sveika atvykusi. Toks gyvenimas. Jų 
pasitaiko bet kuriame kelyje. Jie tam ir yra, kad juos pastebėtume, 
mėgintume išvengti, apeiti. Tavo bėda yra ta, kad nuolat įvairuoji 
tiesiai į duobę, kuri yra tavo motina, ir leidi, kad tai sugadintų visą 
likusią kelionę. Negali jos kaltinti dėl prastų savo vairavimo įgūdžių. 
Tu pati kalta. 

— Pati labai gerai žinau... Bet palauk. Prasti vairavimo įgū- 
džiai? — Pyktis nurausvino jos skruostus. — Puikiai žinau, kur einu 
ir kaip ten patekti. Tik pasirinkau aplinkkelį. Prakeikimas, užtenka 
kalbėti metaforomis. 

Jis susiraukė. 

— Man atrodo, tu tuo aplinkkeliu visą gyvenimą ir važinėsi. 
Kurgi ne, aplinkkelis. Klausyk, mus kažkas sieja. Gal nei vienas iš 
mūsų to ir nesitikėjome, bet tai tikra. 

— Aš ir nesakau, kad mūsų niekas nesieja. Akivaizdu, kad 
kažką tau jaučiu. Bet kaip tik dėl to ir noriu, kad trupuų viską pri- 
stabdytume ir viską įvertintume iš naujo. 

— Kodėl leidi, kad ji viskam vadovautų? 

— Ką? Visai ne. 

— Ji egoistė moteriškaitė, kuriai nerūpi niekas kitas, tik ji pati. 
Ji nuolat tave išnaudoja, nes tu leidiesi. Užuot pasipriešinusi, suteiki 
jai viską, ko tik ji užsimano. 

— Absurdas. Visiška nesąmonė! 

Piktas Makenzės tonas taip smarkiai skyrėsi nuo jo ramaus 
balso, kad ji pasijuto kvailai. 

— Paskolinau prakeiktą automobilį, kad iš čia išsinešdintų. Ir 
tai su viskuo neturi nieko bendra. 

— Tuomet galiu pasakyti tik tiek, kad tau reikėtų iš naujo įver- 
tinti jūsų akivaizdžiai nesveikus santykius. 

— Čia mano reikalas. 

— Niekas ir nesiginčija. 

Ji įkvėpė kartą, paskui kitą. 

— Nenoriu su tavim pyktis. Negaliu dabar su tavim pyktis, net 
jei ir norėčiau. Turiu dirbti ir ruoštis renginiui, ir... Dieve. 

— Suprantu. Nešdinuosi. 

— Karteri, nenoriu, kad pyktumės, — ji ranka persibraukė 
plaukus, pamačiusi, kad jis pasiėmė paltą. — Nenoriu tavęs skau- 
dinti. Nenoriu, kad jaustumeis, lyg tu ir viskas, kas tarp mūsų vyksta, 
man nieko nereiškia. 

— Per daug visokių „ne“, Makenze, — akimis ją tyrinėdamas 
jis apsivilko paltą. — Gal tau reikėtų pirmiau išsiaiškinti, ko tu iš 
tikrųjų nori, — tęsė jis, eidamas prie durų. — Ir dar vienas patik- 
slinimas. Aš nesu nuo tavęs apkvaitęs. Aš tave įsimylėjęs. Ir su tuo 
mums abiem reikės kažkaip gyventi. 

Jis išėjo ir tyliai uždarė duris. 


KAIP NORS SU tuo susidoros. Kad ir kas dėjosi širdyje ir galvoje, ji 
negalėjo leisti, kad tai trukdytų renginio metu. Užmiršk viską, įsakė 
ji sau. Šiandien tu esi neką svarbesnė negu vakar buvo tas idiotas 
jaunikio brolis. 

— Tai ar pasakysi, kas vėl ne taip? — paklausė Emalaina, joms 
vaikštinėjant po šokių aikštelę. 

— Nėra čia ko sakyti. 

— Prie tavo studijos mačiau stovint tavo motinos automobilį. 


O taviškis kažkur dingęs. 

— Tik ne dabar, Emalaina. 

— Viskas eina į pabaigą. Pasikalbėsim, kai pasibaigs. 

— Nenoriu apie nieką kalbėtis. Neturiu laiko sausainiams ir 
dvasiniam knisinėjimuisi. Turiu dirbti. 

Kurgi ne, pagalvojo Emalaina ir nuėjo ieškoti Parker. 

— Kažkas negerai Makenzei. 

— Žinau. 

Parker stovėjo prie ilgo stalo ir prižiūrėjo, kaip į lauke stovintį 
limuziną pernešamos dovanos. 

— Išsiaiškinsim po visko. 

— Ji mėgins išsisukti. 

Kaip ir Parker, Emalaina nerūpestingai šypsojosi. 

— Man neramu, kad ji nesiautėja. Paprastai motina ją įsiutina. 
Aišku, ir sugadina jai nuotaiką, ir įsiutina. 

— Kol kas nieko dėl to negalim padaryti. Tuoj bus paskutinis 
šokis. 

Parker žvilgtelėjo į laikrodį ir šiek tiek pamąstė. 

— Ji lauke norės fotografuoti išvažiuojančius jaunuosius. Jeigu 
bus tikrai prastai nusiteikusi, iš karto iš ten eis namo. Vadinasi, reikės 
ją pagauti ir ištardyti. 

Jeigu būtų bent kiek mąsčiusi, Makenzė būtų supratusi, kad 
prieš ją rezgamas sąmokslas. Bet jausdama nepaprastą palengvėjimą, 
kad viskas pagaliau baigėsi, ir žinodama, kad atliko savo darbą ir at- 
liko jį gerai, ji nieko nepastebėjo. 

Kai limuzinas lėtai nuvažiavo keliuku, ji nuleido fotoaparatą. 

— Susitinkam trumpam, kai visos atsilaisvinsim, — paskelbė 
Parker. 

— Klausyk, aš turiu nebaigtų darbų studijoje. Nusikopijuosiu 
tavo užrašus. 

— Ilgai neužtruks. Turim užtikrinti, kad tinkamai pasiruošėm 
rytojaus pristatymui. Gero vakaro. Saugios kelionės, — Parker nusi- 
šypsojo išvykstančių svečių grupei. — Manau, kad čia buvo paskuti- 
niai. Pradedam tvarkytis. Tau paliksim antrą aukštą, gerai? 

Suirzusi Makenzė nutrepsėjo laiptais aukštyn. Norėjo grįžti 
namo, pabūti viena, dirbti. Dirbti tol, kol akyse pradės lietis. Tada 
kristi į lovą ir miegoti tol, kol užsimirš visos bėdos. 

Bet ne, pirmoj vietoj kaip visada yra visa kita. Parker įstatymai. 

Samdomieji darbuotojai jau buvo sutvarkę nuotakos ir jauni- 
kio kambarius, bet dėl visa ko ji patikrino vonios kambarius. Kartą 
jos buvo radusios vestuvių svečią, susirangiusį įmantrioje nuotakos 
kambario vonioje. Ir visa tai įvyko kitą dieną po vestuvių. 

Viską patikrinusi, ji svarstė galimybę pasprukti pro vienas iš 
šoninių durų, kad išvengtų susitikimo. Bet žinojo, kad merginos dėl 
to užsius ir atseks iš paskos. 

Ji nenorėjo dar vieno ginčo, dar vienos nervus tampančios 
scenos. Mano kvota šiandien jau ir taip viršyta, pagalvojo ji. Geriau 
pabus gera mergaitė, dalyvaus renginio aptarime ir kaip nors atlaikys 
instruktažą apie rytojaus pristatymą. 

Taip bus geriau, nusprendė ji. Mažiau laiko apmąstymams. 
Mąstymas buvo paskutinėje dalykų, kuriuos ji būtų norėjusi daryti, 
sąrašo vietoje. 

Nė kiek nenustebo pamačiusi, kad Lorelė ruošia arbatą ir su- 
muštinukus. Per „Įžadų“ susitikimus paprastai būdavo ko užkąsti ir 
atsigerti. 

— Gerai praėjo tos vestuvės, — lyg tarp kitko pasakė Lore- 
lė. — Niekas negavo į akį. Jokių apsistumdymų krūmuose. Niekas 
nesugalvojo pasiglamžyti netinkamoje vietoje. 

— Sekmadieniniai renginiai paprastai būna gana banalūs, — 
tarė Emalaina, nusispirdama batelius ir rąžydamasi. 

— Užmiršai Grinburgo ir Fogelman vestuves. 

— O, taip. Ten buvo visko, ką išvardijai, ir dar daugiau. 

Negalėdama nusėdėti, nurimti, Makenzė nuėjo prie lango. 

— Pradeda snigti. Gerai, kad tik dabar, kai jau viskas baigta. 

— Tikrai viskas baigta, — paskelbė įeidama Parker. — Tvarky- 


tojai jau ėmėsi pokylių salės. Ponia Siman rytoj gali užsimanyti dar 

kartą apsižvalgyti, tad geriau, kad viskas spindėtų. Kaip dėl meniu, 
Lorele? 

— Mažyčiai pyragėliai, kava, arbata, šviežios apelsinų sultys. 
Per savo pristatymą, kuris bus paskutinis, pasiūlysiu paragauti torto. 
Taip pat turiu šokoladinių saldainių su paauksuotais nuotakos ir jau- 
nikio vardais arba monogramomis. Paruošiau įvairų stilių. Turiu ir 
tortų nuotraukų, ir eskizų — vestuvinių tortų, jaunikio tortų, o jeigu 
norės, pasiūlysiu ir kelis svečių tortų variantus. Tas pats ir dėl desertų 
baro. Turiu dovanų dėžutes su šokoladu, kurias įteiksiu nuotakai ir 
jos motinai, ir porą atsarginių, jeigu su jomis atvyktų dar kas nors. 
Pas mane viskas paruošta. 

— Kaip tu, Emalaina? 

— Nuotaka mėgsta tulpes ir sakė norinti, kad per vestuves tul- 
pės būtų jos firminės gėlės. Kadangi viskas vyks balandžio mėnesį, 
galvoju, kad tas vestuves reikėtų rengti sode. Tulpių bus milijonai. 
Sumerksiu jas į įvairių dydžių ir formų skaidraus stiklo vazas. Ir, 
aišku, rožės. Paruošiu kelias kompozicijas. Tema — pavasario spal- 
vos ir kvapai. Ir, aišku, butonjerės. Balta tulpė su nedidele levandos 
šakele. Paruošiau tris šilkines puokštes, kurias sukūriau specialiai jai. 
Viena iš jų kaip tik iš tulpių. Manau, kad ji pasirinks būtent ją. Jeigu 
taip — viskas bus nuspręsta. 

Ji trumpam nutilo ir kasydamasi koją peržvelgė savo sąrašą. 

— Taip pat paruošiau kelis variantus svitai. Irgi pavasario spal- 
vos, nes ji nebuvo apsisprendusi dėl spalvų. Be pavyzdžių, kuriuos 
jau paruošiau, dar turėsiu ir kelias nuotraukas. Ji jau buvo pas mane 
ir matė daugybę pavyzdžių, bet kelis pakeičiau ir pritaikiau specia- 
liai jai. Lorelė padėjo man nupiešti porą pergolės eskizų. Man kilo 
tokia mintis apie sedulas. Jaunos sedulos baltuose vazonuose kaip 
fonas. Galim jas apvedžioti lemputėmis. Motinoms vietoj prisega- 
mų puokštelių norėčiau pasiūlyti specialiai joms sukurtas puokštes. 
Kelias paruošiau, kad turėčiau ką parodyti. Joms abiem supakuosiu 
puokščių pavyzdžių, kad turėtų ką pasiimti namo. 

— Turim pakankamai nuotraukų, iš kurių matyti, kaip namą 
galima papuošti pavasarinėms vestuvėms, — tarė Parker ir žvilgte- 
lėjo į Makenzę. 

— Aš atrinkau tuos pavyzdžius, kurie man pasirodė tinkamiausi 
šitai klientei. Ir tuos, kuriuose gausu detalių. Kaip jau esam kalbėju- 
sios, oras balandį neprognozuojamas, todėl jie tikrai norės palapinių. 

— Šilko palapinių. 

Makenzė linktelėjo Parker. 

— Perskaičiau tavo pasiūlymą ir mačiau Lorelės eskizus. Netu- 
rim konkrečiai tokių nuotraukų, bet turim labai panašių. Paruošiau 
išsamų sužadėtuvių ir vestuvių portretų albumą ir dar vieną su tomis 
nuotraukomis, kurios buvo publikuotos žurnaluose. Jos pavartė kelis 
albumus, kai buvo čia, ir tu pasakojai, kad mamytės akys tiesiog įsi- 
žiebė, kai mestelėjai mintį, kad galima padaryti meno knygos stiliaus 
albumą. Atnešiu tokio albumo pavyzdį. Pristatymo metu čia pat 
motiną nufotografuosiu kartu su dukra. Išspausdinsiu nuotrauką, 
įrėminsiu ir padovanosiu motinai. 

— Nuostabu, — plačiai nusišypsojo Parker. — Puikumėlis. Aš 
pati turiu sugalvojusi tris skirtingo stiliaus scenarijus, pagal kuriuos 
viskas bus organizuota nuo pat repeticijos iki jaunųjų išvykimo. Vis- 
ką permąsčiau kokį šimtą kartų, kol galų gale nusprendžiau pradėti 
nuo to, kuris, mano nuomone, yra geriausias. 

— Dvidešimt pirmo amžiaus pasakų princesė, — pasakė Ema- 
laina. — Mano mėgstamiausias. 

— Mes visos keturios į visą šitą reikalą jau sukišom apie šimtą 
valandų, — pastebėjo Lorelė. — Aš viską iki sekundės suskaičiavau. 

Emalaina ryžtingai linktelėjo galva. 

— Man viskas labai gerai atrodo. 

— Tau visada viskas labai gerai atrodo. Jeigu čia jau viskas, ma- 
nęs laukia kalnai darbų. 

— Beveik baigėm, — pasakė Parker, kai Makenzė pradėjo sto- 
tis. — Kas tave kamuoja, Makenze? 

— Daugiausia kojos. 

— Verčiau pasipasakok geruoju, — įspėjo Lorelė, rinkdamasi 
sumuštinuką. — Tu viena prieš mus tris. 

— Nereikia gąsdinti. Nesuprantu, kodėl taip reikia jaudintis 
kiekvieną kartą, kai kurią nors iš mūsų ištinka nuotaikos krizė. 

— Todėl, kad mes merginos, — priminė jai Emalaina. — Tai 
tavo motina pasiėmė tavo automobilį? 

— Taip, mano motina pasiėmė mano automobilį. Šiandien rytą 
ji surengė man pasalą. Aš susinervinusi. Būsiu susinervinusi ir tada, 
kai ji pagaliau teiksis jį grąžinti, aišku, visiškai be degalų ir, ko gero, 
aplankstytais buferiais. Istorijos pabaiga. 

— Žinau, kaip elgiesi, kai būni susinervinusi, — pasakė Parker 
ir apsikamšė kojas. — Bet šiandien tu elgiesi ne visai taip. 

— Būtent taip. 

— Manau, kad tai tik dalis tiesos. Juk kai viskas vyko, pas tave 
buvo ir Karteris, ar ne? 

— Ji pradėjo su juo flirtuoti, kaip visada, kai atsiduria priešais 
ką nors, turintį penį. Gali bent įsivaizduoti, kokia gėda? 

— Jis susinervino? — paklausė Emalaina. 

— Dėl jos? — Makenzė atsistojo ir vėl nuėjo prie lango. — 
Nežinau, nesu tikra. Buvau per daug užsiėmusi vaizduodama įsižei- 
dusią, todėl nieko nepastebėjau. Atidaviau jai raktelius, kad greičiau 
išsinešdintų. 

— Net neklausiu, kam jai reikėjo tavo automobilio, — tarė 
Lorelė pildamasi į puodelį kavos. — Tačiau koks skirtumas? Nesu- 
prantu tik vieno — kodėl tu nepatenkinta Karteriu? 

— Nesu juo nepatenkinta. Aš nepatenkinta savimi. Leidau, kad 
taip atsitiktų, leidau, kad viskas taip toli nueitų, 2ega/vojau, nepasi- 
likau kur nors arčiau realybės. 

— Dabar tu kalbi ne apie Baisiąją Lindą, — apibendrino Lorelė. 

— O, Makenze, — Emalainos akys net patamsėjo iš užuojau- 
tos. — Susibarei su Karteriu? 

— Ne. Taip. Ne. — Susierzinusi Makenzė atsisuko. — Su juo 
susibarti neįmanoma. Kai žmonės barasi, jie šūkauja arba laksto kaip 
pakvaišę. Jie žarstosi tokiais dalykais, dėl kurių paskui gailisi. Va čia 
tai barniai. O jis sugeba tik viena — būti racionalus. 

— Koks netikėlis, — konstatavo Lorelė ir užsidirbo pagiežingą 
žvilgsnį. 

— Pamėgink pati. Pamėgink priversti tokį žmogų kaip Karteris 
suprasti, kad priėmei netinkamą sprendimą, ir viskas, ką pasakysi, 
atšoks nuo šaltos logikos sienos. 

— Tu su juo išsiskyrei? 

Iš Emalainos tono buvo aišku, kad visa jos užuojauta dabar 
buvo skirta Karteriui. 

— Pati nežinau, ką padariau. Kaip galima išsiskirti su žmogu- 
mi, su kuriuo iš tikrųjų dar nebuvai kartu? Taip, čia mano kaltė, bet 
jis net nenorėjo apie tai girdėti. Žinau, kad be reikalo leidau viskam 
taip toli nueiti. Tiesiog įkliuvau, negalėjau atsispirti. O kai šiandien 
rytą pasirodė mano motina, man tai buvo kaip antausis, sugrąžinęs 
mane į realybę. 

— Ir tu leisi, kad ji šitaip tave kontroliuotų? — paklausė Parker. 

— Ne. Viskas yra visai ne taip, — aršiai paprieštaravo Makenzė, 
jausdama, kad viskas gali būti būtent taip. — Nenoriu jo įskaudinti. 
Dėl to taip ir pasielgiau. Jis įsivaizduoja, kad yra mane įsimylėjęs. 

— Įsivaizduoja? — pakartojo Lorelė. — O gal jis iš tikrųjų į5i- 
mylėjęs? 

— Jis per daug viską romantizuoja. Mane. Viską. 

— Ir čia tas pats vyras, kuris sugeba būti tik racionalus. Šal- 
ta logikos siena. — Skeptiškai sučiaupusi lūpas Parker pakraipė 
galvą. — Bet kai kalbama apie tave, tai jis pasiklydęs kažkur savo 
fantazijose? 

— Jis ne toks jau primityvus, — iš inercijos ginčijosi Makenzė, 
jausdamasi pavargusi ir nugalėta. 

— Manau, kad kalbėti čia reikia ne apie tai, ką tau jaučia arba 

ko nejaučia Karteris, bet ką tu jam jauti arba nejauti. Tu jį įsimylė- 
jusi? 

Makenzė įsispoksojo į Parker. 

— Man jis rūpi. Tai ir svarbiausia. 

— Neišsisukinėk, — įsikišo Lorelė. — Klausimas gana papras- 
tas, į jį galima atsakyti tiesiog „taip“ arba „ne“. 

— Nežinau! Nežinau, ką daryti su šitais jausmais, kurie mane 
staiga užplūdo. Jis įsiveržia į mano gyvenimą, bando pramušti galva 
sieną, o galva dėl to kažkodėl svaigsta man. Tu juk sakei, kad jis ne 
mano skonio, iš pat pradžių taip sakei. Ir buvai teisi. 

— Tiesą sakant, manau, kad tai buvo vienas iš tų retų kartų, kai 
klydau. Čia tau pačiai spręsti. Bet labiausiai mane nervina, Makenze, 
labiausiai mane nuvilia, kad pokalbiuose apie meilę tu naudojiesi 
Linda kaip patikimu kriterijumi. Ji juk net nežino, kas tai yra. 

— Man reikia laiko. Viskas. Man reikia laiko, kad susigrąžin- 
čiau pusiausvyrą, savo ritmą. Nes kai jis šalia, atrodo, kad netenku 
visko. 

— Tuomet neskubėk, — patarė Parker. — Pagalvok. 

— Taip ir padarysiu. Turiu būti tikra. 

— Dar vienas dalykas. Jeigu jis tave myli — aš jo pusėje. 


KATERINA SIMAN SU dukterimi Džesika atvyko pirmadienį, lygiai 
dešimtą valandą ryto. Makenzė žinojo, kad toks punktualumas tikrai 
sušildys Parker širdį. Ją pačią tokie dalykai šiek tiek gąsdino. 
Svetainėje sėdėdama su partnerėmis ir potencialiomis klientė- 
mis ji jautė, kad nuo persidirbimo, nervinio ir emocinio sąmyšio buvo 
visiškai netekusi ramybės. Emalainos tulpių jūra suteikė kambariui 
pavasarišką atmosferą, nors židinyje tebesikūreno ugnis. Parker buvo 
išdėliojusi nuostabų savo močiutės Meiseno porceliano arbatos ir 
kavos servizą, Voterfordo krištolo taures ir karalių Jurgių laikų stalo 


įrankius, kurie puikiai papildė nuostabius Lorelės kepinius. 

Jeigu Parker tikėjosi pademonstruoti prašmatnumą, rafinuotu- 
mą ir moteriškumą, jai tai puikiai pavyko. 

Po įprastinių kalbų apie orą, Parker iš karto perėjo prie reikalo. 

— Mes labai sujaudintos, kad ruošdamasi tokiai svarbiai dienai 
pagalvojote apie „Įžadus“. Suprantame, kaip svarbu, kad jaustumėtės 
patogiai ir būtumėte tikra dėl kiekvienos detalės, kuri svarbi rengiant 
vestuves, nes būtent detalės atspindi tai, kas jūs esate, ir tai, ką jūs ir 
Džošas vienas kitam reiškiate. Norime, kad ta diena jus džiugintų 
kaip ir visos dienos iki tol, kad žinotumėte, jog svarbiausia čia esate 
jūs. Norime to paties, ko ir jūs — tobulos ir gražios dienos, kupinos 
prisiminimų, kurių užtektų likusiam gyvenimui. Suformulavusios 
tokį tikslą, mes sumanėme kelias idėjas. Ar norite ko nors paklausti 
dar prieš man pademonstruojant jums pirmąjį pasiūlymą? 

— Taip. 

Katerina Siman atsivertė užrašų knygelę, kurią turėjo pasi- 
dėjusi ant kelių. Jos duktė tik pavartė akis ir nusijuokė, o ji pradėjo 
bombarduoti Parker klausimais. 

Parker atsakymai daugiausia buvo teigiami. Jos pasirūpins tuo, 
sutvarkys aną, turi to arba ano tiekėją arba pavyzdį. Kai visi klausi- 
mai pagaliau buvo išsemti, reikalus į savo rankas perėmė Emalaina. 

— Be skintų gėlių, dar galime papuošti sodus metinėmis ir va- 
zoninėmis gėlėmis, ir tos gėlės bus specialiai pritaikytos, kad papil- 
dytų Džesikos pasirinktas skintų gėlių kompozicijas. Suprantu, kad 
viskas vyks pačioje sezono pradžioje, bet galiu jūsų vestuvių dieną 
pažadėti jums pavasarį. 

— Galėtų palaukti iki gegužės. 

— Mama, — Džesika paplekšnojo motinai per ranką. — Mes 
susipažinom balandį ir jau nusprendėm, kad leisim sau pabūti jaus- 
mingais. Laiko dar nemažai, planavimui jo užteks, bet jau dabar 
atsirado milijonas detalių. 

— Tam mes ir esame, — priminė jai Parker. 


— O dabar dar ta sužadėtuvių šventė klube ir kvietimai svečiams. 

— Galim viską už jus sutvarkyti. 

Džesika nutilo ir kietai sučiaupė lūpas. 

— Rimtai? 

— Visiškai. Mums reikia tik jūsų sudaryto sąrašo. Turim kelis 
kvietimų teikėjus. Vienas iš asmeniškesnių stilių — sukurti kvietimą 
su jūsų sužadėtuvių nuotrauka arba su jūsų ir Džošo nuotrauka, kuri 
jums labiausiai prie širdies. 

— Man šita mintis patinka. O kaip tau, mama? 

Mano eilė, pagalvojo Makenzė. 

— Pati sužadėtuvių nuotrauka gali padėti susivokti, ar jums 
patinka toks stilius, ar vis dėlto norėtumėte ko nors tradiciškesnio. 
Datos, vietos ir vestuvinės suknelės pasirinkimas ir sužadėtuvių nuo- 
trauka — tai patys pirmieji dalykai, dėl kurių apsisprendusi būsite 
visiškai laisva ir likusį laiką galėsite išnaudoti kitiems reikalams. Be 
to, nuo jų priklausys visų vestuvių stilius. 

— Turbūt turite savo darytų nuotraukų pavyzdžių. 

— Taip. 

Pakilusi Makenzė paėmė sužadėtuvių nuotraukų albumą ir pa- 
siūlė jį Katerinai Siman. 

— Mano nuomone, sužadėtuvių portretas ne mažiau svarbus 
už vestuvių portretą. Jis atspindi pasižadėjimą, ketinimus, džiaugsmą 
ir lūkesčius. Kas suartino šiuos žmones? Kaip jie ryžosi vienas kitam 
pasižadėti? Mano darbas — padaryti tokį portretą, kuris praneštų 
draugams, šeimos nariams ir visiems kitiems, kad Džesika ir Džošas 
jau surado vienas kitą. 

— Jūsų studijoje? — paklausė Katerina. 

— Taip. Arba bet kurioje kitoje vietoje, kurią išsirinks jaunoji 
pora. 

— Klube, — nusprendė Katerina. — Per sužadėtuvių šventę. 
Džesė turi pribloškiamą suknią. Vakariniais drabužiais ji ir Džošas 
atrodo nuostabiai. O Džesė dar pasipuoš mano motinos rubinais. 

Susigraudinusi Katerina paėmė dukterį už rankos. 

— Labai miela idėja ir aš mielai jos imsiuos. Bet galvojant apie 
portretą man šovė šiek tiek kitokia mintis. Jūs su Džošu susipažinote 
jodinėdami. Jodinėjimas — jūsų abiejų aistra. Norėčiau jus nufoto- 
grafuoti ant žirgo. 

— Ant žirgo? — susiraukė Katerina. — Bet čia gi ne šiaip sau 
nuotrauka. Nenoriu, kad sužadėtuvių nuotraukoje Džesika vilkėtų 
jojimo kelnėmis ir būtų su jojiko kepure. Noriu, kad ji sužėrėtų. 

— Ne, ne, aš galvojau apie tokį prislopintą spindesį. Ką nors 
romantiško, šiek tiek nerealaus. Kiek žinau, jūs turite kaštoninį žirgą 
Truperį. 

— Iš kur žinot? 

— Toks mūsų darbas — pažinoti savo klientus. Bet nieko ne- 
normalaus, nesijaudinkit, — pridūrė Makenzė, priversdama Džesiką 
nusišypsoti. — Įsivaizduoju jus su Džošu raitus ant Truperio. Džo- 
šas vilki fraką, kaklaryšis atlaisvintas, kelios viršutinės sagos atsegtos, 
ojūs už jo, apsivilkusi nuostabia besiplaikstančia suknia. Ir, žinoma, 
su savo močiutės rubinais, — pridūrė ji. — Jūs apsikabinusi jį per 
liemenį, plaukai paleisti, plaikstosi vėjyje. Fone — neryškios spalvos 
ir formos. 

— O, Dieve, — Džesika visa tai gerte gėrė. — Man patinka. 
Labai patinka. Mama? 

— Skamba... gerai. Stebuklingai. 

— Ir man atrodo, kad ši idėja labai organiškai susilieja su tuo, 
ką mes jums siūlome kaip vestuvių temą. Parker. 

Atsistojusi Parker nuėjo prie specialiai tam paruošto stendo. 

— Turime nuotraukų, kurios padės jums gana detaliai įsivaiz- 
duoti, ką ir kaip jau esame dariusios ir ką dar galime padaryti, bet 
kadangi jūsų vestuvės unikalios, jūsų vestuvių dienos vizijai pavaiz- 
duoti paruošėme kelis eskizus. 

Ji nuėmė apdangalą nuo pirmojo eskizo. 

— Stebuklų šalis, — pasakė ji, ir Makenzė pagalvojo, kad, iš- 
girdusios nuotaką aiktelint, jos visos turėjo pajusti tą patį netikėtą 
virpulį. 

— MANAU, KAD JOS MŪSŲ. Jūs taip nemanot? Dieve, kaip pavar- 
gau, — Emalaina išsidrėbė ant sofos. — Man kažko bloga. Bijau, kad 
iš tų nervų būsiu persivalgiusi saldainių. Nemanot, kad jos mūsų? 

— Jeigu ne, aš pasirūpinsiu, kad kas nors Kateriną Siman pri- 
baigtų. 

Lorelė susikrovė kojas ant krūvos albumų, kurie pūpsojo ant 
kavos staliuko. 

— Ta moteriškė — kietas riešutėlis. 

— Ji labai myli savo dukrą, — paaiškino Parker. 

— Ir aš pastebėjau, bet dėl Dievo, mes čia nėrėmės iš kailio 
siūlydamos tobulas vestuves, ir vis tiek nesugebėjom priversti jos pa- 
sirašyti sutarties. 

— Manau, galų gale ji sutiks. Jeigu ne, aš ją pati pribaigsiu 
plikomis rankomis. 

Parker žingsniavo po kambarį trindamasi sprandą. 

— Jai reikia viską apgalvoti, pasitarti su vyru, o Džesikai viską 
reikia aptarti su Džošu ir gauti jo sutikimą. Viskas suprantama. Vis- 
kas normalu. 

— Viskam vadovauja Katerina, — pastebėjo Makenzė. — Man 
atrodo, jai tiesiog patinka mus kankinti. Bet vestuvinis tortas karališ- 
kų rūmų tema ją tiesiog nokautavo. 

Lorelė kramtė lūpą. 

— Tikrai taip manai? 

— Aš ją stebėjau. Pradėjau ją stebėti kaip katė pelę, o gal aš 
pati buvau pelė, o ji katė. Bet aš ją stebėjau. Kai ji pamatė tą tortą, jos 
akutės suspindo. Tiesiog girdėjau, ką ji galvoja. „Niekas negaus šito 
puikaus torto, jis priklauso mano mažytei.“ Visur pataikėme į de- 
šimtuką. Jos abi susileido, kai Emalaina pradėjo kalbėti apie sedulas 
ir lemputes. O ta tulpių puokštė? Džesika jos trokšte trokšta! Tada 
mamytė kažką pamini, kad jos vyreliui meška ant kojos užmynė, ir 

Parker tuoj pat iš savo magiškosios vizitinių kortelių kolekcijos iš- 
traukia asmeninio šokių mokytojo kortelę. 

— Man tas momentas irgi patiko, — sutiko Emalaina. — Kad 
ir kaip ten būtų, mamytė nori to, ko nori jos dukrytė, o dukrytė nori 
mūsų. Jaučia širdis, — jis atsiduso ir prisivertė atsistoti. — Turiu eiti 
ir pasodinti penkiasdešimt penkis narcizus vestuvinių dovanų įteiki- 
mo šventei. O jūs visos pasiimkit bent po kelias tulpes. 

— Einu pasižiūrėti, ar grįžo mano automobilis. Turiu fotosesiją 
mieste ir dar krūvą kitų reikalų, — Makenzė žvilgtelėjo į Parker. — 


Jeigu ji nebus pasirodžiusi, ar galiu pasiskolinti tavo mašiną? 


KAI KAS, PAGALVOJO Parker, pasakytų, kad ji kišasi ne į savo reika- 
lus. Bet tas kai kas, dar pagalvojo ji, jos gerai nepažįsta. 

Ji mėgo spręsti problemas. Ir jeigu ji bent nepamėgins išspręsti 
vienos seniausių savo draugių problemos, tai kokia prasmė apskritai 
būti problemų sprendėja? 

Į kavinę „Coffee Talk“ ji įžengė pasiryžusi padaryti tai, kas bus 
geriausia visiems. 

Buvo sekmadienio vakaras, aplinkui negarsiai kalbėjosi kavinės 
lankytojai. Dairydamasi aplinkui ji girdėjo, kaip šnypščia pieno ga- 
rintuvas, dūzgia kavamalė. Pamačiusi Karterį prie dviviečio staliuko, 
nusišypsojo ir patraukė prie jo. 

— Labas, Karteri, ačiū, kad sutikai susitikti. 

— Tai žinoma. Šiandien turėjot renginį? 

— Po pietų. Viskas praėjo labai gerai. — Ji neketino gaišti lai- 
ko. — Makenzė buvo liūdna ir nelaiminga. Klientams ji, aišku, šito 
nedemonstravo. 

— Man gaila, kad ją nuliūdinau. 

— Žinau, kad ir ji tave nuliūdino. Bet, — tęsė Parker, neleisda- 
ma jam prasižioti, — viso to priežastis — jos motina. Ir mes visi tą 
puikiai žinome, nors ir skirtingai į tai reaguojame. 

— Makenzei buvo gėda. Ir visai be reikalo. Prieš mane jai nėra 
ko gėdytis. 

— Jos motina visada vers ją taip jaustis. — Parker žvilgtelėjo 
į padavėją, kuri stabtelėjo prie jų staliuko. — Jazminų arbatos. Ačiū. 

— Tuoj pat bus. O jūs, mokytojau? 

— Ir aš to paties. 

— Karteri, noriu tau šį tą papasakoti, kad suprastum, kas už 
viso to slypi. Ką jūs su Makenze dėl to darysit, čia jau jūsų reikalas. 

Kalbėdama Parker nusimovė pirštines ir atsisagstė paltą. 

— Nežinau, kiek ji tau yra pasakojusi, ir ji, aišku, mirtinai užsi- 
rauks dėl to, kad apskritai tau ką nors apie ją papasakosiu, bet viskas 
yra kaip yra. Jos tėvai išsiskyrė, kai jai buvo ketveri. Jos tėvas, kurį ji 
dievino, paliko ją taip pat lengvai, kaip ir Lindą. Tiesiog jam niekas 
nerūpi. Linda — vienas išskaičiavimas. O jam tiesiog nusispjaut. Jis 
užaugo turtingoje šeimoje ir gavo didelį palikimą. Gal iš mano lūpų 
tai ir skamba veidmainiškai, bet... 

— Visai ne. Tu, Delanis ir jūsų tėvai visada atiduodavote duok- 
lę visuomenei. 

— Ačiū. Džefris Eliotas keliauja kur panorėjęs, elgiasi kaip pa- 
norėjęs ir yra linkęs vengti bet kokių nemalonumų. Linda braunasi 
per gyvenimą. Iš Makenzės tėvo ji gavo labai nemenkus alimentus, 
bet didžiąją jų dalį prašvilpė. — Ji nusišypsojo. — Vaikai daug ką 
girdi, net jei ne visada supranta, apie ką kalbama. 

— Betgi turėjo būti kažkiek skirta ir vaiko išlaikymui. 

— Taip. Mekenzės gyvenimo sąlygos buvo geros, ji visada buvo 
gerai aprengta ir pavalgydinta. Kaip ir jos motina. Abu Makenzės 
tėvai sukūrė po antrą šeimą jai dar nesulaukus septynerių. Po dvejų 
metų Linda vėl išsiskyrė. 

Ji trumpam nutilo, nes padavėja atnešė arbatą. 

— Po to buvo daugybė vyrų, daugybė romanų ir baisių dra- 
mų. Linda gyva vien dramomis. Džefris vėl išsiskyrė ir vėl vedė. 


Su trečiąja žmona susilaukė sūnaus, didžiąją laiko dalį jie leidžia 

Europoje. Linda turi dar vieną dukrą, kurios susilaukė su antruoju 
vyru. 

— Makenzė sakė, kad turi netikrą brolį ir netikrą seserį. 

— Jie retai matosi. Eloiza daug laiko praleidžia su tėvu, kuris 
ją, matyt, labai myli. 

— Turėtų būti nelengva. Turiu omeny, matyti, kad tavo sesuo 
turi tai, ko neturi tu. 

— Taip. Ir kadangi paprastai namuose būdavo tik Makenzė, tai 
Linda ir spaudė iš jos viską, ką galėjo. Toks jau jos būdas. Vėl ištekė- 
jo. Kiekvieną kartą jai ištekėjus, jos keldavosi vis į kitą namą, į kitą 
vietą. Makenzę perkeldavo į kitą mokyklą. Linda atsiėmė Makenzę 
iš akademijos, kai išsiskyrė su trečiu vyru. Paskui po poros metų vėl 
ją ten trumpam įkišo, nes pasirodė, kad ji buvo susidėjusi su vyru — 
su vedusiu vyru — iš akademijos valdybos. 

— Jokio stabilumo. Visiškai nebuvo kuo pasikliauti, — sumur- 
mėjo Karteris. 

Parker atsiduso. 

— Visą gyvenimą Makenzei ant peties motina rauda dėl taria- 
mosios nepagarbos, sudaužytos širdies ir kitokių bėdų. Linda užaugo 
tikėdama, kad yra pasaulio bamba, ir Makenzę ji augino taip, kad ir 
ši tuo patikėtų. Ji labai stipri, ta mūsų Makenzė. Protinga, pasitikinti 
savo jėgomis, puikiai dirba savo darbą. Bet ta jos silpna vietelė — tai 
kaip niekad neužgyjanti žaizda, kurią Linda nuolat drasko. Ji užaugo 
beširdiškoje aplinkoje ir pati bijo tokia būti. 

— Ji mumis netiki, nes jos gyvenime niekas nesuteikė pagrindo 
pasitikėjimui. 

— Hm, tu iš tikrųjų klausaisi. Tai buvo vienas iš pirmųjų da- 
lykų, kuriuos jis man apie tave papasakojo. Aš tau atskleisiu kortas, 
Karteri, nors ir žinau, kad ji man už tai nepadėkotų. Bet vis tiek tai 
padarysiu, nes ją myliu. 

— Man įdomu pamatyti, kokios tos kortos. 

Parker uždėjo savo ranką ant jo rankos. 

— Niekada nesu mačiusi jos tokios, kokia ji yra su tavimi. Su 
niekuo kitu. Niekada nesu mačiusi, kad jai kas nors taip rūpėtų. Ir 
kaip tik tai, kas vyksta tarp jūsų, ką ji atranda su tavimi, ją labai 
gąsdina. 

— Kai ką aš jau supratau, bent jau tai, kad ją kažkas gąsdina. 
Matau, kad ji tau tikrai rūpi. Ką tu man patartum? Ką man daryti? 

— Tikėjausi, kad to paklausi, — šypsodamasi atsakė Par- 
ker. — Duok jai šiek tiek erdvės, šiek tiek laiko, bet ne per daug. Ir 
neapleisk jos. Vienintelis pastovus dalykas jos gyvenime buvom aš, 
mano šeima, Emalaina ir Lorelė. Jai tavęs reikia. 

— Neketinu jos apleisti, — paprastai atsakė Karteris. — Lau- 
kiau jos didžiąją savo gyvenimo dalį. 

PIRMADIENĮ NEPASIRODĖ nei automobilis, nei Makenzės mo- 
tina. Antradienį, kai jai nusibodo laukti, Makenzė paskambino į 
motinos namus, bet iš karto įsijungė atsakiklis. 

Trečiadienį ji jau visai rimtai ketino pranešti policijai apie auto- 
mobilio vagystę, bet paskui pagalvojo, kad juk jai pačiai teks išpirkti 
motiną iš areštinės. 

Todėl ji nuėjo į pagrindinį pastatą kaulyti pusryčių. 

— Parker gavo skubų iškvietimą pas klientę. Šeštadienio nuo- 
taka atsibudo su kažkokiu ten spuogu. Emalaina laukia pristatomų 
prekių, tai šiandien čia tik tu ir aš. 

— Tai ką, ir blynų nebus? 

— Neturiu laiko blynams. Ir tikrai norėčiau, kad ponia Greidi 
pagaliau išsikratytų paplūdimio smėlį ir grįžtų namo. O dabar turiu 
padaryti krūvą marcipaninių gėlyčių. Suvalgyk keksiuką. 

— Ar Parker sakė, kada ketina grįžti? 

Lorelė pakėlė akis ir liovėsi minkiusi marcipaninę masę. 

— Automobilio dar nėra? 

— Ir automobilis, ir Linda dingę be žinios. Palikau šimtą pra- 
nešimų. Jos ausys nukraujuos ir nukris, kai pagaliau jas perklausys. 
Pagrasinau, kad pranešiu policijai apie automobilio vagystę. 

— Taip ir padaryk. Telefonas ana ten. 

— Žinai, tai mane reikėtų suimti už kvailumą. Pati kalta, kad 
daviau raktelius. Ketinu pas ją užsukti. Turiu dar vieną fotosesiją, 
be to, reikia pasiimti specialų popierių, kuris dar nebuvo paruoštas 
pirmadienį. Ir dar aš manau, kad man reikia naujų batų. 

— Iš Karterio nieko negirdėti? 

— Kodėl klausi? 

— Nes ketini pirkti batus. Ką, ar aš nesuprantu, kad čia tik dėl 
paguodos. Skambinai jam? 

— O ką aš jam sakysiu? Kad atsiprašau? Aš ir taip jau atsipra- 
šiau. Kad buvau neteisi? Taip, buvau neteisi ir tai žinau, bet tai nie- 
kaip nekeičia mano savijautos. 

— Būtent kokios? 

— Jaučiuosi sutrikusi, išsigandusi, kvaila. Gali tai padvigubinti, 
nes žiauriai jo ilgiuosi, — prisipažino ji. — Trūksta pokalbių su juo. 
Todėl manau, kad man geriau su juo nesimatyti ir nesikalbėti. 

— Žinai, tavo logika neturi nieko bendra su sveiku protu. 

— Jis turbūt vis tiek nenori su manim nei matytis, nei kalbėtis. 

— Skystablauzdė. 

— Gal ir taip. Be to, skystablauzdė be automobilio. 

Ji šiek tiek patylėjo stebėdama, kaip Lorelė vėl įniko minkyti 
marcipaninę masę. 

— Galėtum paskolinti saviškę. 

— Galėčiau. Bet taip tik padaryčiau tau meškos paslaugą. Kaip 
kad tu darai Lindai. Per daug tave myliu, kad taip daryčiau. 

— Jokia čia meškos paslauga. Čia verslas. Galėčiau susigrūsti 
visą savo įrangą į jos juokingą mašiniūkštę, bet, kad ir kaip būtų 
juokinga, ji paliko man mašiną, bet nepaliko raktelių. Klientė juk 
nekalta, kad aš nusileidau mamai ir kad dėl savo egoizmo ji net ne- 
siteikia grąžinti man automobilio. 

— Žinoma, nekalta. 


Lorelė formelėmis pradėjo rūpestingai pjaustyti gėlytes. 

— Kaip man visa tai įgriso! Turiu pripažinti, kad pykdama ant 
jos mažiau galvoju apie visus tuos reikalus su Karteriu. Kita vertus, 
verčiau jau jaudinčiausi dėl Karterio ir turėčiau po ranka savo ratus. 
Kodėl ji šitaip e/giasi? Tik nesakyk, kad aš pati jai leidžiu taip elgtis. 
Prisiekiu ir galiu pasirašyti krauju, kad net neketinau skolinti jai to 
sumauto automobilio. Nė už ką nebūčiau sau leidusi vėl atsidurti 
tokioje padėtyje, jeigu ne konkrečios aplinkybės. 

— Norėčiau tuo tikėti, Makenze, bet pažiūrėk pati — dėl visko 
vėl kenti tu. O nuo jos viskas — kaip nuo žąsies vanduo. Linda už 
nieką neatsako. Automobilį grąžins kada norės. Tu su ja barsies, skų- 
sies, bambėsi. Iš jos išgirsi tik įprastas nesąmones. O paskui ji viską 
paprasčiausiai užmirš, nes bus gavusi ko norėjo, ir viską padariusi 
taip, kaip norėjo. Plius ir vėl ji bus tavo pasaulio bamba, o tu tuo 
tarpu niurzgėsi ir skųsies. 

— Tai ką man daryti? Uždaužyti ją stovu? 

— Padėčiau tau paslėpti kūną. 

— Nė kiek tuo neabejoju, — atsiduso Makenzė. — Tu tikra 
draugė. Bet paprastai aš nebūnu nei skystablauzdė, nei pastumdėlė. 

— Žinoma, kad ne. Tačiau būtent dėl to mane taip ir erzina, 
kad prieš ją tu taip suskystėji. Bent kartą priversk ją atsakyti už savo 
veiksmus, Makenze. Lažinuosi, kad kai pamėginsi vieną kartą, kitą 
kartą bus daug lengviau. 

— Bet kaip? Aš ir pati to noriu, patikėk. Bet juk negaliu skam- 
binti į policiją. Pati daviau jai tuos suknistus raktelius. Ir net jeigu 
galvoju... žinau, — pasitaisė ji, — kad tų raktelių ji man nepaliko 
tyčia, vis tiek... 

— O, toks žvilgsnis man patinka. Bailios pastumdėlės taip ne- 
žiūri. Tai ką? 

— Ji paliko man savo automobilį. 

— Vajė, sudarkykim jos žaisliuką! Einu, pasiimsiu paltą ir seną 
Delanio beisbolo lazdą. 


— Visai ne. Betgi tu ir žiauri. 

— Mėgstu pasidaužyti. Raminamai veikia. 

— Jos automobilio mes nedaužysim. Galų gale vargšė mašina 
dėl nieko nekalta. Bet pasirūpinsiu, kad ją nutemptų. 

— Neblogai, bet jeigu ją nutemps prie jos namų, jai tik atkris 
rūpestis važiuoti čia jos pasiimti. 

— Ne prie jos namų, — primerkusi akis svarstė Makenzė. — 
Atsimeni, kaip prieš kelis mėnesius tas vaikinas įvažiavo į naują De- 
lanio automobilį? Jį teko nutempti. Tada viskuo pasirūpino kažkoks 
mechanikas. Jis turi specialų pikapą, garažą ir aikštelę. Prakeikimas, 
kuo jis vardu? Kur Parker su savo stebuklingomis vizitinėmis kor- 
telėmis? 

— Skambink Delaniui. Jis tikrai prisimins. Noriu pasakyti tik 
tiek: kai imiesi ko nors iš esmės — tu man ne juokais patinki. Dėl 
to mes ir draugės. 

— Tai paskolink savo automobilį. 

— Pirmiausia paskambini, o tada gauni automobilį. 


JI BUVO SAVIMI patenkinta. Jautėsi stipri. Baigusi fotosesiją, atliku- 
si reikalus ir nupirkusi Lorelei plonos vielos, kurios ši buvo prašiusi, 
nusprendė, kad nusipelnė naujų batų. Paskui pagalvojo, kad dėl per 
pracitas kelias savaites patirtų traumų ir triumfo ji dar nusipelnė ir 
naujų auskarų. 

Auskarai už Lindą, nutarė ji. Batai už Karterį. Atšvęsti ir pasi- 
guosti. 

Galbūt grįždama namo užsuks pas jį. Padarys tai, kol jaučiasi 
stipri ir savimi patenkinta. Juk jie du protingi žmonės, kurie rūpi 
vienas kitam. Turėtų prieiti prie kokio nors kompromiso, surasti 
bendrą požiūrio tašką, kokį nors sprendimą. 

Juk iš tikrųjų ji nenorėjo jo prarasti. Nenorėjo keliauti per gy- 
venimą be Karterio. 

Ji vaikštinėjo po prekybos centrą, kol atsidūrė prie savo švento- 


vės — batų skyriaus. 

Gal jai reikėtų ir dar vienų ilgų batų? Juk ilgų batų per daug 
tikrai nebus. Nauji bateliai 77 nauji ilgi batai suteiktų jai nepalaužia- 
mą pasitikėjimą savimi, kurio jai verkiant reikia einant pas Karterį. 
Taikos ženklan galėtų prigriebti ir butelį vyno. Jie pasikalbės ir jis 
vėl žiūrės į ją taip, kaip anąkart. O paskui... Bet čia jau būtų Lindos 
stilius, nusprendė ji, nes į miestą buvo atvažiavusi su Lorelės auto- 
mobiliu. 

Vis tiek ji galėtų ten užsukti ir netgi atsinešti vyno. Galėtų pa- 
kviesti jį vakarienės pas save. Galėtų pajuokauti, pamėginti pralaužti 
ledus. Ei, atnešiau tau vyno. Neužmiršk jo atsinešti, kai atvažiuosi pas 
mane vakarienės. Aišku, tada reikės važiuoti nusipirkti kokių nors 
produktų. O gal ji galėtų tiesiog nusiaubti ponios Greidi atsargas. 

Ne, ne, pagalvojo ji, apžiūrinėdama porą elektriškai mėlynų 
batų, kurie jos šaukte šaukėsi. Ji privalo pa4i ką nors pagaminti. Idant 
parodytų, kad jis jai tikrai rūpi ir kad ji netingi dėl jo pasistengti. Jis 
jai svarbus. Tai, kas vyksta tarp jų, jai labai svarbu. 

Kaip tik dėl to ji taip žiauriai ir susidirbo. 

— Meredita? Juk toks jūsų vardas? 

Makenzė atsisuko ir žvilgtelėjo į blondinę, kuri jai lyg ir buvo 
matyta. 

— Apgailestauju, bet ne. 

— Jūs vestuvių fotografė, ar ne? 

— Taip. Tik mano vardas Makenzė. 

—- Na, žinoma! Atleiskit. Aš Stefanė Gorden. Atsimenat, susi- 
tikom per mano pusseserės vestuves praeitą šeštadienį? 

— A, taip. Kaip laikotės? 

— Esu batų apsiaustyje. O šiaip puikiai. Nuostabūs batai! Mes 
su Korina šią popietę nusiplovėm iš darbo. Korina! Eikš čia, susipa- 
žink su Makenze. 

"To dar betrūko, pagalvojo Makenzė. Kaip likimas, padovanojęs 
jai tokius nuostabius batus, paskui gali taip negailestingai spirti į 
užpakalį? 

— Korina, čia Makenzė. Ji vestuvių fotografė ir /abai gera Kar- 
terio draugė. 

— Ar ne? 

Korina Makenzei pasirodė tobula. Taigi kartu su spyriu į už- 
pakalį ji dar kažkodėl užsidirbo ir antausį. Ji išdidžiai žingsniavo 
puikuodamasi rafinuotais raudonais aukštakulniais prakirptais 
galiukais, o jos žvilgantys tamsūs plaukai romantiškomis garbano- 
mis krito ant pečių. Gilios geidulingos akys nužvelgė Makenzę, o 
minkštose dailiose lūpose pasirodė šalta šypsena. 

— Labas. 

— Labas. Gražūs batai. 

— Aha. Manau, kad jie bus mano. 

Net ir jos balsas tobulas, karčiai pagalvojo Makenzė. Žemas ir 
šiek tiek prikimęs. 

— Pažįstat Karterį? 

— Taip. Mes kurį laiką kartu lankėm vidurinę. 

— Tikrai? — išsiblaškiusi Korina apžiūrinėjo porą įsispiriamų 
aukštakulnių basučių. — Jis niekad jūsų neminėjo. Mes gana ilgai su 
juo susitikinėjom. 

— Korina ir Karteris, — linksmai pasakė Stefanė. — Jie buvo 
neatskiriami. Kaip keista, kad šitaip jus susitikom. Kaip tik pasako- 
jau Korinai, kad Karteris lyg ir su kažkuo susitikinėja. Ir kad mačiau 
jus kartu Brento vestuvėse. 

— Tikrai keista. 

— Ir kaip Karteris laikosi? — paklausė Korina, padėdama ba- 
sutes į vietą. — Vis dar užsivertęs knygomis? 

— Atrodo, kad randa laiko ir grynu oru pakvėpuoti. 

— Matyr, nelabai seniai susitikinėjat. 

— Pakankamai seniai. 

— Turėtumėt pasidalinti patirtimi, — Stefanė draugiškai 
stumtelėjo Koriną klubu. — Korina jums dėl Karterio galėtų duoti 
nemažai patarimų. 

— Tai bent būtų smagumėlis. Bet aš mėgstu atradimus. Karte- 
ris žavus ir įdomus vyras. Jo dviem žodžiais neapibūdinsi. Dovano- 
kit, bet matau basutes, kurios manęs šaukiasi. 

Kai Makenzė patraukė į kitą batų skyriaus pusę, Stefanė išraiš- 
kingai pakilnojo antakius. 

— Karteris įdomus? Matyt, nuo tada, kai jį pametei, jis pasitai- 
sė. Turiu pasakyti, kad šeštadienį atrodė tikrai gerai. Gal tau reikėjo 
su juo pasitąsyti šiek tiek ilgiau. 

— O kas tau sakė, kad jo nesusigrąžinsiu, jeigu užsimany- 
siu? — Korina nužvelgė savo aukštakulnius. — Tiesą pasakius, gal- 
voju, kad mano nauji bateliai galėtų užsukti į svečius. 

Stefanė suprunkštė. 

— Fu, kokia negera mergaitė. 

— Man paprasčiausiai nuobodu. 

Ji susiraukė žiūrėdama į Makenzę ir pagalvojo, kad tai ji turėjo 
nusipirkti tuos mėlynus batus. Jai jie tiktų kur kas geriau negu tai 
liesai sugižusiai raudonplaukei. 

— Kam jai tas Karteris? Aš pirma jį pamačiau. 

— Maniau, kad jis tau nusibodo. 

— Ir buvo nusibodęs. 

Sunkiai atsidususi Korina atsisėdo ir nužvelgė kalną batų, ku- 
riuos ketino pirkti. 

— Tavo bėda ta, Stefane, kad tu ištekėjusi. Užmiršai, ką reiškia 
medžioklė, konkurencija. Laimėti taškai. 

Ji nusispyrė aukštakulnius ir įsispyrė į porą blizgančių rausvų 
basučių nepaprastai smailais kulniukais. 

— Vyrai — kaip batai. Reikia juos pasimatuoti, kurį laiką pane- 
šioti, kol jie gerai atrodo, o paskui meti juos į spintą ir perki naujus. 

Ji atsistojo ir pasisukusi apsižiūrėjo save veidrodyje. 

— O kartais kuriuos nors iš jų išsitrauki iš spintos, pasimatuoji 
ir vėl pasižiūri, kaip atrodai. 

Per petį ji piktai nužiūrėjo Makenzę, besimatuojančią mėly- 
nuosius batus. 

— Vienas dalykas, kurio niekam negali leisti — raustis tavo 
spintoje. 


RUTINA, GALVOJO Karteris, turi savų privalumų. Nudirbti darbai, 
šiokia tokia paguoda, užimtos rankos ir mintys. Jis pakabino paltą ir 
nuėjęs į darbo kambarį ant stalo padėjo vakarui skirtą darbą. Tada 
patikrino atsakiklio pranešimus. 

Šiek tiek suspaudė širdį, kai neišgirdo Makenzės balso, kita 
vertus, ir tai buvo rutina. 

Parker patarė duoti Makenzei šiek tiek laiko ir erdvės. Taigi, jis 
duos jai šiek tiek daugiau laiko. Dar dieną ar dvi. 

Jis gali palaukti. Laukti Karteris tikrai moka. Tada jis suprato, 
kaip trokšta, kad ji pas jį pasirodytų. 

Nulipęs žemyn pašėrė katiną ir užsiplikė arbatos. Gėrė arbatą 
stovėdamas virtuvėje ir rūšiuodamas gautą paštą. 

Paskui pagalvojo, ar jo gyvenimas galėtų būti dar neįdomesnis, 
dar nuobodesnis. Ar jis ir toliau suksis tame pačiame rate dar viene- 
rius metus, o gal net ir visą dešimtmetį? 

Jo gyvenimas jam visai patiko, iki jame vėl pasirodė Makenzė. 

— Aišku, aš neplanavau, kad amžinai būsiu vienas, — pasakė jis 
katinui. — Bet juk tam turėjau pakankamai laiko. Laiko pasidžiaugti 
rutina, savo namais, savo darbu, laisve, kurią turi, kol esi viengungis. 
Man vos trisdešimt. Na, taip, aš kalbuosi su katinu. Ir visai nenorėčiau 
šitaip praleisti likusio savo gyvenimo. Tik neįsižeisk. Bet juk niekas 
nenori tiesiog susitupėti, būti su kuo nors vien dėl to, kad bijo būti 
vienišas. Meilė — tai ne kažkoks išsigalvojimas, kuris egzistuoja tik 
knygose ir poezijoje, todėl yra nepasiekiama. Ji tikra, ji gyva, ji 6ičina. 
Prakeikimas. Ji viską keičia. Viską. Nebegaliu grįžti ten, kur buvau iki 
ją įsimylint. Būtų absurdiška, jei kas nors to iš manęs tikėtųsi. 

Baigęs ėsti katinas atsitūpė, nužvelgė Karterį mąsliu žvilgsniu 
ir pradėjo praustis. 

— Ji ne tokia racionali kaip tu. Jeigu jau pradėjom apie tai kal- 
bėti, tai pasakysiu tau vieną dalyką. Aš jai tinku. Esu kaip tik tai, ko 
jai reikia. Aš ją suprantu. Na, gerai, iš tikrųjų tai ne. Šituos žodžius 
atsiimu. Bet aš ją pažįstu, o tai viską keičia. Ir žinau, kad su manim ji 
gali būti laiminga. Jai tik reikia liautis spyriojusis ir tai pripažinti. 

Kaip tik tada Karteris nusprendė duoti jai dar dvidešimt ke- 
turias valandas. Jeigu per tą laiką Makenzė pas jį nepasirodys, jam 
teks imti vairą į savo rankas. Reikės kokio nors plano, kuris padėtų 
jam susigaudyti, ką reikia sakyti ir daryti. Karteris pakilo pasieškoti 
bloknoto ir rašiklio. 

— O, dėl Dievo. Velniop tuos planus. Susitvarkysim ir taip. 

Jis užtrenkė stalčių ir prisispaudė pirštą. Kaip visada, pagalvojo 
jis, čiulpdamas skaudantį pirštą. Tada nusprendė pasiguosti karštu 
sumuštiniu su sūriu. 

Jeigu ji ateitų į protą, jie dabar būtų kartu, gal gamintų ką nors 
iš tikrųjų valgomo. Ką nors, ką valgydami galėtų pasikalbėti. Jam rū- 
pėjo sužinoti, ar ji gavo tą didįjį darbą. Norėjo su ja atšvęsti. Dalytis 
su ja. 

Norėjo Makenzei papasakoti apie juokingą apsakymą, kurį pa- 
rašė vienas iš jo mokinių, ir apie pasiteisinimus, kurių prisiklausė iš 
kito mokinio, kuris neatliko namų darbų. 

Teko pripažinti, kad laikino atminties netekimo auka buvo 
tikrai išradinga. 

Jis norėjo apie visa tai kalbėtis su ja. Apie svarbius dalykus, apie 
ne tokius svarbius dalykus, apie visas tas smulkmenas, kurios sudarė 
jų gyvenimą. Jis tik turėjo sugebėti jai įrodyti, kad ir ji pati šito nori. 
Ir svarbu ne tik tai, kad ji to nori, prisiminė jis pats sau. Jis turi jai 
parodyti, kad ji ga/i visa tai turėti. 

Įdėjęs sumuštinį į keptuvę, jis atidarė spintelę išsiimti lėkštę. 
Kai pasigirdo beldimas į priekines duris, jis vos netrinktelėjo galva į 
atidarytos spintelės kampą. 

Makenzė, pagalvojo jis ir išskubėjo iš virtuvės. 

Kadangi galvojo tik apie ją, atidarius duris praėjo kelios nejau- 
kios sekundės, kol pagaliau jis suvirškino, kad už jų iš tikrųjų stovi 
Korina. 

— Karteri. 

Juokdamasi ji žengė prie jo ir grakščiai apsisukusi jį apsikabino. 
Atmetė galvą ir žvelgdama į jį tamsiomis spinduliuojančiomis aki- 
mis prispaudė savo lūpas prie jo lūpų. 

— Staigmena, — sumurkė. 

— O, taip. Tikrų tikriausia staigmena, — jis išsivadavo iš jos 
glėbio. — Gerai atrodai, Korina. 

— A, ką čia. Nieko iš manęs gero. Turbūt kokius tris kartus 
apvažiavau kvartalą, kol ryžausi čia sustoti. Prašau, nesakyk, kad ne- 
sidžiaugi mane matydamas, nes pribaigsi mane. 

— Ne, bet... Tikrai tavęs nesitikėjau. 

— Nepakviesi manęs vidun? 

— Bet tu jau viduje. 

— Tiesmukas kaip visada. Tai gal uždaryk duris ar man teks 
keliaklupsčiauti šaltyje? 

— Atleisk, — jis uždarė duris. — Užklupai mane nepasirengu- 
sį. Ko nori, Korina? 

— Daugiau, negu nusipelnau. 

Ji nusivilko paltą ir padavė jį Karteriui, žvelgdama maldaujan- 
čiomis akimis. 

— Išklausyk manęs. Prašau. 

Visiškai sutrikęs ir nenorėdamas būti nemandagus, jis pakabi- 
no jos paltą. 

— Man atrodo, esu tave išklausęs. 

— Buvau kvaila. Ir lengvabūdė. Turi teisę tiesiog išmesti mane 
lauk. — Ji nukeliavo į svetainę. — Kai prisimenu, ką padariau, ko tau 
prikalbėjau... Man baisiai gėda, Karteri. Tu man buvai labai geras. Su 
tavim ir aš pati buvau geresnė. Pastaruoju metu negaliu liautis apie 
tave galvojusi. 

— O kaip gi... — kurį laiką jis mėgino prisiminti vardą. — 
Džeimsas? 

Ji užvertė aukštyn savo geidulingas akis. 

— Klaida. Bausmė už tai, kad tave įskaudinau. Labai greitai 
supratau, kad viskas buvo tik nutrūktgalviškas nuotykis. Jo net vyru 
negaliu pavadinti, kai lyginu su tavim. Pasakyk, kad man atleidi. 

— Viskas jau praeityje, Korina. 

— Leisk man viską ištaisyti. Tik suteik man galimybę, o aš jau 
tau parodysiu. 

Priėjusi prie Karterio, pirštu perbraukė jam per skruostą. 

— Juk prisimeni, kaip mums buvo gera kartu. Galėtume visa 
tai susigrąžinti. 

Ji rangyte apie jį apsirangė. 

— Galėtum susigrąžinti mane. Tiesiog priimk mane. 

— Manau, kad turėtume... 

— Gal pabūsim racionalūs vėliau? — ji vis stipriau prie jo 
spaudėsi. — Aš tavęs trokštu. Nepaprastai. Apie nieką daugiau ne- 
galiu galvoti. 

— Palauk. Liaukis. Iš to nieko... 

— Gerai. Kaip pasakysi, — akinamai šypsodamasi ji atmetė at- 
gal plaukus. — Jeigu nori, pirma pasikalbėkim. Gal įpilk man taurę 
vyno ir mes... Ar čia kas nors dega? 

— Aš ne... O, velnias. 

Jis nuskubėjo į virtuvę ir šypsena iš karto dingo iš Korinos 
veido. Ji suprato, kad tam prireiks daugiau laiko ir pastangų. Bet iš- 
šūkiai jos negąsdino. Tiesą pasakius, dėl to, kad Karteris taip iš karto 
jai nepakluso, jis tik dar labiau ją viliojo. Kaip tik dėl to, kai pagaliau 
jį suvedžios, bus dar smagiau. 

Kad ir kaip ten būtų, lova buvo būtent ta vieta, kurioje ji su juo 
nenuobodžiavo. 

Išgirdusi, kad jis grįžta, ji pražydo šypsena. 

— Atleisk, aš šį bei tą gaminau. Korina, labai vertinu tavo atsi- 

prašymą ir... pasiūlymą, bet... Atleisk, — pakartojo jis, kai į duris vėl 
kažkas pasibeldė. 

— Nieko tokio, aš palauksiu. 

Purtydamas galvą Karteris nuėjo atidaryti durų. Jam ir taip jau 
buvo per daug įspūdžių, todėl kai atidaręs duris pamatė Makenzę, 
pasijuto, lyg būtų atsidūręs minų lauke. 

— Labas. Taikos pasiūlymas, — pasakė Makenzė ir ištiesė jam 
butelį vyno. — Nelabai gerai pasirodžiau ir tikiuosi, kad suteiksi 
man galimybę pasitaisyti. Jeigu tu ne prieš, siūlau šįvakar atvažiuoti 
pas mane vakarienės. Gali atsinešti butelį vyno. Kad ir šito — at- 
rodo, geras. 

— Tu... Aš... Makenze... 

— Kas ten, Karteri? 

Nieko gero — tai buvo vienintelė Karteriui į galvą atėjusi min- 
tis. Nieko gero iš to nebus, dar pagalvojo jis, kai pasirodė Korina. Iš 
Makenzės veido matėsi, kad ji priblokšta. 

— Čia ne... 

— O, vynas, pačiu laiku, — Korina paėmė butelį iš Karterio, 
kuris stovėjo kaip užhipnotizuotas. — Karteris kaip tik ketino man 
įpilti taurę. 

— Tiesą sakant, aš... Čia Makenzė Eliot, čia Korina Melton. 

— Žinau. Tikiuosi, vynas jums patiks. 

— Ne. Neišeik, — jis šoko pro duris ir nutvėrė ją už rankos. — 
Palauk. Palauk truputį. Eikš vidun. 

Ji nusipurtė jo ranką. 

— Tau galvoj negerai? Dar kartą mane paliesk, — įspėjo ji, — 
ir įsitaisysi dar vieną mėlynę. 

Ji išdidžiai nužingsniavo prie automobilio, kuris, kaip jis paste- 
bėjo, buvo ne jos. Kaip tik tada jį iš tarpdurio pašaukė Korina. 

— Karteri! Brangusis, eikš vidun kol nepersišaldei! 

Rutina? Ir jis buvo pradėjęs nerimauti dėl įkyrėjusios rutinos? 

MAKENZĖ KAIP VIESULAS įsiveržė į namą. 

— Kur, po velnių, jūs visos esat? — suriko ji. 

— Mes virtuvėje! Bandėm prisiskambinti tau į mobilųjį, — at- 
siliepė Emalaina. — Eikš čia. 

— Nepatikėsit, kokia buvo dienelė. Pirmiausia batų skyriuje 
kaktomuša susiduriu su žiauriai seksualia Karterio buvusiąja, kuri be- 
veik sugadina man visą malonumą, kurį patyriau, kai buvo nutempta 
mano motinos mašina. Ir kodėl niekas nesiteikė man pasakyti, kad ji 
gražuolė? — pasiskundė Makenzė ir numetė paltą ant kėdės. — Visa 
tokia geidulinga su tais raudonais aukštakulniais ir tuo gundomu 
balsu. Ir lyg to būtų negana, aš išleidžiu šešiasdešimt žalių vyno 
buteliui, kad susitaikymo vardan pasiūlyčiau jį Karteriui, ir dar aštuo- 
niasdešimt prekybos centre visam tam š/amštui, kad pagaminčiau jam 
susitaikymo vakarienę. Ir spėkit, ką randu, kai užsuku pas jį? Spėkit! 
Galiu ir pati pasakyti. /g. Apsivilkusią juodu kašmyro megztiniu su 
iškirpte iki žemės, kad matytųsi rausvi nėriniai, kurie sakyte sako — 
nagi, nerk, brangusis. O jis stovi ten ir prisfa/o mus vieną kitai, visas 
toks susijaudinęs ir sumišęs. Dabar ji geria mano sumautą vyną. 

Parker iškėlė abi rankas. 

— Minutėlę. Parkeris buvo su Korina, su savo buvusiąja? 

— O ką aš sakiau? Juk taip ir pasakiau. O jinai: „Oi, brangusis, 
eikš vidun, kol nepersišaldei.“ Tik, aišku, tuo savo seksualiu balsu. Ir 
jis tikrai kažką gamino. Kažkas kvepėjo. Tiksliau, smirdėjo prisvilu- 
sia duona, bet vis tiek. Vienas mažas nesutarimas — ir jis vaišina ją 
prisvilusiais sumuštiniais ir girdo mano vynu. 

— Nemanau, kad Karteris ją susigrąžintų, — papurtė galvą 
Emalaina. — Paprasčiausiai neįmanoma. 

— Bet juk ji buvo ten! Su iškirpte ir rausvais nėriniais. 

— Jeigu taip, tai pirmiausia reikėjo įkrėsti jam, paskui jai, o tada 
pasiimti savo vyną, — priėjusi Lorelė paglostė Makenzei nugarą. — 

Bet aš linkusi palaikyti Emalainos nuomonę. O dabar grįžkime atgal 
į tą batų skyrių. Pirmiausia, ar ką nors nusipirkai? 

— O kaip tu manai? Manai, kad galiu ramiai praeiti pro batų 
skyrių? 

— Galėsi parodyti vėliau. Iš kur žinai, kad ten buvo Karterio 
buvusi pana? Arba kad ji tave pažino? 

— Ji buvo kartu su ta, kaip ten ją. Šeštadieninių vestuvių jau- 
nikio pussesere. Ji mane atpažino. Ir jos abi ten pradeda mane ap- 
žiūrinėti, kas mane, aišku, piktina. Ne juokais piktina. Tada ta, kaip 
ten ją, pradeda kikenti ir sako kažką tokio: „Turėtumėt pasidalyti 
patirtimi.“ Kvaila karvė. 

— Ir tau visai neatrodo keista ir dėsninga, — pasakė Parker, — 
kad tą patį vakarą tu ją kaip tik užtinki pas Karterį? Ar kas nors dar 
užuodžia sąmokslą? 

Lorelė ir Emalaina pakėlė rankas. 

— O, vargeli, — pasibjaurėjusi Makenzė atsisėdo ant kė- 
dės. — Jinai mane išdūrė. Buvau per daug priblokšta ir įsiutusi, ir, 
aišku, žiauriai pavydėjau, todėl nieko nesupratau. Bet ji juk nežinojo, 
kad ketinau pas jį eiti. Taigi... 

— Čia tik gėlytės. Šiek tiek ją pažįstu, — priminė Makenzei 
Emalaina. — Jinai iš tų, kurios būtinai užsimanys to paties, ko ir tu. 
O dar labiau — to, kas tau priklauso. Ji turbūt tenai nusigrūdo tie- 
siog pasižiūrėti, ar pavyks jį nuo tavęs nuvilioti, o tada... 

— Aš jai dar įteikiau butelį vyno, — Makenzė susiėmė ranko- 
mis už galvos. — Kokia aš vis dėlto kvaiša. 

— Visai ne. Tiesiog nesi tokia viską apskaičiuojanti gyvatė kaip 
ji. Ir Karteris ne toks, — pridūrė Parker. — Jis nebuvo su ja, Maken- 
ze, nors ji ir buvo ten. 

— Tu teisi. Tu visiškai teisi. O aš paprasčiausiai pabėgau iš mū- 
šio lauko. Bet jis mus pristatė vieną kitai. 

— Negerai pasielgė, pripažįstu, — linktelėjo galva Parker. — 
Ką dabar darysi? 

— Nežinau. Man visko per daug. Sekina emociškai. Galvoju, 
suvalgysiu ledų ir papurkštausiu. 

— Verčiau suvalgyk ikrų ir atšvęsk. 

Makenzė susiraukė žiūrėdama Parker. 

— Ką švęsti? Santykių idiotiškumą? 

— Ne, „Įžadai“ su Simanais pasirašė sutartį dėl vestuvių orga- 
nizavimo. Gavom tą darbą. Galim triumfuoti. 

— Valio. Ne, atleisk, man reikia minutės plokštelei pakeisti. 

Ji pasitrynė rankomis veidą, mėgindama nusibraukti nesveiką 
pyktį ir paieškoti savyje džiaugsmo trupinių. 

— Mes tikrai jį gavom? 

— Mes tikrai jį gavom. Šampanas ir eršketas laukia, kad tau tai 
įrodytų. Laukėm tik tavęs, kad galėtume iššauti kamštį. 

— Kokia keista diena, — Makenzė prispaudė pirštus sau prie 
akių. — Kokia, po velniais, keista diena. Ir žinot ką? Čia geriausias 
būdas jai užbaigti. Atidaryk tą gražuolį, Parker. 

— Bet kai šampanas iššaus, oficialiai bus paskelbta geros nuo- 
taikos zona. 

— Neprieštarauju, — atsakė atsistodama Makenzė. — Galiu 
net sušokti džiaugsmo šokį. Šauk! 

Kai iššovė šampano kamštis, Makenzė smagiai šūktelėjo. 

— Už mus, — pakėlė savo taurę Parker. — Už geriausias drau- 
ges ir nepaprastai šaunias moteris. 

Jos susidaužė ir išgėrė. O Makenzė pagalvojo, kad kol turi to- 
kias drauges, ištvers bet ką, viską, kas jos dar laukia. 


SŠSEŠIOLIKTAS SKYRIUS 


BOBAS, SĖDĖDAMAS kitoje „Coffee Talk“ staliuko pusėje, spoksojo 
į Karterį stiklinėmis akimis ir net išsižiojęs. 

— Nieko sau. 

— Ji neatsiliepė telefonu. Kai pagaliau pavyko iškrapštyti Ko- 
riną iš namų, paskambinau jai. Ir ; namus, ir į mobilųjį — abiem nu- 
meriais. Ji neatsakė. Ketinau tiesiog nuvažiuoti pas ją, bet jeigu jau 
ji neatsiliepia telefonu... Ji pamanė, kad aš... Ji neturėjo taip galvoti, 
bet atsižvelgdamas į situaciją, negaliu jos kaltinti. Tikrai ne, — susi- 
mąstęs jis žvelgė į žaliosios arbatos puodelį. — Turiu jai pasiaiškinti. 
Akivaizdu, kad turiu jai viską paaiškinti. Bet man viskas per daug 
sudėtinga. Net nežinau, nuo ko pradėti. 

— Tave vaikosi dvi moterys. Dvi. Koks tu vis dėlto šunsnukis, 
Karteri. Tikrų tikriausias šunsnukis. 

— Dėl Dievo, Bobai, tu visiškai nieko nesupranti. 

— Tik ne aš, drauguži, — Bobas išsišiepė, neslėpdamas susiža- 
vėjimo. — Svarbiausia čia yra tai, kad tau iš paskos laksto dvi karštos 
pupytės. Plius, girdėjau, kad kažką dar ten organizuoji su Parker 
Braun. Karštų pupyčių trijulė. 

— Aš... Ką? Kas... Ne. Iš kur tu tai ištraukei? 

— Juk burkavot su ja kaip tik čia kažkurį vakarą. Žmonėms tik 
duok pakalbėti. 

— Dėl Dievo, ir kada viskas pavirto į kažkokią muilo operą? 
Mes gėrėm kavą ir kalbėjomės apie Makenzę. Mes draugai. Ir ne 
daugiau. Gal net ir to negalėčiau pasakyti. 

— Tada gerai, — Bobas išmintingai palinksėjo galva. — Nes 
pasakysiu tau tik tiek: su panos draugėm geriau neprasidėti. Tik pats 
išsikasi sau duobę. Jos sudraskys tave į skutus, o paskui nueis kartu 
apsipirkti. 

— Gerai, kad įspėjai, Bobai, — pasakė Karteris, matydamas, 
kad jo sarkazmas Bobui nepadarė jokio įspūdžio. — Tik aš su Par- 
ker neprasidedu. Ir nuo kada vyras ir moteris negali išgerti kavos... 
tiksliau, arbatos viešoje vietoje... Tiek to. — Jausdamas, kaip pradeda 
įsiskaudėti galva, Karteris nusprendė nebeplėtoti tos temos. — Tai 
visai nesvarbu. 

— Teisingai. Grįžtam prie temos. Dvi karštos pupytės kaunasi 
dėl mūsų Karterio. Lažinuosi, kad jeigu raudonplaukė būtų užėjusi 
vidun, jos būtų susipešusios. Susipešusios dėl tavęs, — Bobas svajingo- 
mis, spindinčiomis akimis sužiuro į tolį. — Koks tu vis dėto šunsnukis. 

— Visai ne. 

Karteris ne šiaip sau apie tai, kas įvyko, su niekuo nesikalbėjo 
visą darbo dieną. Bet kas privertė jį patikėti, kad išgirs protingą pa- 
tarimą iš Bobo? 

— Nenuklysk į lankas, Bobai. 

— Bandau, bet niekaip negaliu išmesti iš galvos besipešančių 
panų vaizdelio. Įsivaizduok, jos ritinėjasi po grindis ir plėšia viena 
nuo kitos drabužius, — Bobas paėmė savo puodelį su cinamonine 
late. — Labai jau geras vaizdelis. 

— Niekas nesipešė. 

— Bet galėjo. Gerai, tai tu neketini tąsytis su jomis abiem. Ma- 
nau, kad sugebėjimų tau užtektų, bet jaučiu, kad tau reikia patarimo, 
kurią pasirinkti. 

— Ne. Anaiptol, — Karteris dramatiškai pasirėmė galvą ran- 
komis. — Jų nėra ko nei lyginti, Bobai. Čia ne koks lyginamasis 
tyrimas. Aš įsimylėjęs Makenzę. 

— Rimtai? Niekada nesakei, kad su ja viskas taip rimta. Gal- 
vojau, jūs šiaip sau tąsotės, — Bobas atsilošė trindamasis smakrą. — 
Tuomet situacija keičiasi. Ar ji buvo labai įsiutusi? 

— Spėk. O paskui viską padaugink iš dviejų. 

Bobas išmintingai pakinkavo galva. 

— Manau, kad gėlių puokštė ir atsiprašymas čia nepadės. Bet 
vis tiek turėsi žengti pirmąjį žingsnį, nors ir esi nekaltas. Tu juk ne- 
kaltas, ar ne? 

— Bobai. 

— Aišku. Tuomet pirmiausia pasiruošk gauti iš jos pylos. Pas- 
kui tau teks maldauti. O viską užbaigti tokioje situacijoje reikės kuo 
nors blizgančiu. 

— Dovanoti papuošalus? Duoti kyšį? 

— Žiūrėk į tai šiek tiek kitaip. Tai ne kyšis. Tai a/siprašymas. 
Visai nesvarbu, kad esi nekaltas, Karteri. Tai nebūtų svarbu jokiomis 
aplinkybėmis. Jeigu nori, kad viskas susitvarkytų, užsimirštų, kad ją 
susigrąžintum ir dar šiame dešimtmetyje vėl su ja pasimylėtum, ge- 
riau jau nusiteik, kad teks padovanoti kokį nors blizgutį. Kad ir kaip 
ten būtų, Valentino diena visai čia pat. 

— Lėkšta. Čia paprasčiausias manipuliavimas. 

— Visiškai teisingai. 

Karteris nusijuokė. 

— Blizgučius pasiliksiu kaip atsarginį variantą. Bet dėl viso 
kito tu, ko gero, teisus. Ypač dėl pylos. Viskas atrodė tikrai prastai. 
Labai prastai. 

— Ar pasinaudojai brunete kaip paguodos prizu? 

— Ne. Tu ką? 

— Tu doras žmogus. Neužmiršk to. Esi doras žmogus, Karteri. 
Bet vis tiek tu toks šunsnukis. Didžiuojuosi, kad tave pažįstu. 

SAVO STUDIJOJE Makenzė kaip tik baigė dirbti su bandomosiomis 
nuotraukomis. Ji sudėjo jas į dėžutę, kur dar įmetė kainoraštį, savo 
vizitinę kortelę ir galimų variantų sąrašą. 

Žvilgtelėjo į telefoną ir pasveikino save su tuo, kad buvo to- 
kia stipri ir 2ea/sakė į Karterio skambučius. Gal čia tikrai buvo tik 
Korinos intrigos. Turbūt taip ir buvo. Bet tai jo neatleidžia nuo at- 
sakomybės. 

Susitaikymui prireiks šiek tiek daugiau negu poros telefono 
skambučių. Be to, jeigu jis tikrai nekaltas, tai kodėl taip atsipra- 
šinėja? 

Visai nesvarbu, priminė ji sau. 

Ketino apdovanoti save už darbingą dieną — prisileisti vonią 
su daug kvapių putų, išgerti taurę vyno ir priešais televizorių pa- 
kramsnoti spragintų kukurūzų. Pažiūrės kokį nors veiksmo filmą. 
Kur viskas sproginėja ir niekas nesiseilioja dėl tokių dalykų kaip 
meilė. 

Sudėjusi užbaigtą darbą į firminį „Įžadų“ maišelį, kad galėtų 
pristatyti klientui, ji išgirdo atsiveriančias duris ir atsisuko. 

Vidun įsiveržė įsiutusi Linda. 

— Kaip tu galėjai? Kaip galėjai leisti, kad mano automobilį nu- 
temptų į kažkokį antrarūšį garažą? Tu ką, nežinai, kad man reikėjo 
susimokėti du šimtus dolerių, kad ją atgaučiau? Tuojau pat rašyk 
man čekį. 

Ką gi, pagalvojo Makenzė, skambutis naujam raundui. Tik šį 
kartą aš tam pasirengusi. 

— Tik ne šiame gyvenime. Duok raktelius. 

— Gausi raktelius, kai duosi man du šimtus dolerių. 

Mekenzė žengė į priekį, atėmė iš motinos rankinę ir visą turinį 
išvertė tiesiog ant grindų. Linda buvo tokia priblokšta, kad Maken- 
zei užteko laiko susirasti raktelius ir įsidėti juos į kišenę. 

— Kaip... 

— Aš drįstu? — ramiai paklausė Makenzė. — Tu pasiskolinai 
mano automobilį sekmadienį ir jo negrąžinai penkias dienas. Nesi- 
teikei atsiliepti ir į mano skambučius. Nesitikėk, kad daugiau kada 
galėsi manim naudotis ir taip mane išnaudoti. Ir patikėk, tikrai su 
tuo nebesitaikstysiu. Viskas baigta. Dabar pat. 

— Betgi s7igo. Negi manei, kad važiuosiu namo iš Niujorko per 
tokią pūgą? Juk galėjau pakliūti į avariją. Galėjau... 

— Paskambinti, — pertraukė ją Makenzė. — Ir nebuvo jokios 
pūgos. Tik kelios snaigės. Nei ketvirčio colio neprisnigo. Ir tai buvo 
sekmadienį. 

— Aris nenorėjo nė girdėti apie jokį važiavimą namo. Jis pa- 
kvietė pasilikti, aš taip ir padariau, — Linda kaip niekur nieko gūž- 
telėjo pečiais. — Kelias dienas praleidom kartu. Ėjome apsipirkti, į 
teatrą. Ką, ar aš negaliu turėti savo gyvenimo? 

— Žinoma, gali. Tik ne čia. 

— Nebūk tokia mažvaikė, Makenze. Juk palikau tau savo auto- 
mobilį. 

— Palikai man automobilį, kuriuo negalėjau pasinaudoti, nes 
nepasivarginai palikti prakeiktų raktelių. 

— Netyčia išėjo. Taip greitai išstūmei mane pro duris, kad 
paprasčiausiai apie juos užmiršau. Nekeiksnok manęs, — Linda 
prapliupo ašaromis, kurios gausiai liejosi iš jos įskaudintų mėlynų 
akių. — Kaip tu gali taip su manim elgtis? Negi pavydi man tos 
menkutės laimės galimybės? 

Jai nepavyks, pagalvojo Makenzė jausdama, kaip pradeda 
spausti širdį. Tik ne šį kartą. 

— Žinai, nuolat klausiu savęs lygiai to paties, tik sukeičiu mud- 
vi vietomis. Ir nerandu atsakymo. 

— Atleisk. Atleisk man. Aš įsiznylėjusi. Tu paprasčiausiai ne- 
žinai, ką tai reiškia, kai taip jautiesi. Kai niekas kitas nebesvarbu, tik 
judu. Juk ten tik automobilis, Makenze. 

— Mano automobilis. 

— Pažiūrėk, ko pridarei su maniškiu! — vėl įniršo Linda, kuriai 
dar nebuvo spėjusios nudžiūti ašaros. — Liepei, kad jį nutemptų į 
tą... purviną skylę. Ir tas siaubingas senis man jos neatiduoda. 

— Sumokėk užstatą, — pasiūlė Makenzė. 

— Nesuprantu, kaip gali taip šlykščiai su manim elgtis. Viskas 
tik dėl to, kad niekada neleidi sau jausti. Tu tik fotografuoji jausmus, 
bet pati nieko nejauti. Ir dabar mane dėl to baudi. 

— Žinoma. 

Makenzė vėl atsitūpė ir sustūmė ant grindų išmėtytus motinos 
daiktus atgal į rankinę. 

— Aš bejausmė. Aš tikra bjaurybė. Ir būtent dėl to noriu, kad 
išeitum. Išeik. 

— Man reikia pinigų mašinai. 

— Iš manęs jų negausi. 

— Bet... tu privalai... 

— Ne, — ji įbruko rankinę Lindai į rankas. — Va čia ir esmė, 
mama. Aš neprivalau. Ir neketinu. Tavo problema — tu ją ir spręsk. 

Lindai pradėjo drebėti lūpos, virpėti smakras. Negali sakyti, 
kad būtų gryna manipuliacija, pagalvojo Makenzė. Tiesiog ji taip 
jautėsi. Ir nuoširdžiai manė, kad yra auka. 

— Kaip aš parsirasiu namo? 

Makenzė pakėlė telefono ragelį. 

— Iškviesiu taksi. 

— Tu man ne dukra. 

— Žinai, liūdniausia yra tai, kad aš vis dėlto esu tavo dukra. 

— Palauksiu lauke. Šaltyje. Daugiau neketinu po vienu stogu 
su tavim praleisti nei minutės. 

— Jie tave paims prie pagrindinio pastato. 

Kai išgirdo užsitrenkiant duris, Makenzė nusisuko ir užsimerkė. 

— Taip, man reikia taksi į Braunų dvarą. Kiek galima greičiau. 

Jausdamasi ne visai gerai, Makenzė nuėjo ir užrakino duris. Į tą 

darbo dienos pabaigos atsipalaidavimo planą dar reikėtų įtraukti as- 
piriną, pagalvojo ji. Nes atsipalaidavimui turbūt prireiks viso butelio. 
O gal tiesiog reikėtų išgerti aspirino ir prigulti tamsiame kambaryje, 
kad pamiegojus išsisklaidytų visi tie jausmai, kurių ji, anot Lindos, 
apskritai neturėjo. 

Ji įsidėjo į burną aspirino tabletę ir nuplovė ją pilna stikline 
ledinio vandens, kad praskalautų perdžiūvusią gerklę. Tada susileido 
tiesiai ant virtuvės grindų. 

Ji sėdės čia tol, kol nustos drebėjusios kojos ir skaudėjusi galva. 
Kol praeis sunkiai valdomas noras prapliupti ašaromis. 

Kai suskambo telefonas, ji ištiesė ranką ir šiaip taip sugraibė jį 
ant spintelės. Pamačiusi, kad skambina Parker, atsiliepė. 

— Man viskas gerai. 

— Aš čia. 

— Žinau. Ačiū. Bet man viskas gerai. Iškviečiau jai taksi. At- 
važiuos po poros minučių. Neįsileisk jos. 

— Gerai. Bet žinok, kad aš čia, — pakartojo ji. — Jeigu pri- 
reiktų. 

— Žinai, Parker, ji juk nickada nepasikeis, vadinasi, teks keis- 
tis man. Tik neįsivaizdavau, kad tai taip skausminga. Maniau, kad 
jausiuos gerai, būsiu patenkinta, gal net triumfuosiu. Bet taip nėra. 
Jaučiuosi siaubingai. 

— Nebūtum tu, jeigu visa tai neskaudintų. Bet pasielgei tei- 
singai, jeigu tik mano žodžiai tau ką nors reiškia. Tau taip tikrai bus 
geriau. O Linda atsigaus. Tu juk ją žinai. 

— Geriau jau pykčiau, — nuvargusi ir verksminga Makenzė 
veidu prisispaudė prie sulenktų kelių. — Kur kas lengviau, kai siuntu 
ant jos. Kodėl taip skauda širdį? 

— Todėl, kad ji tavo motina. To niekas negali pakeisti. Bet kai 
leidiesi jos išnaudojama, taip pat būni apgailėtina. 

— Taip dar blogiau. Bet tu ir taip viską supranti. 

— Taksi atvažiavo. Ji lipa. 

— Gerai, — Makenzė vėl užsimerkė. — Man viskas gerai. Pa- 
sikalbėsim rytoj. 

— Paskambink, jei tau manęs reikės. 

— Būtinai. Ačiū. 


ENTUZIAZMO KVAPNIOMS putoms, žvakėms ir vynui nebeliko, 
bet ji vis tiek išsimaudė karštoje vonioje. Tada apsivilko pačias se- 
niausias Alanelines kelnes, nes ją guodė jų švelnumas. Miegoti ne- 
besinorėjo, todėl ji pagalvojo, kad gal padėtų koks nors nuobodus 
darbas. Reikėtų susitvarkyti miegamąjį, spintą, komodą, iššveisti 
vonios kambarį. 

Laikas namų ruošos darbams buvo seniai praėjęs ir viskam at- 
likti prireiks ne vienos valandos. Gal net ne vienos dienos. Geriau- 
sias dalykas, nusprendė ji, bus apsivalymas, simbolinis aktas, kuris 
puikiai papildys jos susirėmimą su Linda. 

Išmesti visas senienas, pradėti naują gyvenimą. O kai darbas bus 
baigtas, viskas bus šviežia ir tvarkinga. Nauja jos gyvenimo tvarka. 

Ji atsidarė spintą, išpūtė žandus, tada išleido iš jų orą. Vieninte- 
lis būdas tokiam darbui pradėti, nusprendė ji, — daryti taip, kaip jie 
rodo per tas būsto remonto laidas per televizorių. Versti viską lauk, 
surūšiuoti ir išmesti. 

Gal tiesiog reikėtų viską sudeginti ir pradėti iš naujo. Tiltų 
deginimas ar šiaip, ar taip, atrodo, tapo mėgstamiausia jos pastarojo 
meto tema. Įsiręžusi ji suėmė, kiek tilpo glėbyje, ir metė viską ant 
lovos. Po trečio metimo pradėjo savęs klausinėti, kam jai apskritai 
reikia tiek drabužių. Čia kaip kokia liga. Kokiam žmogui reikia pen- 
kiolikos baltų palaidinių? 

Penkiasdešimt procentų, nusprendė ji. Toks bus jos tikslas. 
Atsikratyti pusės savo garderobo. Nusipirks tų dailių pakabų su pa- 
minkštinimais. Viską sukabins pagal spalvas. Ir dar permatomų batų 
dėžių, kurias galima krauti vieną ant kitos. Kaip pas Parker. 

Kai visas spintos turinys gulėjo sukrautas ant lovos ir sofos, ji 
stovėjo ir žiūrėjo paklaikusiomis akimis. Ar nereikėjo pirmiausia 
nusipirkti pakabų ir dėžių? Ir vieną iš tų spintos tvarkymo rinkinių, 
stalčių skirtukų... Viskas, ką ji dabar turėjo, buvo didelė, baisi ne- 
tvarka. Be to, nebeturėjo kur miegoti. 

— Kodėl? Kodėl, dėl Dievo, aš sugebu tvarkyti dalykinius rei- 
kalus, bet nesugebu susitvarkyti savo gyvenimo? Čia tavo gyvenimas, 
Makenze Eliot. Krūvos daiktų, su kuriais nežinai ką daryti. 

Ji viską sutvarkys. Pakeis. Susidoros. Klausykit, jei jau ji sugebė- 
jo išspirti iš namų savo motiną, tai su drabužiais, batais ir rankinėmis 
tikrai kaip nors susidoros. Sumažins netvarką savo gyvenime ir savo 
galvoje. Minimalizmo, nusprendė ji, štai, ko man reikia. 

Užsiimsiu dzenbudizmu. 

Jos namai, jos gyvenimas, jos nelaiminga spinta taps ramybės ir 
santarvės vieta. Permatomose plastikinėse batų dėžutėse. 

Pradedu nuo dabar. Šiandien buvo nauja diena, nauja pradžia 
ir nauja, tvirtesnė, protingesnė, sunkiau palaužiama Makenzė Eliot. 
Spindinčiomis akimis ji nulipo žemyn atsinešti dėžutės šiukšlių maišų. 

Išgirdusi beldimą į duris pajuto tokį palengvėjimą, kad net su- 
drebėjo. Čia Parker, pagalvojo. Ačiū Dievui. Organizacinio darbo 
genijaus supergalios buvo būtent tai, ko jai dabar reikėjo. 

Paklaikusiomis akimis, pasišiaušusiais plaukais ji atplėšė duris. 

— Parker... Oi. Žinoma. Nuostabu. 

Už durų stovėjo Karteris. 

— Neatsiliepei į mano skambučius. Žinau, kad esi nusiminu- 
si, — prabilo jis. — Jeigu leistum man užeiti bent kelioms minu- 
tėms, aš tau viską paaiškinčiau. 

— Žinoma, — ji pasiduodama iškėlė rankas. — Kodėl gi ne. 
Viską apvainikuokime. Išgerkim. 

— Nenoriu gerti. 

— Na, žinoma. Vairuoji. 


Ji sumosikavo rankomis ir nusklendė į virtuvę. 

— Bet aš nevairuoju. 

Makenzė trinktelėjo ant stalo vyno butelį ir susirado kamščiat- 
raukį. 

— Tai ką? Šįvakar nėra jokių pasimatymų? 

— Makenze. 

Kažkokiu būdu, pagalvojo ji, atakuodama kamštį, jis sugebėjo 
ištarti jos vardą taip, kad tai skambėjo ir kaip atsiprašymas, ir kaip 
priekaištas. Gabus vaikinas. 

— Žinau, kaip viskas galėjo pasirodyti. Turbūt taip ir pasirodė. 
Žinau, kaip viskas atrodė, — stovėdamas kitoje stalo pusėje aiškino 
jis. — Bet taip nebuvo. Korina... Duok, atidarysiu, — pasakė jis ste- 
bėdamas, kaip ji vargsta su kamščiu. 

Ji priešiškai įbedė į jį pirštą. 

— Ji tiesiog užėjo pas mane. Užsuko. 

— Žinai, ką aš tau pasakysiu? 

Makenzė suspaudė butelį tarp kelių ir įtempusi visas jėgas mė- 
gino išrauti kamštį. 

— Vien dėl to, kad mes apsibarėm, vien dėl to, kad pasiūliau 
nustatyti tam tikras ribas, nereiškia, kad po penkių minučių gali leis- 
tis pramogauti su savo paslaptingąja, seksualiąja buvusia pana. 

— Bet taip ir nebuvo, po galais, — suniurnėjo Karteris ir past- 
vėrė butelį kaip tik tada, kai jai pavyko ištraukti kamštį. 

Jos kumštis tėškėsi jam į smakrą. Nuo smūgio jis net žingtelėjo 
atgal. 

— Palengvėjo? 

— Aš visai nenorėjau... Pats pasipainiojai. 

Pastačiusi butelį ant stalo ji užsispaudė ranka burną, kad nuslo- 
pintų staiga kilusį juoką, kuris, kaip ji jautė, galėjo baigtis isterija. 

— O, Dieve, viskas darosi vis absurdiškiau. 

— Gal prisėskim? 

Ji papurtė galvą ir nuėjo prie lango. 

— Negaliu sėdėti, kai esu sudirgusi. Nemoku ramiai, raciona- 
liai kalbėtis. 

— Manai, kad man tai naujiena? Pati išėjai. Tiesiog pabėgai, 
nepalikdama man galimybės tau paaiškinti, kas vyksta. 

— Matai, yra toks dalykas. Tu — laisvas žmogus. Mes lyg ir ne- 
sitarėm dėl išskirtinių santykių, net nesvarstėm tokios galimybės. 

— Aš maniau, kad tai savaime suprantama. Mes mylimės. Kad 
ir kokių ribų tu norėtum, aš — su tavimi. Tik su tavimi. Ir iš tavęs 
tikiuosi to paties. Jeigu dėl to tau atrodau per daug konservatyvus, 
nieko negaliu padaryti. 

Ji atsisuko į jį. 

— Konservatyvus. Tokį žodį išgirsi ne kiekvieną dieną. Anaip- 
tol ne, Karteri. Dėl to man visai neatrodai konservatyvus. Tu man 
atrodai padorus. Tiesiog bandau tau pasakyti, kad, viena vertus, 
neturėjau jokios teisės dėl visko susinervinti. Kita vertus, iš tikrųjų 
tokie mano svarstymai yra visiška nesąmonė. Kad ir kaip ten būtų, 
mes apsibarėm, ir kai aš atėjau su tavim išsiaiškinti, tu buvai su ja. 

— Aš nebuvau su ja. Ji tiesiog užėjo pas mane. 

— Užėjo pas tave. Tu jai pylei vyną. Vaišinai ją mano vynu. 

— Aš jos nevaišinu tavo vynu. 

— Kokia pažanga. 

— Nevaišinau jos jokiu vynu. Niekas negėrė jokio vyno. Pasa- 
kiau, kad išeitų. Ji apsiverkė, — viską prisiminęs jis pasitrynė spran- 
dą. — Ji išėjo apsiverkusi, o tu neatsiliepei į mano skambučius. Jeigu 
būtum palaukusi, jeigu būtum užėjusi, suteikusi man galimybę... 

— Tu mus labai mandagiai supažindinai. 

Jis nutilo ir susiraukęs žvelgė į ją. 

— Aš... Taip. 

— Už tai norėjau tave uždaužyti tuo vyno buteliu. O, Makenze, 
labas, čia ta moteriškė, su kuria aš gyvenau beveik visus sumautus 
metus, ir dabar labai stengiuosi kuo mažiau tau apie ją pasakoti. O 
Ji stovi ten su ta savo iškirpte ir tobulais plaukais, ketindama įsipilti 
taurę vyno, kurio atnešė kažkokia idiotė. 


— Aš... 

— O dar prieš porą valandų mes su ja kaip tik buvom susitiku- 
sios batų parduotuvėje. 

— Kas? Ką? Kada? 

— Jūsų bendra draugė, nepamenu jos vardo, mus supažindino, 
kai jiedvi su ta tavo merga apsipirkinėjo 72220 batų parduotuvėj per 
mano terapinį apsipirkinėjimą. 

Vien pagalvojusi apie tai Makenzė vėl įsiuto. 

— Jinai su tais savo raudonais aukštakulniais ir sarkastiškai pa- 
keltu antakiu, kai apžiūrinėjo mane. Ir ta patenkinta šypsena, — ji 
vėl įbedė į jį pirštą. — Šypsosi tomis savo tobulomis lūpomis. Bet aš 
nieko nesakau, galvoju, velniop ją ir jos išsidirbinėjimą. Nusipirksiu 
tuos nuostabiuosius mėlynus ilgaaulius ir tas žavias sidabrines basu- 
tes, tikrai gero vyno butelį, kad turėčiau ką atsinešti pas tave — po 
to, kai sustojau prie kosmetikos skyrelio ir nusipirkau naują pieštuką 
akims, na, ir dar leidau, kad truputį patepliotų, nes norėjau gerai at- 
rodyti, kai susitiksiu su tavim. Ypač kai prisižiūrėjau į ją. O tada dar 
pamačiau tą nuostabų švarkelį ir kašmyrinių megztinių išpardavimą. 
Kaip tik dėl to ir nusprendžiau mestis į dzenbudizmą. Na, iš dalies 
dėl automobilio išgabenimo ir viso to emocinio sąmyšio, bet esmės 
tai nekeičia. 

Visiškai išmuštas iš vėžių Karteris giliai atsiduso. 

— Aš apsigalvojau. Išgersiu vyno. 

— Ir nesuprantu, kaip tu galėjai pagalvoti, kad pasiliksiu, — 
tęsė ji ieškodama jam vyno taurės. — Ką, gal tikėjaisi, kad su ja su- 
simušiu? Imtynės purve? 

— Ne, šito nebent Bobas tikėtųsi. 

— Jeigu būtum turėjęs bent truputį smegenų, kuriomis vyrai 
taip mėgsta girtis, būtum jai pristatęs mane kaip moterį, su kuria 
susitikinėji. O ne kaip kažkokią padavėją. 

— Tu teisi. Pasielgiau nevykusiai. Galiu pasiteisinti tik visišku 
savo sutrikimu. Buvau toks sutrikęs, kad nesuvokiau, kas darosi, ir 
dar sudeginau sumuštinį. 

— Tu jai kepei sumuštinį? 

— Ne. Ne. Aš sau kepiau sumuštinį. Kaip tik tuo metu, kai ji 
atėjo, ir užmiršau keptuvę ant viryklės, nes ji... 

Staiga jis suprato, kad neverta net užsiminti apie tai, kas įvyko 
nuo tada, kai pasirodė Korina, iki tada, kai pradėjo svilti sumuštinis, 
ir gerokai gurkštelėjo vyno. 

— Nes ji man sutrukdė. Tai štai. Jei teisingai supratau, apsipir- 
kinėdama susitikai Koriną ir Stefanę Gorden? 

— Būtent taip ir buvo. 

— Suprantu, — sumurmėjo jis. — Tai daug ką paaiškina... — 
Ir vėl nutilo supratęs, kad eina skustuvo ašmenimis. — Žinai ką, 
noriu pasakyti tik tiek — visai nenorėjau, kad ji ten būtų. Norėjau 
tavęs. Noriu tavęs. Esu įsimylėjęs tave. 

— Tik nepradėk skiesti apie meilę, kai man tokia krizė. Gal 
nori, kad man visai smegenys susiplaktų? 

— O dar ir taip gali būti? Bet ne, iš tikrųjų tai nenoriu. 

— Ji buvo specialiai apsirengusi taip, kad tave suviliotų. 

— Nesupratau? 

— Tik nemanyk, kad nesupratau, ko ji pas tave „užsuko“. Ji 
pamatė mane ir pagalvojo: „Šitą nukonkuruoti bus vienas juokas.“ 
Pasikeičia kovinę aprangą ir pasirodo pas tave. Tik nesakyk, kad ji 
prie tavęs nelindo. 

Jam norėjosi susigūžti. Turėjo ne juokais susiimti, kad nesi- 
kūprintų. 

— Aš kepiausi sumuštinį. Ar tai visai nieko nereiškia? Kepiausi 
sumuštinį ir galvojau apie tave. Iš kur galėjau žinoti, kaip galėjau pa- 
siruošti tam, kad ji pasirodys pas mane ir lįs bučiuotis? 

— Ji tave bučiavo? 

— O, Dieve. Vis dėlto reikėjo nupirkti kokį nors blizgutį. Ji 
tiesiog... Užklupo mane visai tam nepasirengusį. 

— Ir tu, aišku, gyneisi nuo jos su dideliu pagaliu. 

— Aš ne... Tu ką, pavydi? Tu rimtai dėl to pavyduliauji? 

Ji sukryžiavo ant krūtinės rankas. 

— Matyt, taip. Ir neįsivaizduok, kad tai komplimentas. 

— Atleisk, bet nieko negaliu padaryti, — nusišypsojo jis. — Ji 
man nieko nereiškia. Visą laiką galvojau tik apie tave. 

— Kaip juokinga, — Makenzė paėmė savo vyno taurę ir gurkš- 
telėjo. — Ji labai graži. 

— Taip, ji graži. 

Makenzė nudelbė jį piktu žvilgsniu. 

— Tu ką, visai nieko nesupranti? Tau reikia visokių Bobo 
sąrašų, kad susiprastum pasakyti kažką tokio: „Ji nė iš tolo nepri- 
lygsta tau“? 

— Taip ir yra. Ji niekada tau neprilygo. 

— Ūi, tik nereikia. Su tom putliom lūpom, geidulingom akim 
ir D dydžio papais. — Ji gurkštelėjo dar kartą ir stumtelėjo vyną jo 
link. — Žinau, kad būtų kvaila Korinos nekęsti dėl jos išvaizdos, 
bet kas man dar lieka? Suprantu, kad ji tave užklupo iš pasalų. Bet 
svarbiausiai yra tai, Karteri, kad abu kartus ji mane nemaloniai nu- 
stebino. Žinau tik tiek, kad su šia moterim turėjai ilgalaikių santykių, 
gyvenai su ja ir kad ji viską nutraukė. Ne tu nutraukei, o ji. Tu ją 
mylėjai, o ji tave įskaudino. 

— Aš jos nemylėjau. O dėl įskaudinimo... Manau, tai pri- 
klauso nuo aplinkybių. Suprantu, kad dėl mano atsisakymo apie tai 
kalbėti viskas dabar atrodo sudėtingiau ir svarbiau negu buvo. Ne 
patys mėgstamiausi mano prisiminimai. Susitikau ją per vakarėlį pas 
Gordenus. Bendri draugai. Buvau ką tik grįžęs, vos kelis mėnesius. 
Pradėjom matytis, iš pradžių tik retkarčiais. Paskui jau rimčiau. 

— Permiegojot. Suprantu tamstos semantiką, mokytojau. 

— Hm. Ji tikėjosi, kad galų gale grįšiu į Jeilį. Niekaip negalėjo 
suprasti, kodėl noriu čia mokytojauti, čia būti. Bet iš pradžių visa tai 
atrodė nereikšminga. O kartu apsigyvenom lyg ir atsitiktinai. 

— Kaip galima atsitiktinai kartu apsigyventi? 

— Ji kraustėsi į naują vietą. Į didesnį butą. Bet kažkas ten ne- 

pavyko, dabar jau neprisimenu smulkmenų. Senojo jau buvo atsi- 
sakiusi, todėl turėjo išsikraustyti. Pas mane buvo pakankamai vietos, 
o ji turėjo apsistoti tik kelioms savaitėms, gal mėnesiui, kol susiras 
naują butą. Bet kažkaip... 

— Taip jo ir nesusirado. 

— Aš tam per daug nesipriešinau. Buvo malonu, kad turėjau 
su kuo vakarieniauti, su kuo nueiti į restoraną. Kai dabar pagalvoju, 
nemažai restoranų aplankėm. Man patiko kompanija ir kad grįžęs 
namo kažką rasdavau. Reguliarus seksas. Man, matyt, irgi reikia Si- 
rano pagalbos. 

— Visiems patinka reguliarus seksas. 

— Net galvojau jai pasipiršti. Tačiau supratau, kad ketinau taip 
padaryti vien dėl to, kad iš manęs to buvo tikimasi. Visiems tai at- 
rodė savaime suprantama... Tada pasijutau kaltas dėl to, kad nenoriu 
jai pirštis. Gyvenau su ja, miegojau su ja, apmokėdavau sąskaitas... 

Makenzė pakėlė ranką kaip eismą reguliuojantis policininkas. 

— Apmokėdavai jos sąskaitas? 

Jis gūžtelėjo pečiais. 

— Iš pradžių ji mėgino taupyti savo būstui, paskui... Tiesiog 
įpratau. Tiesiog norėjau pasakyti, kad mes ir taip gyvenom kaip su- 
situokusi pora, o aš jos net nemylėjau. Norėjau mylėti. Ji turbūt tai 
suprato, ir mačiau, kad nebuvo visiškai laiminga. Pradėjo daugiau 
pramogauti. O ir kodėl būtų turėjusi sėdėti namie, kai aš nuolat 
buvau paskendęs tarp savo knygų ir popierių? Turbūt ji suprato, kad 
netapsiu tuo, ko jai reikia, ir neduosiu jai to, ko jai reikia, todėl ir 
susirado kitą. 

Jis įsispoksojo į vyno taurę, stovinčią ant stalo. 

— Nors jos ir nemylėjau, vis tiek buvo skaudu būti pamestam 
dėl kito. Žemina, kai esi apgaudinėjamas. Ji turėjo romaną, apie kurį 
nė nenutuokiau. Ir, tiesą pasakius, to gal nebūtų įvykę, jeigu būčiau 
skyręs jai daugiau dėmesio. Ji paliko mane dėl jo, ir nors visa tai labai 
skaudino ir buvo gėda, kartu pajutau didelį palengvėjimą. 

Makenzė kurį laiką apie viską mąstė. 

— Jeigu tu ne prieš, pamėginsiu viską apibendrinti, nes man 
visa tai primena labai paprastą formulę. Ji manipuliacijomis privertė 
tave parūpinti jai būstą, už kurį pati nieko nemokėjo. 

— Kažin, ar galėjau reikalauti iš jos nuomos. 

— Visiškai neprisidėdavo prie namų ūkio išlaidų ir netgi įtikino 
tave, kad turi padengti jos išlaidas. Tu turbūt jai net duodavai pinigų. 
Ji, aišku, tau jų niekada negrąžindavo. Viską jai pirkdavai — dra- 
bužius, papuošalus. O jeigu pradėdavai spyriotis, ji pasinaudodavo 
ašaromis arba seksu, kad viską užglaistytų ir gautų tai, ko jai reikia. 

— Na, gal ir taip, bet... 

— Leisk man užbaigti. Kai jai viskas nusibodo, o gal kai ji 
pamatė gražesnį blizgutį, pradėjo meluoti, tave išdavė, tave apgau- 
dinėjo, o paskui tiesiog viską išvertė taip, kad kaltas liktum tu, nes 
nepakankamai ja rūpinaisi. Ar ne taip? 

— Taip, bet neužmiršk dar... 

Makenzė vėl iškėlė ranką. 

— Antroji Linda. Tiksliau... Korinda. Visai to paties sukirpi- 
mo kaip ir mano motina. Tik jaunesnė. Visą savo gyvenimą gyvenau 
tokiame pat užburtame rate, išskyrus, aišku, seksą. Ir žinau, kad iš ša- 
lies viskas matosi kur kas geriau. Tu ir aš, Karteri, esam porelė vėplų. 
Dar blogiau, leidžiamės įtikinami, kad tai mes kalti dėl jų egoistiško, 
negarbingo elgesio. Jeigu būčiau visa tai žinojusi, nebūčiau... Na, ne, 
vis tiek būčiau. Būčiau reagavusi lygiai taip pat, nes tai jau tapo ne- 
valingu refleksu. Lindos faktorius. 

— Bet tai niekaip nepateisina to, kad padėjau tai situacijai ru- 
tuliotis ir tęstis, nors jos ir nemylėjau. 

— Aš savo motiną myliu. Dievas žino kodėl, bet myliu. Nepai- 
sant viso apmaudo, nusivylimo ir pykčio, vis tiek ją myliu. Ir žinau, 
kad nepaisant viso jos egoizmo, verkšlenimų, piktnaudžiavimo, ji 
mane irgi myli, tiek kiek gali mylėti. Bent jau noriu tuo tikėti. Bet 
tarp mūsų niekada nebus sveikų santykių. Niekada nebus tokių san- 


272 Nora Roberts 


tykių, kokių noriu aš. Ir tai ne mano kaltė. O tu nekaltas dėl Korin- 
dos — tokia ji man dabar bus per amžius amen. 

— Labai norėčiau, kad visa tai nebūtų tavęs taip įskaudinę. Bet 
nesugebėjau susitvarkyti geriau. 

— Kai kitą kartą su ja susidursim, pristatysi mane kaip dera — 
kaip moterį, su kuria susitikinėji. 

— Ar tikrai? 

Jis žvelgė į ją savo ramiomis mėlynomis akimis. 

— Mes susitikinėjam? 

— O ar tau to užteks? Suprask, aš bandau susitvarkyti savo 
emocinį gyvenimą, kuris kaip sujaukta spinta. Ir visai nenutuokiu, 
kiek man reikės laiko jam sutvarkyti. 

— Aš tave įsimylėjęs. Tai nereiškia, kad su manim turi būti vien 
dėl to, jog iš tavęs to tikimasi. Noriu čia būti, kai viską susitvarkysi. Ir 
kol viską tvarkysies. Kai prisipažinsi mane mylinti, noriu žinoti, kad 
tavo žodžiai nuoširdūs. 

— Jeigu taip bus, jeigu kada nors tau tai pasakysiu, bus pirmas 
kartas, kai apskritai tokius žodžius sakysiu kokiam nors vyrui. Ir tai 
bus tiesa. 

— Žinau, — jis paėmė jos ranką ir pabučiavo. — Negaliu su- 
laukti. 

— Kokia keista buvo šita savaitė. 

Ji priglaudė jo ranką sau prie skruosto. Ir suprato, kaip jai to 
reikėjo. Labai reikėjo, kad jis būtų čia, su ja. 

— Manau, kad mums reikia eiti viršun ir galutinai susitaikyti. 


SEDTYNIOLIKTAS SKYRIUS 


JI PABUČIAVO KARTERĮ jiems lipant laiptais ir pajuto, kad pagaliau 
viskas pradeda stotis į savo vietas. 

— Nieko nuostabaus, kad mus taip traukia vieną prie kito. 

Makenzė trumpam prigludo prie jo, paskui paėmusi už rankos 
nusivedė laiptais aukštyn. 

— Mes abu esam vėplų geno nešiotojai. Jis mums turbūt kaip 
feromonas. 

— Kalbėk už save. Aš apie save linkęs galvoti kaip apie iš pri- 
gimties dėmesingą, apie kitus visada gerai galvojantį žmogų. 

— Tai va būtent. Vėpla. 

Ji nusijuokė žvelgdama į Karterį ir staiga sustojo pamačiusi, 
kaip jis priblokštas nustėro. 

— Ką? Kas yra? O, Dieve. O, Dievulėliau. 

Makenzė sustojo šalia jo ir jie abu spoksojo į netvarką kamba- 
ryje, primenančią tornado padarinius. 

— Visai užmiršau... Užmiršau tau pasakyti, kad iš tikrųjų esu 
šnipė, dviguba agentė. Ir mano klastingi priešai neseniai buvo įsi- 
laužę ir ieškojo slapto kodo. Čia vyko baisus mūšis. 

— Norėčiau tuo tikėti. 

— Dzenbudizmas. 

— Tavo klastingas priešas? 

— Ne. Galutinis tikslas. Klausyk, lipk žemyn, pabūk ten, kol 
viską sugrūsiu atgal. Ilgai netruks. 

— Čia kaip nedidelė universalinė parduotuvė, — stebėdamasis 
pasakė Karteris. — Prabangos prekių krautuvė. 

— Taip, tiems, kas trumpam išėjo iš proto, — atsakė ji, keldama 
didžiulę krūvą drabužių. — Ne, tikrai, man reikia dešimties minučių. 
Viskas ne taip blogai, kaip atrodo. 

— Žaviuosi tavo optimizmu. Makenze, labai apgailestauju, kad 
tai, kas nutiko, taip baisiai tave prislėgė. 

— Iš kur tu... 

— Turiu dvi seseris ir motiną. Atpažįstu pykčio padiktuotos 
švarinimosi karštinės simptomus. 

— A, — ji numetė drabužius atgal ant sofos. — Užmiršau, kad 
tu pasikaustęs. 

— Padėsiu tau viską sudėti atgal. Kur nors. Nes iš dalies esu dėl 
to kaltas. 

— Ne. Taip. Turiu omeny, taip, iš dalies esi dėl to kaltas. Bet čia 
tik ledkalnio viršūnė. O giliau po vandeniu tūno tikrai milžiniškas... 
likęs ledkalnis, — nusprendė ji. — Kaip „Titanikc“. Žinai, iš pra- 
džių atvažiuoja mano motina ir ištaiso visą tą sceną, o paskui dar 
Korinda... 

— Tu tikrai ketini ją taip toliau vadinti? 

— Taip. Tai va, tu viską apie tai žinai, bet tas paskutinis lašas, 
kuris perpildė taurę, vis tiek buvo Linda. 

Dabar ji nuėjo prie lovos ir paėmė krūvą drabužių. 

— Ji negrąžino man automobilio. Ir kadangi ji negrąžino man 
automobilio, nes dėl to būtų reikėję grįžti pačiai, užuot toliau pra- 
mogavus Niujorke, ji nesiteikė net atsiliepti telefonu. 

Paėmusi drabužius ji atsisuko ir pamatė jį, taip pat stovintį 
pilnomis rankomis. 

— Ačiū. Be to,ji nepaliko man savo automobilio raktelių. Nebū- 
čiau galėjusi pasinaudoti jos automobiliu net ir norėdama. Vakar rytą 
jau buvau pasiryžusi žmogžudystei, bet paskui Lorelė man paskaitė 
motyvuojamą paskaitėlę, o jau Lorelė tai niekam neleis jai lipti ant 
sprando. Labai ja dėl to žaviuosi. Tai va, po viso to pasirūpinau, kad 
mano motinėlės automobilį nutemptų į garažą pas tą mechaniką. 

— Va čia tai bent. Natūralios netinkamo elgesio pasekmės. 

— Šitaip galėjote pasakyti tik jūs, tamsta mokytojau. Gal tos 
pasekmės ir natūralios, bet kartu ir nelabai gražios, nes tas mechani- 
kas pažįsta Delanį ir pareikalavo iš Lindos mokesčio už nutempimą 
ir automobilio laikymą. 

— Kaip suprantu, kadangi tavo automobilis jau čia, ji pagaliau 
jį grąžino. Turbūt buvo įsiutusi dėl to, kad jos automobilis nutemptas. 

— Ne tas žodis. Iškėlė baisią sceną. Labai nemalonią. Taip aš 
išsiaiškinau, kad skaudu gali būti net ir tada, kai esi teisus. Panašiai 
kaip antausis, — pridūrė ji ir šyptelėjo. — Tai va, jei nesileisim į 
smulkmenas, viskas baigėsi tuo, kad iškviečiau jai taksi ir išgrūdau ją 
iš namų, o pati užsirakinau. 

— Labai gerai. Kitą kartą, prieš iškrėsdama ką nors panašaus, 
ji pagalvos dukart. 

— Optimistas. Gerai būtų. Ji niekada dukart negalvoja, Karteri. 
Manau, kad tokią terapiją reikės pakartoti ne vieną kartą, kol ji pa- 
galiau susivoks. Ir visa atsakomybė tenka man. Nenusileisti. Ir gauti 
tuos antausius. Bet vis tiek nenusileisti. 

— Bet tu nenusileisi. 

— Negaliu nusileisti. Tai va, nusprendžiau nusiminimą gydyti 
tvarkymosi terapija. Todėl pirmiausia padariau dar didesnę netvar- 
ką. Bet galutinis mano tikslas buvo viską sutvarkyti, o tiksliau, per- 
tvarkyti. Visa tai turėjo reikšti, kad atsikratau senų įpročių ir senos 
mąstysenos. Todėl... 

Ji nutilo, kai pasisukusi su dar viena krūva drabužių pamatė 
savo atspindį veidrodyje. 

— O, Dieve, Dieve, atrodau kaip ką tik pabėgusi iš nepatai- 
somų susikuitėlių kalėjimo. Galėjai ir pasakyti, kad mano plaukai 
atrodo taip, lyg juose būtų susipešusios dvi katės. 

— Man tavo šukuosena patinka. 

Ji persibraukė plaukus pirštais. 

— Žinai, čia tik dar vienas iš visų erzinančių dalykų. Tą vakarą, 
kai pas tave užsukau, tikrai gerai atrodžiau. Tos merginos iš kosme- 
tikos skyriaus žino, ką daro. Be to, dar išleidau krūvą pinigų „La Per- 
los“* drapanėlėms, kurias ir vilkėjau. Mano kreditinę kortelę ištiko 
nedidelis insultas, bet dabar, kai užkabinom tuos Simanus, ji lengvai 
atsigaus. Ir vis tiek, aš... 

— Gavot tą darbą? — jis atplėšė ją nuo žemės ir apsuko. — 
Tai... prakeikimas. 

— Maždaug tokios reakcijos ir tikėjausi. 

— Esu nupirkęs šampano, kad galėtume atšvęsti, kai gausi tą 
darbą. Bet neatsivežiau jo. 

— Nupirkai šampano, kad galėtum atšvęsti su manim. 

Ji įsispoksojo į jį jausdama, kaip jos vyzdžiai įgauna širdelės 
formą. 

— Tu baisiai mielas. 

— Atšvęskim rytoj. 

— Rytoj vakare turim renginį. 

— Tada pirma patogia proga. Sveikinu. Čia tai bent. 

— Čia ne juokai, jeigu rimtai. Metų renginys. Turėsim parody- 
ti, ką sugebam, ir pačios dar daug ko išmokti. 

— Turėtum... O kas ta „La Perla“? 

Ji plačiai nusišypsojo. 

— A,tai dvi seserys ir mama tave dar ne visko išmokė. Dar yra 
ko tave mokyti, tamsta mokytojau. Lipk žemyn. 

— Nenoriu lipti žemyn, — jis palenkė galvą ir švelniai pabučia- 


* „La Perla“ - prabangius apatinius drabužius kurianti įmonė. 

vo ją į lūpas. — Pasiilgau tavęs. Pasiilgau tavo veido. Noriu tave liesti. 
Pažiūrėk, ant tavo lovos jau yra laisvos vietos. Jos visai užtektų. 

— Žemyn, — ji stumtelėjo jį pirštu, įremtu jam į krūtinę. — 
Pasakysiu, kai galėsi grįžti. Dar padėkosi man už tai. 

— Kodėl negaliu padėkoti dabar ir... 

— Nešdinkis. 

Ji išstūmė jį iš kambario. 

Jis neramiai vaikštinėjo po jos studiją, apžiūrinėjo nuotraukas, 
vartė vestuvinius žurnalus. Nebūtų žinojęs, kaip pavadinti tuos jaus- 
mus, kurie siautė viduje — nenugalimas džiaugsmas ir sunkiai tram- 
domas nekantrumas. Viršuje buvo Makenzė, ir tai buvo nuostabu. 
Makenzė buvo viršuje, o jis buvo apačioje. Tai varė jį iš proto. 

Nuėjęs prie durų patikrino, ar jos užrakintos. Kurį laikė svarstė, 
ar reikėtų lipant viršun pasiimti vyną. Jis jo visai nenorėjo, bet ji... 

— Tai gal jau ateisi viršun? 

Ačiū Dievui, pagalvojo jis ir paliko vyną kur buvusį. 

Iš šešėlių ir mirgančių šviesų suprato, kad ji uždegė žvakes. Ore 
pasklido vos juntamas masinantis kvapas. Reikėjo paimti tą vyną, pa- 
galvojo jis. 

Kai įėjo į miegamąjį, jo širdis sustojo. 

Ji gulėjo lovoje, pasisukusi į jį ir ranka pasirėmusi galvą, nu- 
tvieksta auksinės šviesos, liečiama virpančių šešėlių ir gaubiama 
sklandančių kvapų. Buvo kažkaip susitvarkiusi plaukus, kad jie at- 
rodė visiškai glotnūs, o lūpas ir akis pasitamsinusi tiek, kad atrodytų 
egzotiškai. Jos liauną dailų kūną puošė plonyčiai juodi nėriniai. 

— Štai čia, — pasakė ji, ranka persibraukdama per kūną, — yra 
„La Perla“. 

— O. Ačiū. 

Makenzė pamojo jam pirštu. 

— Gal ateik ir apžiūrėk viską iš arčiau? 

Karteris priėjo prie jos. 


— Žiūrint į tave man gniaužia kvapą. 

Jis atsisėdo ir ranka perbraukė per jos kūno linkius. 

— Ir šituo daikčiuku vilkėjai aną vakarą? 

— Aha. 

— Jeigu būčiau žinojęs, savo automobilio nebūtum pasiekusi. 

— Tikrai? Tai gal parodyk, ką būtum padaręs, jeigu būtum ži- 
nojęs. 

Karteris palinko prie jos ir akimirką priglaudė savo lūpas prie 
josios. Tada jį užvaldė jausmai. Apėmė nevaldomas troškimas, lauki- 
nis, nuodėmingas geismas, kuris it botagas varė jį pirmyn. Jis nurijo 
Makenzės prislopintą dejonę ir pareikalavo daugiau. 

Jį draskė susijaudinimas, ilgesys ir meilė. Visa ta jausmų raizga- 
lynė pavirto į desperatišką godulį, troškimą jausti jos lūpas, jos kūną 
po savuoju. Vos prisilietus prie jos, pajutus jos skonį, jo kraujyje įsi- 
liepsnojo ugnis. 

Jo lūpos ją nukariavo, o rankos grobstė. 

Makenzė jautė, kaip jos kūną sprogdina aistra, ji rangėsi, rai- 
vėsi, mėgindama nuplėšti jam marškinius. Pakėlė juos aukštyn, per 
skubėjimą nagais nudrėksdama jam odą, ir nutraukusi per galvą nu- 
sviedė tolyn. Ji beveik kūkčiojo, kai jų kūnams susipynus jie ieškojo 
vienas kito. Kai ieškojo tamsesnio, gilesnio malonumo, nuo kurio 
mušė karštis ir stojo širdis. 

Liesti, ragauti, užvaldyti. 

Jai atrodė neįmanoma būti taip trokštamai, taip geidžiamai ir 
lygiai taip pat trokšti ir geisti. Jai atrodė, kad sudegs gyva, jausdama 
tai visu visutėliu kūnu. Jausdama, kaip jis ją naikina. 

Karteris paguldė ją ant nugaros, kilstelėjos jos klubus aukštyn ir 
įėjo į ją. Jai taip užėmė kvapą, kad nebegalėjo net rėkti. 

Apstulbinta, sukrėsta, bejėgė ji ieškojo, ko įsitverti, ir jos rankos 
suspaudė sujauktą paklodę, lyg tai būtų buvusi paskutinė jos gyveni- 
mo viltis. Jis suėmė jos rankas ir trūktelėjęs prispaudė jai virš galvos. 
O pats vis skverbėsi į ją vėl ir vėl, ir vėl, ir vėl. Trankus pirmykštis 
ritmas varė juos link skardžio, o paskui stačia galva žemyn. 

Kai jis pagaliau nurimo, jų rankos taip ir liko susikibusios. Mir- 
ganti Žvakių šviesa nušvietė suprakaitavusius susipynusius kūnus. Jis 
pasuko galvą ir nepaprastai švelniai ją pabučiavo. 

Makenzė gulėjo nejudėdama, nugrimzdusi nuostaboje. 

— Buvau per šiurkštus, — sumurmėjo jis. — Ar aš... 

— Žinai ką? — pertraukė ji, šypsodamasi tamsoje, kurią pro- 
tarpiais nušviesdavo mirgančios žvakės. — Keliauju atgal į parduo- 
tuvę. Išpirksiu visas „La Perlos“ atsargas. Viskas, kas mano dydžio, 
bus mano. Gyvenime nedėvėsiu nieko kito. 

— Gal apsipirkinėdama galėtum paimti ir kokių nors vitami- 
nų? Daug vitaminų. Ir mineralų. 

Ji nusijuokė. Tada jie sugulė vienas šalia kito, subedę nosis. 

—- Tavo tokios ramios akys. Niekas nė neįtartų, koks žvėris tu 
lovoje. 

— Negaliu liautis geidęs tavo kūno. Tau nešalta? 

— Kol kas ne. Gal jau niekada nebebus šalta. Pasiliksi? 

— Taip. 


— Gerai. Aš tau skolinga kiaušinienę. 


ĮSIRĖMUSI RANKAS Į šonus Emalaina stovėjo pačiame katastrofos, 
į kurią buvo pavirtęs Makenzės miegamasis, viduryje. 

— Net neįsivaizdavau, net neįsivaizdavau, kad judu su Karteriu 
tokie gyvuliai. 

— Mes tokie. Deja, už šitą betvarkę turiu prisiimti visą atsa- 
komybę. 

— Negaliu nepaklausti: kaip? 

— Aš viską tvarkau. 

— Šiame pasaulyje tvarkymas paprastai reiškia, kad daiktai su- 
dedami į vietas. 

— Taip ir padarysiu. Nori šitos rankinės? Gyvenime nesu jos 


išėmusi iš spintos. 

Emalaina apėjo kelis drabužių ir visokių aksesuarų kauburius ir 
paėmė rudą rankinę. 

— Spalva kaip sudžiūvusio kako. Gal dėl to jos neišimi iš spin- 
tos, kad ji bjauri? 

— Tikrai bjauri. Nežinau, kas man šovė į galvą, kai ją pirkau. 
Mesk ją prie išmetamų daiktų. Į tą krūvą, — parodė ji pirštu. 

Nuėjusi prie parodytos krūvos Emalaina numetė ten rankinę. 

— Išmeti tuos batus? 

Makenzė per petį žvilgtelėjo į ryškiai žalius batelius nežmoniš- 
kai aukštais kulniukais, kuriuos apžiūrinėjo Emalaina. 

— Jie baisiai vargina kojas. Ir jeigu tik juos apsiaunu, būtinai 
prisitrinu pūslių. 

— Labai gražūs. 

— Žinau, bet dėl tų pūslių niekad jų neaviu. 

Makenzė papurtė galvą pastebėjusi, kaip suspindo Emalainos 
akys. 

— Tau jie vis tiek netiks. 

— Žinau. Man tik gaila, kad Lorelės ir Parker batų dydis vie- 
nodas, o mes su tavim kaip kokios išsigimėlės. Taip neteisinga. 

Tebelaikydama rankoje batą ji apsuko nedidelį ratą. 

— Kaip jūs čia su Karteriu sugebėjot pasimylėti? 

— Kažkaip sugebėjom. Paprastai aš važiuoju pas jį, nes kai jis 
pamato visą šitą siaubą, jam užeina nenumaldomas noras padėti. 
Betgi negaliu vyrui leisti tvarkyti mano spintos ir komodos. Jis pra- 
dėjo skaičiuoti mano batus. 

— Jie niekada nesugebės nieko suprasti apie batus. 

— Jeigu jau apie tai prakalbom, padėk šituos į kitą krūvą. Jie 
per daug gražūs, kad būtų išmesti. Apsiausiu juos, kai žinosiu, kad 
nereikės daug vaikščioti. 

— Labai gera mintis. 

— Matai, jis to niekada nesuprastų. Ir tada jis pradeda apie 
kažką mąstyti ir raukytis. 

— Bet išskyrus jo raukymusis, jums sekasi gerai? 

— Puikiai. Viskas beveik tobula. Pati nesuprantu, ko ten taip 
ėjau iš proto ir išsidirbinėjau. O ką pasakysi apie šituos marškinius? 
Jie beveik tokie pat kaip ir šitie. Vienų reikėtų atsikratyti, bet kurių? 

Emalaina įdėmiai apžiūrėjo dvejus juodus trumparankovius 
marškinius. 

— Jie juodi. Juodų marškinių niekada nebūna per daug. Jie 
tiesiog privaloma garderobo dalis. 

— Matai. Va dėl to ir paprašiau, kad užeitum. 

— Tau tikrai reikėtų čia pasikviesti Parker. Sakei, kad pradėjai 
tvarkytis ketvirtadienį. Praeitą ketvirtadienį. 

— Parker čia negalima. Vienas žvilgsnis — ir ją ištiks nervinis 
priepuolis. Paskui ji kelis mėnesius pragulės ištikta komos. Negaliu 
tam jos pasmerkti. Be to, užsisakiau labai naudingų dalykų — batų 
dėžučių, pakabų ir dar tą dalykėlį su visais tais kabliais, kad galėčiau 
sukabinti rankines ir diržus. Ieškojau spintos tvarkymo rinkinių, bet 
jie man pasirodė pernelyg painūs. Be to, ketinu išmesti apie ket- 
virtadalį viso šito šlamšto. Iš pradžių galvojau apie pusę, bet paskui 
atgavau sveiką protą. 

— Bet tu čia kuitiesi jau beveik savaitę. 

— Nelabai turėjau laiko. Žinai, darbas ir Karteris, be to, mano 
keistas nenoras apskritai čia sugrįžti. Tačiau šįvakar ketinu to imtis 
rimtai. 

— Nesusitiksi su Karteriu? 

— Tėvų susirinkimas akademijoje. Be to, mes ir taip matomės 
ne kiekvieną vakarą. 

— Aha. Matotės tik tomis savaitės dienomis, kurios baigiasi 
raide „s“. Atrodai laiminga. Su juo tu laiminga. 

— Taip. Tik va tokia smulkmena. 

— Oi. 

— Ne, visiška smulkmena. Jis pasakė, kad kai kuriuos savo 
daiktus galėčiau pasilikti pas jį. Tik kelis daiktus. 

— Kaip antai drabužių pamainą ir dantų šepetuką? 

— Žinau. Žinau. Jo pasiūlymas visiškai logiškas ir labai malo- 
nus. Bet aš pajutau, kad ir pati visai to norėčiau. Lyg ir nenoriu, bet 
kartu ir noriu. Be to, pasižiūrėk į visą šitą netvarką. Čia tiek daug 
daiktų. Jei pradėsiu savo daiktus palikinėti pas jį, iš kur žinosiu, kur 
jie apskritai yra? O kas, jeigu ką nors pas jį paliksiu, o paskui man tų 
daiktų prireiks? 

— Tu juk supranti, kad paprasčiausiai ieškai tam kliūčių? Pati 
žinai. 

— O kas, jeigu ir žinau? Ir tai visai nereiškia, kad tos kliūtys ne- 
egzistuoja. Tiesiog pratinuosi būti su juo kaip oficiali pora, o dabar 
jis man dar pasiūlo naudotis jo spinta. Aš čia bandau kažkaip susi- 
tvarkyti su savo spinta. 

— Ir tau puikiai sekasi. 

Makenzė nužvelgė krūvas. 

— Čia ilgas procesas. 

— Tą patį galima pasakyti ir apie tave bei tavo santykius su 
Karteriu. Ir žmonės, ir santykiai — tai procesas, kuris niekada ne- 
sibaigia. 

— Žinau, kad tu teisi. Tik kad... Noriu, kad viskas būtų savo 
vietose, — ji giliai atsiduso, dairydamasi į daiktų krūvas. — Noriu 
susitvarkyti savo gyvenimą ir jausti, kad jį kontroliuoju. Noriu aišku- 
mo. Noriu žinoti, kas jame vyksta, kaip kad žinau, kas vyksta mano 
darbe. 

— Tu jį myli? 

— O iš kur žmonės tokius dalykus žino? Nuolat savęs to klau- 
siu ir visada atsakau, kad taip. Taip, aš jį myliu. Bet žmonės nuolat 
įsimyli, o paskui viskas baigiasi. Įsimylėjimas šiek tiek gąsdina ir 
labai jaudina, bet kaip siaubinga, kai viskas baigiasi! Kol kas viskas 
tiesiog nuostabu ir aš noriu, kad viskas taip būtų ir toliau. 

— Ar žinai, kaip norėčiau būti įsimylėjusi vyrą, kuris mylėtų 


mane? 

— Tik jau nesakyk, kad iš karto pultum rinktis nuotakos 
puokštės. 

— Labai klysti. Jeigu turėčiau tai, ką dabar turi tu, tikrai nesto- 
vėčiau chaoso viduryje ir nemėginčiau susitvarkyti savo gyvenimo. 
Galvočiau apie tai, kaip gyventi tą gyvenimą. Jeigu tu... 

Ji nutilo išgirdusi, kaip apačioje trinktelėjo durys. 

— Ei, Makenze! Tu čia? — pasigirdo balsas. 

— K čia veikia Džekas? — pasidomėjo Emalaina. 

— Oi, visiškai užmiršau. Lipk viršun! — šūktelėjo ji. — Jam 
reikėjo apie kažką pasikalbėti su Parker, tai jos paprašiau atsiųsti jį 
čia. Pamaniau, gal architektas man padės išsipainioti iš šitos spintos 
tvarkymo maišalynės. 

— Tu nori, kad architektas... Vyras... Dežkas sutvarkytų tau 
spintą? 

— Ne. Noriu išgirsti jo nuomonę apie tai, kaip galėčiau per- 
tvarkyti pačią spintą. 

Emalaina įtariai nužvelgė Makenzę. 

— Dabar jau įžengei į Parker teritoriją. 

— Gal ir taip. Bet ar tu kada nors matei jos spintą? Kaip iš žur- 
nalo. Turbūt tokias spintas turi tik Anglijos karalienė. Išskyrus visas 
tas keistas skrybėles. Džekai! Štai žmogus, kurį norėjau pamatyti. 

Jis sustojo tarpduryje. Aukštas, apsivilkęs džinsais, darbiniais 
marškiniais ir auliniais batais — tikras vyras. 

— Nenoriu čia nė kojos kelti. Nusikaltimo vietoje nieko ne- 
valia liesti. 

— Vienintelis nusikaltimas čia yra šita spinta, — pasakė Ma- 
kenzė rodydama pirštu. — Tuščia spinta su viena kvaila kartele ir 
lentyna. Privalai man padėti. 

— Juk siūliausi tau suprojektuoti spintą, kai viską čia remon- 
tavom. 

— Tada neturėjau laiko. Dabar turiu. Man reikia bent dviejų 
kartelių, taip, apačioje. Ir daugiau lentynų. Gal dar kelių stalčių. 


284 Nora Roberts 


Jis apsižvalgė. 

— Situacija nevaldoma. 

— Tik nepradėk. Mane ir taip verčia vemti. 

Jis įėjo vidun, nykščius užsikišęs už diržo kilpų. 

— Erdvu. 

— Taip. Čia ir slypi dalis problemos. Pageidaučiau tą erdvę už- 
pildyti. Manau, kad galėtum pasiūlyti ką nors geresnio. 

— Žinoma, kad galiu pasiūlyti ką nors geresnio. Pavyzdžiui, 
specialų rinkinį iš ūkinių prekių parduotuvės. 

— Aš juos jau apžiūrėjau. Noriu kažko labiau... Daugiau. 

— Jeigu jau šito imsimės, viską iš vidaus reikėtų apkalti kedru. 
Čia pakankamai vietos papildomoms lentynoms. Šitoj pusėj galima 
įdėti neilgą kartelę, čia dar keletą lentynų. Nežinau. Man reikia pa- 
galvoti. Pažįstu vieną meistrą, kuris tau viską padarytų. 

Ji jam plačiai nusišypsojo. 

— Taip ir nujaučiau, kad žinosi, ką su visu tuo daryti. 

— Bet visą šitą šlamštą atgal susidėsi pati. 

— Be kalbų. Ir jeigu jau esi čia... 

— Norėtum, kad suprojektuočiau tau šluotų sandėliuką? 

— Ačiū, ne. Man reikia vyriško požiūrio. 

— Šito man negaila. 

— K4 reiškia, kai vyras pasako moteriai, kad ji turėtų kai ku- 
riuos daiktus pasilikti pas jį? 

— Ar aš trenktas, ar ką? 

— Taip ir žinojau, — sumurmėjo Emalaina. 

— Eli, ji pati paklausė. 

— O jeigu tai moteris, kuri tau ką nors reiškia? Turiu omeny, 
intymiai, — paaiškino Makenzė. 

— Ir dabar ji užsimanė prifarširuoti mano vonios kambarį savo 
keistų moteriškų daikčiukų. Paskui jai prireiks stalčiaus. Nespėsi nė 
apsidairyti, o ji jau bus pripirkusi dekoratyvinių pagalvėlių, o tavo 
alų iš šaldytuvo pradės stumti jos dietinės kokakolos ir liesi iki mė- 

lynumo jogurtai. O paskui tik žybt — ir užuot sekmadienį po pietų 
žiūrėjęs rungtynes, pradėsi trainiotis po parduotuves ir pirkinėti 
namų apyvokos reikmenis. 

— Ir viskas? — paklausė Emalaina. — Jai, žinoma, leista vo- 
liotis po tavo patalus, drengti tavo paklodes, bet, po velniais, niekas 
neleis jai palikti dantų šepetėlio /avo vonios kambaryje. Arba ką nors 
pasidėti į stalčių. Šito jau per daug. Per didelis spaudimas. Tai gal tie- 
siog palik pinigus ant spintelės ir vadinkim daiktus savais vardais? 

— Ei, ei, visai ne tai norėjau... 

— Kodėl gi ji turėtų gerai jaustis? Kodėl ji turėtų tikėtis, kad 
tavo gyvenime jos poreikiams atsiras vietelė? Neduok Dieve, ji pa- 
sikėsins į tavo neįkainojamą laiką ir į tavo šventą erdvę. Apgailėti- 
na, — nusprendė ji. — Jūs abu apgailėtini. 

Ir supykusi išėjo. Džekas priblokštas žiūrėjo jai pavymui. 

— Kas čia dabar? Kodėl ji mane užsipuolė? 

— Viskas per mane. Tai aš užviriau šią košę. 

— Kitą kartą mane įspėk, kad žinočiau, kaip atsišaudyti. Ar ji... 
susitikinėja su kuo nors? Problemiški santykiai? 

— Ne. Ji su niekuo nesusitikinėja. Aš susitikinėju. O ji siunta, 
nes mano, kad aš to pakankamai neįvertinu. Neįvertinu jo. Ji klysta. 
Aš jį vertinu. Bet ji teisi. Mano mąstymo procesas tikrai leidžiasi 
spirale žemyn, lygiai kaip tu nupasakojai. Ir tai iš tiesų apgailėtina. 

— Bet jis nebūtinai turi leistis spirale žemyn. Gal tu nori to 
jogurto ir namų apyvokos daiktų. Viskas priklauso... 

— Nuo ko? 

— Nuo to, kas palieka daiktus tavo stalčiuje. Turi alaus? 

— Aha. 

— Išgerkim alaus. Aš pabraižysiu eskizą. Jeigu tau patiks, liep- 
siu tam meistrui atvažiuoti pas tave ir viską išmatuoti. 

— Už tai ir alaus negaila. 

— Tai, vadinasi, tu ir Karteris Makgvairas. 

— Aš ir Karteris Makgvairas, — pasakė ji, kai jie pradėjo lipti 
laiptais žemyn. — O ką, keista? 

— Kodėl turėtų būti? 

— Nežinau. Gal dėl to, kad pažinojom vienas kitą dar nuo 
vidurinės. Anuomet išgyvenau fazę „prie meno“, o jis buvo knygų 
žiurkė. Be to, padėjo mokytis Delaniui, kai buvau šį privalomai įsi- 
mylėjusi. 

— Tu buvai įsimylėjusi Delanį? 

— Privalomai. Kokias penkias minutes, — pasakė ji, imdama iš 
šaldytuvo alų. — Iš tikrųjų tai gal tik tris. Emalaina sugebėjo išbūti 
jį įsimylėjusi net penkias minutes. 

— Emalaina... Hm. 

— O man jis kažkaip neužkliuvo. Turiu omeny Karterį. A, čia 
tas protingas vaikinas. O paskui viską greitai persuki į dabartį, ir: „O, 
tai čia tas vaikinas!“ Viskas taip keista. 

— Tau tinka. 

— Gerai jaučiuosi. Dažniausiai, — ji padavė jam alų ir susi- 
daužė su juo. — Kai per daug negąsdina. Dar niekad nebuvau įsi- 
mylėjusi. Aišku, būdavo potraukių, ir labai stiprių, bet meilė — tai 
kažkas visai naujo, gero ir bauginamo. Šįvakar jam mokykloje kaž- 
koks susirinkimas, ir čia dar vienas keistas ir juokingas dalykas. Kad 
įsimylėjau mokytoją. Su daktaro laipsniu. Aš iš mūsų visų vienintelė 
taip ir neįstojau į koledžą. Fotografijos kursai, verslo kursai, bet jokių 
ten bendrabučių, fakultetų ir kitų dalykų. Ir dabar iki ausų įsimy- 
lėjusi vyruką, kuris nuolat skaito semestro darbus, užduoda namų 
darbus ir vadovauja diskusijoms apie Šekspyrą. Kai pagalvoju, netgi 
tu būtum tinkamesnis. 

— Aš? — sumirksėjo Džekas. — Tinkamesnis? 

— Nepanikuok. Tik sakau, kad atrodytų logiškiau, jei būčiau 
išsirinkusi tave. Abu mąstome vaizdais, idėjomis. Kad kažką su- 
kurtume, turime tai įsivaizduoti. Abu turim savo verslą, dirbam su 
klientais. Mudviejų tėvai išsiskyrę, abu turim netikrų brolių ir seserų. 
Nors tavo tėvai tikrai šaunūs. Abu turim artimų draugų ratelį, bi- 
jom įsipareigoti. Ir kartais mėgstam išgerti alaus. Be to, — pridūrė 

— Tu teisi. Gal seksiuko? 

Ji nusijuokė. 

— Tas laivas jau nuplaukė. 

— Deja, turbūt taip. 

Makenzė gurkštelėjo alaus, tylomis šypsodamasi iš jųdviejų 
palyginimo. 

— Tu niekad nemėginai. 

— Jeigu būčiau pamėginęs, Delanis būtų mane uždaužęs kas- 
tuvu. Su jo merginomis niekas nesipainioja. 

— Jis gi žino, kad mes visos esam turėjusios santykių. 

— Jis linkęs apsimetinėti, kad yra ne taip. Bet svarbiausia čia 
yra tai, kad nei viena iš jūsų neturėjot santykių su manim. Kad ir 
kaip būtų gaila. 

— Ko gero, dėl to tu teisus. Be to, nors mąstant logiškai ir at- 
rodo, kad mudu vienas kitam tinkam, iš tikrųjų susipeštume nepa- 
sidaliję stalčių, ir pradėtume vienas kito nekęsti. O Karteris linkęs 
susispausti. Jis turi tą įgimtą sugebėjimą atsiverti ir priimti. 

— Žiūrėk tu man, tau net akys suspindo, — pastebėjo Dže- 
kas. — Tai kaip čia dabar viskas bus? Kas fotografuos vestuvių foto- 
grafę, kai ji keliaus prie altoriaus? 

— Prie altoriaus? — ji užspringo alumi. — O kas ką sakė apie 
altorių? Tik ne aš. Mes apie tai nekalbėjom. Kodėl manai, kad keti- 
nam tuoktis? Iš kur visa tai? 

— Nežinau, — jis pasisukinėjo ant savo kėdės ir mostelėjo 
ranka į sienas, nukabinėtas vestuvinėmis nuotraukomis. — Čia visur 
aplinkui vestuvės. O dar neužmirškim spindinčių akių. 

— Tai verslas. Darbas. Tai, kad nuolat turiu galvoti apie kieno 
nors kito vestuves, nereiškia, kad galvoju apie savas vestuves. 

— Gerai jau, gerai, tik nepradėk kraustytis iš proto. 

— Aš ir nesikraustau. Aš tik... — ji atsiduso. Tada nužygiavo 
prie rašomojo stalo ir grįžo su dideliu bloknotu ir pieštuku. — Brai- 
žyk eskizą. Dar turi atidirbti už alų. 

LIKUSIĄ VAKARO DALĮ ji sąžiningai vykdė savo planą. Kai kalnai ir 
krūvos šiek tiek apmažėjo, nuslūgo ir įtampa, o jausmas, kad nuveikė 
šį tą naudinga, augo. Susigrąžins savo gyvenamąją erdvę, ir kuo grei- 
čiau, tuo geriau. O tada bus kur kas lengviau viską kontroliuoti. 

Buvo gana malonu leisti vakarą vienai, dirbti savo darbus, sukio- 
tis savoje erdvėje. Bet tai netrukdė tuo pat metu ilgėtis Karterio. Tiesą 
pasakius, tai tik reiškė, kad ji visai neblogai tvarkosi su jų santykiais. 

Myli jį, mėgsta būti su juo, bet jaučiasi visiškai patenkinta, leis- 
dama laiką viena. Ne kaip... 

Kai suskambo telefonas, ji pasitikrino, kas skambina. 

Linda. 

Makenzė užsimerkė ir sau priminė, kad negalės visą laiką išsi- 
sukinėti nuo būtinybės kalbėtis su savo motina. Vengti skambučių 
būtų vaikiška. Stok priešais ir laikykis savo, pasakė ji sau. 

— Klausau, mama. 

— Makenze, tu privalai atvažiuoti! Prašau, prašau, atvažiuok 
tuoj pat. 

Susierzinimą pakeitė nerimas, ir iš baimės Makenzės širdis 
pradėjo plakti kaip pašėlusi. 

— Kas yra? Kas atsitiko? 

— Paskubėk. Privalai atvažiuoti. Nežinau, ką daryti. 

— Tu sužeista? Ar tu... 

— Taip. Taip, aš sužeista. Padėk man, prašau. Man tavęs reikia. 
Prašau, padėk. 

— Skambink į devynis vienuolika. Važiuoju. 

Ji išlėkė iš namų, pakeliui pastvėrusi paltą. Ramybės jai nedavė 
vienas už kitą baisesni vaizdai, kurie kaip karuselė sukosi jos galvoje. 
Bandymas nusižudyti, avarija, įsilaužimas. 

Apledėję, pavojingi keliai, pagalvojo ji, kai rizikuodama sveika- 
ta ir gyvybe nuspaudė greičio pedalą ir leidosi į kelionę per bjaurų 

šaltį ir lietų. Linda nekokia vairuotoja, lengvai galėjo sudaužyti tą 
savo žaislinį automobilį ir... 

Ne, ne, ji skambino iš namų telefono, ne iš mobiliojo. Ji buvo 
namuose. 

Makenzė staigiai pasuko ties pavojingu posūkiu ir vos ne vos 
suvaldė automobilį, virpančiomis rankomis tvirtai laikydama vairą. 

Ji prislydo prie šalikelės priešais nedidelį jos motinos namelį ir 
slidžiu taku nubėgo prie durų. Jos buvo neužrakintos. Į vidų ji įbėgo 
galvodama apie įsilaužimą. 

Ar ją išprievartavo? Sumušė? 

Ji peršoko per sudaužytą rožių vazą ir įbėgo į svetainę, kur ant 
grindų, susirietusi į kamuoliuk, verkė Linda. 

— Mama! Mama, aš čia, — ji suklupo ant grindų šalia Lindos, 
it paklaikusi ieškodama sužeidimų. — Kur tau skauda? Ką jis pa- 
darė? Ar iškvietei policiją, greitąją? 

— O! Noriu tik numirti! — Linda ašarotu, paburkusiu veidu 
įsikniaubė Makenzei į petį. — Tai nepakeliama. 

— Nesakyk taip. Tu dėl to nekalta. Iškviesiu pagalbą ir mes... 

— Nepalik manęs! 

— Nepaliksiu. Nepaliksiu, — ji supo savo motiną kaip mažą 
vaiką ir glostė jai plaukus. — Viskas bus gerai, pamatysi. 

— Nebus. Jis išėjo. Paliko mane čia. 

— Ar tu matei, kaip jis atrodo? Gal kas nors iš pažįstamų? 

— Maniau, kad jį pažįstu. Patikėjau juo visa savo širdimi. O 
dabar jo nebėra. 

— Kas jis? — Makenzė jautė, kaip baimę pamažu keičia pyk- 
tis. — Kas su tavim taip pasielgė? 

— Aris. Aišku, kad Aris. Maniau, kad kažką jam reiškiu. Jis 
sakė, kad sugrąžinau jam gyvenimo šviesą. Prikalbėjo man visokių 
dalykų, o paskui taip pasielgė. Kaip jis taip galėjo? Kaip galėjo būti 
toks žiaurus? 

— Viskas bus gerai. Viskas susitvarkys. Jis už viską sumokės. 

— Jis aiškino, kad reikalas atseit labai skubus. Kad nėra /aiko. 
Būtina viską atlikti šįvakar. Ką reiškia kelios dienos? Iš kur aš galėjau 
žinoti, kad mano pasas nebegalioja? 

— Ką? — Makenzė staiga atsitraukė nuo motinos. — Apie ką 
tu čia kalbi? Ką tiksliai jis padarė? 

— Jis išskrido į Paryžių. Į Paryžių, Makenze. Be manęs. Pa- 
skambino iš lėktuvo ir pasakė, kad jam būtinai reikia išskristi šįvakar. 
Kažkokie verslo reikalai, kurie negali laukti, nors prieš tai žadėjo 
palaukti tas kelias dienas, kol susitvarkysiu pasą. Verslo reikalai, — 
piktai kalbėjo apsiašarojusi Linda. — Melagis. Ten kita moteris, 
aš žinau. Kokia nors prancūzė kekšė. Jis man pažadėjo, o išskrido 
vienas! 

Makenzė lėtai atsistojo, o Linda toliau verkė užsidengusi ran- 
komis veidą. 

— Ir tu man taip vėlai paskambinai ir leidai man galvoti, kad 
esi sužeista. 

— Aš ir esu sužeista. Pasižiūrėk į mane! 

— Žiūriu. Ir matau išlepintą piktą vaiką, kurį užpuolė ožys, nes 
kažkas susiklostė ne taip, kaip tikėjosi. 

— Aš jį myliu. 

— Tu net nežinai, ką tai reiškia. Dėl Dievo, čia važiuodama vos 
neužsimušiau. 

— Man tavęs reikėjo. Man reikėjo, kad šalia kas nors būtų. Tu 
niekada nesuprasi, ką tai reiškia. 

— Tikiuosi, kad ne. Visos grindys šlapios, pridaužyta stiklo. 
"Tau dar reikės viską išsivalyti. 

— Tu išvažiuoji? Palieki mane vieną? 

— Taip. Ir kitą kartą neatvažiuosiu. Dėl Dievo meilės, Linda, 
užauk vieną kartą. 

Ji paspyrė iš po kojų vazos šukes ir išėjo. 


AŠTUONIOLIKTAS SKYRIUS 


MAKENZĖ SUSIRINKO įrangą, kurios reikėjo repeticijai, pasitikrino 
užrašus, o Karteris tuo metu sėdėjo prie stalo ir tikrino mokinių 
darbus. Iš viršaus sklido kalimo ir gręžimo garsai. 

— Tau turbūt bus sunku susikaupti, kai čia tiek triukšmo. 

— Aš mokau paauglius, — Karteris raudonu pieštuku paraštėje 
įrašė kažkokią pastabą. — Jeigu reikės, susikaupti man nesutrukdys 
net ir branduolinis karas. 

Susidomėjusi ji žvilgtelėjo jam per petį kaip tik tada, kai jis 
įrašė pažymį. 

— „B“. Neblogai. 

— Šitam mokiniui — tikrų tikriausias laimėjimas. Jis stengiasi. 
"Tu jau pasiruošusi? 

— Dar turiu šiek tiek laiko. Atsiprašau. Visai užmiršau tau pa- 
sakyti, kad šįvakar dirbu. 

— Tu man jau sakei. Nieko baisaus. 

— Valentino dienos vestuvės visada labai svarbios. Mes su 
Parker būtinai privalome ten būti, negalim praleisti nei vienos 
repeticijos akimirkos. Rytoj taip pat, — ji pasilenkė ir jį pabu- 

čiavo. — Mano profesijos žmonės per Valentino dieną paprastai 
dirba. 

— Suprantama. 

— Atsiųsiu tau sentimentalų, verksmingą elektroninį atviruką. 
Be to, turiu tau kai ką. Man tai labai svarbus dalykas, nes čia mano 
pirmoji Valentino dienos dovana. 

Makenzė nuėjo prie rašomojo stalo ir iš stalčiaus išėmė ploną 
paketėlį. 

— Noriu tau jį atiduoti dabar, jeigu kartais viskas užtruktų 
ilgiau negu planavom ir tu nuspręstum išvažiuoti. 

— Palauksiu. Be to, tu jau esi kai ką man dovanojusi, — jis nu- 
siėmė akinius ir padėjo ant stalo. — Tai jau antra tavo dovana man. 
Kardinolo nuotrauka, — priminė jis. 

— Ten buvo kyšis. O čia dovana. Nagi, atidaryk. 

Jis atrišo kaspinėlį, atidarė dangtelį. 

— „Kaip jums patinka“. 

— Man šita knyga krito į akį, nes ji visa apdriskusi ir suskaityta. 
Atrodo, kad ją skaitė kokius du milijonus kartų. 

— Taip ir yra. Ir man patinka. — Suėmęs už veido Karteris 
prisitraukė ją prie savęs. — Ačiū. Ar norėtum savo dovanos? 

— Kas per klausimas? 

Iš portfelio jis ištraukė dėžutę, įvyniotą į baltą popierių ir ap- 
juostą žvilgančiu raudonu kaspinu. Išvydus, kokios formos ir dydžio 
dėžutė, Makenzės širdis nukrito į kulnus, o paskui pašoko iki pat 
gerklės. 

— Karteri. 

— Būk mano Valentinas. Atidaryk. 

Kol ji vyniojo dėžutę, jos širdis daužėsi kaip pašėlusi. Paskui ji 
sulaikė kvapą ir dėžutę atidarė. Pamačiusi žaižaruojančius auskarus 
giliai atsikvėpė. 

Dvi mažytės deimantinės širdelės kyburiavo ant trečiosios, taip 
sudarydamos rafinuotą elegantišką trijulę. 

— Dievulėliau, Karteri, jie nuostabūs. Jie... trūksta žodžių. 

— Negaliu prisiimti visų nuopelnų. Šerė padėjo man juos iš- 
rinkti. 

— Jie fantastiški. Labai man patinka. Aš... 

Pavojingi žodžiai vos nenusprūdo jai nuo liežuvio. Nedrįsdama 
jų ištarti, ji apsivijo jį rankomis. 

— Ačiū. Žinoma, kad būsiu tavo Valentinas. Noriu juos įsiverti. 

Ji nusisuko ir, išsiėmusi iš ausų paprastus žiedo formos auska- 
rus, įsivėrė naujuosius. Tada nubėgo prie veidrodžio, kuris stovėjo 
priešais jos darbo stalą. 

— Oho, kaip žaižaruoja! 

Linguodama galva iš vienos pusės į kitą ji stebėjo, kaip spindi 
auskarai. 

— Jeigu jau juos iš karto įsivėrei, turbūt jie tau patinka. 

— Būčiau ne viso proto, jeigu jų nepasimatuočiau. Kaip atrodo? 

— Šiek tiek priblėsę, palyginti su tavo akimis, bet apskri- 
tai — neblogai. 

— Karteri, man trūksta žodžių. Niekad negali žinoti, ką... Palauk. 

Pagauta įkvėpimo ji nubėgo prie stovo. 

— Aš, aišku, pavėluosiu, bet fantastiški Valentino dienos aus- 
karai svarbiau už punktualumą. Net ir Parker man už tai atleis. 

— K3 tu čia darai? 

— Man reikia tik poros minučių. Niekur neik, — nurodė ji 
Karteriui, traukdama iš krepšio fotoaparatą. 

— Nori mane nufotografuoti? 

Stebėdamas, kaip Makenzė ruošiasi, jis pradėjo muistytis. 

— Nuotraukose visada atrodau kažkoks susikaustęs. 

— Aš tuo pasirūpinsiu. Neužmiršk, kad esu profesionalė. 

Tvirtindama fotoaparatą prie stovo, ji nusišypsojo Karteriui. 

— Atrodai labai dailiai. 

— Va dabar tai pradėjau drovėtis. 

Ji pareguliavo kampą, užfiksavo kadrą. 

— Manau, apšvietimas bus geras. Pamėginsim. 

Rankoje spausdama nuotolinio valdymo pultelį, grįžo prie 
Karterio. 

— O dabar — linksmos Valentino dienos! 

Makenzė apsikabino jo kaklą ir lūpomis prisispaudė jam prie 
lūpų. Leido sau paskęsti bučinyje, leidosi pritraukiama arčiau. Nufo- 
tografavo kaip tik tuo momentu, o kai šiek tiek atsitraukė ir pažvelgė 
jam į akis, nufotografavo dar kartą. 

— Dabar, — sumurmėjo ji ir pasisuko taip, kad jos skruostas 
priglustų prie jo skruosto. — Šypsomės. 

Ji paspaudė nuotolinio valdymo pultelį, o paskui dar kartą — 
dėl visa ko. 

— Štai ir viskas. 

Makenzė vėl pasisuko į jį ir jų nosys susidūrė. 

— Ne taip jau ir baisu. 

— Galėtume pamėginti dar kartą, — pasakė jis, ranka suimda- 
mas ją už sprando. — Man atrodo, aš užsimerkiau. 

— Man laikas eiti, — atsakė ji juokdamasi. 

Nuėjusi patikrino nuotraukas, o tada nuėmė fotoaparatą nuo 
stovo. 

— O man neparodysi? 

— Tik tada, kai baigsiu jas tvarkyti. Tada galėsi jas išspausdinti 
ir padovanoti man antrą dovaną. 

— Aš pats tikėjausi antros dovanos, kai baigsi darbą. 

— Nagi, tamsta mokytojau. 

Ji susidėjo fotoaparatą į krepšį. 

— Tiek jau to, tegul tai bus trijų dalių dovana. 

Karteris pakilo padėti jai apsivilkti paltą. Makenzė užsimetė 
ant peties krepšį su įranga. 

— O kol kas tau teks palaukti. 

— Laukti aš moku, — atsakė jis ir atidarė Makenzei duris. 


Turbūt kad taip, pagalvojo ji, ir nuskubėjo pagrindinio pastato link. 


iš 

— NEŽINAU, KAIP IŠ TO išsisukti, betgi turi būti koks nors būdas. 

— Makenze, — tarė Parker, pakėlusi šampano taurę prieš švie- 
są ir tikrindama, ar nematyti dėmių. — Tai tik vakarienė. 

Patenkinta rezultatu Parker pastatė taurę ant stalo nuotakos 
kambaryje. 

— Visai ne. Pati žinai, kad tai ne šiaip sau vakarienė. Tai „susi- 
pažink su mano tėvais, brangioji“ vakarienė. Šeimos vakarienė. 

— Tu su Karteriu susitikinėji jau du mėnesius. Laikas. 

— Kur taip parašyta? — paklausė Makenzė. — Norėčiau pa- 
matyti tą taisyklių knygą. 

Ji bet kaip numetė servetėles, priversdama Parker atsidusti, bet 
paskui išdėliojo jas kaip dera. 

— Pati žinai, ką tai reiškia, kai vyriškis pasikviečia tave į namus 
susipažinti su jo motina. 

— Taip, žinau. Tai reiškia, kad jis nori supažindinti dvi jam 
labai svarbias moteris. Jis nori jomis abiem pasididžiuoti. 

— Aš visai nenoriu, kad manim didžiuotysi. Aš ne koks nors 
šuo. Kodėl viskas negali likti taip, kaip buvę? Tik jis ir aš. 

— Tai vadinama santykiais. Gal nežinai, ką tai reiškia? 

Į kambarį įėjo Lorelė, nešina lėkšte vaisių ir sūrio. 

— Jeigu jau taip panikuoji, kodėl tiesiog neatsisakei? 

— O kaip deimantiniai auskariukai? — Makenzė pakėlė abi 
rankas ir pirštais nusitaikė į kyburiuojančias širdeles. — Mane ap- 
žilpino jų spindesys. Be to, jis pasirodė esąs toks klastingas... Pa- 
kvietė mane lyg tarp kitko, kai pati pasakiau, kad šiandien turim 
vieną ankstyvą renginį, po kurio galėtume ką nors dviese nuveikti. 
Jis paspendė man spąstus. 

— Bailė, — įvertino Lorelė. 

— Pati žinau. Manai, kad nesuprantu? Bet dėl to, kad tai su- 
prantu ir kad žinau, jog viskas tik dėl baimės susitikti su jo motina, 
man nė kiek ne lengviau. 

— Žinoma, ne, — sutiko Parker. — Galėjai jam visa tai ir pa- 


sakyti. 

— Bet jam tai labai svarbu. Puikiai mačiau, nors ir vaizdavo, 
kad viskas tik tarp kitko. Norėčiau, kad tai įvyktų vėliau arba kad jau 
būtų įvykę praėjusią savaitę ir viskas jau būtų baigta. Bet, pasirodo, 
praėjusią savaitę jie buvo Ispanijoje. Bet visa tai, aišku, visai nesvar- 
bu, nes jeigu tai būtų įvykę praėjusią savaitę, aš būčiau norėjusi, kad 
tai būtų įvykę užpraeitą savaitę. 

— Daugiau gali nebepasakoti, — nutraukė ją Lorelė. — Nes 
mums ir taip viskas aišku. 

— Kai tik pradedu manyti, kad jau viską kontroliuoju, įskaitant 
save, vėl kas nors atsitinka. Bet svarbiausia, kad visi mane ten ap- 
žiūrinės ir apkalbinės. 

— Aš asmeniškai manau, kad geriau viską atlikti iškart, — Lo- 
relė žingtelėjo atgal ir apžiūrėjo stalą. — Nerti stačia galva į didžiulį 
šeimos baseiną. Paprasčiau ir greičiau, negu vilktis mažais žingsne- 
liais. 

— Iš esmės tu teisi, — sutiko Makenzė šiek tiek pagalvojusi. 

— Tu moki bendrauti su žmonėmis, — pastebėjo Parker. — 
Moki juos priversti pasipasakoti, greitai juos perkandi. Pasinaudok 
tuo. 

— Čia irgi gera mintis. Kita vertus, gal man dar pasiseks ir šios 
gražios intymios vestuvės pavirs į naktinę girtuoklių orgiją. 

— Nuotakos tėvas panašus į tokį, kuris gali pridaryti rūpes- 
čių, — sutiko Lorelė. 

Pralinksmėjusi Makenzė apkabino savo drauges per pečius. 

— Mėginsiu į viską žiūrėti pozityviai. Turbūt mums reikėtų lipti 
žemyn ir padėti Emalainai viską užbaigti. Tuoj prasidės spektaklis. 


DEJA, Į GIRTUOKLIŲ orgiją vestuvės nepavirto, todėl nebuvo kur 
dėtis. Makenzė džiaugėsi tik tuo, kad su Karteriu buvo susitarusi 
susitikti jo tėvų namuose, todėl vairavo pati sau viena ir turėjo laiko 
apsiraminti. 

Nerti stačia galva, priminė ji sau. O plaukė ji gerai. Dažniausiai. 
Vadovaudamasi Karterio pateiktais nurodymais ir orientyrais, ji įva- 
žiavo į gražų, ramų rajoną. 

Kažko tokio ji ir tikėjosi. Solidūs Naujosios Anglijos stiliaus, 
pasiturinčių žmonių namai. Didžiulėje vejoje dar buvo likę tirps- 
tančio sniego lopinių, išvaizdūs seni medžiai, tvarkingos gyvatvorės, 
dailios tvoros. 

Verta pagarbos ir neperkrauta. Gražiai atrodo, bet nerėžia akies. 

Bet ką ji čia veikia? 

Nurijusi seiles pastatė automobilį kairėje dvipusio keliuko pu- 
sėje, tiesiai už Karterio „Volvo“. Nemažai automobilių, dar pagalvo- 
jo. Tiesą sakant, dviaukštis namas su patogiu, pasisėdėjimams skirtu 
prienamiu buvo užbarikaduotas automobiliais. 

Atsivertusi saulės skydelio veidrodėlį pasitikrino, ar gerai at- 
rodo makiažas. Paskui pagalvojo, kad kas nors gali žiūrėti pro langą. 
Pasirodys tuščia ir manieringa. Dievulėliau, Makenze, apsiramink gi 
pagaliau. 

Išlipo iš automobilio ir jį apėjusi išsiėmė krepšelį su gėlėmis. 
Apie šį paprastą gestą mąstė kokį tūkstantį kartų. Nuo vestuvių li- 
kusios gėlės kaip dovana namų šeimininkei. Pigu? 

Jai norėjosi pasirodyti mielai ir dėmesingai, bet... 

Dabar jau buvo per vėlu. 

Ji užlipo prienamio laiptais, gailėdamasi, kad taip ir neapsižiū- 
rėjo makiažo, ir pasibeldė. 

Palaukė vos kelias sekundes, — visai nebuvo tam pasiruošu- 
si, — bet pajuto šiokį tokį palengvėjimą, kai pamatė pažįstamą Šerės 
veidą. 

— Labas! Oho, tik pažiūrėkit į tas gėles! Mama išvirs iš koto. 
Sveika atvykusi į Makgvairų beprotnamį, — ji triukšmingai įsitem- 
pė Makenzę vidun. — Žaidžia, — tęsė ji, mostelėjusi triukšmingų 
šūksnių link. — Kalėdų proga padovanojom tėčiui vieną kompiute- 


rinį žaidimą. Nikas ir Semas, mano svainis, mėgina įkrėsti vaikams 

per beisbolo rungtynes. Duok, palaikysiu, kol nusivilksi paltą. Be- 
veik visi susigrūdę didžiajame kambaryje. O, įsisegei tuos auskarus! 
Argi jie ne puikūs? Imk. Ir duok man savo paltą. 

Šerė vėl įbruko Makenzei krepšelį ir paėmė iš jos paltą. Suvo- 
kusi, kad dar neištarė nė žodžio, Makenzė nusišypsojo. 

— Mama ruošia vakarienę. Nervinasi. O tu? Kai pirmą kartą 
susitikau su Niko šeima, taip nervinausi, kad dešimt minučių slė- 
piausi tulike. Man net į galvą neatėjo, kad Džordžija, Niko mama, 
irgi gali nervintis. Vėliau ji man pasakojo, kad iki man atvykstant 
tris kartus persirengė. Tai išgirdusi, kažkodėl pasijutau geriau. Tai va, 
mama nervinasi, jeigu tau nuo to lengviau. 

— Ačiū. Man palengvėjo. 

Kai Šerė įvairavo ją vidun, Makenzė išvydo žmones, šurmuliuo- 
jančius šviesioje atviroje erdvėje, Karterį, besijuokiantį su patraukliu 
vyru žilais plaukais ir dailiai pakirpta barzdele. Ji uodė malonius 
naminio maisto kvapus. 

Makenzė išvydo vieną iš tų svarbių akimirkų. Nerūpestinga 
šeimos akimirka. Jai neteko nei karto to patirti savo šeimoje, bet ji 
vis tiek ją atpažino. 

— Ei, visi, Makenzė jau čia. 

Tada šurmulys nutilo — Makenzei tai priminė sustabdytą kad- 
rą — ir visų dėmesys nukrypo į ją. 

Karteris pajudėjo pirmasis ir atsistūmęs nuo bufeto, prie kurio 
stovėjo, priėjo prie jos. 

— Atvažiavai. 

Jis ją švelniai pabučiavo, palinkęs virš kvapių baltųjų lelijų ir 
baltų rožių. Kadangi ji tvirtai laikė krepšelį, jis apkabino ją per pečius 
ir pristatė: 

— Mama, čia Makenzė. 

Nuo viryklės atsitraukė moteris išraiškingu veidu ir šviesiomis 
akimis. Jos šypsena buvo mandagi, joje buvo vos justi šiluma. Ir, pa- 
galvojo Makenzė, šiek tiek santūri. 

— Malonu pagaliau su jumis susipažinti. 

— Dėkoju, kad pakvietėte, — Makenzė padavė jai krepšelį. — 
Jos liko po šiandienos renginio. Emalaina — jūs turėtumėt ją pažino- 
ti — komponuoja visokias puokštes. Pagalvojom, kad gal jums patiks. 

— Jos nuostabios, — Pamela pasilenkė ir pauostė. — Gardžiai 
kvepia. Ačiū. Šere, pastatyk jas ant kavos staliuko. Pasidžiaugsim 
jomis. Kaip dėl taurės vyno? 

— Mielai išgerčiau. 

— Diana, įpilk Makenzei vyno. 

— Mano sesuo Diana, — pristatė Karteris. 

— Labas. „Cabernet“ ar „Pinot“? Vakarienei bus vištiena. 

— A. Prašyčiau „Pinot“. 

— Mano tėvas Maiklas Makgvairas. Tėti. 

— Sveika atvykusi, — jis stipriai pakratė Makenzei ranką. — 
Jūs airė? 

— Iš dalies. 

— Mano močiutės plaukai buvo visai kaip jūsų. Ryškūs kaip 
saulė. Tai jūs fotografė? 

— Taip. Ačiū, — padėkojo ji, kai Diana padavė jai taurę 
vyno. — Mes su partnerėmis organizuojam vestuves. Bet jūs tai jau 
žinote, nes mes organizuojame ir Šerės vestuves. 

Jis šelmiškai nusišypsojo. 

— Kaip nuotakos tėvas, gavau susipažinti tik su sąskaitomis. 

— Tete. 

Jis mirktelėjo Makenzei, kol Šerė manieringai vartė akis. 

— Prie galutinės sąskaitos pridėsime ir butelį nervams nu- 
raminti. 

Jis nuoširdžiai nusikvatojo. 

— Man ji patinka, Karteri. 

— Man irgi. 

Kai jie pagaliau susėdo valgyti, Makenzė jau neblogai įsivaiz- 
davo, kas yra kas. Maikas Makgvairas mėgo juoktis, dievino savo 

šeimą, o šeima dievino jį. Ir nors jis buvo vyriausiasis gydytojas, 
namuose viskam aiškiai vadovavo jo žmona. Ji pati sakė, kad jie yra 
komanda, ir jie atrodė kaip tikrai stipri komanda. Bet kai teko imtis 
praktinių reikalų, paskutinis žodis priklausė Pamelai. 

Šerė buvo šeimos mažylė, kupina energijos, visada gerai nu- 
siteikusi, viskuo užtikrinta, atsidavusi ir įsimylėjusi. Jos sužadėtinis 
šeimoje jautėsi kaip dar vienas sūnus. Taip su juo ir buvo elgiamasi. 
Makenzė pagalvojo, kad daugiausia taškų jis pelnė turbūt dėl savo 
akivaizdaus susižavėjimo Šere. 

Diana, kuri šeimoje buvo vyriausia, mėgo įsakinėti. Jai tiko mo- 
tinystė, jos vaikai atrodė protingi. Kita vertus, iš jos sklido kažkoks 
nepasitenkinimas. Nebe tokia jauna kaip Šerė, kuriai gyvenimas tik 
turėjo prasidėti, ne visai patenkinta savimi kaip motina. Jos vyras 
buvo nerūpestingas ir nuolat krėtė pokštus su vaikais. Makenzė jau- 
tė, kad jo ramus būdas erzina jo žmoną. 

Ji labai gerai jautė, kas šioje šeimoje vyko, perprato visų cha- 
rakterius. Jiems buvo įprasta kalbėtis per sekmadieninės šeimos 
vakarienes ir dalytis kasdieniškomis gyvenimo smulkmenomis, lyg, 
tai būtų duona kasdieninė. 

Ji čia buvo pašalinė. Pašalinis elementas, kuris (bent neilgam) 
įsibrovė į jų įprastą paveikslą. 

— Savaitgaliai turėtų būti labai užimti, — pakalbino ją Pamela. 

— Paprastai taip ir būna. Bet nemažai renginių turim ir darbo 
dienų vakarais. 

— Labai daug darbo visą savaitę, — įsiterpė Karteris. — Visi 
planavimo darbai. Neužtenka vien pasirodyti su fotoaparatu. O pas- 
kui dar viskas, ką reikia padaryti po renginio. Mačiau porą albumų, 
kuriuos paruošė Makenzė. Menas. 

— Viskas dabar daroma su tais skaitmeniniais fotoaparatais, — 
gūžtelėjo pečiais Diana, kapstydamasis po vištieną. 

— Dažniausiai taip. Kartais dar fotografuoju ir į juostelę. 
Maistas nuostabus, ponia Makgvair. Turbūt mėgstat gaminti. 

— Mėgstu rezultatą, kurį užtikrina gausi vakarienė. Bet vadink 
mane Pamela. Puiki idėja — keturios moterys, keturios draugės 
kartu imasi verslo. Reikia daug ištvermės, kad sėkmingai išlaikytum 
privatų verslą, daug pasiaukojimo. Ir kūrybingumo. 

— Betgi tai toks smagus verslas, — pridūrė Šerė. — Kaip nesi- 
baigianti šventė. Gėlės, gražios suknelės, muzika, šampanas. 

— Vestuvės darosi vis prašmatnesnės. Kiek tam reikia laiko, o 
kiek nervų ir pinigų kainuoja, ir viskas dėl vienos dienos, — Diana 
vėl gūžtelėjo pečiais, o jos lūpos skeptiškai persikreipė. — Žmonės 
per daug rūpinasi, kas kur sėdės ir kokios spalvos bus kaspinai, ir 
visai negalvoja apie tai, kas iš tiesų yra santuoka. Galų gale besi- 
tuokiantieji taip pavargsta, kad iš tos reikšmingos dienos lieka tik 
išblėsęs prisiminimas. 

— Tu tokią dieną jau turėjai, Diana, — Šerės akyse įsižiebė 
liepsnelės. — O dabar mano eilė. 

— Tik noriu pasakyti, kad kai pagaliau pasiekiau altorių, buvau 
taip išvargusi, kad beveik neprisimenu, kaip ištariau „taip“. 

— Bet ištarei, — nusišypsojo jos vyras. — Ir tai sakydama labai 
gražiai atrodei. 

— Ir jeigu tai... 

— Jūs visiškai teisi, — įsiterpė Makenzė. — Tai labai vargina. 
Ir turėjusi būti pati ryškiausia ir svarbiausia gyvenimo diena pavirsta 
į varginančią rutiną, kuria neįmanoma džiaugtis. Tam ir esame mes, 
kad taip neatsitiktų. Patikėkit, jeigu mano partnerės būtų planavu- 
sios jūsų vestuves, toji diena būtų buvusi visai kitokia. 

— Neketinu kritikuoti to, ką jūs darot. Tik norėjau pasakyti, 
kad jeigu žmonės nesijaustų įpareigoti iš visko daryti tokio spektak- 
lio, jiems nereikėtų, kad už juos planuotų kas nors kitas. 

— Turbūt jus teisi, — sutiko Makenzė. — Bet nuotakos vis tiek 
linkusios nervintis ir nerimauti, net dėl visai nereikšmingų dalykų. Ir 
kaip tik tokius dalykus jos gali patikėti mums. Jei tik joms to norisi. 
Nuotaka... Tu jau man atleisk, Nikai, — pridūrė ji šypsodamasi, — 

bet nuotaka vestuvių dieną yra svarbiausia. O tai reiškia, kad turime 
ja rūpintis ir visus tuos mėnesius, kurie veda iki tos svarbios dienos. 
Būtent tai ir darome. 

— Esu tikra, kad jūs viską darot labai gerai. Bent jau kiek teko 
girdėti apie jus ir jūsų įmonę. Aš tik sakau, kad geriau, kai viskas 
paprasčiau. 

— Viskas priklauso nuo skonio ir asmenybės, — įsiterpė Pa- 
mela ir paėmė krepšelį su bandelėmis. — Dar duonos? 

— Aš visai nenoriu, kad viskas būtų paprasta. Noriu, kad būtų 
linksma, — tarė Šerė. 

— Mes taip ir supratom, — Makenzė nusišypsojo Šerei. — 
Dažniausiai tikrai gali būti geriau, atsižvelgiant į skonį ir asmenybę. 
Net kai viskas atrodo labai paprasta, vis tiek negalima praleisti nė 
menkiausios smulkmenos. Kaip tik šiandien buvo nedidelės, labai 
paprastos vestuvės. Ceremonija vėlyvą rytą. Svitoje buvo tik nuo- 
takos sesuo. Nuotaka prie altoriaus nešėsi nedidelę puokštelę, o 
šampanu, visi šoko pagal džiazo trio muziką. Buvo puiku. Nuotaka 
švytėjo. Ir jeigu neklystu, „Įžadai“ įdėjo maždaug šimtą penkiasde- 
šimt valandų darbo, kad jai viskas atrodytų tobula. Esu tikra, kad ji 
puikiai prisimins kiekvieną akimirką. 


KAI VAKARIENĖ BAIGĖSI ir jie pagaliau atsidūrė pas Karterį, jis 
palaukė, kol jie suėjo į vidų, o tada ją apkabino. 

— Ačiū tau. Turbūt kainavo nemažai nervų susitikti su visa ta 
gauja ir dar būti įšventintai. 

— Pasakysiu tik tiek: nieko sau. Manai, kad atranką praėjau? 

— Be abejonių. 

Ji pasilenkė ir paglostė katiną, kuris atėjo jų pasveikinti. 

— Tavo šeima labai šauni. Kaip ir maniau. Jūs vieni kitus mylit. 
Ir tai matosi. 

— Mes tikrai mylim vieni kitus. Turbūt turėčiau atsiprašyti dėl 
Dianos. Ji mėgsta ieškoti sliekų. 

— Visai ne. Aš ją gerai suprantu. Pati dažnai taip elgiuosi. Tik 
dažniausiai tai vyksta mano galvoje. Man visi patiko, įskaitant ir 
Dianą. Visi tokie... normalūs. Net pavydas apėmė. 

— Galiu jais su tavim pasidalyti. Ir labai norėčiau tau tai pa- 
siūlyti, neišprovokuodamas tokio tavo žvilgsnio. 

— Aš irgi. Bet čia jau mano yda, ne tavo. 

— Nenusišnekėk. 

Ji šiek tiek sutriko. Karteris retai būdavo toks kategoriškas. 

— Bet... 

— Tu neturi jokių ydų. Tu tik turi įsišaknijusį įprotį į santuoką 
žiūrėti iš vieno požiūrio taško. Ir viskas, ką matai, yra nesėkmė. 

— Gal tai ir tiesa, turbūt kad tiesa. Bet dėl tavęs, būdama su ta- 
vim, aš tą požiūrį pakeičiau labiau negu kada nors anksčiau. Ir tikrai 
nežinau, ar sugebėsiu jį pakeisti dar labiau. 

— Neketinu tavęs spausti, bet taip pat neketinu meluoti, kad 
apie tai negalvojau. Kad negalvojau apie gyvenimą su tavimi. Ne- 
lengva įvertinti savo jausmus ir suprasti, kad noriu būtent to. O pas- 
kui pažvelgus į tave suprasti, kad tu nemanai, jog tai skirta tau. 

— Nenoriu tavęs įskaudinti. Nežinau, ar supranti, kad to bijau 
labiau, negu pati būti įskaudinta. 

— Man nereikia, kad mane saugotum, — ištiesęs ranką jis pa- 
lietė jos auskarą. — Kai juos tau padovanojau, manei, kad toje dėžu- 
tėje gali būti sužadėtuvių žiedas. Atrodei kaip stabo ištikta. 

— Karteri... 

— Ir ką būtum pasakiusi, jei ten būtų buvęs žiedas? Gali ne- 
atsakyti. Čia retorinis klausimas. Galiu tau dabar pat pažadėti vieną 
dalyką, kuris tau padės nusiraminti. Nebus nei žiedo, nei klausimo, 
kol pati to nepaprašysi. 

— Tu man labai geras. 


— Esu priverstas pasikartoti. Nenusišnekėk. 

— Visai ne. Tiesą pasakius, aš pati apie tai daug galvoju. Iš tik- 
rųjų tai aš, Karteri, turėčiau ant kelių maldauti, kad tu mane vestum. 
Bet tik negaliu prisiversti. Žodžiai stringa kažkur čia, — ji prispaudė 
kumštį sau prie krūtinės. — Ir kiekvieną kartą, kai tik pradedu atsi- 
palaiduoti, bent truputį, atsitinka kas nors, kas viską sugadina. Aš 
tavęs tiesiog neverta. 

— Nereikia, — jis suėmė ją už pečių. — Nestatyk manęs ant 
pjedestalo. 

— Nežinau, ką būčiau pasakiusi, jeigu toje dėžutėje būtų buvęs 
žiedas. Ir tai mane gąsdina. Nežinau, ką būčiau pasakiusi, ir net ne- 
žinau, ar dėl to, ką būčiau pasakiusi, mums abiem būtų buvę gerai ar 
blogai. Dar turiu išsiaiškinti. Žinau, kad mano požiūris neteisingas. 
Blogesnis už sugadintą objektyvą. Ir aš tai žinau. 

Ji atsitraukė nuo jo. 

— Bet aš noriu jį pakeisti ir manau, kad tai pirmasis žingsnis. 

— Tai pradžia. Kol kas pasitenkinsiu ir tuo. 

— Neturėtum niekuo tenkintis. Štai, ką norėjau pasakyti. 

— Tik neaiškink, ką turėčiau daryti ir ką mylėti. Tu man vie- 
Geiės Tokia būsi ir rytoj, ir po penkiasdešimties metų. 

— Dar nesu buvusi vienintelė. Niekam. 

Jis prisiartino prie jos. 

— Priprasi. 

Jis kilstelėjo jos veidą aukštyn ir ją pabučiavo. 

— Bet kodėl? Kodėl tu išsirinkai mane? 

— Todėl, kad kai grįžai į mano gyvenimą, jis atsivėrė ir prisi- 
pildė spalvų. 

Makenzė jį apsikabino ir veidu prisispaudė jam prie peties, 
jausdama, kaip ją užvado emocijos. 

— Jei pasipirštum, negalėčiau atsisakyti. 

— To nepakanka. Nei tau, nei man. Kai pasipiršiu, turi norėti 
sutikti. 


DEvYNIOLIKTAS SKYRIUS 


MAKENZĖ IŠGIRDO, kaip kažkas trinktelėjo ir vos girdimai sude- 
javo. Ji pramerkė vieną akį. Susirietusi lovoje stebėjo, kaip Karteris 
nuklibinkščiavo pasiimti batų. 

— Kiek valandų? 

— Anksti. Dar pamiegok. Man pavyko atsikelti, nusiprausti ir 
beveik pavyko apsirengti, niekur neužkliuvus ir neprižadinus tavęs. 

— Nieko tokio. Man vis tiek reikia keltis ir anksti pradėti darbus. 

Ji vėl užsimerkė. Nešdamasis batus ir šlubčiodamas jis priėjo 
prie jos ir pabučiavo į viršugalvį. Ji patenkinta sumurmėjo ir vėl nu- 
grimzdo į miegą. 

Kai pagaliau išsibudino, vidun švietė saulė. 

Ne taip jau ir anksti prasidės ta mano diena, pagalvojo ji ir iš- 
sirito iš lovos. Tačiau vienas iš nuosavo verslo privalumų ir buvo tai, 
kad jeigu rytą neturi susitikimų, gali sau leisti pamiegoti. Ji jau buvo 
beeinanti į vonią, bet paskui papurtė galvą ir grįžo pakloti lovos. 

Tu dabar kitokia, Makenze, priminė ji sau. Tvarkinga ir orga- 
nizuota visose asmeninio ir profesinio gyvenimo srityse. Makenzė, 
kuri turi naują, fantastiškai suprojektuotą spintą, kur viskas turi savo 
vietą ir kur viskas sudėta į savo vietą. 

Ji pakedeno pagalves, išlygino paklodę, tvarkingai užtiesė ant- 
klodę. Matai, pasakė ji sau, kai tvarkaisi kiekvieną rytą, užtrunka tik 
porą minučių. Patenkinta linktelėjo galva ir nužvelgė savo kambarį. 

Niekur nesimėtė drabužiai, po kėdėmis nesivoliojo batai, 
komodos viršus nebuvo nuklotas papuošalais. Štai taip atrodo su- 
augusios moteris, turinčios skonį ir visiškai kontroliuojančios savo 
gyvenimą, kambarys. 

Ji nusiprausė po dušu, tada priminė sau pakabinti į vietą rank- 
šluostį. Miegamajame atsidarė spintą ir tiesiog stovėjo ten, žiūrėda- 
ma vidun. 

— Štai, ką aš turiu omenyje. 

Drabužiai buvo tvarkingai sukabinti pagal paskirtį ir spalvas. 
Kiekviena įspūdingos batelių kolekcijos pora gulėjo būtent jai skir- 
toje permatomoje dėžutėje, o dėžutės pagal apavo rūšis buvo sukrau- 
tos į krūvas. Vakariniai bateliai, dieniniai bateliai, basutės, auliniai 
batai, aukštakulniai, platformos ir taip toliau. 

Grožis. 

Pagal paskirtį ir spalvas surūšiuotos rankinės buvo išdėliotos 
erdviose lentynėlėse, iš kur jas buvo lengva išsiimti. Žvilgančiuose 
permatomuose specialiai įrengtų spintelių stalčiuose ilsėjosi šalikai, 
kurie kažkada buvo pasmerkti dryksoti susiraizgiusiose krūvose, o 
dabar buvo rūpestingai sulankstyti, kaip ir puošnesni megztiniai ar 
pėdkelnės. 

Rengtis dabar buvo vienas malonumas ir jokio streso. Niekur 
nereikėjo raustis, nereikėjo keiktis, nereikėjo sukti galvos, kur, po 
galais, ji padėjo mėlynuosius marškinius su atverstais rankogaliais, 
ir galų gale nuspręsti vilktis kitus mėlynus marškinius, nes tų, kurių 
reikėjo, ji vis tiek negalėjo rasti. 

Dabar mėlynieji marškiniai su atverstais rankogaliais kabėjo 
ten, kur ir turėjo kabėti. 

Ji apsivilko baltus berankovius marškinėlius, mėlyną megztinį 
su iškirpte ir džinsus — kaip tik tokia apranga tiko rytiniam darbui 

ir ankstyvos popietės fotosesijoms. Labai savimi patenkinta išėjo iš 
kambario. 

O paskui sugrįžo įmesti pižamos į skalbinių dėžę. 

Kai nusileido žemyn, pro priekines duris kaip tik įžengė Ema- 
laina. 

— Baigėsi kava. Padėk man. 

— Mielai. Kaip tik ketinau... O, atrodo, kad Karteris prieš iš- 
eidamas paruošė kavos. 

— Visai nenoriu pradėti tavęs nekęsti už tai, kad kažkas tau, 
kol miegi, išverda kavą, todėl man baisiai reikia kofeino, kad nubustų 
mano altruistiškoji pusė. 

Emalaina įsipylė puodelį kavos ir godžiai išgėrė pirmą gurkšnį. 

— Gyvenimas. Jis ir vėl nuostabus. 

Makenzė įsipylė puodelį sau ir pritardama Emalainai išgėrė. 

— Nori pamatyti mano spintą? 

— Mačiau tris kartus. Taip, ji visų pasaulio spintų karalienė. 

— Ne, karalienė yra Parker spinta. 

— Parker spinta yra spintų deivė. O tavo — karalienė. Skam- 
bino šeštadienio nuotaka, — tęsė Emalaina. — Ji norėtų, kad gėlių 
mergaitė neštų nebe krepšelį su rožių žiedlapiais, o blyškiai rausvą, 
ant rankos pakabinamą puokštelę. 

— Bet ji pirmiau puokštelės atsisakė dėl krepšelio. 

— Taip. O pusmėnulio formos puokštės atsisakė dėl pailgos. Ir 
tada vėl persigalvojo, — Emalaina užmerkė savo dideles rudas akis ir 
pakraipė galvą. — Būsiu tikrai laiminga, kai ji pagaliau ištekės. 

— Va, dėl tokių kaip ji Karterio sesuo visiškai teisi. 

— Šerė? 

— Ne, jo vyresnioji sesuo. Ji sako, kad vestuvės — per didelis 
stresas, nes jos per daug sudėtingos, per daug sureikšmintos. O juk 
čia tik viena diena. 

— Labai svarbi diena. Be to, kaip žinai, mes iš to gyvenam. 

— Sutinku. Bet šeštadienio nuotaka neduos atsikvėpti, kol 

nepasieks altoriaus. Vakar ji man paskambino ir faksu atsiuntė nuo- 
trauką, kurią rado žurnale. Nori, kad lygiai tokią pačią padaryčiau 
šeštadienį. Jokių problemų! Išskyrus tai, kad jos suknelė visiškai ki- 
tokia, kaip ir jos sudėjimas, šukuosena ir nuometas. Jau nekalbu apie 
tai, kad mes kažkodėl neturim arkinio įėjimo iš senovinės airiškos 
pilies, kur ji galėtų pozuoti. 

— Čia tik nervai. Ji liguistai mėgsta viską kontroliuoti. Dar 
vienas puodelis, ir galėsiu eiti dirbti, — Emalaina pasipildė puode- 
lį. — Grąžinsiu vėliau. 

— Tu visada taip sakai. 

— Grąžinsiu visą kolekciją, — pažadėjo Emalaina ir išdūmė. 

Likusi viena Makenzė atidarė virtuvinę spintelę. Prie kavos 
reikėtų cukraus ir konservuotų vaisių, pagalvojo ji. Tačiau priešais 
tešlainių dėžutę pamatė blizgantį raudoną obuolį, ant kurio buvo 
prilipdytas raštelis: „Suvalgyk mane“. 

Ji susijuokė ir paėmė obuolį, o raštelį padėjo ant spintelės. Koks 
jis vis dėlto mielas, pagalvojo ji, kąsdama obuolio. Ir juokingas. Ką 
šiame etape ji dar galėtų jam pasiūlyti be sutikimo tekėti? 

Ji išvertė Karterį iš koto su „La Perla“, pagamino jam tikro mais- 
to. Ji... 

— Nuotraukos! 

Makenzė nuskubėjo prie savo darbo stalo ir įjungė kompiuterį. 
Nebuvo užmiršusi apie trečią dovanos dalį. Tiesiog niekaip negalėjo 
nuspręsti, kurią nuotrauką išsirinkti ir kaip ją apipavidalinti. 

— Reikia dirbti, reikia dirbti, — burbėjo ji. — Užtruks tik mi- 
nutę. 

Viskas užtruko beveik valandą, bet ji pagaliau išsirinko nuo- 
trauką — vieną iš tų, kurias nufotografavo jau po bučinio, kai jie 
buvo susiglaudę skruostais. Jis atrodė toks atsipalaidavęs ir laimin- 
gas,o ji... ji čia pat, šalia jo, mąstė ji apžiūrinėdama galutinį rezultatą. 
Padailinta, apkarpyta, išspausdinta ir įrėminta. Kad viskas būtų kaip 
reikiant, ji įdėjo nuotrauką į dėžutę, perrišo raudonu kaspinu, o į jo 


kilpą dar įkišo šilkinę pakalnutės šakelę. 

Patenkinta išsispausdino kelias nuotraukas sau, išsirinko rėme- 
lį. Užbaigtas nuotraukas sudėjo į stalčių. Niekur nestatys jų tol, kol 
jis nebus gavęs savosios. 

Įsijungė muziką, garsą sumažino tiek, kad būtų šioks toks fo- 
nas. Dirbo, jausdamasi patenkinta pasauliu apskritai, kol supypsėjo 
laikmatis, kurį buvo nusistačiusi įspėti, kad laikas ruoštis fotosesijai. 

Sužadėtuvių portretas. Ji gydytoja, jis muzikantas. Makenzė 
buvo apmąsčiusi keletą jiems tinkamų idėjų ir paprašė, kad jis atsi- 
vežtų gitarą. Pilkšvas fonas, nuotaka su jaunikiu sėdi ant grindų, o... 

Ji pasisuko, rankose laikydama storą grindų pagalvę, kai staiga 
atsidarė lauko durys. Į kambarį veržte įsiveržė jos motina, įsisupusi į 
naujus trumpus sidabrakailių audinių kailinukus. 

— Makenze! Žiūrėk! 

Linda apsisuko ir sustingo atstačiusi klubą podiumo verta 
poza. 

— Negali čia likti, — sausai pasakė Makenzė.— Laukiu klientų. 

— Aš ir esu klientė. Atvažiavau konsultacijos. Pirmiausia at- 
važiavau čia, bet turim surinkti likusią komandą. O, Makenze! 

Linda puolė pirmyn, puikuodamasi dailiomis kojomis, nuosta- 
biais batais, prabangiais kailiniais. 

— Aš išteku! 

Pakliuvusi į kvapų savo motinos glėbį Makenzė pasiduodama 
užsimerkė. 

— Sveikinu. Vėl. 

— Nebūk tokia. 

Linda atsitraukė šiek tiek pasipūtusi, bet paskui nusijuokė ir 
vėl apsisuko. 

— Džiaukis. Džiaukis dėl manęs. Aš tokia laiminga! Tik pa- 
žiūrėk, ką Aris man parvežė iš Paryžiaus. 

— Puikūs kailiniai. 

— Tikrai puikūs, — palenkusi galvą Linda smakru pasitrynė į 
kailį. — Bet tai ne viskas! 

Ji išteisė ranką ir pakrutino pirštus. Ant didžiojo piršto puika- 
vosi milžiniškas platinoje įsodintas kvadratinis deimantas. 

Nieko sau didumas, pagalvojo Makenzė. Kol kas didžiausias. 

— Įspūdinga. 

— Miela. Jis manęs nepaprastai ilgėjosi. Iš Paryžiaus skambin- 
davo man dieną naktį. 

Linda rankomis susiėmė už pečių ir apsisuko dar kartą. 

— Pirmas tris dienas aš su juo, aišku, nesikalbėjau. Vis dėlto 
buvo bjauru, kad išvyko štai taip, be manęs. Savaime suprantama, 
kad kai jis grįžo, atsisakiau su juo susitikti. 

— Savaime suprantama, — sutiko Makenzė. 

— Jis maldavo atvykti į Niujorką. Atsiuntė limuziną su vairuo- 
toju, pi/ną baltų rožių. Ir butelį geriausio šampano. Bet iš pradžių 
kiekvieną dieną siųsdavo po tuziną rožių. Kiekvieną dieną! Teko nu- 
sileisti ir važiuoti pas jį. O, kaip viskas buvo romantiška. 

Užsimerkusi Linda sudėjo rankas, lyg ketintų melstis. 

— Kaip sapne arba filme. Pavakarieniavom dviese, namuose. 
Jis pasirūpino, kad būtų visko, ką mėgstu, šampano, žvakių, rožių. 
Pasakė, kad negali be manęs gyventi, ir tada padovanojo štai šitą. Ar 
esi kada nors mačiusi ką nors tokio? 

Makenzė stebėjo, kaip jos motina gėrisi žiedu. 

— Tikiuosi, kad kartu būsit labai laimingi. Tikrai. Džiaugiuosi, 
kad tu dabar laiminga Bet dabar man fotosesija. 

— A, — Linda nerūpestingai mostelėjo ranka. — Perkelk tą 
fotosesiją. Čia gi kur kas svarbiau. Tavo motina išteka. 

— Ketvirtą kartą, mama. 

— Paskutinį. Už tinkamo vyro. Ir, aišku, noriu, kad jūs man 
organizuotumėt vestuves. Noriu visko, kas geriausia. Aris sakė ne- 
sukti galvos dėl išlaidų. Noriu, kad viskas būtų nuostabu, romantiška 
ir elegantiška. Rafinuota ir prabangu. Galvoju apie blyškiai rausvą 
suknelę. Turbūt „Valentino“. Man tinka. Arba gal ką nors senovinio, 
senojo Holivudo stiliaus. Ir nuostabią skrybėlę, ne vualį. 

Žvelgdama spindinčiomis akimis ji ranka pasikedeno plaukus. 

— Plaukai sukelti, kaip nors labai elegantiškai. O Aris turės 
man nupirkti kokius nors nuostabius auskarus, kad viskas būtų iš- 
baigta. Manau, rausvi deimantai tiks. Daugybė baltų ir rausvų rožių. 
Dėl to pasikalbėsiu su Emalaina. Būtina iš karto išsiuntinėti kvie- 
timus. Tikiuosi, Parker galės tuo pasirūpinti. Ir, aišku, tortas. Noriu 
milžiniško torto. Vestuvinių tortų Tadž Mahalio. Lorelė turės pra- 
nokti pati save. Ir... 

— Kada? — pertraukė ją Makenzė. 

— Kas kada? 

— Kada tu visa tai planuoji? 

— A. Birželį. Noriu būti birželio nuotaka. Noriu pavasario, 
sodų ir... 

— Šį birželį? Už trijų mėnesių? Mes aklinai užimtos. 

— Negi tai svarbu? — nerūpestingai juokdamasi Linda nustū- 
mė tokius kasdieniškus reikalus šalin. — Aš gi tavo motina. Ką nors 
pastumkit. O dabar... 

— Mes klientų nestumdom, mama. Negalim sugadinti kam 
nors vestuvių vien dėl to, kad tu paskutinę minutę nusprendei tekėti 
birželio mėnesį. 

Lindos veide pasirodė visiškai nuoširdus — Makenzė tuo nė 
neabejojo — sutrikimas ir nuoskauda. 

— Kodėl tu taip su manim elgiesi? Kodėl nori man viską su- 
gadinti? Negi nematai, kokia aš laiminga? 

— Taip, matau. Ir džiaugiuosi dėl tavęs. Tik negaliu tau pa- 
siūlyti to, ko tu nori. 

— Paprasčiausiai nori mane nubausti. Nenori, kad būčiau lai- 
minga. 

— Tai netiesa. 

— Tai kas? Kas yra? Aš išteku, o mano dukra turi vestuvių or- 
ganizavimo verslą. Natūralu tikėtis, jog tu man viską suorganizuosi. 

— Birželį tau to padaryti negalim. Šis birželis buvo visiškai už- 
kištas jau beveik prieš metus. 

— Negi tu nieko nesupratai? Pinigai — ne problema. Jis su- 
mokės, kiek paprašysit. Jums tik reikia pakeisti savo tvarkaraštį. 

— Viskas ne dėl pinigų, mama. Nėra taip paprasta pakeisti 
tvarkaraštį, nes tai įsipareigojimo ir patikimumo klausimas. Nega- 
lim tau pasiūlyti to, ko tu nori, tada, kai tu to nori, nes tai priklauso 
kažkam kitam. 

— Ir tas kažkas tau svarbiau už mane? Tavo motiną? 

— Tas kažkas seniausiai rezervavo tą laiką, užsisakė kvietimus 
ir viską suplanavo. Todėl taip, šiuo atveju jie man svarbesni. 

— Mes dar pažiūrėsim, — Lindos balse suskambėjo pykčio 
gaidelės, o akys sužvilgo šaltai kaip plienas. — Visi žino, kad čia už 
viską atsakinga Parker. Ji čia priima sprendimus. Todėl turėsi daryti 
taip, kaip pasakys ji. 

Prieš išeidama pro duris, Linda dar atsisuko ir metė: 

— Ir kaip tau ne gėda taip su manim elgtis. 

Išvargusi Makenzė nuėjo prie darbo stalo ir, kai jos motina už- 
trenkė duris, paskambino telefonu. 

— Turiu tavęs atsiprašyti, — pasakė ji, kai atsiliepė Parker. — 
Pirmiausia noriu tavęs atsiprašyti. Mano motina eina pas tave. Bijau, 
kad tau teks pačiai su ja tvarkytis. 

— Nieko tokio. 

— Ji vėl išteka. 

— Kokia staigmena. 

Makenzė nusijuokė, nors akyse jai jau blizgėjo ašaros. 

— Ačiū. Ji nori vestuvių čia, birželio mėnesį. 

— Neįmanoma. Mes visiškai užimtos. 

— Žinau. "Taip jai ir pasakiau, bet, pasirodo, tu esi mano virši- 
ninkė. Mūsų visų. 

— Visada taip ir sakiau. Susitvarkysiu su ja. Menka bėda. 

— Mano bėda. 

— Kadangi aš tavo viršininkė, tai ją perimu. Paskambinsiu vėliau. 

Parker atsistojo iš už savo darbo stalo ir nuėjo prie veidrodžio. 

ir nusišypsojo, nes jautėsi taip, lyg ruoštųsi mūšiui. 

Negalėjo to sulaukti. 

Ji neskubėdama nulipo laiptais žemyn, nors ir girdėjo labai jau 
nekantriai skambant durų skambutį. Sustojusi ji dar pataisė rožę 
vazoje, kuri stovėjo ant stalelio fojė, tada maloniai šypsodamasi ati- 
darė duris. 

— Labas, Linda. Girdėjau, kad galim jus pasveikinti. 

— Ji negaišo laiko. — Linda įlėkė vidun ir greitai apsižvalgė 
aplinkui. — Turėtų būti keista štai taip dėl pinigų atverti savo namus 
nepažįstamiems. 

— Tiesą sakant, mane tai tenkina, — Parker mostelėjo laukia- 
mojo link. — Galim prisėsti ten. 

Nusivilkusi kailinius Linda nuėjo prie sofos. Ji nerūpestingai 
numetė kailinius ant porankio, atsisėdo, atsilošė ir užsimetė koją ant 
kojos. 

— Suprantu, kad pirmiausia turėjau ateiti pas tave, bet vedama 
jausmų pirmiausia nuėjau pas savo dukrą. Norėjau su ja pasidalyti 
džiugiomis naujienomis. 

— Žinoma, — Parker prisitraukė kėdę ir pamėgdžiodama Lin- 
dos pozą atsisėdo ir užsimetė koją ant kojos. — Nuostabios žinios. 
Nuostabus žiedas. 

— Puikus, ar ne? — Patenkinta Linda pakėlė ranką, kad dar 
kartą juo pasigėrėtų. — Aris labai dėmesingas, labai romantiškas. 
Išvertė mane iš koto. 

— Kiek pamenu, Makenzė minėjo, kad jis gyvena Niujorke. 
Kaip suprantu, kraustysitės pas jį? 

— Jau labai greitai. Bet pirmiau turiu pasirūpinti milijonais 
dalykų. Mano namas, mano daiktai. 

— Ir Eloiza. Esu tikra, kad ją vilioja galimybė per mokslo metų 
atostogas pagyventi Niujorke, kai bus ne pas tėvą. 

Išvydusi bereikšmę Lindos veido išraišką, Parker susidomėjusi 


pakreipė galvą. 

— Ką tu, Eloiza pasiruošusi kelti sparnus. Jai, žinoma, atsiras 
laisvas kambarys, jeigu nuspręs apsilankyti. Bent jau iki tol, kol su- 
siras savo pastogę. O dabar man reikia planuoti vestuves. Negaliu 
net pagalvoti, kad visa tai darytų kas nors kitas, o ne jūs. Savaime 
suprantama, mes norim, kad vestuvės atspindėtų Ario socialinę pa- 
dėtį. Jis labai svarbus žmogus ir, jeigu jau apie prakalbom, gali sau 
leisti viską, kas geriausia. Norėsiu pasikalbėti su kitomis merginomis 
apie tai, už ką atsakingos jos, bet jeigu jau esu čia, norėčiau tau padėti 
susidaryti įspūdį apie tai, ko man reikia. 

— „Įžadai“ negalės organizuoti jūsų vestuvių, Linda. Birželį 
neturime nei vienos laisvos dienos. Tiesą sakant, užimtos visos die- 
nos iki pat žiemos. 

— Parker, tu juk verslo moteris, — Linda išskėtė rankas. — Siū- 
lau tau didžiulį renginį, kuris užtikrins jums didelį dėmesį ir, aišku, 
pritrauks naujų klientų. Aris pažįsta daug svarbių žmonių, o tai reiškia, 
kad jūs sulauksit į/akingų klientų. Kadangi labai noriu, kad vestuvės 
vyktų čia, mano senos draugės, kurios vis dar ilgiuosi, namuose, mes 
atsilyginsim už visą reikalo skubumą. Kiek, tavo nuomone, kainuotų 
galimybė organizuoti vestuves pas jus, tarkim, trečią birželio šeštadienį? 

— Jūs visiškai teisi, aš verslo moteris. — Parker patenkinta 
stebėjo Lindos šypseną. — Mano verslo esmė — teikti paslaugas 
klientams. Turime klientą, kuris jau užsisakė trečią birželio šeštadie- 
nį. Su tuo klientu pasirašėme sutartį. Kai aš duodu žodį, jo laikausi. 
Todėl jums reikėtų pagalvoti apie galimybę švęsti vestuves Niujorke. 
Jeigu norit, galiu pasiūlyti kitų vestuvių planuotojų. 

— Nereikia man jokių kitų planuotojų. Pasakiau, kad noriu, 
jog mano vestuvės vyktų čia. Man tai svarbu, Parker. Noriu ištekėti 
ten, kur jaučiuosi kaip namie, kur turiu ryšių, kur pažįstu žmonių, 
kuriuos myliu, kuriais pasitikiu ir žinau, kad jie pasirūpins visomis 
smulkmenomis. Noriu... 

— Ašaromis manęs nesugraudinsit, — šaltai pasakė Parker, pa- 
mačiusi, kad Lindos akys pavojingai sublizgo. — Ir, tiesą pasakius, 


Baftoji vizija 315 


man nerūpi, ko jūs norit. Jūs čia nesituoksit. Todėl, — pasakė ji sto- 
damasi, — jeigu tai viskas, aš turiu reikalų. 

— Visada galvojai, kad esi geresnė už mus, visą laiką vaikščiojai 
užrietusi nosį, lyg būtum labai svarbi. Panelė Braun iš Konektikuto. 
Ir kas tu dabar — nuomoji savo didelį namą, nešioji visiems gėrimus 
ir tvarkai kitų žmonių reikalus. 

— Taip, aš panelė Braun iš Konektikuto. Laikausi garbingų 
savo šeimos tradicijų ir pati užsidirbu pragyvenimui. — Ji paėmė 
kailinius ir ištiesė Lindai. — Palydėsiu jus. 

— Kai pasakysiu Ariui, kaip su manim pasielgei, jis pasirūpins, 
kad tavo verslui būtų galas. Šitoje vietoje niekas nenorės net vaikų 
gimtadienių organizuoti. Mes tave sužlugdysim. 

— O, Linda, net neįsivaizduojat, kaip smagu visa tai iš jūsų gir- 
dėti, nes dabar galėsiu jums pasakyti tai, ką norėjau pasakyti jau ne 
vienerius metus. Daugybę metų stebėjau, kaip kenkėt ir kaip emo- 
ciškai manipuliavot mano geriausia drauge. Daugybę metų stebėjau, 
kaip ją arba išnaudojot, arba ignoravot, nelygu jūsų įgeidžiai. 

Iš netikėtumo Linda išbalo. 

— Neturi teisės taip su manimi kalbėti. 

— Bet kalbu. Ir dar nebaigiau. Jūs šiuose namuose nepageidau- 
jama. Tiesą pasakius, niekada nebuvot pageidaujama, buvot tik to- 
leruojama. Šiandien tam atėjo galas. Prie šių durų prisiartinti galėsit 
tik tuo atveju, jeigu to norės Makenzė. O dabar prašau eiti iš mano 
namų, lipti į savo automobilį ir nešdintis iš mano nuosavybės. 

— O aš dar norėjau padaryti tau paslaugą. 

Parker stovėjo tarpduryje ir stebėjo, kaip Linda lipa į auto- 
mobilį. Parker pagalvojo, kad maždaug pusiaukelėje iki namų Linda 
pati patikės tuo, kad norėjo joms padaryti paslaugą. Palaukusi, kol 
automobilis nudūmė keliuku, ji pasiėmė striukę, ketindama pasi- 
vaikščioti iki Makenzės studijos. 

Makenzė pasitiko ją prie durų. 

— Parker, aš... 

— Tik nepradėk atsiprašinėti, nes tikrai įsiusiu. 

Ji apsižvalgė po studiją ir pastebėjo foną bei pagalvėles ant grindų. 

— Sužadėtuvių fotosesija? Ir greitai, — suprato ji, žvilgtelėjusi 
į laikrodį. — Ilgai netrukdysiu. 

— Kaip praėjo konsultacija? 

— Užsakymo nepriėmėm. 

— Ji verkė? Rėkė? 

— Buvo ir to, ir to. Ir papirkinėjimo, ir įžeidimų. 

— Fantastika. Ji vis dar mane stebina. Ji nuoširdžiai įsitikinusi, 
kad visas pasaulis turi suktis apie ją. 

Jausdamasi nuo visko pavargusi Makenzė pasitrynė akis. 

— Po kokios valandos ji bus apvertusi viską aukštyn kojom ir 
tikės, kad norėjo padaryti mums paslaugą, padėti mūsų verslui. Ir 
aiškins, kad iš tikrųjų jai palengvėjo, kai mes atsisakėm organizuoti 
jos vestuves, nes vis tiek turbūt nebūtume susitvarkiusios. 

— Ji apie tai kalbėjo jau eidama pro duris. 

— Tą ji sugeba. Tikiuosi, kad šįkart jai pavyks. Turiu omeny 
santuoką. Akivaizdu, kad vyrukas turi pinigų. Daug pinigų. 

— Žiūrėk į šviesiąją pusė — ji išsikraustys į Niujorką. 

Makenzė patylėjo. 

— Nepagalvojau apie tai. Net į galvą neatėjo. Čia tikrai teigia- 
mas dalykas. 

Bet ji vis tiek atsiduso ir priėjusi prie Parker padėjo galvą jai 
ant peties. 

— Dieve, kaip ji mane vargina. 

— Įsivaizduoju, — Parker stipriai apsikabino Makenzę. — Bet 
dabar jau viskas bus gerai. 

— Tikiu. 

— Nori po fotosesijos ateiti suvalgyti ledų? 

— Gal. 

— Jau ateina klientai. Nešdinuosi. 

— Parker. Net jeigu birželį ir būtų buvusi laisva bent viena 
diena... 

— Brangute, — džiūgaudama atsakė Parker, eidama prie 
durų. — Tik per mano lavoną. 

Papurčiusi galvą Makenzė įsakė sau nesijausti dėl to kalta. Bent 
jau iki pasibaigs fotosesija. 


KARTERIS Į PORTFELĮ sugrūdo krūvą rašinių, šalia kitos krūvos su 
testais. Mano namų darbai, pagalvojo jis. Dar pasvarstė, ar mokiniai 
bent įsivaizduoja, kiek darbo į namus iš mokyklos kiekvieną dieną 
parsitempia vidutinis mokytojas. 

Ant lentos, kuri kabojo jam už nugaros, jis buvo užrašęs temą 
rašinių, kuriuos turėjo skaityti šįvakar. 

Panagrinėkite ir palyginkite Rozalindos ir Žako požiūrį į meilę bei 
meilės flosofiją ir paaiškinkite, kodėl kiekvienas iš jų laikosi būtent tokio 
požiūrio. 

Optimistas ir pesimistas, pagalvojo Karteris, melancholikas 
ir sangvinikas. Išsamiu pjesės nagrinėjimu jis siekė parodyti savo 
mokiniams, kas glūdėjo po paviršiumi to, kas iš pirmo žvilgsnio gali 
pasirodyti esanti lengva romantinė komedija, kupina juoko ir pa- 
šmaikštavimų, tačiau slėpė ir tam tikras povandenines sroves. 

Matyt, jo pagrindinis tikslas buvo priversti mokinius mąstyti. 

— Labas vakaras, mokytojau. 

Jis žvilgtelėjo į moterį tarpduryje. 

— Labas vakaras. Kuo galiu padėti? 

— Aš Siuzana Baiers. Gareto mama. 

— Malonu susipažinti. Užeikite. 

— Tikėjausi, kad dar nebūsite išėjęs. Ilgai jūsų negaišinsiu. 

— Nieko tokio. 

— Negalėjau atvykti į tėvų susirinkimą. Gripas. Bet tikrai no- 
rėjau ateiti ir pasikalbėti su jumis. Garetas nelabai gerai pradėjo pra- 
eitus mokslo metus. Ir šitie metai nuo praeitų nelabai kuo skyrėsi. 


— Man atrodo, jis nemažai pasistūmėjo į priekį. Ieško savo ke- 

lio. Jis protingas. Kur kas aktyviau dalyvauja klasės darbe, o per pra- 
eitą semestrą pastebimai pagerėjo jo pažymiai ir testų vertinimai. 

— Žinau. Apie tai ir norėjau pasikalbėti. Mes su jo tėvu net 
svarstėm galimybę atsiimti jį iš akademijos. 

— Tikiuosi, kad to nedarysit. Garetas... 

— Svarstėm, — pertraukė ji. — Tiek su juo dirbom, grasinom, 
papirkinėjom, samdėm privatų mokytoją. Niekas nepadėjo. Jautėm, 
kad tik veltui švaistom pinigus. Bet prieš kelis mėnesius kažkas pasi- 
keitė. Lyg būtų užsidegusi šviesa tunelio gale. Jis kalba apie knygas. 
Jis iš tiesų mokosi. Buvo tikrai nusivylęs, kai už paskutinį darbą jūsų 
klasėje gavo tik „B“. Aš amo netekau, kai jis man labai aistringai 
pareiškė, kad su kitu darbu tai tikrai nepasikartos. 

— Aš tuo tikiu. Jis gali. 

— Nuolat kalba apie jus. Mokytojas Makgvairas pasakė taip, 
mokytojas Makgvairas mano anaip. Pagerėjo ir jo kitų dalykų pa- 
žymiai. Gal ne taip pastebimai, bet gerėja. Ir viskas tik dėl jūsų. 

— Viską padarė pats Garetas. 

— Bet jūs sugebėjot jį sudominti. Tik dėl to jis sugebėjo... už- 
sinorėjo tiek pasiekti. Kitais metais planuoja lankyti jūsų kūrybinio 
rašymo kursą. Norėtų tapti rašytoju, — jos akysc sužvilgo ašaros. 
— Pernai jis vos išlaikė. Turėjom eiti kalbėtis pas dekaną. O dabar jis 
man pasakoja apie Šekspyrą ir mano, kad norėtų tapti rašytoju. 

Ji sumirksėjo, kad nepradėtų verkti, o jis stovėjo, nežinodamas 
nei ką sakyti. 

— Žinot, dabar Garetas mano, kad būti protingam visai šaunu. 
Tik norėjau, kad žinotumėt — kad ir ką jis darytų, kad ir kuo taptų, 


jūsų jis niekuomet neužmirš. Norėjau jums padėkoti. 


KARTERIS SMAGUS įžengė į Makenzės studiją, nešinas didžiule 
pica. Ji sėdėjo ant sofos, kojas susikėlusi ant kavos stalelio. 

— Pica, — pranešė jis ir nuėjęs į virtuvę padėjo ją ant stalo. — 
Žinau, kad po pietų tau buvo fotosesija, o aš turiu pilną portfelį 

mokinių darbų, tai pagalvojau apie picą. Be to, pica padeda pasijusti 
laimingiems. Nors mano diena ir taip buvo puiki. 

Ji sudejavo. Jis prisiartino prie jos šiek tiek susirūpinęs. 

— Kas tau yra? 

— Nieko. Iš esmės. Sakai, pica? Mano skrandyje sėdi kokie 
keturi kilogramai ledų. O gal net ir aštuoni. 

— Ledai, — jis prisėdo ant kavos stalelio. — Ką nors šventėt? 

— Ne. O gal ir taip. Atsižvelgiant į tai, kaip supranti šventimą. 
Verčiau papasakok apie savo tikrai puikią dieną. 

Jis pakilo, ją pabučiavo, tada vėl atsisėdo. 

— Labas, Makenze. 

— Labas, Karteri. Šypsaisi nuo ausies iki ausies. 

— Šiandien įvyko kai kas labai svarbaus, bent jau man. Turiu 
tokį mokinį. Buvo sunkus mokinys. Vienas iš tų, kuriems vos įėjus į 
klasę smegenys išsijungia ir mintimis jie kažkur iškeliauja. 

— O, taip, buvau visiškai tokia pati. Buvo labai patogu, ypač kai 
klasėje buvo kalbama apie pilietinius karus arba tarifus. Vos išgirdus 
apie tarifus, smegenys automatiškai atsijungdavo. Tai kaip šiandien 
sekėsi tam tavo mokiniui? 

— Labai gerai. Atrodo, kad jo smegenyse atsirado naujas myg- 
tukas, kuris įjungia susidomėjimą ir mąstymą. Gali tai matyti iš jo 
akių, lygiai kaip ir tada, kai jis išsijungia. 

— Tikrai? 

— Garetas vienas iš tų mokinių, su kuriais mokytojui reikia 
šiek tiek daugiau pasistengti. Bet kai surandi tą mygtuką, pastangos 
atsiperka. Čia tas, kurio darbą per Valentino dieną įvertinau „B“. O 
gal tai buvo dieną prieš tai. Bet man ta diena taip ir liks mūsų Va- 
lentino diena. 

— Aha. Prisimenu. Garetui pasisekė. i 

— Šiandien buvo atėjusi jo motina. Dažniausiai tėvai ateina ne 
tam, kad paglostytų mokytojo savimeilę. Bet šįkart buvo būtent taip. 
Ji man padėkojo. 

— Ji tau padėkojo, — susidomėjusi Makenzė pakreipė gal- 
vą. — Ir tai paglostė tavo savimeilę? 

— Žinoma. Juk viskas sukasi ne tik apie faktus ir teorijas arba 
namų darbus ir pažymius. Čia svarbu... surasti tą mygtuką. Atrodo, aš 
radau Gareto mygtuką. Ir ji atėjo padėkoti. Na, pagaliau nusišypsojai. 

— Pakeitei kažkieno gyvenimą. Toks tavo darbas. 

— Taip sakyti gal būtų per daug. 

— Anaiptol. Aš dokumentuoju gyvenimus, bent jau kai kurias 
jų akimirkas. Ir tai svarbu, vertinga. O tu keiti gyvenimus, ir tai 
nuostabu. Įdėsiu tau gabaliuką picos. Bet pati jos valgyti negalė- 
siu, — pasakė ji stodamasi. — Dėl tų ledų. 

— Kam reikėjo valgyti tiek ledų? 

— O, — ji gūžtelėjo pečiais, o Karteris nusekė paskui ją į vir- 
tuvę. — Godumas. 

— Kiek pamenu, ledų terapiją naudoji emocinių sukrėtimų metu. 

Imdama lėkštę Makenzė žvilgtelėjo į jį per petį. 

— Kartais užmirštu, kaip gerai tu klausaisi. Sakykim, mano 
diena nebuvo pati geriausia. O gal ir buvo, — pridūrė ji pamąsčiu- 
si. — Priklauso nuo požiūrio. 

— Pasipasakok. 

— Žinai, tai visai nesvarbu. O dar ta Gareto pica. Nori prie jos 
vyno taurės? 

— Tik jeigu tu išgersi su manim, kol pasakosi. Galim dar kelias 
minutes derėtis arba tu gali tiesiog imti ir viską papasakoti. 

— Tu teisus. Dėl išsisukinėjimo viskas atrodys daug rimčiau, 
negu yra iš tikrųjų. 

Laikas atsisakyti dar vieno blogo įpročio, nusprendė ji. 

— Mano motina vėl išteka. 

— Mat kaip, — jis stebėjo jos veidą, kol ji pilstė vyną. — Jis tau 
nepatinka? 

— Akyse nesu jo mačiusi. Iš kur galiu žinoti? 

— Suprantu. 

— Tikrai ne, — ji trumpam uždėjo savo rankas jam ant ran- 

kų. — Tu net neįsivaizduoji, ką tai reiškia, kai motina išteka, nesu- 
teikdama savo dukrai jokios galimybės išreikšti bent kokią nors nuo- 
monę apie jos išrinktąjį. Net neabejoju, kad Eloiza jo taip pat nėra 
mačiusi ir kad Lindai net mintis nekilo mums jį pristatyti. Kad ir 
kaip ten būtų, ponia Eliot-Maiers-Barington... Net nežinau, kokia 
dabar bus jos pavardė. Taigi toji ponia nerengia šeimos vakarienių, 
todėl susitikti su nauju išrinktuoju, matyt, nėra taip svarbu. 

— Man gaila, kad tu dėl to taip susikrimtai. 

— Tiesą pasakius, net nežinau, ką iš tikrųjų dėl to jaučiu. Ir 
kodėl mane visa tai vis dar stebina? Žinai, koks buvo mano paskuti- 
nis susitikimas su Linda? Ji paskambino man vidury nakties apimta 
isterijos ir aš lėkiau pas ją per visą tą prakeiktą ledą galvodama, kad 
ją užpuolė, išprievartavo ar dar velniai žino kas. 

— Ką? Kas buvo? — jis suėmė Makenzę už rankos. — Kas jai 
buvo? 

— Na, žinai, viskas atsitiko tą vakarą, kai tau akademijoje buvo 
tėvų susirinkimas. Tiesą pasakius, nieko jai nenutiko. Tik sugriuvo 
Lindos Pasaulis. Ji desperatiškai voliojosi ant grindų vaizduodama, 
kad miršta, nes Aris — čia tas jos naujasis — turėjo išskristi į Par- 
yžių verslo reikalais, o jos kartu nepasiėmė. Aš jau ketinau skambinti 
į policiją, kviesti greitąją, o tada ji pradėjo rypauti apie tą Paryžių. 
Apsisukau ir išėjau. Man tai buvo didelė pažanga, nes dažniausiai ją 
dar ramindavau, guldydavau į lovą, kad ir kaip būdavo apmaudu. 

— Kodėl nieko man apie tai nesakei? 

— Nežinau, — ji papurtė galvą ir giliai atsiduso. — Tikrai ne- 
žinau. Čia ne toks dalykas, kuriuo galėtum didžiuotis. Turbūt pati to 
nenorėjau prisiminti. Išeidama jai pasakiau, kad jeigu dar kada nors 
man skambins, tegul nesitiki, kad pas ją lėksiu. Prikalbėjau visokių 
dalykų ir išėjau. 

— Bet visa tai reikėjo pasakyti. O tu turėjai išeiti. 

— Tu teisus. Turėjau visa tai padaryti, — sutiko Makenzė. — 
O šiandien ji įsiveržia čia su savo naujais kailiniais ir šaldytuvo 
dydžio deimantu, lyg nieko ir nebūtų atsitikę. O tu čia man aiškini 

apie visokius mygtukus. Ji išteka birželį. Ariui atleista dėl kailinių, 
deimanto ir pasipiršimo. Ji tikisi, kad mes organizuosim jos vestuves, 
kai birželį pas mus tikrų tikriausias nuotakų paradas. Mes aklinai 
užkištos. Aišku, kyla pykčiai ir barniai. Tada ji nulekia pas Parker. 
Čia buvo geriausia dalis. Parker ją užčiaupė ir liepė nešdintis. Štai 
taip ir atėjo laikas ledams. 

Ji gurkštelėjo vyno. 

— Tavo diena man patinka labiau. 

— Ji juk turėjo žinoti, kad būsit užimtos. 

— Nemanau. Nemanau, kad jai į galvą galėjo ateiti tokia min- 
tis. Be savo norų, ji nieko daugiau nemato. Pasaulyje daugiau niekas 
neegzistuoja. Ir jos pyktis, nustebimas, nuoskauda, kai tie norai ne- 
tenkinami, yra visiškai nuoširdūs, visiškai tikri. Emocine branda ji 
galėtų lygintis nebent su vaisine musele. Ir nieko čia nepadarysi. Jos 
motina tenkino kiekvieną jos įgeidį ir įteigė, kad ji pasaulio bamba. 
Ji tik savo motinos vaikas. 

— Tai nereiškia, kad ji gali taip su tavim elgtis. 

— Ji mano kitaip. Jai atrodo, kad ji gali elgtis kaip panorėjusi. O 
aš pati atsakau už savo emocijas. Ir mėginu su jomis kaip nors tvar- 
kytis. Bet mes su Garetu stengiamės. Šįkart ji negavo to, ko norėjo. 

— Ne tai svarbu. Čia tik rezultatas. Ji vėl ir vėl mėgins. Sugrįš čia 
ir vėl tave įskaudins. Ir jeigu taip atsitiks, ji turės reikalų su manim. 

— Karteri, tau tikrai neverta su ja prasidėti. Labai miela iš tavęs 
tai girdėti, bet... 

— Visai ne miela. Ji turės reikalų su manim. 

Ji prisiminė, kaip jis nepabijojo susiimti su įkaušusiu vestuvi- 
ninku. 

— Žinau, kad tu ją sutvarkytum. Bet ji mano motina ir aš pati 
turiu su ja susitvarkyti. 

— Bendra DNR tavęs niekuo neįpareigoja. 

Makenzė kurį laiką tylėjo. 

— Tu teisus, — po kiek laiko sutiko ji. — Tikrai niekuo. 


DvIDEŠIMTAS SKYRIUS 


SNIGTI PRADĖJO vėlyvą rytą ir iki pietų pasaulis už studijos langų 
paskendo baltame siautulyje. Snigo gausiai, didžiuliais kąsniais, ir 
netrukus iš vasario pabaigos atodrėkio neliko nė pėdsako. Kovas, 
pagalvojo Makenzė, parodė savo iltis ir nagus. 

Žiūrėdama į nepaliaujamai besisukančias snaiges ir klausyda- 
masi įnirtingai kaukiančio vėjo ji užsinorėjo lįsti po antklode su 
knyga ir gurkšnoti karštą kakavą. Visa bėda, kad penktą valandą jų 
laukė vestuvių repeticija. Matyt, net ir viską linkusi kontroliuoti šeš- 
tadienio nuotaka nesugebėjo įtikinti motinos gamtos. 

Puikiai žinodama, kaip reikia elgtis tokiomis aplinkybėmis, 
Makenzė nusiteikė, kad teks šiltai apsirengti, susidėti įrangą į ap- 
sauginius dėklus ir su viskuo klampoti iki pagrindinio pastato. Ji su- 
sidėjo užrašus, atidarė stalčių pasiimti atsarginių atminties kortelių 
ir rado savo su Karteriu nuotrauką, o šalia — jam skirtą įrėmintą 
nuotrauką, supakuotą į dėžutę. 

— Išsiųsti trečią dovanos dalį, — garsiai pasakė ji ir, kad pa- 
malonintų save, pastatė nuotrauką, kurią ketino pasilikti, ant darbo 
stalo. — Priminimas, — nusprendė ji. 

Ji jau buvo beeinanti laiptų link, nes dar reikėjo persirengti, bet 
paskui puolė prie suskambusio telefono. 

— Sveiki, tamsta mokytojau. Kur esate? 

— Namie. Atšauktos popietinės pamokos. Čia tikra velniava. 
Turėjau užsukti į namus kai ko pasiimti, įskaitant katiną. Nenoriu 
palikti jo čia, nes nežinau, ar rytoj galėsiu grįžti. 

— O gal nereikia. 

Ji nusinešė telefoną prie lango ir stebėjo, kaip medžiai drebėjo 
ir lingavo šėlstančiame vėjyje. 

— Gal geriau niekur nevažiuok, kai toks oras. Pasilik namie, 
kur šilta ir saugu, kad man nereikėtų jaudintis, kaip tau ten kelyje 
sekasi. Man vis tiek reikės keliauti į pagrindinį pastatą. Penktą va- 
landą repeticija. 

— Per tokį orą? 

— Turim planą nenumatytiems atvejams, įskaitant ritualinį 
gaidžio aukojimą. 

— Galėčiau padėti. Tik ne dėl gaidžio. 

— Galėtum. Bet didelė tikimybė, kad atsidursi pusnyje arba 
įvažiuosi į medį. O man tereikia nueiti kelis šimtus metrų. 

Kalbėdama ji galvojo, ką čia tokio reikėtų apsivilkti, ir nuspren- 
dė mautis šiltas kelnes ir apsivilkti golfą. 

— Parker dabar jau turbūt kalbasi su nacionalinės orų tarnybos 
viršininku. 

— Juokauji, aišku. 

— Tik šiek tiek perdedu. 

Atsisėdusi ji nusimovė kojines, kurias trindavo namuose, tada, pe- 
čiu prispaudusi telefoną, išsinėrė iš savo mėgstamų flanelinių kelnių. 

— Jeigu reikės, pasitenkinsim konferenciniu pokalbiu telefo- 
nu, o gal net ir per kompiuterį, jeigu tik klientė galės. Tada čiupsim 
kastuvus ir viskas bus sutvarkyta. Ne pirmas kartas. Kam rūpi pūga, 
kai rytoj laukia vestuvės? Galėtum būti mano kavalierius. Ir būtinai 
atsivežk katiną. Tada abu galėsit pasilikti per savaitgalį. 

— Taip ir padarysim. Labai norėčiau šįvakar būti su tavim, o ne 


skaityti mokinių darbus. 

Ji užsitraukė kelnes. 

— Aš irgi mieliau būčiau su tavim negu su ta isteriška, liguistai 
pedantiška nuotaka. 

— Jūs vis tiek laimėsit. Žiūrėk, nesušalk. Paskambink man vė- 
liau, kai viskas bus baigta. Papasakosi, kaip viskas praėjo. 

— Būtinai. Ei, palauk. Ar skaitysi ir Gareto darbą? 

— Tiesą sakant, taip. 

— Tikiuosi, jis gaus „A“. Iki rytojaus. 

Ji padėjo telefono ragelį, tada nusivilko marškinėlius ir apsi- 
vilko megztinį. Pasiėmė krepšelį su makiažo reikmenimis ir porą iš- 
vaizdesnių aulinių batų tam atvejui, jeigu nuotaka vis dėlto atvyktų. 

Po penkių minučių, susigūžusi nuo ledinio vėjo, ji klampojo 
per sniegą. Jeigu pūga nesiliaus per kelias ateinančias valandas, pa- 
galvojo ji, vestuvėms įvykti reikės stebuklo. Net ir įvykus stebuklui 
nemaža dalis svečių vis tiek nubyrės. Jai reikės ne juokais pasistengti, 
kad išspaustų bent kelias švytinčios nuotakos nuotraukas. 

Gal padėtų alkoholis? 

Viską numetusi prieangyje, ji patrepsėjo ir nusipurtė sniegą. 
Tada kyštelėjo galvą į Lorelės virtuvę. 

Jos draugė blyškiai rausvu glajumi kaip tik glaistė antrą iš trijų 
torto sluoksnių. 

— Palauk. Juk turėjo būti baltas glajus, rausvos ir šviesiai viole- 
tinės gėlytės, nuotakos ir jaunikio lėlės ant viršaus. 

— Apsigalvojo. Užsimanė triaukščio, blyškiai rausvu glajumi ir 
našlaičių puokštele ant viršaus. Turbūt negavai paskutinių užrašų. O 
jeigu nuoširdžiai, aš turbūt jų jau nebesivarginau siųsti. 

— Nieko tokio. Tuoj viską užsirašysiu, — tai sakydama Ma- 
kenzė išsitraukė savo užrašus. — Kaip manai, kiek kavalierių ji pa- 
keitė, kol pagaliau nusprendė tekėti būtent už šito? 

— Baisu net pagalvoti. Spėju, kad kokį dvylika, gal aštuoniolika. 

— Nuo dvylikos iki aštuoniolikos dar nėra taip blogai. 

— Mes kaip nors susitvarkysim. Bet dėl nuotakos nesu tik- 

ra. — Lorelė pradėjo glaistyti paskutinį torto aukštą. — Parker su 
ja vargsta nuo pat tada, kai iškrito pirmosios snaigės. Emalaina savo 
dirbtuvėse tvarko gėles. 

— Ar gėlių mergaitė tebesineš pakabinamą puokštelę? 

— Kol kas taip. Mano misija buvo suderinti glajų su rožių 
spalva. 

Lorelė paėmė rožės žiedą, kurį jai buvo davusi Emalaina, ir pa- 
lygino jį su glajumi. 

— Manau, kad misija įvykdyta sėkmingai. Dabar gali nešdintis. 
Dar turiu susidoroti su pora akrų rausvo ir balto glajaus, kol užbaig- 
siu šitą gražuolį. 

— Einu, padėsiu Parker. 

Parker užsimerkusi gulėjo savo kabinete ant grindų ir ramina- 
mu balsu kalbėjo į mikrofoną. 

— Žinau, Vitne. Nėra teisybės. Bet... Ne. Visiškai tavęs dėl to 
nekaltinu. Jausčiausi lygiai taip pat. Tiesą pasakius, taip ir jaučiuosi. 

Ji atsimerkė, pažvelgė į Makenzę ir vėl užsimerkė. 

— Aš čia, su tavimi. Mes visos čia. Ir mes turim keletą pasiūly- 
mų, kurie gali... Vitne! Tuoj pat liaukis. Paklausyk manęs. Patylėk ir 
gerai įkvėpk. Kvėpuok. O dabar klausyk. Mes negalim kontroliuoti 
oro. Kai kurių dalykų gyvenime paprasčiausiai negalime kontroliuoti. 
Todėl svarbu yra tai, ką mes tokiais atvejais darom. Vienas dalykas, 
kurį tu ketini padaryti — susituokti su vyru, kurį myli, ir kartu pra- 
dėti nuostabų gyvenimą. Net ir blogiausias oras to negali pakeisti. 

Klausydamasi puse ausies Makenzė atidarė Parker spintelę ir 
išėmė jai buteliuką vandens. 

— Neverk, brangute. Štai, ką padarysim. Viskuo pasirūpinsim 
šiandien. Penktą bus konferencinis pokalbis telefonu su tavim, Vin- 
cu, svita ir tavo tėvais. Nuosekliai aptarsim viską, kas turi įvykti rytoj. 
Palauk, prašau, palauk. Dabar kalbam apie tai, ką darysim šiandien. 
Aptarsim kiekvieną piršto krustelėjimą, kad ir kiek tai užtruktų. Ži- 


nau, kaip laukei tos repeticijos vakarienės. 

Užsimerkusi ji kurį laiką klausėsi. 

— Taip, Vitne, bet negaliu nesutikti su tavo mama ir su Vincu. 
Neverta rizikuoti ir mėginti visus atvežti čia arba į restoraną. Bet 
jeigu tu neprieštarauji, aš pasirūpinau, kad viena iš mūsų tiekėjų tau 
pristatytų nuostabią vakarienę. Ji gyvena vos už poros kvartalų nuo 
tavęs. Ji viską pristatys, padengs stalą. Gali tuo mėgautis, Vitne, arba 
gali viską paversti tragedija. Kalbėjausi su tavo motina, jai ši mintis 
labai patiko. 

Pasilenkusi Makenzė prispaudė buteliuką Parker prie rankos. 
Parker paėmė jį ir laikė nieko su juo nedarydama. 

— Bus pilna svečių, tavo mama tau surengs šventę. Pavaka- 
rieniausit, išgersit vyno, pasibūsi su šeima ir draugais, kai kas liks 
nakvoti, židinyje kūrensis ugnis. Nepakartojama, unikali vestuvių iš- 
vakarių vakarienė. Kaip matai, net ir iš nepalankios situacijos galima 
išgauti ką nors malonaus ir smagaus. 

— Tu fantastiška, — sukuždėjo Makenzė. 

Parker vėl atsimerkė ir pavartė akis. 

— Būtent. Leisk man pasirūpinti rytojum. Pažadu,vienu ar kitu 
būdu mes užtikrinsim, kad ta diena tau bus nuostabi. O svarbiausia 
yra tai, kad išteki už Vinco. Dabar noriu, kad atsipalaiduotum ir pa- 
sidžiaugtum savimi. Niekas mums nesukliudys gerai praleisti laiko. 
Aš tau paskambinsiu. Taip. Pažadu. Eik, padėk savo motinai. 

Parker nusitraukė ausines. 

— Dievulėliau! 

— Įtariu, kad puokštės spalva jai neberūpi. 

— Ne, ji įsijautusi, keiksnoja dievus. 

Atsisėdusi Parker atsuko buteliuko kamštelį ir ilgai, godžiai 
gėrė. 

— Nekaltinu jos dėl to, kad ji nusiminusi. Kas nenusimintų? 
Bet jei nusprendei tekėti žiemą, negali atmesti sniego tikimybės. Čia 
gi kovo mėnuo Konektikute. Bet jai atrodo, kad sniegas — tai asme- 


ninis įžeidimas, kurio vienintelis tikslas — sugriauti jai gyvenimą. 

— Gavau instrukcijas. 

— Keliuką ir automobilių aikštelę reikės išvalyti sniego valytu- 
vu, nukasti takelius, prienamius ir terasas. 

Parker atsigėrė dar ir padarė tai, ką daryti buvo patarusi nuo- 
takai — giliai atsikvėpė. 

— Keliai jau valomi, telieka tikėtis, kad kelininkai gerai atliks 
savo darbą. 

— Kaip dėl mašinų? 

— Limuzinų nuoma vietoj paprasto limuzino gali atsiųsti pa- 
ilgintą visureigį. Jaunikis neprieštarauja apskritai atsisakyti limuzino 
ir savo svitą atsivežti savo visureigiu. Kalbėjausi su visais darbuoto- 
jais. Čia problemų neturėtų kilti. 

— Tada einu ieškoti kastuvo. 


AŠTUNTĄ VAKARO, kai sniegas kiek aprimo ir iš dangaus leidosi tik 
pavienės snaigės, Makenzė su draugėmis sėdėjo virtuvėje ir naikino 
ponios Greidi paliktą jautienos troškinį. 

— Kada ji pagaliau žada grįžti? — paklausė Makenzė. — Mūsų 
atsargos jau beveik pasibaigė. 

— Balandžio pirmą, — atsakė Parker. — Kaip visada. Kaip 
nors ištempsim. Kaip nors išgyvensim ir rytojų. Ką tik pasikalbėjau 
su labai laiminga ir šiek tiek apgirtusia nuotaka. Jie puikiai leidžia 
laiką. Iš kažkur gavo karaokės automatą. 

— Keliai nuvalyti, rytoj sniego nenumatoma, bus apie tris 
laipsnius šilumos. Vėjas jau rimsta. Tortas šaldytuve, tobulas grožio 
pavyzdys. 

Emalaina linktelėjo Lorelei. 

— T3 patį galiu pasakyti apie gėles. 

— Iš pat ryto čia ateis vaikai nukasti sniegą nuo takų, portiko 
ir terasų, — įsiterpė Parker. — Taigi šituos darbus galima braukti iš 
sąrašo. 

— Ačiū Dievui, — nuoširdžiai pasakė Emalaina. 

— Paprašiau jaunikio tėvo, kad šįvakar visus pafotografuotų 
su savo muiline. Paskui šiek tiek padirbėsiu su tom nuotraukom ir 
paruošiu nedidelį albumėlį. Dovanėlė nuotakai. O dabar, — pasakė 
stodamasi Makenzė, — einu namo ir apdovanosiu savo išvargusį 
kūną šilta vonia. 

Ji žingsniavo namo, o žibintų šviesose žaižaravo retėjantis snie- 
gas. Jis privertė ją prisiminti Karterį, kaip aną kartą jis įkalbėjo ją 
pasivaikščioti sningant, užuot prisigėrus. 

Ji jam paskambins. Pasiims taurę vyno, užsidegs žvakių, pasi- 
ners į šiltą vonią ir paskambins Karteriui. Įdomu, pagalvojo ji, kaip 
jis reaguos į seksą telefonu, ir nusijuokė. Jis nuolat ją stebino. Galėjo 
lažintis, kad Karteris bus tikras telefoninio sekso liūtas. 

Įėjusi vidun įsiklausė į tylą. Jai patiko ta ramybė, patiko turėti 
savo erdvę. Ir jis, būdamas čia, to visiškai netrikdydavo. Kai Karteris 
būdavo čia, ji jausdavo, kad visa tai priklauso jiems abiem. Jų tyla, jų 
ramybė. 

Keista mintis. 

Nusivilkdama paltą ji žvilgtelėjo į nuotrauką ant darbo stalo. O 
gal visai ir ne keista. Kartu jie labai gražiai atrodė. 

Lipdama aukštyn ji mąstė apie tai, koks nuostabus iš tiesų 
yra tas etapas, kuriame jie dabar gyveno. Ne įsikibę vienas kito, bet 
tiesiog kartu toje malonioje, patogioje erdvėje. Tam tikra tvarka ir 
lengvumas. 

Įėjusi į miegamąjį numetė aulinukus, kurių taip ir neprireikė, 
prie spintos. Išsisegė auskarus ir padėjo ant komodos. 

Tada sustojo ir atsidususi apsidairė aplinkui. Rytą taip ir nepa- 
siklojo lovos. Ant kėdės paliko numestus drabužius. Ten pat gulėjo 
ir kojinės. Jos gražioji spinta... Katastrofa dar negalėjai pavadinti, bet 
kodėl ji pakabino pilkuosius marškinius prie baltų? O juodasis sijonas 
turėtų būti sijonų skyriuje, o ne su švarkais. Ir dar tas Karterio švarkas. 

Vėl grįžtu prie senų įpročių, pasibjaurėjusi pagalvojo ji. Juk 
kiekvienas daiktas dabar turi savo vietą, tai kodėl ji negali jų sudėti 

į vietas? Kodėl ji negali kontroliuoti savo erdvės, savo daiktų, savo 
nuosavo... 

Gyvenimo, pagalvojo ji. 

Nes esu netvarkinga, pripažino ji. Toks gyvenimas. Nes Karte- 
rio švarkas kabėjo prie jos švarkų ir tai buvo visai nesvarbu. Kojinės 
pasimesdavo, lovos susijaukdavo. Tavo motina buvo egoistė, tavo 
tėvui apskritai niekas nerūpėjo. 

O vestuvių išvakarėse būtinai turėjo priversti sniego. 

Kaip ten sakė Parker? 

Kai kurių dalykų gyvenime kontroliuoti neįmanoma. Ir tik nuo 
tavęs priklauso, ar iš jų darysi tragediją, ar sugebėsi jais pasidžiaugti. 

Arba, pagalvojo Makenzė, gali atsisakyti žengti kitą žingsnį. 
Gali atsisakyti to, ko tikrai trokšti, vien dėl to, kad bijai netekti. 

Nubėgo laiptais žemyn ir paėmė nuotrauką. 

— Jis ką tik atsirado, — tyliai pasakė ji žiūrėdama, kaip jie 
kartu atrodo nuotraukoje. — Jis ką tik atsirado mano gyvenime ir 
viskas pasikeitė. 

Makenzė pakėlė akis ir pamatė nuotrauką su trimis mergaitė- 
mis, stovinčiomis po rožių altana. Ir mėlyną draugelį virš žibuoklių 
ir pienių puokštės. 

Pati sau netikėtai šūktelėjo ir prispaudė ranką prie krūtinės. Na, 
žinoma. Žinoma. Viskas buvo taip aišku, lyg ji viską būtų ką tik iš- 
vydusi. 

— Dieve mano. Ir ko aš dar laukiu? 


KARTERIS GULĖJO svetainėje ant sofos su knyga ir stiklu viskio. 
Kojas jam šildė katinas, fone skambėjo muzika. 

Užbaigęs darbus, su knyga, katino kompanijoje dažnai leisdavo 
žiemos vakarus. Ir jam tai patiko. 

Būtų norėjęs pasišildyti prie ugnelės. Bet pirmiausia reikia 
turėti židinį. Židinyje liepsnojanti ugnis sukurtų ypatingą namų at- 


mosferą. Kaip senoviniuose filmuose. 

Sniegingą vakarą mokytojas su savo katinu sėdi prie ugnies ir 
skaito. 

Jam prieš akis stojo portretas, kokį galėtų sukurti Makenzė, ir 
abi šios mintys jį sušildė ir pralinksmino. 

Būtų norėjęs, kad ji būtų čia, su juo. Atsigultų kitame sofos gale, 
kad jis galėtų matyti jos veidą, kiekvieną kartą pakėlęs akis nuo knygos. 
Kartu mėgautųsi žiemos vakaro ramybe ir įsivaizduojama ugnimi. 

Kada nors taip ir bus, pagalvojo jis, kai ji bus tam pasiruošusi. 
Kažkuri jo dalis buvo tam pasiruošusi iš karto, kai vėl ją pamatė; 
nebuvo jokios prasmės to neigti. Pamilo ją, vos išvydęs, jeigu per- 
frazuotų Rozalindą. O likusi jo dalis labai greitai apsiprato su šia 
mintimi. Bet ji juk neturėjo tos ugnelės, tos senos meilės, kuri būtų 
tūnojusi viduje ir laukusi, kada vėl galės įsižiebti. 

Juk negali jos kaltinti dėl to, kad jai reikia daugiau laiko. 

— Gal kiek ir kaltinu, — pasakė jis Triadai. — Ne tiek dėl 
to laiko, kiek dėl to, kad ji savim netiki. Kaip gali moteris, tokia 
turtinga vidumi, netikėti meile? Žinau, žinau, netikusi motina, ne- 
egzistuojantis tėvas. Daugybė randų. 

Jam teks palaukti. Jis ją mylės, bus su ja. Ir lauks. 

Jis vėl pasinėrė į knygą, leidosi migdomas ramybės ir istorijos, 
kurią pasakojo knyga. Kilstelėjo stiklą su viskiu, gurkštelėjo. Staiga, 
pasigirdus smarkiam beldimui į duris, jo ranka virptelėjo ir viskis 
išsiliejo jam ant marškinių. 

— Prakeikimas. 

Nusiėmęs akinius, kartu su knyga padėjo juos ant stalo. Katinas 
užprotestavo, kai Karteris iš po jo ištraukė kojas. 

— Aš nekaltas. Čia kažkoks beprotis, kuris sugalvojo laužtis 
pas mane tokį vakarą. 

Nenoriai atsikėlė ir staiga jam šovė mintis, kad kas nors galė- 
jo pakliūti į avariją ir atskubėjo pas jį prašyti pagalbos. Paspartino 
žingsnį, įsivaizduodamas slidžiuose keliuose slystančius ir dūžtan- 
čius automobilius. Kai atidarė duris, jam į glėbį puolė Makenzė. 

— Karteri! 

— Makenze, — jį apėmė sunkiai valdomas nerimas. — Kas 
yra? Kas atsitiko? 

— Viskas, — pasukusi galvą ji įsisiurbė jam į lūpas. — Viskas 
atsitiko. 

— Jūsų dvare? — Jį vėl apniko neramios mintys. — Kilo gais- 
ras? Ar... 

— Ne, — ji tvirtai jį apsikabino. — Tu radai mane. 

— Tu sušalusi. Eikš, sušilsi. Prisėsk. Kad ir kas atsitiko, mes... 

— Užmiršau pirštines, — nusijuokė ji ir vėl jį pabučiavo. — Ir 
visai užmiršau mašinoje įjungti šildymą. Užmiršau pasikloti lovą. 
Nežinau, kodėl įsivaizdavau, kad tai svarbu. 

— Tu apkvaitusi? 

Jis šiek tiek atsitraukė nuo jos, kad pažvelgtų Makenzei į akis. 
Jos neatrodė apsiblaususios, gal šiek tiek paklaikusios. 

— Tu gėrei? Ir vairavai tokiu oru? Negalima... 

— Aš negėriau. Galvojau apie vyną ir seksą telefonu, kol mau- 
dysiuos, bet paskui pamačiau, kad nepasiklojau lovos ir nesugebėjau 
į skalbinių dėžę įmesti kojinių. — Ji pradėjo uostyti orą. — Bet čia 
kažkas gėrė. Čia viskis? Geri viskį? 

— Kartais. Šaltas vakaras, sninga, be to... Palauk truputį. 

— Matai? Nesiliauji manęs stebinti. Šaltais vakarais Karteris 
geria viskį. — Ji apsisuko ir vėl grįžo į jo glėbį. — Nebijo gauti į 
nosį. Dovanoja deimantinius auskarus ir virtuvėje juokiasi su savo 
tėvu. Kaip gaila, kad neturėjau fotoaparato ir negalėjau pavogti tos 
akimirkos, kad parodyčiau tau. Man reikės dar vienos progos, kai taip 
nesinervinsiu ir nebūsiu taip apnikta pavydo. Bet turiu tau kitą nuo- 
trauką. 

Iš gilios palto kišenės ji išsitraukė dėžutę. 

— Trečioji dovanos dalis. 

— Dėl Dievo, visą šitą kelią tokioj velniavoj atvažiavai tam, kad 
atvežtum man nuotrauką? Juk galėjai pakliūti į avariją, susižeisti. 


Tu... 

— Taip. Galėjau. Kartais taip nutinka. Bet nepakliuvau ir dabar 
esu čia. Atidaryk. 

Jis persibraukė ranka per plaukus. 

— Duok, pakabinsiu tavo paltą. 

— Aš pati galiu pasikabinti savo paltą. Atidaryk. Pažiūrėk. — Ji 
nusivilko paltą ir numetė ant turėklų. — Va taip aš elgiuosi. Visur 
mėtau savo paltą. O tu net neprieštarauji. Nors vieną gražią dieną 
turbūt paprieštarausi. Na ir kas? Atidaryk. 

Jis atrišo kaspiną, atidarė dėžutę. Iš nuotraukos šypsojosi ji, 
skruostu prisispaudusi jam prie skruosto. Jis prisiminė jų bučinį, kaip 
ji džiaugėsi jo dovana. Paskui užplūdusi šiluma, jos veidas šalia jo. 

— Nuostabu. 

— Ji tikrai nuostabi. Aš pasilikau tą, kur bučiuojamės. Tu neži- 
nojai, kad aš fotografuoju. Nepaprastas bučinys, nepaprasta nuotrau- 
ka. Be čia... Čia mes. Atvirai žvelgiam į ateitį. Šįvakar po darbo svars- 
čiau apie dalykus, kurių neįmanoma kontroliuoti, kurių neįmanoma 
numatyti, nesvarbu ar jie geri, ar blogi, linksmi ar liūdni. Paskui dar ta 
spinta. Sumaišiau savo marškinius, o dar ten kabojo tavo švarkas. 

— Turbūt pakabinau jį ten, kai... 

— Visai nesvarbu. Tai ir svarbiausia. Visai nesvarbu, kad mano 
motina yra mano motina. Arba tai, kad viskas ne visada būna taip, 
kaip norėtųsi. Svarbios yra akimirkos. Žinau tai geriau už bet ką kitą, 
bet niekada to netaikiau sau. Tik ne sau. Svarbūs yra žmonės, kaip jie 
jaučiasi, kaip jie bendrauja, kokie jie būna vieni ir kartu su kitais. Štai 
kas svarbu, ir visai nesvarbu, kad tos akimirkos labai greitai praeina. 
Gal kaip tik dėl to ir svarbu, kad viskas praeina. Svarbu tai, kad tu 
esi tas mėlynas drugelis. 

— Aš... kas? 

— Nagi, mokytojau. Tiek daug žinai apie metaforas, analogi- 
jas, simbolius. Įsiveržei į mano gyvenimą, kai visiškai to nesitikėjau. 
Beveik kaip stebuklas. Ir tada susiformavo tas paveikslas. Tik man 
reikėjo laiko, kad jį pamatyčiau. 

— Aš ne... A, tu kalbi apie tą nuotrauką. Vestuvių dienos nuo- 
trauką, kurią fotografavai, kai buvai mergaitė. 

— Apreiškimas. Vienas mane aplankė tada, kitas — šįvakar. 
Noriu šito, — ji paėmė iš jo nuotrauką. — Noriu... Čia. 

Makenzė apsidairė ir išrinko vietą ant vienos knygų lentynos. 

— Noriu šito. Atrodo, kaip ten buvusi, ar ne? 

Karteriui suspaudė širdį. 

— Taip. Jos vieta čia. 

— Aišku, niekas nieko negali garantuoti. Kodėl turėtų? Čia juk 
ne automobilis ir ne kompiuteris. Tai gyvenimas, o jis netvarkingas, 
susijaukia. Tai tik pažadas pamėginti. Noriu pažadėti, kad pamėgin- 
siu. Karteri. 

Grįžusi prie jo Makenzė delnais suėmė jo veidą. 

— Karteri Makgvairai, aš tave myliu. 

Jausdamasis taip, lyg kažkas būtų suspaudęs ir vėl paleidęs jo 
širdį, jis kakta prisiglaudė prie jos kaktos. 

— Dar kartą pasakyk. 

— Tai pirmas kartas, kai aš šiuos žodžius apskritai kam nors 
pasakiau. Pati nežinau, kodėl maniau, kad tai bus sunku. Bet visai 
nesunku. Myliu tave. Man patinka, kokie mes būname kartu. Man 
patinka galvoti apie tai, kuo kartu galime tapti. Aš, aišku, susimausiu. 
Ir tu taip pat, juk nesi tobulas. Vienas kitą įskaudinsim ir priversim 
vienas kitą juoktis. Mylėsimės ir pyksimės. Noriu, kad pažadėtume 
vienas kito nepaleisti. Viskas, ką galime padaryti — pamėginti. 

Jų lūpos susitiko. Čia ir yra pažadas, pagalvojo jis. Čia viskas, ko 
jis laukė. Čia yra Makenzė ir jinai jį myli. 

— Kaip gerai, kad tu nepaklojai tos lovos. 

Ji nusijuokė, bet tą juoką tuoj pat nuslopino Karterio lūpos ir ji 
pasiduodama atlošė galvą. 

— Tai buvo tik vienas elementas iš daugybės, kurie susijungė į 
visiško aiškumo akimirką. Ir būtinai turėjau tau apie tai pasisakyti. 
Negalėjau laukti. Tu ir taip pakankamai ilgai laukei. 

— Bet vertėjo. Žiūrėk, ką dabar turiu. 

— Noriu tau pasakyti dar kai ką. Valentino dieną — mūsų 
Valentino dieną, — kai pamačiau, kad toje dėžutėje nėra žiedo, šiek 
tiek nusivyliau. Štai kas mane išgąsdino. Bet daugiau nebebijau. 

Jis pažvelgė jai į akis ir nuo to, ką jose pamatė, jam pašoko širdis. 

— Noriu su tavimi nugyventi gyvenimą, Makenze. 

— Prašau tavęs, kad man pasipirštum. 

Karteris švelniai lūpomis perbraukė jai per kaktą. 

— Dievinu tavo veidą, tavo rankas. 

Jis suėmė jos rankas ir išbučiavo jai delnus. 

— Dievinu, kaip tu laikai fotoaparatą arba kaip susikūprinusi 
sėdi prie kompiuterio. Mano galvoje ir širdyje gyvena šimtai tavo 
vaizdų, nuotraukų, paveikslų. Noriu daugiau, negu gyvenimo su ta- 
vimi. Ar tekėsi už manęs? 

— Taip. 

— Taip, — jis prisitraukė ją prie savęs ir apkabino. — Ji pasakė 
„taip“. Susituokim birželį. 

Ji atsitraukė. 

— Birželį? Betgi mes visiškai užimtos. Tai... 

Kai jis nusišypsojo, ji primerkė akis. 

— Tu juokauji, Karteri. 

Juokdamasis jis vėl apsivijo ją rankomis. 

— Man tiks pirma prieinama diena, jeigu tau taip tinka. 

— Sutinku. Savo partnerių vardu galiu tave užtikrinti, kad 
„Įžadai“ bus daugiau negu sužavėti, galėdami pasiūlyti savo paslau- 
gas, ir pasižada surengti tobulas vestuves. 

— Aš turiu tave. Užtenka ir to. 

Jie bučiavosi, stipriai apsikabinę. Paskui ji atsiduso ir padėjo 
galvą jam ant peties. 

Iš lentynos jai šypsojosi jų abiejų veidai. Akimirkos ateina ir 
praeina, pagalvojo ji. Meilė yra ta jėga, kuri iš tų akimirkų kuria gy- 
venimą. 

O ji dabar turėjo meilę. 

